
ĮŽANGOS  ŽODIS 

Ši  knyga  išėjo  iš  spaudos  šiam  karui  baigiantis, 
kada  visi  laisvės  ir  demokratijos  mylėtojai  su  viltimi 
žiūrime  į brėkštančią  Suvienytų  Tautų  pergalę  ant  fa- 
šistinių agresorių.  Vienok  šioj  knygoj  skaitytojas  ras 
apsakymus  ne  apie  šio  karo  baisenybes,  ne  apie  Vo- 
kietijos hitlerininkų  papildytas  kriminalystes  okupuo- 
tose šalyse. 

Šioj  knygoj  kalba  eina  apie  Ispanijos  karą,  kurį 
buvo  užkūrę  Ispanijos  fašistai  su  generolu  Franku 
priešakyje,  ir  kurį  smarkiai  rėmė  Hitlerio  ir  Musolinio 
valdžios  prieš  Ispanijos  respubliką  ir  demokratiją. 

Ispanijos  karas  buvo  pradžia  šio  baisaus  karo  tarp 
demokratijos  ir  fašizmo.  Tik,  demokratijos  nelaimei, 
nei  viena  demokratinė  šalis,  išskyrus  Sovietų  Sąjungą, 
nenorėjo  to  suprasti  ir  nepalaikė  Ispanijos.  Bet  buvo 
daug  žmonių  visose  šalyse,  kurie  tai  suprato  ir  sten- 
gėsi padėti  Ispanijos  demokratijai. 

Buvo  daug  tokių  žmonių  ir  Kanadoj.  Jie  rėmė  Is- 
panijos demokratiją  visokiais  būdais.  Tūkstančiai  vyko 
Ispanijon  ir  stojo  savanoriais  į Ispanijos  respublikos 
armiją  kovai  prieš  fašizmą.  Tų  kovotojų  tarpe  buvo  8 
ir  Kanados  lietuviai.  Keturi  iš  jų  atidavė  savo  gyvybes 
ir  jau  niekad  nebesugrįš.  Edvardas  Zdanauskas,  kurio 
pergyvenimai  Ispanijoj  telpa  šioj  knygoj,  išbuvo  Ispa- 
nijos fašistų  vergijoj  penkius  metus.  Tik  trys  iš  jų 
grįžo. 

Išleisdami  šią  knygą,  mes  norime  išreikšti  savo 
įvertinimą  tų  draugų  pasiaukojimo  dėl  demokratijos, 
atiduoti  jiems  užtarnautą  pagarbą  ir  pastatyti  juos 
prieš  Kanados  lietuvių  visuomenę  kaip  pavyzdį  tikrai 
atsidavusių  demokratijos  mylėtojų. 

Tuo  pačiu  kartu  mes  norime  atkreipti  visų  lietuvių 
atydą  į tai,  kad  fašizmas  yra  baisus  visur.  Edvardas 

Zdanauskas  rašo  tiktai  tą,  ką  jis  pergyveno,  nors  skai- 
tant sunku  tikėti,  kad  žmogus  galėtų  tą  pergyventi. 
Fašizmas  yra  baisus  dalykas  ir  visų  demokratų  atyda 
turi  būti  atkreipta  į tai,  kad  neleisti  jam  įsigalėti  dau- 
giau niekur. 

Šią  knygą  išleidžia  Lietuvių  Literatūros  Draugi- 
jos Kanados  Veikiantis  Komitetas.  Ši  draugija  dabar 
mini  savo  30  metų  sukaktuves.  Lietuvių  Literatūros 
Draugija  visuomet  kovojo  už  demokratiją.  Minėti  aš- 
tuoni  draugai  buvo  jos  nariais  išvykdami  į Ispaniją.  Ji 
rėmė  Ispanijos  liaudies  kovas  kaip  išgalėjo.  Ji  aktyviai 
remia  Kanados  kariškas  pastangas  kare  prieš  hitleriz- 
mą.  Šimtai  jos  narių  stojo  savanoriais  į Kanados  ar- 
miją. Jie  triuškina  hitlerininkų  galią  Europoj.  Todėl 
mes  manome,  kad  kiekvieno  demokratiniai  nusistačiu- 
sio  lietuvio  pareiga  būti  jos  nariu.  Būdami  jos  nariais 
ir  veikdami  dėl  demokratijos,  jūs  geriausiai  pagerbsite 
tuos  kovotojus,  kurie  atidavė  ar  dar  atiduos  savo  gyvy- 
bes už  žmonijos  laisvę,  už  demokratiją. 

Lietuvių  Literatūros  Draugijos 

Kanados  Veikiantis  Komitetas 

PRISIRENGIMAS  IR  IŠVYKIMAS 

Buvau  tik  užbaigęs  darbą  Nobelforde,  prie  gele- 
žinkelių remonto.  Saulėtame  priešpietyje,  gegužio  1 
dieną,  1937  metų,  sėdėjau  vienas  ant  suolelio  Leth- 
bridge  parke  ir  svajojau  apie  Ispanijos  kovotojus,  gal- 
vodamas, kaip  sunku  jiems  laikytis  prieš  sužvėrėjusius 
fašistus,  kada  kitos  demokratijos  nepadeda  jiems.  Jų 
padėtis  mane  labai  jaudino.  Kilo  mintys  ir  troškimas, 
kad  padėti  jiems  toje  kovoje.  Bet  kaip?  Kaip  pradėti? 

Apie  tai  ilgai  svajojau  ir  nepajutau,  kaip  aš  lyg 
ir  užsihipnotizavau  tomis  svajonėmis.  Mane  išmušė 
prakaitas  lyg  kokį  sunkų  darbą  bedirbant,  nors  sau- 
lutė nebuvo  labai  karšta.  Iš  tų  svajonių  mane  išbudi- 
no staigus  stukterėjimas  ranka.  Pakėliau  galvą  ir  pa- 
mačiau prie  manęs  Bolį  Alksnį. 

— Na,  tai  ką  taip  svajoji,  Edvarduk?  — klausia 
jis  mane.  (Jis  visuomet  vadindavo  mane  Edvarduku, 
kada  tik  norėdavo  pašiepti  mane.)  — Išrodai  lyg  ser- 
gąs ar  mieguistas.  Kas  yra?  O gal  užsisvajojai  apie 
savo  mergužėlę  ? Nesirūpink  tiek  daug,  neprapuls.  Kas 
tavo,  tai  tavo. 

— Tai  taip  tu  mane  sveikini  su  Pirma  gegužio?  — 
aš  tariau  jam,  reikšdamas  nepasitenkinimą,  šluostyda- 
mas prakaitą  nuo  kaktos. 

— Tiesa,  šiandien  Pirma  gegužio.  Aš  buvau  ir  pa- 
miršęs. Bet  vistiek,  ir  tokią  dieną  netinka  liūdėti. 

— Atleisk  man,  drauge,  — tariau  vėl,  kiek  dau- 
giau prasiblaivęs.  — Kai  kada  žmogų  apnyksta  vi- 
sokios mintys.  Šiuo  tarpu  jos  apnyko  mane.  Ar  tau 
niekad  taip  nepasitaiko  ? 

— Taip,  Edvarduk,  ir  mane  kai  kada  kankina.  Ka- 
da kokia  mėlynakė  įsimaišo  į akis,  tuomet  jau  ir  mie- 
godamas negali  rasti  ramumo. 

Nors  jis  tuos  žodžius  pasakė  irgi  linksmai  ir  pa- 
šiepiančiai, bet  abudu  staiga  nutilome  ir  tylėjome  gal 

kelias  minutes.  Tylą  nutraukė  Bolis,  kada  jis  padavė 
man  užsirūkyti,  pats  degdamas  savo  cigaretą.  Kada  aš 
galvos  pajudinimu  jam  priminiau,  kad  nerūkau,  jis  vėl 
pradėjo  juokauti. 

— Tai  koks  iš  tavęs  vyras,  kad  nei  tu  rūkai,  nei 
tu  geri,  nei  tu  eini  pas  merginas?  Ką  tu  veiksi  su  tais 
pinigais?  — Paskutinius  žodžius  tardamas  dar  labiau 
nusišypsojo,  nes  žinojo,  kad  tų  pinigų  ir  pas  mane  nė- 
ra, kaip  ir  pas  jį  patį. 

— Ką  tu  čia  niekus  kalbi,  drauge.  Žinai,  kad  aš 
nerūkau  jau  septyni  mėnesiai  ir  ne  dėlto,  kad  pinigus 
taupyt. 

— Nepyk,  Edvarduk.  Pajuokauti  juk  galima. 

— Taip,  pasijuokti  galima,  bet  aš  šiandien  neturiu 
ūpo  juoktis. 

— Tai  kas  yra,  kad  tu  be  ūpo? 

— Aš  ilgai  galvojau  apie  Ispanijos  žmonių  padė- 
tį. Ar  gi  jau  nėra  būdo,  kaip  nors  padėti  jiems  kovoje 
prieš  tuos  fašistinius  barbarus,  kurie  užgriuvo  ant  jos 
visu  pasiutimu  ? 

— Aš  irgi  dažnai  pamanau  apie  Ispanijos  kovas. 
Aš  vykčiau  į Ispaniją  ir  stočiau  savanoriu,  jeigu  tik 
būtų  galima  nuvažiuoti. 

— Aš  manau,  kad  reikia  kaip  nors  pasiekti  Ispa- 
niją. Juk  nemažai  kovotojų  ją  pasiekė.  Reikia  bandyti. 
Jeigu  mes,  Lietuvių  Literatūros  Draugijos  nariai,  ne- 
bandysime, tai  kas  iš  lietuvių  bandys?  Jeigu  mes  iš- 
vyktame, tai  būtume  du  iš  mūsų  kuopos  ir  būtų  pavyz- 
dis  visiems  antifašistams  kovotojams. 

— Jeigu  tu  vyksti,  tai  ir  aš.  Aš  matau  gyvą  rei- 
kalą padėti  Ispanijos  liaudžiai.  Ispanijoj  eina  kova  su 
viso  pasaulio  fašizmu. 

Mes  pradėjome  rimtai  rūpintis,  kaip  pasiekti  Is- 
paniją ir  nutarėm  tuojaus  pradėti  teirautis. 

>įe  * * * Hc 

Mums  buvo  išaiškinta,  kad  mes  visų  pirma  turime 
išgautis  legalius  užsienio  pasus.  O paskui  bus  surastos 
priemonės,  kaip  pasiekti  Ispaniją. 

Kad  greičiau  pasus  gauti,  mes  nutarėm  pavesti 
darbą  agentui.  Jis  patikrino  mus,  kad  už  savaitės  pa- 
sai bus  pas  mus  ant  rankų.  Ir  tas  viskas  mums  kainuos 
tiktai  penkius  dolerius. 

Praslenka  daugiau  savaitės  laiko,  o dokumentų 
kaip  nėra,  taip  nėra. 

Kai  tik  sueinu  Bolį,  jis  tuojaus  klausia,  ar  nieko 
negirdėti. 

— O kaip  dalykai  stovi  su  pasais  ? — klausia  jis. 

— Visai  nieko  negirdėti. 

— Man  atrodo,  kad  nėra  prasmės  sėdėti  namie.  Pa- 
baigsime paskutinius  centus. 

Mūsų  nuostabai,  vieną  dieną  pašte  atrandame  sa- 
vo pasus.  Nežinojome,  kaip  džiaugtis,  kada  apžiūrėjo- 
me dokumentus  ir  suradome,  kad  su  jais  viskas  tvar- 
koj. 

— Galima  sakyti,  kad  mes  jau  kaip  ir  Ispanijoj, 
— tarė  Alksnis. 

Gavę  pasus  abudu  traukiame  pas  draugą,  kuris 
žinojo,  kas  daryti  toliau,  abudu  tylėdami,  rodos,  lyg 
būtų  kas  atėmęs  mums  žadą. 

— Na,  tai  kokios  naujienos?  — klausia  mus  drau- 
gas. — Su  geromis,  ar  blogomis?  Jau  kelios  dienos, 
kaip  aš  jus  mačiau.  Gal  jau  pakeitėt  mintis? 

— O,  ne,  drauge.  Mes  esame  ne  tokie  žmonės,  kad 
mainyti  mintis,  — atsakome  jam. 

— Tai  kaip  dalykai  stovi  ? 

— Ne  taip  blogai.  — Ištraukiam  iš  kišenių  pasus 
ir  parodom  jam. 

— Labai  gerai,  — tarė  jis,  apžiūrėjęs  pasus.  — 
Palikite  juos  pas  mane,  o aš  pasiųsiu  juos  į Calgarį. 
Už  poros  dienų  duosiu  žinoti,  ką  toliau  daryti.  Nesi- 
rūpinkite daug,  nes  viskas  bus  gerai.  Tik  patikrinkite 

sveikatą  pas  gydytoją,  kad  jūs  tinkami  kariuomenei. 
Jeigu  būsite  tinkami,  tai  liūdymus  atsineškite  ateida- 
mi pas  mane. 

— Mes  esame  sveiki,  kaip  ąžuolai,  — aiškinam 
jam.  — Kam  dar  tas  tikrinimas. 

— Matote,  draugai,  tokios  tai  taisyklės,  o kita, 
pasitaiko  ir  taip,  kad  žmogus  jaučiasi  labai  gerai,  ta- 
čiau daktarai  suranda,  kad  kariuomenei  netinka.  Buvo 
atsitikimų,  kad  nuvykę  į Ispaniją  atsigulė  j ligoninę. 
Tie  draugai  virto  apsunkinimu  Ispanijos  žmonėms.  Li- 
goninės reikalingos  sužeistiems. 

— Taip,  drauge.  Tie,  kurie  nesveiki  būdami  vyksta 
į Ispaniją,  ne  padeda  žmonėms,  o kenkia,  bet  mes  esa- 
me sveiki. 

— Didelio  sunkumo  nesudarys  patikrinti  sveika- 
tą pas  gydytoją,  — tarė  draugas  truputį  tvirtesniu  bal- 
su. Turėjome  sutikti  su  jo  reikalavimais. 

— Na,  tai  iki  pasimatymo,  drauge. 

— Iki  pasimatymo.  Salud! 

Ant  rytojaus  nuėjome  pas  gydytoją,  kuris  mus 
apžiūrėjo,  patikrino  mūsų  sveikatą  ir  išdavė  liūdymus, 
kad  esame  tinkami  kariuomenei.  Tas  mums  kainavo 
tik  po  dolerį. 

Kada  užsimokėjome  gydytojui  ir  išėjome,  Alks- 
nis klausia  manęs: 

— O kur  tu  gavai  pinigų? 

— Pardaviau  nereikalingus  daiktus  ir  gavau  16 
dolerių,  — atsakiau  jam.  — Dabar  galime  eiti  ir  išsi- 
traukti po  stikliuką  alučio,  nes  gal  nebeilgai  vandra- 
vosime  po  Kanadą. 

Po  poros  dienų  nueiname  pas  Draugą  ir  parodo- 
me jam  sveikatos  pasus.  Jis  apžiūri  juos  ir  sako: 

— Tai  labai  gerai.  Aš  juos  šiandien  pasiųsiu  taip- 
gi į Calgarį.  O jūs,  draugai,  šį  vakarą  vakarieniausite 
pas  mus.  — Jis  truputį  nužemino  savo  balsą.  — Gali- 
mas daiktas,  kad  greitai  nesimatysime. 

Mes  pas  juos  išbuvome  iki  vakarienės.  Draugė  pa- 
ruošė puikią  vakarienę  ir  pakvietė  mus  valgyti. 

Bevakarieniaujant,  draugas  davė  mums  galutinus 
nurodymus  kelionei.  Ant  galo  pasakė,  kad  galime  va- 
žiuoti į Calgarį  nors  tą  patį  vakarą.  Calgary  teksią  pa- 
laukti kokią  savaitę. 

— Žiūrėkite,  draugai,  kad  kuo  daugiau  fašistų  nu- 
dėjus, — tarė  draugas,  išleisdamas.  — Už  mūsų  vie- 
ną draugą,  turi  būti  nudėta  dešimtys  fašistų. 

— Taip,  drauge,  mes  stengsimės  tai  padaryti.  Mes 
esame  tikri,  kad  savo  užduotį  atliksime. 

Pakelėm  suspaustas  kumštis,  dar  kartą  pasakėm 
Salud  ir  išnykome  tamsoje. 

— Na,  kada  važiuojame  į Calgarį?  — klausiu 
Alksnį,  kada  nutolome  nuo  stubos. 

— Kas  liečia  mane,  tai  galime  palaukti  dar  porą 
dienų,  nes  aš  dar  turiu  maisto  porai  dienų. 

— Mano  manymu,  turime  važiuoti  rytoj. 

— Koks  tau  reikalas  skubėti?  Juk  reiks  tenai 
laukti  visą  savaitę.  Čia  atsisveikinsime  su  visais  drau- 
gais. 

— Tu  gerai  žinai,  kad  negalime  sakyti,  kur  mes 
išvažiuojame. 

— Gerai,  gerai,  važiuojame  rytoj,  — tarė  Alksnis 
lyg  pyktelėjęs.  — Aš  žinau,  kodėl  tu  taip  skubinies  į 
Calgarį.  Ji  tenai  laukia  tavęs.  Tu  ją  labai  myli.  Ji  taip- 
gi myli  tave. 

— Kam  tau  tokius  dalykus  dabar  kelti,  kada  mes 
pasirengę  išvykti  į tolimą  šalį  ir  ne  ekskursijai,  o ko- 
vai. . . 

Alksnis  tuomet  lyg  susigėdo  ir  tarė : 

— Atsiprašau.  Aš  išsišokau.  Dabar  visos  mūsų 
mintys  turi  suktis  apie  Ispaniją.  Atleisk  man. 

Hs  % H*  H* 

Neilgai  truko  iki  mūsų  fondai  sutirpo  begyvenant 

Calgaryje  ir  belaukiant  išvykimo,  nes  jie  buvo  labai 
maži.  Vieną  dieną  Alksnis  pradėjo  baugintis. 

— Na,  ką  dabar  darysime?  — pastatė  jis  klausi- 
mą visu  sunkumu.  — Be  pinigų  bus  sunku  laukti  to- 
liau. 

Jo  žodžiai  buvo  pilni  teisybės.  Kiekvienam  gali 
būti  aišku,  kad  be  pinigų  žmogus  negali  gyventi.  Vel- 
tui tau  niekas  nieko  neduos.  Bet  reikėjo  kaip  nors  vers- 
tis, rasti  išeitį.  Staiga  užėjo  man  kilni  mintis  ir  aš  ją 
patiekiau  Alksniui: 

— Nėra  ko  taip  daug  rūpintis.  Jau  pavasaris  ir 
žieminiai  drabužiai  darosi  nebereikalingi.  Parduosime 
juos  ir  galėsime  tęsti  toliau. 

Mano  idėja,  tačiau,  neįtikino  Alksnio  tuojaus.  Jis 
greitai  atkirto: 

— Žieminiai  drabužiai  bus  reikalingi  ir  Ispanijoj. 

— Kaip  bus  Ispanijoj,  mes  dar  nežinome.  O dabar 
mum  reikia  pinigų.  Ispanijoj  gausime  kariškas  drapa- 
nas. 

— Gal  ir  tavo  tiesa,  — atsakė  Alksnis,  nuleistu 
balsu. 

Tiesa  ar  ne  tiesa,  bet  kitokios  išeities  mums  nebu- 
vo. 

— Na,  tai  dabar  pradėsime  išpardavimą,  — tarė 
Alksnis  pakeltu  balsu.  — Ką  tu  turi  dėl  pardavimo  ? 

— Aš  turiu  daug  dalykų  dėl  pardavimo,  bet  pir- 
miausiai reikia  nusikratyti  to  žieminio  žipono.  Paskui 
bus  galima  parduoti  ir  garnitūrą  ar  ką  kitą. 

— Aš  irgi  turiu  kai  ką  ant  pardavimo,  bet  ne  tiek 
daug,  kaip  tamsta,  — atkirto  Alksnis,  pyktelėdamas. 

— Ar  nebūtų  geriau,  kad  mes  vadintumės  drau- 
gais, ne  tamstomis,  — pastebėjau  jam. 

— Dovanok,  žinai,  kad  mano  toks  keistas  būdas. 
Aš  nesusivaldau  nuo  išsišokimų. 

Sekančią  dieną  man  pasisekė  parduoti  žiponą  vie- 
nam draugui,  už  ką  aš  gavau  $10.00.  Tai  taip  mes  ir 

vėl  atsistojome  ant  kojų. 

Kada  mes  jau  turėjome  $10.00,  Alksnis  pagyvėjo 
ir  pradėjo  juokauti  . 

— Ar  tu  nežinai,  kad  Calgaryje  gyvena  tavo  mer- 
gina? Ar  jau  nemanai  susitikti  su  ja? 

— Būtų  gerai  pasimatyti,  bet  ką  aš  jai  pasakysiu, 
— atsakiau  Alksniui,  kiek  pagalvojęs. 

— Kam  tau  sakyti,  kad  tu  išvažiuoji.  Jeigu  pasa- 
kysi, tai  bus  dar  sunkiau  atsiskirti. 

— Ačiū,  drauge,  už  patarimą.  Gal  ir  pasinaudosiu. 

— Tai  kada  tu  ją  matysi? 

— Ji  dirba  restorane  ir  darbą  baigs  tik  apie  12  va- 
landą nakties. 

— O,  tai  dar  daug  laiko  turime.  Einame  į kinote- 
atrą.  Kur  gi  mes  tuos  pinigus  dėsime? 

— Gerai  tu  sakai.  Einam.  Kam  mums  tie  pinigai 
reikalingi. 

Nuėjome  į kinoteatrą,  pasižiūrėjome  gražaus  ju- 
džio,  o paskui  pasispaudėm  rankas  ir  atsiskyrėm  iki 
rytdienos. 

— Palauk,  — tarė  Alksnis  pasivijęs  mane.  — Aš 
pamiršau  kai  ką. 

— O ką  taip? 

— Palinkėti  tau  laimingo  susitikimo  su  mylimąja. 

— Ar  tai  viskas  ? 

— Taip. 

Užsimojau  šerti  jam  per  sprandą,  bet  jo  jau  nebe- 
buvo. Tuos  žodžius  taręs  greitai  apsisuko  ir  nuėjo. 

Zdanis  traukia  pasimatyti  su  savo  mylimąja. 

Turėjau  ilgai  laukti,  iki  ji  užbaigė  darbą.  Bet  tas 
buvo  į sveikatą,  nes  tuo  metu  aš  apgalvojau,  kaip  reiks 
pasiaiškinti. 

Ji  išėjo  ir  lėtai  pradėjo  eiti  į kitą  pusę.  Aš  turėjau 
pabėgėti  greitais  žingsniais  iki  pasivijau. 

— O,  Edvardukas!  Tai  kaip  tu  čia  atsiradai?  — 
buvo  jos  pirmi  žodžiai,  kada  ji  pamatė,  kas  sugriebė 

ją  už  rankos.  — Aš  maniau,  kad  kur  dingai,  kad  jau 
gerokas  laikas,  kaip  nieko  nežinau  apie  tave.  Tur  būt 
jau  buvai  pamiršęs  mane. 

— Nieko  panašaus.  Aš  tavęs  nepamiršau,  bet  bu- 
vo susidėjusios  tokios  aplinkybės.  . . Tai  ne  mano  kal- 
tė. Tikiu,  kad  bus  dovanota. 

Linktelėjimu  galvos,  ji  davė  suprasti,  kad  bus  do- 
vanota, bet  ar  tai  buvo  tiesa,  tai  visai  kitas  dalykas. 

Gatve  eiti  buvo  nepatogu,  reikėjo  nusitarti,  kur  už- 
eiti. Bet  ji  pirmoji  prakalbėjo : 

— Na,  tai  kur  mes  dabar  einame,  Edvarduk? 

— O ką  aš  žinau  ? 

— O ką  aš  žinau? 

— Man  rodos,  kad  tau  žodis  priklauso,  nes  tu  dir- 
bai ilgai  ir  esi  pavargusi ; tu  turi  pasakyti,  kaip  tu  no- 
ri praleisti  vakarą. 

— Jei  taip,  tai  einame  pas  mus.  Mano  šeiminin- 
kai Ukrainai,  bet  labai  geri  žmonės.  Tikiu,  kad  būsi 
patenkintas. 

— Na,  tai  einame,  — tariau  jai,  bet  mintyje  buvau 
nepatenkintas.  Aš  juk  ne  pas  ukrainiečius  ėjau.  Tačiau 
savo  nepasitenkinimą  stengiausi  paslėpti. 

Pirmas  jos  klausimas  buvo,  kada  įėjome  į kamba- 
rį, kas  yra  ant  mano  minties. 

— Na,  dabar,  Edvarduk,  pasakyk  man  viską,  visą 
teisybę,  kas  yra  ant  tavo  minties  ? — tarė  ji  ir  įbedė  į 
mane  savo  akis. 

— Nieko  tokio  svarbaus,  — tariau  jai  šaltai,  nu- 
duodamas esąs  visai  nekaltas.  — Viskas,  ką  manau, 
tai  apleisti  Albertas  provinciją  ir  važiuoti  į rytus,  kur 
turiu  draugų  ir  manau,  kad  jie  padės  man  surasti  ko- 
kį nors  darbą. 

— Tik  nepamiršk  manęs.  Pasiimk  ir  mane  į rytus, 
— tarė  ji. 

— Kai  tik  gausiu  darbą,  tuojaus  duosiu  žinoti  ir 
galėsi  atvažiuoti  pas  mane. 

— Aš  nenoriu  tavim  tikėti,  Edvarduk.  Man  visa 
tavo  kalba  atrodo  keista. 

— Jei  netiki,  tai  ką  aš  galiu  padaryti? 

— Tiesa  nereikalinga  aiškinimo.  Ją  galima  aiškiai 
matyti. 

— Jeigu  nori,  gali  paklausti  Alksnį,  nes  ir  jis  kar- 
tu vyksta. 

Kada  kalba,  rodos,  priėjo  prie  neperžengiamos 
skerspainės,  nieko  kito  neliko,  kaip  atsisveikinti  ir  ei- 
ti į namus. 

Vieną  dieną  ateina  mums  pranešimas,  kad  reiks 
išvažiuoti.  Einame  į raštinę,  kur  mums  pranešė,  kad 
viskas  tvarkoj.  Vyksta  su  mumis  ir  daugiau  draugų. 
Ant  rytojaus,  10  valandą  vakare,  turime  būti  pasiren- 
gę išvykimui.  Raštininkė  paaiškino,  kad  ant  stoties 
bus  duoti  tikietai  iki  Toronto,  o iš  Toronto  — į Mont- 
realą  . 

Mūsų  širdys  pradėjo  plakti  daug  smarkiau.  Prasi- 
dėjo naujas  gyvenimas.  Einam  į namus  ir  galvojame. 

* * * * * 

Miegojome  ilgai.  Nubudome  tiktai  antrą  valandą 
po  pietų.  Apsiprausę,  nuėjome  pavalgyti  paskutinės 
vakarienės  Calgaryje.  Po  vakarienės  nuėjome  į stotį. 

Dar  buvo  anksti,  turėjome  laukti.  Pradėjo  rink- 
tis ir  kiti  draugai,  vykstantieji  į Ispaniją.  Spaudžiame 
rankas. 

— Kaip  jaučiatės?  — užklausė  mudviejų.  — Ar 
negaila  palikti  miestą? 

— O kaip  jums  ? — buvo  mūsų  atsakymas. 

Šie  keli  žodžiai  privedė  mus  prie  kalbos  apie  vyki- 
mą. Bet  mūsų  kalba  buvo  trumpa.  Mintys  mūsų  galvo- 
je lakstė  daug  greičiau,  negu  mes  galėjome  jas  išreikš- 
ti lūpomis  ir  mes  turėjome  pasiduoti  joms.  Staiga  kon- 
duktorius garsiai  sušuko:  “Traukinys  išeina.  Calgaris 
— Toronto.”  Mes  visi  krūptelėjome,  pašokome  ir  pa- 

sileidome  į vagonus. 

Mus  išleido  tiktai  tos  gražios  merginos,  kurios  iš- 
davė tikietus.  Atsisveikinome  su  jomis  iškeldami  su- 
gniaužtas kumštis. 

— Tai  jau  kelyje  į Torontą,  — tarė  Alksnis,  ka- 
da traukinys  nutolo  nuo  miesto. . — Pažvelkime  pro 
langus  ir  atsisveikinkime  su  apylinkėmis,  juk  gal  dau- 
giau neteks  jas  matyti. 

— Ar  tau  negaila  palikti  Calgarį  ? — vėl  atsiliepė 
Alksnis. 

— O kodėl  gi  man  bus  gaila? 

— Paliko  mergina. 

— O,  ką  čia  niekus  kalbi,  Alksni,  — atšoviau  jam 
rodydamas  pyktelėjimą.  Man  nesinorėjo  taip  greitai 
pradėti  juokauti.  Aš  palikau  motiną,  visai  jai  nesakęs, 
kad  išvažiuoju  Ispanijon.  Mano  širdis  buvo  kaip  pei- 
liu perverta.  Mano  atsakymas  nutildė  jį  nekuriam  lai- 
kui. 

— Na,  o ar  tu  turi  kokių  pažįstamų  Toronte  ar 
Montreale  ? — vėl  paklausė  Alksnis,  tik  dabar  jau  daug 
rimčiau.  — Juk  mes  turime  sustoti  ir  gal  reiks  dar 
pernakvoti.  Aš  tai  neturiu  jokių  pažįstamų. 

— Draugas  G.  davė  man  antrašą  vienos  marginos. 
Manau,  kad  ji  padės  mums.  Taipgi  turiu  labai  gerą 
pažįstamą.  Dirbom  kartu  anglių  kasyklose. 

— O,  tai  labai  gerai.  Reiškia,  galime  sau  ramiai 
snausti  ir  nieko  negalvoti.  Važiuojame  kaip  pas  gimi- 
nes. 

Pribuvus  į Torontą,  oras  buvo  labai  prastas:  lie- 
tus pylė  kaip  iš  viedro.  Niekam  nepranešėm  apie  atvy- 
kimą, todėl  niekas  nepasitiko.  Miesto  visai  nepažino- 
jome. 

— Ką  dabar  darysime?  — klausia  Alksnis,  susi- 
rūpinęs. 

— Padėsime  valizas,  o paskui  eisime  ieškoti  šios 
merginos,  kurios  antrašą  turiu. 

— Bet  kad  labai  lyja.  Kaip  eiti  per  tokį  lietų? 

— Lietus  ne  kulkos,  — sakau  jam  juokaudamas. 
— Ispanijoj  gal  kulkos  kris  taip,  kaip  dabar  krinta 
vandens  lašai. 

— Aš  lietaus  labiau  bijau  negu  kulkų,  — atkir- 
to Alksnis,  atsakydamas  į mano  pašaipą.  — Žinai,  ge- 
geriau  eikime  pirma  pavalgyti.  Gal  tuo  metu  sustos  liję. 

Sutikau  su  jo  pasiūlymu  ir  nuėjome  į restoraną. 
Bevalgant  pasiteiraujam  pas  tarnaitę,  kur  mes  galė- 
tume rasti  mums  reikalingą  gatvę. 

Pasirodė,  esama  nelabai  toli  nuo  stoties.  Bevalgant 
ir  lietus  apstojo.  Kitaip  sakant,  Alksnio  pranašystė  iš- 
sipildė. 

Susirandam  reikalingą  antrašą  ir  barbinam  į du- 
ris. Išeina  moteris. 

— Ar  čia  gyvena  tokia  ir  tokia  mergina?  — klau- 
siam jos. 

— Taip,  bet  dabar  jos  nėra  namie,  — atsako  šei- 
mininkė. 

— O kas  jūs  per  vieni  esate? 

Mes  atsakom,  kad  esame  lietuviai  ir  atvykome  iš 
vakarų  Kanados.  Tą  išgirdusi  moteriškė  pralinksmėjo. 

— Gerai,  draugai.  Eikite  į vidų.  Man  labai  links- 
ma, kad  judu  atėjote  pas  mus,  nes  aš  manau,  kad  ju- 
du esate  tie  draugai,  kurie  vyksta  į Ispaniją,  — iškal- 
bėjo šeimininkė,  vesdama  į vidų.  — Aš  gavau  prane- 
šimą iš  Lethbridge. 

“Tai  tau,  kad  nori,”  pagalvojau  aš.  “Mes  ir  na- 
miškiams nesakėm,  o čia  net  Toronte  žino,  kur  mes 
vykstame.” 

— Tos  merginos  nėra,  bet  aš  galiu  už  ją  viską  at- 
likti, — aiškina  toliau  šeimininkė.  — Na,  o kaip  jūs 
stovite?  Gal  esate  alkani? 

Mes  padėkojom  jai  už  malonumą  ir  pasakėm,  kad 
buvome  užėję  į restoraną. 

— Vistiek,  nors  puoduką  kavos  išgersite,  — spy- 

rėsi  moteriškė.  — Aš  noriu  priimti  svečius. 

Tuojaus  ji  prirengė  kavą  ir  pasodino  mus  už  sta- 
lo. 

— Ar  ilgai  manote  čia  būti?  — klausia  ji,  pildama 
kavą. 

Ji  buvo  tokia  maloni,  tokia  draugiška,  kad  mes  vi- 
sai nesijautame  patekę  į nežinomą  miestą. 

Kada  mes  baigėme  gerti  kavą,  ji  užvedė  naują 
dalyką. 

— Na,  aš  manau,  kad  jums  bus  įdomu  pasimatyti 
su  Liaudies  Balso  redaktoriais  ir  administratoriais. 

— Taip,  drauge,  būtų  labai  malonu  susitikti,  — 
atsakėm  jai. 

Ji  mus  nuveda  ir  supažindina  su  Liaudies  Balso 
darbininkais,  su  kuriais  buvo  malonu  pasikalbti.  Liau- 
dies Balsą  mes  skaitėme  nuolatos  ir  buvo  žingeidus 
dalykas  susitikti  ir  pasikalbėti  su  jo  leidėjais  ir  veikė- 
jais. 

Nors  mes  nedaug  laiko  teturėjome,  tik  porą  dienų, 
bet  teko  susipažinti  su  nemažu  skaičiumi  torontiečių. 
Susiradau  savo  draugą  M.,  kuris  buvo  man  gerai  pa- 
žįstamas ir  kuris  taipgi  žinojo  apie  mano  pasiryžimą. 
Pas  jį  praleidau  visą  vakarą. 

— Žinai,  drauge,  aš  irgi  norėčiau  vykti  kartu  ir 
stoti  į ginkluotą  kovą  prieš  fašizmą,  — tarė  mano 
draugas,  — bet  mano  aplinkybės  neleidžia.  Žinai  gerai, 
kad  tik  atsikviečiau  žmoną  ir  sūnų  iš  Lietuvos.  Dabar 
juos  apleisti  būtų  didelis  smūgis  iš  mano  pusės. 

Draugė  M.  prižadėjo  būti  ant  stoties  ir  išleisti. 

Ant  rytojaus  draugai  aprodė  mums  įdomesnes 
vietas.  Apžiūrėjome  Liaudies  Balso  redakciją,  dirbtu- 
vę, kur  statomas  laikraštis.  Visa  diena  praėjo  labai 
linksmai. 

Vakare,  stotyje  susirinko  gana  daug  draugų, 
vykstančių  į Ispaniją.  Taipgi  daugelis  atėjo  išleisti.  Bu- 
vo visai  kitas  vaizdas,  negu  kad  Calgaryje.  Ant  sto- 

ties  draugai  apdovanojo  mus  cigaretais,  kurių  užteko 
iki  pat  Ispanijos,  taipgi  ir  pinigais. 

Nors  tai  buvo  įspūdingesnis  išvykimas,  bet  buvo 
daug  sunkesnis.  Buvo  gaila  skirtis  nuo  tokių  draugiš- 
kų žmonių.  Daugelio  draugų  ir  draugių  akyse  matėsi 
ašaros. 

Traukinys  suspiegė,  sujudėjo.  Pakilo  baltos  nosi- 
nės. Kelios  minutės  nepraėjo  ir  mes  jau  draugų  ir 
draugių  nebematėm. 

Kelionė  į Montrealą  buvo  neilga.  Ant  rytojaus  bu- 
vome jau  Montreale. 

— Na,  ką  dabar  mes  darom  ? — paklausė  Alksnis, 
kai  tik  išlipome  iš  traukinio. 

— Turime  susirasti  draugus,  — atsakiau. 

— Aš  manau,  kad  čia  bus  lengva  susirasti,  nes 
čia  daug  lietuvių,  — guodėsi  Alksnis. 

Pirm  negu  ieškoti  draugų,  mes  turėjome  užeiti  į 
raštinę,  kuri  buvo  mums  nurodyta.  Mes  turėjome  gauti 
vizą  iš  Francijos  ambasadoriaus,  kad  praleisti  per 
Franciją. 

Mes  buvom  pasodinti  už  stalo  ir  maloniai  priimti. 

— Tai  judu  lietuviai  iš  vakarinės  Kanados?  — pa- 
klausė mus. 

— Taip,  — buvo  trumpas  atsakymas. 

— Kaip  jaučiatės  po  kelionės? 

— Labai  gerai. 

— Tai  puiku.  Dabar  turite  čia  užpildyti  šiuos  po- 
pierius. Aš  jums  padėsiu. 

Užpildžius  ir  pasirašius,  mums  buvo  nurodyta,  ką 
veikti  toliau. 

— Tiesa,  ar  turite  kur  pernakvoti?  — paklausė 
atsiminusi. 

Mes  atsakėm,  kad  Montreale  yra  daug  lietuvių, 
tai  gal  pavyks  susirasti. 

— Labai  gerai,  — tarė  sekretorka.  — Jeigu  ma- 
note, kad  bus  sunku  surasti  tuos  antrašus,  tai  mes 

note,  kad  bus  sunku  rasti  vietą,  tai  mes  galime  jums 
padėti. 

Mus  palydėjo  ir  mes  lengvai  susiradome  labai  ge- 
rus draugus.  Gaila,  kad  nebepamenu  jų  pavardžių.  Jie 
mus  labai  gražiai  priėmė,  pavaišino  kuo  galėdami.  Mes 
jautėmės  kaip  savoj  šeimynoj.  Pas  juos  ir  pernakvo- 
jom. 

Ant  rytojaus  nuvykstame  pas  francūzų  konsulą. 

— Tai  kokiam  tikslui  jūs  norite  vykti  į Franci  ją? 
— užklausė  mus  konsulate. 

— Norime  pasižiūrėti  pasaulinės  parodos. 

— Man  rodos,  kad  jūs  norite  vykti  į Ispaniją,  tik 
prisidengiate  vykimu  į pasaulinę  parodą, — pastebėjo 
mums,  nusišypsojęs. 

— Ne  tiesa,  — atkirtau  jam.  — Mes  važiuojam  į 
pasaulinę  parodą,  o ta  proga  manome  užsukti  ir  j Lie- 
tuvą, kad  aplankyti  namiškius. 

— Aš  žinau  tokius  turistus.  Tūkstančiai  jų.  Kaip 
tik  pasiekia  Paryžių,  tai  tuojaus  ir  pranyksta. 

Jis  gerokai  patylėjo  tą  pasakęs,  bet  ant  galo  tarė: 

— Aš  duosiu  jums  vizas.  Kainuoja  po  25  centus. 
Bet  žiūrėkit,  kad  apleidžiant  Paryžių  nepakliūtumėt  į 
policijos  rankas,  nes  dabar  tokius  svečius  tenai  labai 
prižiūri,  ir  nelinkiu  jums  papulti  į jos  nagus. 

Jis  uždėjo  ant  mūsų  pasų  antspaudas  ir  palinkė- 
jo gero  pasisekimo  kelionėje.  Mes  jam  nuoširdžiai  pa- 
dėkėjom  ir  atsisveikinę  išėjome.  Jis  mums  atsakė  ne 
sudieu,  o “Salud.”  Mes  net  nustebome. 

ANT  LAIVO  IR  FRAKCIJOJ 

Tai  buvo  1937  metų  gegužio  17  diena.  Ji  buvo  ne- 
graži: apsiniaukus  ir  truputį  lynojo.  Mes  su  draugais 
prisiartinome  prie  uosto.  Iš  Montrealo,  matote,  vyko- 
me jau  ne  traukiniu,  o laivu. 

Uoste  buvo  nemažas  garlaivis,  numaliavotas  bal- 
tai. Prie  jo  buvo  mažesni  garlaiviai  ir  motorinės  val- 
tys. 

Atsisveikinome  su  mus  palydėjusiais  draugais  ir 
pradėjome  artintis  prie  savo  baltuko.  Prie  laivo  buvo 
daug  keleivių,  vykstančių  į kitus  kraštus.  Kiekvienam 
reikėjo  pereiti  per  tam  tikras  įstaigas  uoste.  Taip  ir 
mes  perėjom. 

Lipant  į laivą  mintimis  greitai  perbėgau  svarbes- 
nius momentus  Kanadoje  ir  taip  atsisveikinau  su  pa- 
siliekančiais draugais  ir  draugėmis.  Laivo  tarnauto- 
jas paėmė  mūsų  valizas  ir  nulydėjo  mus  į pačią  laivo 
apačią,  į mums  skirtą  kambarį,  kuriame  mes  turėsime 
gyventi  iki  pasieksime  Pranciją. 

Kambariukas  buvo  nedidelis,  bet  kuklus.  Buvo 
viskas,  kas  reikalinga  tokioj  kelionėj. 

— Na,  tai  ką,  Zdani,  einam  ant  viršaus,  — tarė 
Alksnis,  tartum  iš  miego  pabudęs,  kada  jau  viskas  bu- 
vo sutvarkyta.  — Reikia  pažvelgti  į Montrealą.  Gal 
paskutinį  kartą  mes  jame. 

— Kodėl  tu  manai,  kad  paskutinį?  — Paklausiau 
jį.  — Aš  manau  grįžti.  Kada  fašistus  sumušime  galė- 
sime ramiai  grįžti  atgal  ir  kurti  ramų  gyvenimą.  Ir 
vėl  susitiksime  su  draugais.  Ar  ne  taip? 

— Aš  nežinau,  ar  taip  bus,  ar  ne.  Bet  neužmiršk, 
kad  važiuojame  į karo  lauką.  . . kur  fašistai  šaudo  ne 
gumunėmis  kulkomis,  o švinu.  Sunku  dabar  atspėti, 
kaip  tenai  bus.  Juo  sunkiau  kalbėti  apie  grįžimą. 

— Na,  jeigu  nudėsime  po  kokį  desėtką  fašistų, 
tai  nebus  baisu  ir  žūti.  Žinoma,  jeigu  tektų  pirma  kris- 

ti,  tai  būtų  bereikalingas  važiavimas. 

— Apie  tai  pakalbėti  turėsime  daug  laiko.  Dabar 
einame  ant  laivo. 

Mums  beeinant  į viršų,  pasigirdo  pirmas  laivo 
signalas,  kas  reiškė,  kad  laivas  tuo  jaus  išplauks.  Užė- 
jus ant  viršaus,  atradome  beveik  visus  keleivius.  Jų 
tarpe  buvo  nemažai  moterų  ir  merginų.  Veik  visi  išsi- 
traukę baltas  skepetaites  mosikavo  į ant  kranto  susi- 
rinkusią publiką.  Publika  atsakinėjo  tuo  patim.  Ir  mes 
pradėjome  mosikuoti,  nors  nežinojome,  ar  bent  vienas 
iš  mūsų  draugų  tebėra  tenai,  ar  ne.  Nekurie  iš  kelei- 
vių pradėjo  verkti.  Priėjo  prie  mūsų  vienas  džentel- 
menas ir  tarė: 

— Na,  džentelmenai,  ar  ne  gaila  palikti  Kanadą, 
o ypatingai  gražias  kanadietes? 

Gerai  apsižvalgius  pasirodė,  kad  tai  vienas  iš  mū- 
sų draugų. 

— Gaila,  bet  kad  reikia  palikti  jas,  — atsakėm. 

— Aš  turiu  pranešti  jums,  kad  visi  dabar  esame 
džentelmenai.  Toks  jau  parėdymas,  — aiškino  jis.  — 
Taipgi  žinokite,  kad  priskirti  prie  6-tos  grupės.  Jūsų 
vadovu  bus  vienas  vancouverietis.  Nesigrupuokite,  kad 
nebūtų  įtarimo.  Kalbėdami  žinokite,  ką  kalbate.  Svai- 
galai uždrausta,  nors  vieną  kitą  stiklą  alaus  prie  pro- 
gos galima  išsigerti.  Tai  viskas,  džentelmenai. 

— Gerai,  mister,  — atsakėm  jam. 

Tuojaus  pasigirdo  antras  švilpukas  ir  trečias  ir 
netrukus  pradėjo  laivas  judintis.  Mūsų  laivą  — Alau- 
nia  traukė  pora  laivukų.  Visi  keleiviai  sujudo  mosi- 
kuoti skepetaites,  o jiems  atsakinėti  ant  kranto  sto- 
vintieji. 

Laivas  atsitolino  nuo  uosto,  ant  kurio  kranto  sto- 
vėjusieji išsiskirstė,  o mes  nuėjome  į savo  kambariu- 
ką. 

Ant  rytojaus  pabudome  gana  anksti.  Apsiprausėm 
ir  išėjom  ant  laivo,  kur  radome  daug  keleivių  gėrintis 

šviežiu  oru.  Oras  buvo  nepaprastai  gražus. 

Priėjo  prie  mūsų  vienas  iš  mūsų  draugų. 

— Kaip  jaučiatės?  — buvo  pirmi  jo  žodžiai.  — 
Paskui  jis  padavė  mums  biuletiną  ir  pastebėjo:  — Ži- 
nios iš  Ispanijos  nekokios,  bet  tas  neturi  mūsų  baugin- 
ti. — Biuletinas  buvo  leidžiamas  ant  to  paties  laivo. 

Pirmiausia  į mūsų  akis  krito  antgalvis:  “Franko 
kariuomenė  apsupo  Bilbau,”  Kitas  antgalvis  buvo: 
“Lojalistai  Asturijos  fronte  pilname  pakrikime.“  Tai 
buvo  labai  nemalonios  žinios.  Ypatingai  mums,  vyks- 
tantiems į Ispaniją.  Bet  mes  pasiryžome  vykti  tenai  ir 
padėti  Ispanijos  žmonėms. 

— Bilbau  dar  ne  visa  Ispanija,  — tarė  Alksnis, 
ramindamasis. 

— Labai  puiku,  drauge  Alksni,  — tariau  jam.  — 
Su  tokiu  vyru  smagu  palaikyti  draugystę. 

Mums  beskaitant  biuletiną  ir  diskusuojant,  pa- 
skambino skambutis  ant  pusryčių.  . . 

Taip  tai,  mūsų  kelionė  jūromis,  buvo  neįvairi.  Pus- 
ryčiai, pietūs  ir  vakarienė.  Protarpiais  tai  ant  laivo,  tai 
kambaryje.  Gi  žinios  iš  Ispanijos  kasdien  ėjo  vis  blo- 
gyn ir  blogyn.  Kai  kurie  keleiviai  pranašavo,  kad  Is- 
panijos respublikos  dienos  jau  nebeilgos. 

Vieną  rytą  pamatėm  Europos  krantus.  Visi  buvo- 
me smagūs  ir  užganėdinti,  kad  jūros  kelionė  greitai  už- 
sibaigs. 

Apie  9 valandą  vakaro  mes  buvome  jau  Francijos 
uoste  Le  Havre. 

Apleidus  laivą,  turėjome  pereiti  per  muitinę,  bet 
tenai  dėdelių  trukdymų  nebuvo.  Tiktai  turėjome  išsi- 
keisti dolerius  į frankus.  Kurie  praleido  ant  laivo,  tiems 
buvo  kiek  sunkumų. 

Mums  buvo  paruoštas  specialus  traukinys.  Tai 
buvo  pirmos  klasės  traukinys.  Kiekvienas  vagonas  bu- 
vo įrengtas  dėl  turistų. 

Mūsų  akis  atkreipė  du  dideli  garvežiai  ant  sto- 

ties,  nes  jie  buvo  visai  skirtingi  nuo  visų.  Tai  buvo  mil- 
žinai, palyginus  su  visais.  Ant  vieno  buvo  užrašas  di- 
delėmis raidėmis  “STALIN.”  Šie  garvežiai  daugumai 
buvo  įdomybė. 

Mūsų  traukinys  greitai  išsiskubino  iš  stoties  ir  pa- 
sileido linkui  Paryžiaus.  Kelyje  užtruko  kokias  tris  va- 
landas. 

Kelionė  traukiniu  buvo  nenuobodi.  Tai  buvo  kitas 
kraštas,  o prie  to,  tuo  metu  buvo  daug  žmonių  laukuo- 
se. Jie  mosikavo  į mus  skepetaitėmis,  o mes  atsakinė- 
jome tuo  patim. 

Paryžiuje  ant  stoties  mūsų  laukė  draugai  ir  drau- 
gės francūzai.  Ir  tenai  daug  kalbų  nebuvo.  Mums  buvo 
pasakyta  sekti  paskui  juos.  Kurios  merginos  negalėjo 
vartoti  anglų  kalbos,  griebė  vyrams  už  rankų  ir  nusi- 
vedė. Išėjus  iš  stoties  mes  buvome  susodinti  į taksius 
ir  išvežioti  po  įvairius  viešbučius. 

Turėjome  viltį  apžiūrėti  Paryžių,  bet  mums  tos 
progos  nebuvo,  nes  tik  vieną  naktį  nakvojome  Pary- 
žiuje. Tą  patį  vakarą  atėjo  pas  mus  mūsų  grupės  vadas 
ir  paprašė  sugrąžinti  duotus  pinigus.  Matomai  jie  bijo- 
jo, kad  nedingtume  su  tais  pinigais,  nes  du  iš  “draugų” 
taip  padarė.  Jie  taip  pat  įsakė,  kad  neitume  toli  nuo 
viešbučio,  kadangi  neužilgo  teks  tęsti  kelionę. 

— Tai  mes  ir  nematysime  pasaulinės  parodos,  — 
pareiškė  Alksnis,  kada  tie  draugai  išėjo. 

— Ir  man  taip  rodos. 

— Aš  visgi  norėjau  pamatyti  tą  parodą. 

— Kad  būtų  arčiau,  tai  nueitume,  bet  ji  labai  toli. 

— O kad  pasiimtume  taksi?  Juk  netruktų  nuvežti. 

— Ką  mes  matysime  per  dvi  valandas  laiko  ? 

Alksnis  nusileido  ir  likome  ant  vietos.  Išėjome  tik- 
tai pasivaikščioti  apie  viešbutį,  artimesnėmis  gatvėmis. 

Bevaikščiodami  išalkome  ir  nutarėme  užeiti  į ka- 
vinę. 

Priėjo  prie  mūsų  graži  patarnautoja  ir  klausia 


— 21 


mus  ko  mes  norime.  Bet  mums  buvo  nesuprantama,  ką 
ji  sakė.  Taip  pat  ji  negalėjo  suprasti,  ko  mes  norime. 
Ji  nuėjo  ir  atnešė  sąrašą,  bet  mes  negalėjome  supras- 
ti ir  jo,  nes  jis  buvo  francūzų  kalboj.  Mes  pradėjome 
aiškinti,  kad  norime  tik  užsigerti  kavos.  Atrodo,  kad  ji 
suprato,  nes  pasakiusi  “vi,  vi,  mišių”  nuėjo.  Bet  pasi- 
rodė, kad  ji  ne  viską  suprato.  Ji  atnešė  mums  kavos 
ir  du  butelius  vyno.  Mes  pradėjome  aiškinti,  kad  vyno 
nenorime.  Ji  pasakė  “vi,  vi,  mišių”  ir  vėl  nuėjo.  Šiuo 
kartu  ji  atnešė  mums  po  “byf  steiką.”  Mudu  į vienas 
kitą  pasižiūrėjome  ir  akimis  nutarėm  nieko  daugiau 
nebesakyti,  o suvalgyti  ir  išgerti,  kas  jau  atnešta,  nes 
jei  daugiau  aiškinsimės,  tuo  daugiau  ji  mus  apkraus. 

Taip  tai,  užėję  išsigerti  kavos,  prisikirtome  “byf- 
steiko”  ir  prisigėrėme  vyno.  Ir  reikia  pasakyti,  kad  tai 
buvo  labai  gerai.  Išėję  jautėmės  puikiai. 

Tai  tiek  nuotykių  mes  teturėjome  Paryžiuje. 

Pernakvoję  pirmos  klasės  viešbutyje,  po  pietų  iš- 
keliavome į Ispaniją. 

Išėjus  iš  viešbučio,  mus  susodino  į automobilių, 
kuris  nusivežė  į kitą  vietą,  kur  mes  radome  daugiau 
draugų.  Atrodė  kaip  rekrutavimo  stotis.  Visi  buvo  su- 
sirinkę į didelę  salę.  Tenai  mes  buvome  suregistruoti 
ir  gavome  tolimesnes  instrukcijas.  Tenai  palikome  ir 
savo  bagažą.  Jis  buvo  pasiųstas  kitu  keliu.  Su  savim 
galėjome  pasiimti  tiktai  po  vieną  rankšluostį,  muilo 
šmotuką  ir  skutomus  įrankius.  Mus  visus  suskirstė  į 
grupes  po  30  žmonių. 

Po  skanių  pietų  pasakė  mums  trumpą  prakalbą. 
Antrą  valandą  mūsų  grupė  išėjo  iš  stoties.  Kiekvienas 
ketvirtas  ar  penktas  turėjome  išlipti  ant  skirtingos 
stoties,  kur  mūsų  laukė  automobiliai. 

Taip  turėjo  vykti  visos  grupės.  Už  poros  dienų  vi- 
si vėl  buvome  kartu,  viename  miestelyje  netoli  Ispani- 
jos rubežiaus. 

Tai  buvo  nedidelis  miestelis,  bet  gana  gražus.  Mus 

patiko  stotyje  vaikinas  ir  dvi  merginos  ir  kaip  bema- 
tant išsiskyrėm  po  du.  Su  manim  ėjo  mergina  ir  aiški- 
no, kad  čia  mūsų  broliams  pavojinga,  nes  yra  daug 
fašistų,  kurie  seka,  kaip  šunės.  Buvę  nemažai  ir  už- 
puolimų, per  kuriuos  mūsų  draugai  nukentėjo. 

— Tiesa,  dabar  mes  išmokom  juos  apeiti,  — tęsė 
mergina,  — bet  atsargumas  labai  reikalingas. 

Mes  buvome  atvesti  į viešbutį.  Iki  vakaro  atvyko 
daugiau  draugų. 

Ant  rytojaus  buvo  sekmadienis.  Visą  dieną  pra- 
leidome parke.  Negalėjimas  susikalbėti  su  žmonėmis 
buvo  didelis  keblumas,  bet  ką  padarysi.  Parke  veik  visą 
dieną  griežė  orkestras. 

Buvo  jau  devinta  valanda  vakaro,  kai  pamatėm 
du  draugus  pasikeliant  nuo  suolelio  ir  einant.  Su  jais 
buvo  dvi  merginos.  Praeinant  pro  kiekvieną,  davė  ženk- 
lą sekti.  Turėjome  būti  nemažame  atstume  vienas  nuo 
kito,  bet  ir  neatsilikti  per  toli,  kad  nepaklydus. 

Atsidūrėme  tamsiose  gatvėse.  Galų  gale  atėjome  į 
siaurą  gatvelę,  kur  radome  autobusą.  Mes  ėjome  tie- 
siai į autobusą.  Autobusas  buvo  tamsus.  Mums  buvo 
uždrausta  rūkyti. 

Kai  tik  prisirinkome  pilnas  autobusas,  pastarasis 
nieko  nelaukęs  pradėjo  važiuoti. 

Staiga  mūsų  autobusas  sustojo  ir  liepė  mums  vi- 
siems išlipti.  Taipgi  buvo  įsakyta  visiems  tyliai  užsi- 
laikyti. 

Tai  buvo  visai  arti  Ispanijos  rubežiaus. 

Mūsų  autobusas  apsisuko  ir  nuvažiavo  atgal.  Mes 
visi  pasukome  į kairę,  kur  buvo  kiek  krūmų.  Tuose 
krūmuose  kiekvienas  gavome  po  porą  “arpagatų,”  tai 
yra  apavus  su  padais  iš  pintų  virvių.  Mat,  su  tokiais 
batais  galima  tyliai  eiti  ir  jie  neslidinėja  ant  akmeni- 
nių uolų.  Tuojaus  mes  jais  ir  apsiavėme.  Tai  buvo  la- 
bai lengvi  ir  patogūs.  Visi  buvome  jais  patenkinti. 

Mums  buvo  įsakyta  tylėti.  Palydovas  nuėjo  prie 

vieškelio  ko  tai  laukti.  Mes  susėdome  ir  sėdėjome  kokį 
pusvalandį  laiko.  Per  tą  visą  laiką  visi  tylėjome  taip, 
kad  atrodė,  jog  tenai  nėra  nei  gyvos  dvasios.  Staiga 
pasigirdo  kokio  tai  paukščio  balsas.  Į tą  balsą  atsilie- 
pė kitas  paukščio  balsas  mūsą  apylinkėj.  Pasirodė, 
kad  tais  paukščiais  buvo  palydovai : vienas  iš  Ispanijos 
pusės,  o kitas  mūsų. 

Ispanas  atėjo  prie  mūsų  palydovo.  Jie  abu  susėdo 
ir  ką  tai  kalbėjosi.  Ispanas  išsitraukė  iš  kišenės  laikro- 
duką ir  parodė  mūsų  palydovui.  Už  kelių  minučių  pa- 
sigirdo motorciklo  parpsėjimas.  Tas  parpsėjimas  arti- 
nosi linkui  mūsų.  Mumyse  kilo  šaltas  šiurpas.  Bet  jis 
pralėkė  pro  mus.  Tik  dabar  mes  gavome  ženklą  sekti 
naują  palydovą.  Kaip  bematant  visi  buvome  griovyje. 
Naujas  palydovas  ėjo  priekyje,  o senasis  užpakalyje. 

Taip  tai  mes  pasileidome  linkui  Ispanijos  sienos. 
Kiek  paėjus  buvo  duotas  ženklas  sustoti.  Mūsų  paly- 
dovas ispanas  pranyko  tamsoje.  Kiek  laiko  praėjus 
sugrįžo  ir  davė  ženklą  sekti  paskui.  Taip  sekdami  vie- 
nas paskui  kitą  atsidūrėme  prie  geležinkelio  tilto.  Prie 
to  tilto  turėjo  būti  du  sargai:  iš  vieno  galo  francūzų, 
o iš  kito  ispanų.  Bet  tuo  tarpu,  kada  mes  prisiartino- 
me, nebuvo  matyti  nei  vieno.  Per  tiltą  ėjome  pasilen- 
kę, kad  nebūtų  galima  patėmyti.  Taip  tai,  už  kelių  mi- 
nučių, buvome  jau  Ispanijoj.  Norėjosi  šaukt  iš  džiaugs- 
mo, bet  mums  buvo  pranešta,  kad  užsilaikytume  kuo 
ramiausiai. 

Mes  savo  kelionę  tęsėme  toliau,  eidami  per  daržus 
ir  sodus,  siaurais  takeliais,  išmintais  tokių  pat  savano- 
rių, kaip  ir  mes.  Už  pusvalandžio  prisiartinome  prie 
aukšto  kalno.  Mūsų  vadas  suprato  ką  tas  reiškia,  to- 
dėl liepė  susėsti. 

— Tai  mes  esame  jau  ant  Ispanijos  žemės  ir  aš 
manau,  kad  jūs  visi  esate  patenkinti,  — tarė  mums 
mūsų  palydovas  francūzas.  — - Ir  aš  esu  patenkintas, 
kad  jums  pavyko  pasiekti  Ispanijos  respubliką.  Jos 

žmonės  laukia  jūsų  pagalbos. 

Toliau  jis  atsikreipė  prie  mūsų  prašydamas,  kad 
mes  ir  toliau  užsilaikytume  ramiai,  taipgi  nerūkytume. 
Bus  pranešta,  kada  bus  galima  kalbėti  ir  rūkyti,  sakė 
jis. 

— O kaip  ilgai  mes  turėsime  lipti  per  šituos  kal- 
nus? — paklausė  jį  vienas  draugas. 

— Kelionė  per  tuos  kalnus  bus  sunki  ir  ilga,  — ta- 
rė jis.  — Tik  rytoj  rytą  apie  devintą  valandą  būsime 
kitoj  pusėj  kalnų.  Bet  tenai  mus  jau  pasitiks  Ispani- 
jos draugai.  Sekite  vadą  ir  žiūrėkite,  kur  stojate,  nes 
bus  ir  pavojingų  vietų. 

Jam  užbaigus,  buvo  duotas  ženklas  pradėti  kelio- 
nę toliau.  Visi  buvom  linksmi,  kad  pasiekėm  Ispanijos 
žemę,  ir  galvojome,  kaip  mes  galėsime  padėti  Ispanijos 
liaudžiai  kovoje  prieš  tuos  bjauriuosius  fašistus. 

Pusę  valandos  pakeliavus  į kalną,  pažvelgėm  atgal. 
Apačioj  buvo  matyti  apšviesti  miesteliai.  Tai  buvo  la- 
bai puikus  vaizdas.  Sunku  buvo  atsigerėti. 

Kelionė,  ištikro,  buvo  gana  sunki  per  kalnus.  Rei- 
kėjo eiti  per  uolas,  per  krūmus  ir  miškus,  vis  lipant 
aukštyn  ir  aukštyn.  Kuo  aukščiau  lipome,  tuo  vis  dau- 
giau apšviestų  miestelių  ir  kaimų  matėsi  apačioje. 

Nukeliavus  gana  toli  į kalną,  staiga  pasigirdo  mū- 
sų vado  garsus  balsas. 

— Draugai!  Poilsis  visiems  susėdus.  Netoli  nuo 
čia  randasi  šaltinis.  Dabar  galima  kalbėti  balsiai,  nes 
jokio  pavojaus  nebėra.  Mes  esame  toli  nuo  apgyventų 
vietų.  Dabar  galima  ir  rūkyti.  Bet  tik  poilsio  metu. 

Pirmučiausia  mes  visi  su  triukšmu  metėmės  prie 
šaltinio,  nes  buvome  labai  ištroškę.  Paskui  griebėmės 
už  cigaretų,  vieni  kitiems  siūlydami  savo  cigaretus. 
Vieni  turėjome  kanadietiškų,  kiti  amerikoniškų,  o tre- 
ti francūziškų. 

Gražiai  pailsėję  leidomės  tolyn.  Dabar  ėjome  šne- 
kėdami ir  juokaudami.  Bet  mūsų  juokai  buvo  trumpi. 

Nuovargis  pradėjo  kankinti.  Mūsų  grupė  pasidalino  į 
dvi  grupes.  Greitesni  ėjo  priekyje,  o lėtesni  pradėjo 
atsilikti.  Vienas  palydovas  ėjo  su  pirmaisiais,  o kitas 
su  atsilikusiais. 

— Na,  kaip  jauties,  draugas  Alksni?  — paklau- 
siau jį. 

— Esu  labai  užganėdintas  kelione,  nors  kiek  pa- 
vargęs. Man  smagu,  kad  jau  Ispanijoj. 

— Turime  pratintis  prie  nuovargio,  nes  turėsime 
gal  ir  labai  sunkiai  pavargti,  — tariau  jam. 

— Kaip  ten  bus  vėliau,  dabar  sunku  pasakyti.  Bet 
tas  faktas,  kad  pasiekėm  Ispaniją,  mane  džiugina  ir  da- 
bar aš  patenkintas. 

Aš  irgi  buvau  patenkintas.  Patenkintas,  kad  Is- 
panijoj ir  kad  mano  draugas  gerai  laikosi. 

Taip  bekalbant,  mes  atsidūrėm  ant  pat  viršaus 
kalno.  Jau  buvo  matyti  pirmi  aušros  ženklai.  Kada 
saulė  pasirodė,  visi  susėdome  ant  kalno  viršaus  poil- 
siui. Dabar  jau  buvo  visai  kitas  vaizdas.  Francijos  pu- 
sėn žiūrint  nesimatė  nieko.  Žiūrint  Ispanijos  pusėn, 
buvo  matyti  kalnai  ir  žali  laukai.  Tai  buvo  1937  metų 
liepos  mėnesio  pirma  diena. 

Čia  mūsų  vadas  pranešė,  kad  apie  10  valandą  bū- 
sime pakalnėj,  kur  mūsų  laukia  su  valgiu.  Jis  taipgi 
priminė,  kad  pakalnėn  keliauti  bus  daug  lengviau. 

Kaip  prieš  kalną,  taip  ir  pakalnėn  leidomės  siau- 
rais takeliais.  Kai  kada  sutikome  vieną  kitą  parubežinį 
Ispanijos  kareivį.  Jie  mus  sveikino:  “Salud,  kamara- 
dos!  Vivi  Brigados  Internacionales!”  (Sveiki,  draugai! 
Lai  gyvuoja  Tarptautinė  Brigada!)  Mes  į jų  sveikini- 
mus atsakinėjome  sugniaužtomis  kumštimis  ir  vien- 
balsiu šūkiu:  “Salud,  kamarados!” 

Apie  dešimtą  valandą  buvome  jau  pakalnėj,  kur 
radome  namą,  panašų  į daržinę.  Pasibeldus  į duris,  tuo- 
jaus  pasigirdo  žingsniai  ir  durys  atsidarė.  Mus  pasiti- 
ko su  “Salyd,  kamarados!”  Tuo  jaus  buvome  pakvies- 

ti  į vidų. 

Viduj  mes  pradėjome  dairytis  ir  tuojaus  pastebė- 
jome tūkstančius  antrašų  ant  sienų,  užrašytų  įvairių 
spalvų  paišeliais.  Tai  buvo  antrašai  tų,  kurie  pravažia- 
vo pro  šią  vietą.  Iš  antrašų  buvo  galima  spręsti,  kad 
jie  buvo  įvairių  tautų,  kaip  ir  mes,  ir  tų  pačių  idėjų. 
Daugumas  iš  mūsų  tuojaus  griebėmės  už  darbo  rašy- 
ti savo  antrašus. 

Toliau  besidairant,  suradome  antrašus  ir  iš  Lie- 
tuvos atvykusių. 

Čia  paruošė  dėl  mūsų  šiokį  tokį  užkandį  ir  geros 
kavos.  Kas  svarbiausia,  po  užkandžio  gavome  po  stik- 
lą ispaniško  vyno.  Taip  pasistiprinus,  buvo  daug  sma- 
giau ilsėtis,  nors  poilsis  ant  suolo  ar  stalo  nebuvo  ge- 
riausias. 

Kada  reikėjo  pradėt  kelionę,  tai  draugai  ispanai 
turėjo  daug  bėdos  su  nekuriais  mūsų  draugais.  Jie  bu- 
vo taip  išvargę,  kad  buvo  sunku  išbudinti. 

Šiaip  taip  išsijudinę,  pasileidome  tolyn,  bet  dar  vis 
į pakalnę.  Po  kiek  laiko  užėjome  ant  vieškelio.  Ten  su- 
sėdome ir  laukėme  iki  atvažiavo  du  trokai.  Mus  suso- 
dino į trokus  ir  atidavė  į kariškių  priežiūrą.  Trokus 
apdengė  marškomis,  todėl  važiuojant  negalėjome  nie- 
ko matyti. 

Sustojus,  mus  pasitiko  kareiviai  su  šautuvais, 
sveikindami  ispaniškai:  “Salud,  kamarados!  Viva  Neg- 
rin!  Viva  Rusia!  Viva  los  Brigados  Internacionales!” 
Mes  jiems  atsakėm  tuo  patim,  ir  pakeldami  sugniauž- 
tus kumščius. 

Mus  nuvedė  į kareivines,  kuriose  buvo  dar  civi- 
liai apsirengę  savanoriai,  kaip  ir  mes,  atvykę  iš  įvairių 
kraštų.  Pradėjome  sveikintis  su  jais  ir  dalintis  įspū- 
džiais, kaip  su  tikrais  broliais. 

Anksčiau  atvykusieji  buvo  jau  kiek  susipažinę  su 
vieta  ir  pradėjo  vedžioti  mus  po  tas  kareivines.  Tai  bu- 
vo ne  kareivinės,  o kokia  tai  pasakiška  tvirtovė,  ap- 

tverta  stora  akmenine  siena,  kokių  penkių  metrų  aukš- 
čio. Viduj  tų  sienų  buvo  įvairūs  pastatai,  taipgi  seno- 
viniai. Tarp  pastatų  buvo  tuneliai.  Tenai  buvo  kalėji- 
mas, arklydės,  kapai  (tunelyje).  Sakoma,  viename  tu- 
nelyje randasi  senoviniai  karininkų  kapai.  Pirmu  kartu 
man  teko  vaikščioti  po  tokią  seną  tvirtovę. 

Toliau  draugai  nuvedė  mus  į didelę  salę,  kur  mes 
turėjome  miegoti.  Lovos  stovėjo  palei  sienas  ir  atro- 
dė, kaip  kokia  ligoninė.  Sienos  buvo  papuoštos  pieši- 
niais ir  obalsiais.  Buvo  didelis  pjautuvas  ir  kūjis.  Ant 
sienų  taipgi  buvo  daug  antrašų. 

Šioj  tvirtovėj  mes  pradėjome  gyvenimą  Ispanijoj. 
Ir  čia  tuojaus  pasirodė,  kad  ne  visi  suprato,  kur  jie 
vyksta.  Atrodo,  kad  kai  kurie  manė,  jog  vyksta  į ko- 
kią ekskursiją. 

Keletas  draugų  pradėjo  reikšti  nepasitenkinimą, 
kodėl  negalima  išeiti  iš  tvirtovės  į miestą.  Jie  aiškino, 
kad  jie  savanoriai  atvyko  ir  turi  būti  jiems  duota  lais- 
vė išeiti  į miestą. 

Vėliau  buvo  išaiškinta,  kad  su  pirmesniais  drau- 
gais buvo  nemalonumų  mieste.  Keletas  žuvo  visai  ne- 
atsiekę tikslo.  Todėl  ir  buvo  uždrausta  išeiti.  Nepasi- 
tenkinusieji šiaip  taip  apsiramino. 

Čia,  tačiau,  mes  neilgai  buvome.  Už  kelių  dienų 
buvome  išvežti  į Albacetę.  Matomai  čia  buvom  laikomi 
iki  susirinko  daugiau.  Iš  čia  išvykome  kokie  500  vyrų. 

PRADŽIA  TARNYBOS  IR  SUSITIKIMAS 
SU  PRIEŠU 

Vykstant  toliau  į Ispaniją  buvo  visai  kitas  vaiz- 
das. Čia  jau  buvo  leista  kalbėtis  su  žmonėmis  ir  juokau- 
ti. Ant  kiekvienos  didesnės  stoties  mus  pasitiko  mergi- 
nos su  gėlėmis  ir  sveikindamos  sugniaužtomis  kumšti- 
mis. 

— Viva  los  Brigados  Internacionales!  — šaukė  jos 
sveikindamos  mus.  Buvo  daug  tokių  stočių,  kur  mus 
pasitiko  su  Internacionalu  ir  Ispanijos  himnu.  Mes  vi- 
si jautėmės  labai  gerai.  Toks  žmonių  atsinešimas  į mus 
rodė,  kad  žmonės  yra  nusistatę  prieš  fašizmą. 

Visa  kelionė  iki  Albacetės  buvo  labai  linskma  ir 
įdomi.  Atrodė,  kad  mes  labai  trumpai  važiavome. 

Albacetėj,  kur  buvo  visų  savanorių  štabas,  mus 
ant  stoties  taipgi  pasitiko  labai  šauniai,  su  dūdų  or- 
kestru ir  dainomis.  Iš  stoties  jau  nebuvome  gabenami 
trokais.  Mus  surikiavo  gražiai,  kaip  kareivius,  po  tris 
| eilę  ir  varė  per  miestą.  Orkestras  lydėjo  mus  per  visą 
miestą.  Žmonės,  jauni  ir  seni,  šaukė  be  sustojimo : “Sa- 
lud,  kamarados!”  ir  kėlė  sugniaužtus  kumščius.  Ant 
vienos  siauros  gatvės  orkestras  atsisveikino  su  mumis 
grieždamas  Internacionalą. 

Susirinkus  į didelį  kiemą,  mus  peržiūrėjo  keli  ka- 
riški gydytojai.  Po  to  tuojaus  gavom  karišką  uniformą 
ir  atsisveikinome  su  civiliu  gyvenimu.  Į pirtį  ėjome  ci- 
viliais drabužiais,  o iš  pirties  išėjome  kariškuose,  kaip 
Tarptautinės  Brigados  kariai. 

Valgykla,  kur  mes  valgydavom,  buvo  puikiai  išde- 
koruota  ir  papuošta  mūsų  kovotojų  vadų  paveikslais. 
Buvo  Lenino,  Stalino  ir  kitų  vadų  paveikslai.  Kiekvie- 
nas paveikslas  buvo  papuoštas  raudonais  kaspinais  ir 
Ispanijos  vėliavomis. 

Prie  valgio  patarnavo  merginos  ir  moterys,  iš  ku- 
rių daugelis  buvo  netekusios  savo  vyrų  kovoje. 

Čionai  galėjome  vakarais  eiti  į miestą,  bet  nuskir- 
tu laiku  turėjome  būti  kareivinėse.  Beveik  visi  ėjome  į 
miestą,  nes  visiems  buvo  įdomu  pamatyti  naują  kraštą, 
jo  gyventojus  pažinti.  Alksnis  su  Zdaniu  irgi  traukė  į 
miestą. 

— Na,  kaip,  Alksni,  jauties  kariškuose  drabužiuo- 
se? — paklausiau  jį,  einant  į miestą. 

— Jaučiuosi,  lyg  aš  būčiau  Raudonojoj  Armijoj, 
— atsakė  jis  man  su  pakeltu  ūpu.  — Man  teko  būti 
Lietuvos  armijoj,  bet  tenai  norėjau  kuo  greičiausiai  nu- 
mesti tą  uniformą.  Čia,  tai  kas  kita.  Eisime  į mūšį,  bet 
žinosime,  už  ką.  Ar  ne  taip,  Zdani? 

Vaikštant  po  miestą  visas  nesmagumas  buvo  tas, 
kad  mes  težinojome  du  žodžius:  “Salud,  kamarados.” 
Jeigu  būtų  buvę  galima  susikalbėti  su  žmonėmis,  tai 
būtų  buvę  labai  smagu.  Žmonės  buvo  nepaprastai  drau- 
giški. 

Tuojaus  pradėjo  mus  skirstyti  į dalis.  Kiekvienas 
galėjome  pasirinkti  dalį,  kuri  geriausiai  patiko,  arba 
kur  kas  buvo  tinkamesnis.  Aš  su  draugu  Alksniu  bu- 
vome paskirti  vykti  į kitą  vietą,  į Tarazoną.  Tai  buvo 
netoli  nuo  Albacetės. 

Mums  buvo  išduoti  seni  šautuvai,  atsiųsti  iš  fron- 
to dėl  remonto.  Ir  kiti  dalykai  buvo  seni.  Ispanijos  liau- 
dis tuomet  neturėjo  užtektinai  ginklų. 

Tarazonoj  išbuvome  tris  savaites.  Per  visą  laiką 
mokinomės  rikiuotės  ir  kariško  mokslo,  kaip  apsieiti 
su  ginklu  ir  sprogstančia  medžiaga.  Taipgi  turėjome 
nemažai  manevrų,  kuriuose  kartais  išbuvome  po  ke- 
lias dienas,  atakuodami  “priešą,”  kasdami  apkasus  ir 
kovodami  su  trūkumu  maisto  ir  vandens. 

Trečią  savaitę  naudojome  jau  gerus  šautuvus,  kul- 
kosvaidžius, kurie  daugiausia  buvo  rusiški.  Pradėjom 
šaudyti  pilnais  šoviniais  į taikinius.  Kada  pirmu  kartu 
gavome  šaudyti  su  kulkomis,  mes  visi  buvome  pilni 
džiaugsmo. 


— 30  — 


Buvo  prižadėta  duoti  po  pakelį  amerikoniškų  ciga- 
retų  visiems,  kurie  pataikys  į taikinį  visus  tris  šovi- 
nius. Stengėmės  ir  mudu  su  Alksniu.  Iššaunam  pirmus 
šovinius.  Alksnis  pataiko  į tašką,  o aš  ne.  Antru  kar- 
nataikome.  Trečiu  kartu,  aš  pataikau,  o Alksnis 


- Rupūže,  trečio  nepataikiau,  — pyko  Alksnis.  — 
taikinį  paėmiau  gerai,  bet  nepataikiau. 

— Matomai  per  daug  taikei,  — pajuokavau  aš. 

Tuo  tarpu  priėjo  prie  mūsų  rusas  instruktorius  ir 
“Moloci  litovci,  streliaite  zamečatelno.”  Žino- 
ma, mums  tas  labai  patiko.  Tik  trys  iš  tos  sekcijos  taip 
gerai  pataikėm,  kaip  pranešė  mums  instruktorius.  Nors 
po  vieną  paleidome  pro  šalį,  tačiau  gavome  po  pakelį 


Bolis  Alksnis 

Kitą  dieną  turėjome  šaudyti  iš  sunkiojo  kulko- 
svaidžio. Tas  Alksniui  buvo  labai  geras  dalykas,  nes 
jis  Lietuvoj  buvo  kulkosvaidžių  kuopoj.  Aš,  aišku,  tu- 
rėjau tylėti,  kada  jis  didžiavosi,  einant  į miškelį.  Bet 
galvoje  aš  maniau,  kad  ir  aš  mokinaus  ir  turiu  paty- 
rimo. 

Štai  ir  mudviejų  eilė.  Alksnis  pirmas  pribėgo  prie 
kulkosvaidžio.  Paleido  penkius  šovinius.  Tik  du  patai- 
kė. Zdanis  ėjo  prie  kulkosvaidžio  nekaip  jausdamasis. 

— Nu,  čto,  litovec,  smotri  storaisia,  — sako  ins- 
truktorius man. 

Paspaudžiau  gaiduką  tik  dėl  vieno  šūvio.  Patai- 
kiau. Buvo  truputį  drąsiau.  Vėl  paspaudžiau  ir  visi  ke- 
turi šoviniai  išlėkė.  Tuoj  buvo  duotas  ženklas,  kad  pa- 
taikyta keturi  iš  penkių. 

Vėl  priėjo  prie  manęs  rusas  instruktorius,  sudavė 
per  petį  ir  pagyrė.  O Zdanis  jautėsi  labai  gerai.  Priei- 
na prie  manęs  ir  Alksnis. 

— Na,  tai  ką  tu  dabar  manai  ? — paklausiau  jį. 

— Aš  manau,  kad  tu  daugiau  vartojai  kulkosvaidį, 
kaip  aš. 

— O ne,  tai  pirmi  šoviniai  iš  kulkosvaidžio. 

— Tai  tu  geras  šaulys,  Zdani. 

— Aš  manau,  kad  taip  pasitaikė,  kaip  aklai  vištai 
grūdas. 

Visą  savaitę  praleidome  šaudydami  ir  kitus  kariš- 
kus užsiėmimus  darydami.  Vieną  vakarą,  sugrįžę  iš 
užsiėmimo,  gavome  žinią,  kad  du  šimtai  iš  mūsų  tar- 
po turi  apleist  Tarazoną  dėl  papildymo  15-tos  Brigados 
Linkolno- Vašingtono  bataliono,  kuris  tik  ką  sugrįžo  iš 
fronto.  Dabar  jis  randasi  netoli  Madrido,  poilsio  vietoj. 

Čia  mūsų  buvo  virš  penkių  šimtų  ir  kiekvienas  no- 
rėjo patekti  į minėtą  batalioną.  Sugrįžę  iš  vakarienės 
radome  iškabintą  sąrašą  visų  karių,  kurie  nuskirti  į 
minimą  batalioną.  Skaitome  jį  ieškodami  savo  pavar- 
džių. Žiūrime,  kad  ir  mes  ant  sąrašo.  Net  pašokome  iš 

džiaugsmo,  kad  ant  rytojaus  būsime  tikri  kareiviai. 

Iš  raštines  pastebėjo  mus  instruktorius.  Jis  išėjo 
ir  prisiartino  prie  mūsų.  Uždėjęs  ranką  ant  mano  pe- 
ties tarė : 

— Linkiu  jums,  draugai,  geriausio  pasisekimo  ka- 
ro fronte  ir  kitur.  Tik  nepamirškite,  ką  aš  jus  moki- 
nau: pirmiausia,  nesikarščiuokit,  nežiūrint  kokiame  li- 
kime būsite;  antra,  visuomet  žiūrėkite  atviromis  aki- 
mis; o trečia,  neikite  į kovą  su  atstatytomis  krūtinė- 
mis, bet  visuomet  žiūrėkit,  kur  saugiau  kristi  ant  že- 
mės, o iš  tos  vietos  vėl  žiūrėkit,  kur  saugesnė  sekanti 
vieta,  pirm  negu  šoksite  pirmyn  ant  priešo. 

Jo  žodžiai  buvo  labai  malonūs,  tėviški. 

Pirm  eisiant  gulti  pranešė  mums  būti  pasirengu- 
siais, nes  nežinia  kada  reiks  išvykti.  Gal  reiks  vykti  už 
valandos  laiko,  o gal  už  poros  dienų.  Už  pusės  valan- 
dos buvome  jau  pasirengę  žygiui.  Kai  kurie  atsigulė 
apsirengę  visoj  pilnumoj.  Kiti  atsigulė  nusirengę,  tik 
turėdami  viską  po  ranka.  O dar  kiti  griebėsi  laiškų  ra- 
šymo. Aš  taipgi  griebiaus  už  rašymo  laiško  į Kanadą, 
savo  motinai. 

Tik  buvau  užbaigęs  laišką,  kaip  pasigirdo  dežu- 
ruojančio  karininko  balsas:  “Visi,  kurie  esate  ant  są- 
rašo, turite  būti  pasirengę  į pusę  valandos  laiko.” 

Kambariai  momentaliai  prisipildė  dulkių,  nes  kiek- 
vienas griebėsi  už  darbo,  kad  greičiau  prisirengti.  Už 
dvidešimt  minučių  buvome  visi  pasirengę. 

Išėjus  ant  gatvės,  visus  iššaukė  pavardėmis.  Atė- 
jus karininkui,  kuris  buvo  nuskirtas  mūsų  komandie- 
rium,  viskas  buvo  užbaigta.  Seržentas  išdavė  raportą, 
kad  viskas  tvarkoj,  bet  karininkas,  kad  dar  kartą  pasi- 
tikrinti, vėl  iššaukė  pavardėmis.  Po  to  davė  komandą 
ir  mes  pasileidome  paskui  jį. 

Paskui  jį  sekėm  iki  išėjom  už  miestelio.  Už  mieste- 
lio visi  susėdome.  Pas  visus  buvo  nerimas,  nes  nežino- 
jome, kame  dalykas.  Mūsų  karininkas  paaiškino,  kad 

turi  atvykti  trokai,  kurie  pristatys  mus  kur  reikalinga. 

Nespėjome  nei  cigaretus  surūkyti,  kaip  atlėkė  as- 
tuoni trokai,  kurie  susikrovė  mus  ir  nakties  metu  at- 
vežė mus  beveik  iki  reikalingos  vietos.  Išaušus,  trokai 
išsiskirstė,  važiavo  toli  vienas  nuo  kito.  Apie  pietus 
privažiavome  prie  mažo  miestuko,  kur  radosi  Linkolno- 
Vašingtono  batalionas.  Mus  apsupo  kalbamo  bataliono 
kariai.  Čia  buvo  labai  įspūdingas  momentas : mes  svei- 
kinomės labai  nuoširdžiai,  bučiuodamiesi,  kaip  tikri 
broliai. 

Mes  pradėjome  teirautis,  ką  jie  patyrė  kovoje,  o 
jie  teiravosi,  kas  dedasi  Jungtinėse  Valstijose,  nes  bu- 
vo nemažai  atvykusių  iš  Jungtinių  Valstijų. 

Vakare  surengė  šokius  ir  rodė  filmas  iš  Ispanijos 
karo  lauko.  Viena  filmą  buvo  iš  Sovietų  Sąjungos. 

Linkolno-Vašingtono  batalione  suradome  du  lietu- 
vius iš  Jungtinių  Valstijų.  Tai  buvome  jau  keturi  lietu- 
viai. Su  jais  dalinomės  mintimis  ir  viskuo,  kaip  tikri 
broliai. 

Sekančią  dieną  vėl  pradėjome  pamokas  ir  rikiuotę 
kartu  su  senais  kareiviais. 

Čia  jau  nebuvo  matyti  kareivių  su  mediniais  šau- 
tuvais, bet  mes,  naujokai,  dar  neturėjome  šautuvų.  Ei- 
nant į sargybą  gaudavom  šautuvus  nuo  senų.  Seni  ka- 
reiviai gaudavo  po  kelias  dienas  atostogų  ir  galėdavo 
vykti  į Madridą.  O kada  jie  užbaigė,  tai  ir  mus  leido 
ant  48  valandų  į Madridą. 

Gavę  atostogų,  apie  dvidešimt  vyrų,  daugiausiai 
ukrainiečių,  susėdome  į bataliono  troką  ir  dainuodami 
dainas  leidomės  į Madridą. 

Buvo  pavakarys,  kada  atvykome  į Madridą.  Įva- 
žiavus į miestą  visai  neatrodė,  kad  jis  būtų  karo  lauke. 
Gatvės  buvo  pilnos  žmonių,  automobilių,  gatvėkarių, 
kaip  taikos  metu.  Tik  kuomet  pasiekėm  centrą,  kur  bu- 
vo mums  skirtas  viešbutis,  pastebėjome  skirtumą. 
Nors  judėjimas  buvo  didelis,  bet  miestas  buvo  gerokai 

apgriautas  kanuolių  ir  bombų  iš  orlaivių.  Ir  to  viešbu- 
čio, kuriame  mes  apsistojome,  buvo  pusė  nunešta. 
Kambariukas,  kuriame  aš  apsistojau,  buvo  ant  trečio 
aukšto,  bet  buvo  ir  be  stogo  ir  be  lubų.  Stovėjo  viena 
lova,  kėdė  ir  prausykla  — bliūdas  su  vandeniu.  Nuo 
mūsų  viešbučio  apkasai  buvo  už  20  minučių  ėjimo. 

Vakare  nuėjome  į kiną.  Išėjus  žmonių  gatvėse 
kaip  ir  nebuvo.  Tik  kanuolių  trenksmai  aidėjo  miesto 
sienomis.  Granatos  sprogo  daugiausia  ant  telefonų  pa- 
stato, miesto  centre.  Jis  buvo  tik  už  poros  gatvių  nuo 
mūsų  viešbučio.  Kol  pasiekėm  savo  viešbutį,  keletą  kar- 
tų teko  kristi  ant  žemės,  kad  šrapneliai  nenuneštų  gal- 
vos. Kada  pasiekėm  viešbutį,  buvo  jau  beveik  ramu, 
tik  retkarčiais  pralėkdavo  šoviniai  ir  sprogdavo  kur  tai 
toli  nuo  mūsų. 

Po  viskam  sugulėm,  bet  neteko  ilgai  gulėti.  Atėjo 
karys  su  popierių  rankoj. 

— Draugai,  — tarė  jis,  — štai  telegrama  nuo  Pen- 
kioliktos Brigados.  Visi  kariai,  kurie  priklausote  tai 
brigadai,  turite  apleisti  Madridą  trijų  valandų  bėgyje 
nuo  gavimo  telegramos.  Štai  antrašas,  kur  turite  būti 
šeštą  valandą.  Penktą  valandą  būsiu  čia  vėl,  būkite  pa- 
sirengę. — Jis  greitai  išnyko. 

Mes  greitai  apsirengėm  ir  susirinkome  apačioj, 
salėj.  Kai  kurie  buvo  nepatenkinti,  kad  atostogų  neuž- 
baigs. Bet  suprato,  kad  kariai  turi  būti  kariais  ir  pil- 
dyti įsakymus. 

Skirtam  laikui  atėjus  vėl  visi  sėdome  į trokus  ir 
leidomės  į kelionę. 

Važiavome  dvi  dienas  ir  dvi  naktis,  sustodami 
kiekvienam  didesniam  mieste. 

Važiuodami  nežinojom  kur  važiuojam.  Seni  karei- 
viai aiškino,  kad  vykstame  į frontą.  Bet  ir  jie  nežinojo, 
ant  kokio  fronto,  kur. 

Pravažiavus  mažą  miestelį,  už  kurio  buvo  tiltas, 
o šalia  jo  malūnas,  visi  išlipome.  Mums  buvo  pranešta, 

kad  čia  nakvosime. 

Malūne  buvo  didžiulės  medinės  dėžės,  ant  kurių 
buvo  užrašai  rusų  kalba. 

Čia  gavome  vakarienę  ir  truputį  vyno.  Karininkas 
susikvietė  visus  ir  tarė: 

— Šią  naktį  turėsime  daug  darbo. 

Rodydamas  pirštu  į tas  dėžes,  karininkas  aiškino: 

— Tose  dėžėse  randasi  mūsų  ginklai.  Mes  turime 
jas  ištuštinti  ir  ginklus  išsidalinti,  kurie  neturime. 

Visi  puolėm  prie  darbo.  Atplėšus  pirmą  dėžę,  rado- 
me rusų  šautuvų  ir  kas  prie  jų  turi  būti.  Išvalymas  tų 
šautuvų  buvo  tikrai  sunkus  darbas.  Kiekvienas  šautu- 
vas buvo  pilnas  tirštos  alyvos. 

Iki  ryto  darbą  užbaigėm  ir  visi  buvome  ginkluo- 
ti. Po  pusryčių  apleidome  malūną,  bet  ėjome  pės- 
ti — beveik  visą  dieną,  dažnai  pailsėdami.  Pavakary- 
je apsistojom  viename  alyvų  sodne,  šalę  kelio.  Čia  il- 
sėjomės porą  dienų.  Per  abi  dienas  neturėjome  jokių 
užsiėmimų.  Valėm  ginklus  ir  laukėm  įsakymo  keltis 
iš  čia. 

Kada  gavome  po  150  šovinių,  visiems  buvo  aišku, 
kad  mes  rengiamės  kovai.  Taipgi  gavome  po  keturias 
rankines  granatas.  Kuris  norėjo  daugiau  tų  granatų, 
tas  galėjo  imti  daugiau. 

Pasirodė,  kad  mes  esame  nuo  pirmųjų  linijų  apie 
20  kilometrų.  Vakarais  buvo  girdėti  patrankų  trenks- 
mai. 

Trečiai  dienai  praslinkus,  pavakaryje,  gavome  į- 
sakymą  būti  pasirengusiais.  Už  poros  valandų  visi  bu- 
vome sušaukti  į vieną  vietą,  ant  kelio,  kur  mums  pra- 
nešė, kad  turime  eiti  į pirmas  linijas.  Vadas  tarė: 

— Draugai : Šią  naktį  mes  apleidžiame  šią  vietą  ir 
iki  ryto  turime  būti  pirmose  linijose  po  Kinto  mieste- 
liu, o rytą  eiti  į ataką.  Tas  miestelis  turi  būti  užimtas 
iki  vakaro.  Viskas  prirengta.  Turime  kiek  artilerijos  ir 
tankų.  Todėl,  draugai,  būkite  tikri  kareiviai  ir  pildy- 

kit  savo  karininkų  įsakymus.  Linkiu  jums  gero  pasise- 
kimo. Pasisekimas  priklauso  nuo  jūsų,  draugai.  Salud ! 

Mes  vienbalsiai  atsakėm  “Salud!” 

Vėl  pribuvo  trokai  ir  jie  pristatė  mus  visai  arti 
pirmų  linijų.  Gal  tik  koks  kilometras  buvo  nuo  pirmos 
linijos. 

Važiuojant  keliu  buvo  galima  pastebėti  didelį  mū- 
sų kariuomenės  prisirengimą  atakai.  Buvo  gabenama 
visokio  kalibro  artilerija,  tankai.  Ėjo  pulkai  pėstinin- 
kų. Visus  pralenkėm.  Mes  buvome  pristatyti  į tą  vietą, 
kuri  buvo  nuskirta  mūsų  batalionui.  Mūsų  trokai  grį- 
žo atgal,  paimti  daugiau.  Taip  per  visą  naktį  buvo  ga- 
benama iš  visų  kampų. 

— Na,  Alksni,  kaip  jauties  dabar?  — paklausiau 

ji- 

— Nieko,  gerai.  Sulaukėm  tos  valandos,  kada  ga- 
lėsime duoti  karčių  pipirų  fašistams.  O kaip  tu,  Zdani, 
jauties? 

— Aš  jaučiuosi  taip,  kad  rodos  einame  į kiną,  pa- 
matyti gerą  karišką  filmą. 

— Neapsigauk,  Zdani.  Čia  bus  ne  filmą.  Nesėdėsi 
minkštoj  kėdėj  ir  netėmysi  aktorių  veiksmų.  Dabar 
turėsime  būti  patys  aktoriai.  Dabar  turėsime  šliaužti 
ant  pilvo  per  purvą,  kad  apsisaugoti  nuo  fašistų  kul- 
kos. 

— Tai  vis  niekis,  Alksni.  Juk  mes  tam  ir  atvyko- 
me. Pamatysime,  kaip  bus,  kada  uždanga  atsidarys. 

Taip  mums  besikalbant,  priėjo  prie  mūsų  ameri- 
kietis lietuvis. 

— Na,  vyrai,  kaip  jaučiatės  ? 

— Neblogai,  kol  kas.  Kol  kas  juokus  krečiam  iš 
to,  kaip  mes  eisime  į pirmą  mūšį. 

— Tai  nieko  tokio  baisaus  nėra.  Tik  biškį  “excite- 
ment”  iš  pradžių,  o paskui  O.  K. 

Jis  pasiūlė  mums  užsirūkyti  “Lucky  Strike.”  Jis 
buvo  gavęs  iš  Amerikos. 


— 37  — 


— Būtų  gerai,  bet  čia  negalima,  — tariau  jam.  — 
Juk  priešas  gali  pamatyti. 

— Ką  tas  priešas.  . . Seni  kareiviai  į tai  nežiūri. 
Reikia  tik  blanketą  ant  galvos  užsimesti. 

Jei  taip,  tai  mes  visi  tuojaus  užsimetėm  antklodes 
ant  galvų  ir  pradėjom  rūkyti.  Taip  buvom  kartu  iki 
gavome  įsakymą  užimti  savo  vietas.  Ir  tai  turėjo  būti 
atlikta  prieš  aušrą. 

Dabar  mes  turėjome  skirtis  su  Alksniu.  Mes  bu- 
vome tam  pačiam  batalione,  bet  aš  buvau  pirmoj  kuo- 
poj, o jis  priskirtas  prie  ketvirtos  kuopos,  tai  yra  kul- 
kosvaidžių kuopos.  Paspaudėm  rankas  ir  velinom  vie- 
nas kitam  laikytis  stipriai  ir  atsargiai. 

Nors  buvome  atskirti,  bet  vienas  nuo  kito  buvome 
tik  kokių  50  žingsnių  atstume,  tad  galėjome  matyti 
vienas  kitą.  Mūsų  kuopa  užėmė  pozicijas  iš  kairės  pu- 
sės Kinto  miestelio.  Miestelis  nuo  mūsų  buvo  už  pus- 
antro kilometro. 

Visi  sugulėm  už  mažo  kelio,  vedančio  į miestelį. 

Galų  gale  ir  mūsų  batalionas  gavo  įsakymą  eiti  pir- 
myn. 

Prisiartinom  prie  priešo  apkasų.  Tankai  pradėjo 
naikinti  priešo  kulkosvaidžius.  Aš  tuo  tarpu  buvau  pas- 
kutinis kairiame  sparne.  Šis  sparnas  vis  gaudavo  kul- 
kų iš  priešo  snaiperio  šautuvo.  Zdanis  įpuola  į kanuo- 
lės  granatos  išraustą  duobę.  Duobėj  būdamas  pastebė- 
jau iš  kur  priešo  snaiperiai  šaudo.  Jie  buvo  už  kokių 
400  žingsnių  nuo  šios  vietos.  Zdanis  ima  pirmą  sykį 
taikinį  į priešą.  Bet  pasirodė,  kad  ne  taip  lengva,  nes 
pasijutau  visas  drebąs,  kaip  lapas,  o ypatingai  ran- 
kos. “Na,  ir  kas  per  kareivis  iš  tavęs,  Zdani,”  drąsinau 
save.  “Kokiems  gi  galams  čia  drebėti?.  Jei  priešas  pa- 
spruks dėl  mano  silpnumo,  tai  bus  dar  blogiau.  Kita, 
instruktorius  juk  mokino,  kad  nereikia  karščiuotis.” 

Mintys  lėkė  viena  po  kitos.  Tuo  tarpu  mano  akys 
ir  vėl  užbėgo  ant  dviejų  snaiperių,  gulinčių  už  akmens. 

Spustelėjau  gaiduką  ir  paleidau  kulką  į juos.  Bet  jie 
kaip  piškino,  taip  ir  tebepiškina  mūsų  pusėn.  Paleidau 
antrą,  trečią  kulką,  bet  be  naudos.  Tačiau,  matyt,  ma- 
no viena  kulka  pataikė  į akmenį,  už  kurio  jie  slėpėsi, 
nes  vienas  pakilo  bėgti.  Tuo  tarpu  mano  karštis  buvo 
praėjęs  ir  aš  griebiaus  taikyti.  Nespėjau  — jis  vėl  par- 
puolė. Bet  man  belaikant  šautuvą  nutaikytą  į tą  vietą 
pakilo  kitas  bėgti.  Spustelėjau  gaiduką  ir  bematant 
tas  išmetė  rankas  aukštyn  krisdamas  kaip  koks  mai- 
šas. 

“Molodec,  Zdani,”  pagyriau  save  rusiškai. 

Kaip  ten  nebuvo  iš  pradžių,  bet  dabar  vieną  jau 
turiu. 

Buvo  pavakarys,  kada  mes  suėjome  į priešo 
apkasus.  Miestelis  Kinto  buvo  mūsų  apsuptas  iš  visų 
pusių.  Bet  į miestelį  eiti  buvo  pavojinga,  nes  buvo  tam- 
su, o antra,  iš  bažnyčios  bokštų  ir  kitų  aukštų  namų 
buvome  apšaudomi  iš  kulkosvaidžių  ir  šautuvų. 

Mūsų  vadovybė,  tačiau,  pasiuntė  į miestelį  žval- 
gus, kurie  pranešė,  kur  kas  randasi. 

Kinto  miestelis  buvo  apsuptas  iš  trijų  pusių  kal- 
nais, o iš  ketvirtos  pusės  buvo  Ebros  upė.  čia  fašistai 
turėjo  geras  fortifikacijas.  Kova  tęsėsi  tris  paras  iki 
miestelis  buvo  paimtas. 

Įėjus  į miestelį,  buvo  matyti  fašistų  lavonai  visur. 
Tas  pats  buvo  ir  fortifikacijose.  Be  to,  mes  1,500  fa- 
šistų suėmėm  į nelaisvę,  kurių  tarpe  buvo  daug  sužeis- 
tų. Užmuštų  tarpe  buvo  ir  rusų  baltagvardiečių.  Jie 
buvo  pažinti  iš  dokumentų. 

Apvalius  miestelį,  mes  žygiavome  pirmyn.  Mes 
greitai  nuėjome  už  Kinto  miestelio  15  kilometrų.  Mums 
buvo  pranešta,  kad  mūsų  nuostoliai  maži.  Žuvo  37  ka- 
reiviai, o suežistų  buvo  60.  Mums  pranešdavo  ir  kitų 
dalių  pasisekimus  prieš  fašistus.  Aš  ir  draugas  Alksnis 
kalbėjomės  ir  diskusavome  apie  savo  pasisekimus  ir 
buvome  labai  patenkinti. 

BOLIS  ALKSNIS  KRINTA  NUO 
PRIEŠO  KULKOS 

Praleidus  tris  dienas  ant  vietos,  mums  davė  įsa- 
kymą užimti  Belčitės  miestelį,  kuris  irgi  buvo  beveik 
apsuptas.  Pribuvo  trokai  ir  vėl  mus  pristatė  į pirmas 
eiles. 

Belčitės  miestelis  nuo  mūsų  buvo  už  kokių  ketu- 
rių kilometrų  ir  matėsi  3 aukšti  bokštai.  Tai  buvo  baž- 
nyčių bokštai,  iš  kurių  tėmyjo  mūsų  pozicijas.  Tuose 
bokštuose  taipgi  buvo  kulkosvaidžių  lizdai. 

Mūsų  brigados  užduotis  buvo  atakuoti  iš  žiemių 
ir  tai  buvo  labai  pavojinga  operacija.  Iš  rytų  pusės 
buvo  kalnas,  kur  priešas  turėjo  geras  fortifikacijas.  Iš 
vakarų  pusės  kalnų  nebuvo,  bet  priešas  buvo  gerai  į- 
sitvirtinęs  ir  tenai. 

Apie  pavakarį  mes  užėmėm  savo  pozicijas  ir  sulig 
taisyklių  ėjome  pirmyn.  Tuojau  susidūrėm  su  žvalgais 
ir  apsišaudėm.  Daugiausia  turėjome  naudoti  rankines 
granatas,  kurių  mums  netrūko.  Iki  ryto  mes  sugrūdom 
visus  fašistus  į miestelį.  Mes  įsitvirtinome  už  kilometro 
nuo  miestelio. 

Praaušus  mus  apsėjo  kulkų  lietum  iš  trijų  pusių. 
Per  visą  dieną  turėjome  būti  ramūs  ir  knistis  gilyn  į 
minkštą  žemę.  Per  visą  dieną  buvo  tikrai  karšta,  nes 
vokiečių  ir  italų  orlaiviai  vaišino  mus  bombomis.  Prie 
to,  puolė  mus  artilerija  ir  mortiros. 

Sulaukus  vėl  nakties,  buvo  pristatytas  maistas  ir 
cigaretai.  Čia  suėjome  abu  su  Alksniu  ir  truputį  pasi- 
kalbėjome apie  momento  reikalus.  Tuo  tarpu  buvo  gau- 
tas įsakymas  paimti  miestelį.  Mudu  atsisveikinom  lin- 
kėdami vienas  antram  pasisekimo  ir  ragindamiesi  bū- 
ti atsargiais. 

— Salud,  drauge  Zdani,  — tarė  Alknis,  skirdama- 
sis, — Rytoj  pasimatysime  mieste. 

— Salud,  drauge  Alksni.  Iki  rytojaus. 

Tai  buvo  apie  pirmą  valandą  nakties,  kuomet  mū- 
sų batalionas  pradėjo  šliaužti  linkui  miestelio.  Iki  ryto 
prišliaužėm  iki  pat  miestelio.  Naujas  pozicijas  užėmėm 
prie  kelio.  Taipgi  vienas  namas  buvo  jau  mūsų  ran- 
kose. Tai  buvo  alyvos  fabrikas.  Buvo  geras  observaci- 
jos  punktas.  Apie  30  karių  susikraustėm  į jį. 

Per  visą  dieną  nepasistūmėm  pirmyn.  Priešingai, 
dar  turėjome  apleisti  užimtą  fabriką,  nes  mūsų  artile- 
rija per  klaidą  atidengė  ugnį  į tą  fabriką. 

Sulaukus  nakties  antru  kartu,  norėjau  sueiti  su 
Alksniu,  bet  mano  pastangos  buvo  veltui.  Iš  jo  sekci- 
jos man  pranešė,  kad  jis  žuvo.  Priešo  kulkosvaidžio 
kulkos  atėmė  jam  gyvybę.  Šis  pranešimas  buvo  man 
didelis  smūgis.  Nenorėjau  tikėti.  “Gal  tik  sužeistas,” 
galvojau  vienas.  “Negali  būti,  kad  jis  žuvo.” 

Pradėjau  ieškoti,  kur  ir  kokioj  vietoj  jis  krito. 
Vienas  iš  jo  sekcijos  draugų  pažvelgė  j mane  ir  tarė: 

— Einam,  drauge,  aš  žinau,  kur  jis  randasi.  — Jis 
buvo  bepradedąs  eiti,  bet  aš  stovėjau  užsimąstęs  ir  ne- 
sijudinau. Jis  vėl  pradėjo  kalbėti:  — Gaila  tokio  nar- 
saus litvino,  kaip  Boleslovas  Alksnis. 

Aš  vis  tylėjau.  Mano  draugas  tuomet  pradėjo  ra- 
minti : 

— Nesikrimsk,  drauge,  juk  tai  karas.  Jis  negali 
apsieiti  be  aukų.  Jau  daug  gerų  mūsų  draugų  krito  ir 
dar  kris.  Gal  rytoj  aš,  arba  tu,  drauge. 

Aš  jam  atsakiau,  kad  suprantu  tą  gerai,  bet  ne- 
lengva pergyventi  tokį  staigų  smūgį. 

Einame  abudu  tylėdami.  Kiek  paėjėjus,  mano 
draugas  sako : 

— Štai,  tenai  prie  alyvų  medelio. 

Aš  greitai  nusiskubinau. 

Prie  medelio  buvo  keletas  lavonų.  Tamsoj  buvo 
sunku  pažinti,  kuris  buvo  Alksnis.  Prie  kiekvieno  lavo- 
no lenkiaus  ir  atydžiai  peržvelgiau  užsidegęs  degtuką. 
Radau.  Guli  ant  kairio  šono,  apdengtas  pilka  antklode. 

Pamatęs,  kad  tai  Alksnis,  visas  sustingau.  Jo  plaukai 
buvo  pasišiaušę,  veidas  išbalęs. 

Persitikrinęs,  kad  aš  savo  draugą  suradau,  mano 
palydovas  nuėjo.  Aš  likau  prie  Alksnio  apsuptas  tam- 
sios nakties.  Nubraukiau  nuo  kaktos  šaltą  prakaitą 
su  rankove  ir  pradėjau  teirautis,  kur  kulka  pataikė. 
Suradau  daug  žaizdų  nuo  fašistų  kulkų. 

Būdamas  prie  jo  lavono  pyliaus  į save  kerštą  fa- 
šistams. Maniau  sau,  jiems  bus  atlyginta  už  Alksnį. 

Prie  Alksnio  sustingusio  lavono  išbuvau  virš  pu- 
sės valandos.  Apleidau  jį  tik  tuomet,  kada  atėjo  sani- 
tarinė kuopa. 

— Tur  būt  ieško  ko  po  kišenes,  — tarė  vienas  sa- 
nitaras. 

— Nieko  panašaus,  čia  mano  geriausias  draugas, 
su  kuriuomi  atvykau  iš  Kanados,  — atsakiau  jam. 

Vienas  tuojaus  pažino  mane. 

— Tai  tu,  Zdanauskai!  — sušuko  jis. 

— Taip,  aš.  Bet  žiūrėk,  čia  guli  Alksnis,  jau  su- 
stingęs. 

— Nėra  kada,  draugai,  čia  kalbėti,  — tarė  kuopos 
seržentas,  — nes  turime  daug  darbo. 

Aš  turėjau  nenoromis  skirtis  nuo  sustingusio  drau- 
go. O sanitarai  apmetė  juos  žemėmis.  Jokios  duobės 
jie  nekasė,  tik  ant  viršaus  žemių  primetė. 

Atsitraukdamas  nulaužiau  alyvos  šakelę  ir  įbe- 
džiau į Alksnio  kapą.  “Tai  tau,  drauge,  atmintis,”  ta- 
riau. “Kol  čia  būsiu,  visuomet  tave  aplankysiu.” 

Kada  atėjau  į savo  skyrių,  visi  buvo  pasirengę  ei- 
ti pirmyn  ir  užimti  alyvos  fabriką.  O aš  gavau  papei- 
kimą. Jie  įtarė  mane  slapstantis  nuo  savo  skyriaus. 
Mėginau  aiškintis,  kur  buvau,  bet  buvo  veltui,  nes  ge- 
ras karys  negali  trauktis  nuo  savo  skyriaus,  nežiū- 
rint kas  atsitiktų.  Už  pabaudą  tą  dieną  negavau  ciga- 
retų.  Man  reikėjo  pranešti,  kur  aš  einu. 

Apie  dvyliktą  valandą  nakties,  fabrikas  vėl  buvo 

mūsų  rankose.  Tą  naktį  mūsų  dalis  buvo  jau  priemies- 
čiuose. Šią  naktį  mes  gavome  dovanų  nuo  fašistų.  Jų 
orlaiviai  numetė  ant  mūsų  maisto  ir  medicinos  ir  kito- 
kių reikmenų.  Jie  manė,  kad  mes  dar  už  miesto.  Taip 
tai  per  klaidą  jie  pavaišino  mus. 

Sulaukus  ryto,  mūšiai  ėjo  jau  gatvėse.  Namas  po 
namo  perėjo  į mūsų  rankas.  Man  su  vienu  amerikie- 
čiu esant  viename  mūsų  artilerijos  sugriautame  na- 
me, pastebėjau  kitoj  pusėj  gatvės  du  kariškius.  Pir- 
ma maniau,  kad  tai  mūsiškiai,  bet  paskui  pasirodė,  kad 
jie  šaudo  į mūsų  pusę.  “Tai  fašistai,”  tarė  mano  drau- 
gas. 

— Tu  imk  tą,  kuris  iš  dešinės,  o aš  imsiu  kitą. 

Kaip  bematant  aš  savo  priešą  nudėjau,  o antras 
pakilo  iškėlęs  rankas  ir  pradėjo  šaukti: 

— Kamarados,  nešaukite,  aš  esu  su  jumis ! 

Mano  draugui  pagailo  ir  jis  nuleido  savo  šautuvą. 
Bet  aš  nekreipiau  atydos  į jo  “kamarados”  ir  tuojaus 
nudėjau.  “Tai  už  Alksnį,”  tariau  sau. 

Kuomet  prišliaužėm  prie  tų  lavonų,  suradom,  kad 
tai  falangistai,  Ispanijos  fašistai.  Pas  juos  buvo  doku- 
mentai, kurie  rodė,  kas  jie  yra.  Taipgi  pas  juos  radome 
Hitlerio  ir  Musolinio  paveikslus. 

Mūšiai  gatvėse  tęsėsi  per  septynias  dienas.  Pas- 
kutinėj dienoj  liko  tik  vienas  namas  užimti,  bet  tame 
name  buvo  susigrūdę  fašistų  karininkai  ir  civilinė 
gvardija.  Mes  davėm  jiems  tam  tikrą  laiką,  kad  pa- 
siduotų, bet  gavome  atsakymą,  kad  jie  geriau  mirs. 
Mes  tuomet  atidengėm  ugnį  ir  jie  mirė  tenai.  Vieną  ir 
man  pasisekė  nudėti,  kuomet  jis  bandė  pro  langą  šau- 
ti į mūsų  antitankistus. 

Vakare  Belčitės  miestelis  buvo  jau  mūsų  ranko- 
se. Taipgi  čia  suėmėm  apie  2,000  fašistų  kareivių  ir  ka- 
rininkų. 

Po  užėmimo  Belčitės  miestelio,  gavome  kiek  po- 
ilsio kol  perorganizavo  mūsų  brigadą.  Perorganizavi- 

mas  buvo  reikalingas  todėl,  kad  nemažai  mūsiškių  žu- 
vo. Dar  daugiau  buvo  sužeista. 

Turėdamas  kiek  laiko  nuėjau  aplankyti  Alksnio 
kapo,  bet  neradau  nei  pėdsako.  Visi  kritusieji  buvo  su- 
rinkti ir  nugabenti  į tam  tikras  kapines. 

Po  poilsio  turėjome  vėl  eiti  į frontą,  nes  fašistai 
mėgino  prasilaužti  ties  Ponte  de  Ebrą. 

Atvykę  į pirmas  eiles  radome  šiokius  tokius  apka- 
sus, bet  turėjome  dirbti  visą  naktį  gerinant  juos.  Pra- 
švitus rytui  net  nustebome  pamatę  fašistus  laisvai 
vaikštant  virš  savo  apkasų.  Mes,  nieko  nelaukdami, 
pradėjome  juos  vaišinti  švinu  ir  kaip  mat  jie  išnyko. 
Paliko  tik  tie,  kurie  buvo  jau  negyvi.  Kurie  spėjo  su- 
lysti į apkasus,  pradėjo  rėkti  ne  savo  balsais : “Riojos, 
banditos,  kriminales”  ir  panašiai.  Jie  nežinojo,  kad 
pribuvo  Tarptautinė  Brigada.  Čia  buvusieji  ispanai 
anarchistai  buvo  susibičiuliavę  su  fašistais. 

Šiame  fronte  teko  išbūti  virš  dešimties  dienų.  Per 
tą  laiką  fašistai  nedarė  jokių  atakų,  nors  jų  planas 
buvo  čia  prasilaužti.  Jie  pakeitė  savo  planus,  kai  suži- 
nojo, kad  atvyko  Tarptautinė  Brigada.  Apie  tai  sužino- 
jome iš  pas  mus  perėjusių  jų  kareivių. 

Mes  per  tą  dešimtį  dienų  darėm  tris  atakas  ir  vi- 
suomet buvome  atmesti  atgal  su  gana  dideliais  nuosto- 
liais. O tai  buvo  todėl,  kad  buvo  blogai  suorganizuo- 
ta. Už  tai  buvo  patraukti  atsakomybėn  gana  aukšti 
karininkai. 

Po  vienos  sunkios  atakos  buvo  atgabenta  pirtis 
dėl  mūsų  karių.  Pirtin  ėjome  po  20  karių  iš  karto.  Ji 
radosi  už  trijų  kilometrų  nuo  pirmųjų  linijų. 

Man  stovint  sargyboj,  priėjo  seržentas  ir  sako, 
kad  mano  eilė  eiti  į pirtį,  o mano  vietoj  atsistos  kitas. 
Sugrįžęs  iš  pirties  labai  nustebau,  nes  kario,  kurį  pali- 
kau savo  vietoj,  neradau.  Toj  vietoj  radau  tik  šautuvo 
vamzdį  ir  kraujo  klaną.  Pasirodė,  kad  į tą  vietą  pataikė 
kanuolės  granata.  Iš  stovėjusių  dviejų  karių  vieną  su- 

draskė,  o kitą  sužeidė.  Vežant  į lauko  ligoninę  ir  tas 
mirė.  Jeigu  aš  nebūčiau  nuėjęs  tuo  metu  pirtin,  tai  tas 
būtų  atsitikę  su  manim.  Kokia  tai  netikėta  laimė  pasi- 
taikė. 

Iš  pirties  išėjus  buvo  daug  geriau.  Gerai  apsiplo- 
vėm  ir  naujus  baltinius  gavom.  Bet  tas  buvo  neilgai. 
Būnant  apkasuose  veik  visą  laiką  lijo  ir  mes  greitai 
buvome  purvinesni,  negu  kad  buvom.  Tiesiog  purve 
stovėjom  ir  jame  miegojom.  Kada  vieną  vakarą  prane- 
šė, jog  būsime  naktį  išmainyti,  labai  pradžiugome.  Bu- 
vome taip  išvargę,  kad  sunku  buvo  laikytis. 

Atsitolinus  nuo  apkasų  už  trijų  kilometrų,  mus  pa- 
ėmė trokai  ir  atgabeno  į Quinto  miestelio  šoną. 

Taip  tai  užsibaigė  mūsų  pirma  šerenga  fronte. 

Poilsio  vietoj  mes  užėmėm  vieną  vienuolyną,  kuris 
buvo  tuščias  ir  apdraskytas  artilerijos.  Už  dešimties 
minučių  buvo  tokia  tyla,  kad  rodės,  jog  tenai  nieko  nė- 
ra. Aš  turėjau  stovėti  sargyboj,  tai  vos  laikiaus  iš  nuo- 
vargio. 

Netrukus  buvo  pagaminta  dėl  mūsų  skanios  kavos 
su  romu,  bet  retas  kuris  ragavo,  nes  buvo  sunku  pri- 
kelti. 

Atbuvęs  savo  pareigą,  mečiaus  ant  grindų  su  sa- 
vo šlapiais  ir  purvinais  drabužiais,  kaip  ir  kiti  draugai, 
ir  pabudau  tik  sekantį  vakarą,  kada  laiškanešisi  pra- 
dėjo už  kojos  tampyti. 

— Zdanauskai,  Zdanauskai,  — šaukė  jis,  — gana 
miegoti.  Turiu  dėl  tavęs  surpryzą.  Štai  paketas  iš  Ka- 
nados ir  pluoštas  laiškų.  Neužmiršk  manęs,  jeigu  bus 
cigaretų. 

— Taip,  taip,  tik  duok  man  viską,  — niurnėjau, 
budindamasis  iš  miego. 

Atidaręs  paketą  net  nustebau.  Buvo  pilnas  tabako 
ir  cigaretų.  Laiškanešiui  padaviau  porą  pakelių  ir  tas 

labai  apsidžiaugė.  Suskaičiau  virš  70  pakelių.  Tai  buvo 
didelė  dovana.  Suradau  šmotelį  popierio,  ant  kurio  bu- 
vo parašyta : “Tai  tau  dovana  nuo  manęs.  Toliaus  mė- 
ginsiu pasiųsti  daugiau.  Parašyk  man,  ar  viską  gauni. 
Tave  mylinti  Marė.” 

Užbaigęs  su  pakeliu,  pradėjau  žiūrinėti  laiškus. 
Nežinojau,  kurį  pirma  skaityti.  Pirmiausiai  atidariau 
laišką  nuo  motinos.  “Sūneli,”  rašė  motina,  “jaučiuosi 
kiek  nerami,  bet  kartu  jaučiuos  labai  laiminga,  kad 
užauginau  tokį  sūnų,  kuris  šiandien  kaujasi  Ispanijoj 
prieš  mūsų  didžiausį  priešą  fašizmą.” 

Aš  tikėjaus,  kad  motina  apverks  mane,  išmetinės, 
kodėl  aš  išvykau.  O čia  radau  didelį  sustiprinimą.  Tie 
žodžiai  visuomet  skambėjo  mano  ausyse  ir  pridavė 
daug  stiprybės  sunkiausiose  valandose. 

Toliau  ėmiaus  už  kitų  laiškų,  kurie  buvo  nuo 
draugų.  Kiekviename  laiške  buvo  reiškiama  pagarba  ir 
užgy rimas  mano  žygių.  Perskaičius  tuos  laiškus  aš  pa- 
sidariau dar  kietesnis  kovotojas.  Aš  jutau,  kad  visi 
lietuviai  su  manimi,  su  Ispanija. 

Ant  rytojaus  turėjau  daug  darbo,  nes  turėjau  pa- 
rašyti atsakymus.  Atsisėdęs  puikiame  kambaryje  vie- 
nuolyne, rūkydamas  kanadiškus  cigaretus  ir  pūsdamas 
dūmus  į viršų,  parašiau  laiškus  visiems. 

Parašęs  laiškus  jaučiausi  labai  blogai.  Pamaniau, 
kad  tai  nuo  rūkymo.  Bet  vėliau  pasirodė,  kad  būta 
visai  ko  kita.  Reikėjo  kreiptis  pas  gydytoją,  kuris  pa- 
reiškė, kad  man  reikia  gero  poilsio.  Jis  paliuosavo 
mane  nuo  visų  užsiėmimų. 

Už  poros  dienų  gavome  žinią,  kad  naktį  išvažiuo- 
jame. Kur?  Niekas  nežinojom.  Bet  aš  jau  negalėjau 
valdyti  savęs,  kuomet  reikėjo  eiti  į stotį.  Mėginau  ne- 
pasiduoti, bet  veltui.  Draugai  paėmė  už  rankų  ir  norė- 
jo padėti.  Jie  pastebėjo,  kad  aš  visas  prakaituotas.  Vie- 
nas karys  sušuko,  kad  pas  jį  yra  gerų  vaistų  ir  tuojaus 
ištraukė  iš  tarbos  koniako.  Pripylė  puoduką  koniako  ir 

suvertė  man,  nors  aš  labai  nenorėjau  to  gėrimo. 

Koniakas  manęs  neišgydė.  Pasiekus  vagoną  kritau 
kaip  maišas.  Draugai  apklojo  ir  paliko  miegoti.  Sekan- 
čią dieną  turėjau  atsiskirti  su  draugais.  Gydytojas  įsa- 
kė vykti  į ligoninę.  Aš  buvau  taip  silpnas,  kad  nebema- 
čiau nei  traukinio,  nei  draugų.  Kliedėdamas  prikrėčiau 
visokių  šposų:  verkiau,  juokiaus  ir  šūkavau.  Tik  ant 
rytojaus  prabudau  gražioj  lovoj  juodbruvei  ispanei 
maloniais  žodžiais  budinant.  Ji  turėjo  dėl  manęs  atne- 
šusi pieno. 


Liudas  Kisielius 


ATGAL  I SKIRSTYMO  PUNKTU 
SUSITIKIMAS  SU  DRAUGAIS 


Ligoninėj  išbuvau  20  dienų.  Susveikęs,  pradėjau 
teirautis  apie  savo  dalį.  Gavęs  leidimą  grįžti  į dalį,  ga- 
vau vieną  savaitę  atostogų,  kurias  praleidau  Valenci- 
joj. 

Valencijoj  suradau  daug  draugų  iš  mūsų  briga- 
dos. Tarp  jų  buvo  nemažai  be  rankų,  kojų  ir  kitų  kūno 
dalių.  Čia  sutikau  vieną  iš  savo  kuopos,  kuris  buvo  jau 
aklas. 

Buvo  labai  nemalonu  matyti  taip  nukentėjusius 
draugus.  Ėmė  didelis  skausmas  ir  tuo  pačiu  sykiu  kerš- 
tas fašistams. 

Nors  minėtas  draugas  buvo  aklas,  bet  pilnas  vil- 
ties. Jis  dirbo  raštinėj  su  rašomąja  mašinėle.  Kiti  irgi 
dirbo  kokį  nors  darbą,  kiek  išgalės  leido. 

Valencijoj  mėginau  surasti,  kur  randasi  15  Briga- 
da, bet  sužinojau  tik  tiek,  kad  randasi  fronte.  Neva- 
lia sakyti,  kur  kuri  dalis  stovi.  Kada  priešai  sužinoda- 
vo, kur  randasi  tarptautinė  brigada,  jie  tą  vietą  labai 
puldavo  iš  oro. 

Todėl  aš  turėjau  vėl  grįžti  į Albacetę,  o iš  tenai 
vėl  rekrutų  stovyklon,  Tarazonon. 

Atvykęs  į Tarazoną,  labai  nustebau.  Čia  radau 
daug  laiškų  ir  siuntinių.  Veik  visi  buvo  nuo  draugų  ir 
draugių  kanadiečių.  Pora  laiškų  ir  vienas  siuntinys  bu- 
vo iš  Jungtinių  Valstijų.  Pakelyje  radau  daug  brangių 
baltinių,  švederį  ir  kitų  dalykų,  kurie  buvo  labai  reika- 
lingi kareiviui.  Kanadiečių  pakeliuose  radau  daug  rū- 
kymo. Nežinojau,  nei  kurią  rūšį  pirma  pradėti.  Taipgi 
buvo  daug  šokoladų,  kurie  tuo  tarpu  buvo  mums  kaip 
kokie  vaistai. 

Čia  suradau  vieną  naujoką  lietuvį  iš  Jungtinių 
Valstijų.  Tai  buvo  labai  geras  draugas.  Taipgi  susiėjau 
su  savo  instruktorium,  kuris  tebėjo  savo  pareigas. 

— O,  litovec  Zdanauskas,  — tarė  jis  sveikindama- 
sis. — Kaip  man  smagu  matyti  tave.  Papasakok,  kaip 
einasi  kariauti  prieš  fašistus?  Ar  teko  nudėti  kokį 
vieną  kitą  fašistą? 

Aš  jam  papasakojau  viską,  ką  pergyvenau.  Taipgi 
ir  apie  Bolio  Alksnio  likimą. 

— Žinai,  litovec,  čia  yra  vienas  lietuvis  iš  Ameri- 
kos. Jo  vardas,  kaip  ir  tavo,  Edvardas.  Pavardė,  rodos, 
Mičulas.  Taipgi  molodeckas  vyras.  Visa  mano  bėda 
tame,  kad  aš  negaliu  su  juomi  susikalbėti. 

Mums  besikalbant  pasigirdo  karių  dainos  ir  mu- 
du su  instruktorium  išėjome  pasitikti.  Man  tuojaus  kri- 
to į akį,  kad  čia  kariai  vis  su  mediniais  šautuvais. 

Kai  tik  būrys  buvo  paleistas,  aš  buvau  supažin- 
dintas su  draugu  Michel. 

— Na,  kaip  jums  patinka  Ispanija?  — klausiu 
draugą. 

— Žinai,  man  jau  nusibodo  čionai.  Fronte  tur  būt 
geriau,  — atsakė  jis.  Nebuvusiam  fronte,  aišku,  nori- 
si ten  patekti. 

Miestelyje  buvo  didelis  pasikeitimas.  Pirmiau  bu- 
vo visko  užtektinai,  o dabar  visko  maža.  Rūkymo  tie- 
siog nebuvo  galima  gauti.  Ir  kariams  buvo  duodama  tik 
po  20  cigaretų  į savaitę.  Aš  savo  rūkymą,  kurį  gavau 
iš  kanadiečių,  išdalinau  tarp  tenai  esančių  karių.  Pas 
mus  visuomet  taip  buvo.  Kas  ką  turėjo,  tai  vis  dalinosi 
su  draugais. 

Man  čia  bebūnant  dar  vienas  lietuvis  atvyko.  Tai 
buvo  iš  Škotijos,  iš  Glasgow  miesto,  Joe  Braun,  kuris 
buvo  taipgi  geras  idėjos  draugas.  Tai  jau  trys  lietuviai 
buvome.  Sugyvenome,  kaip  tikri  broliai. 

Tarazonoj  išbuvome  apie  porą  savaičių  iki  gavo- 
me įsakymą  stoti  į savo  dalis. 

Šiuo  kartu  išvykome  jau  kitaip.  Pirma  vykome 
kaip  slapukai,  naktį.  Dabar  išvykome  dieną,  apie  500 
karių,  susirikiavę  į gretas.  Dauguma  buvo  naujokai, 


pamokinti  trejetą  ar  ketvertą  savaičių. 

Nekurie  kariai  turėjo  čionai  mylimas  ir  net  žmo- 
nas. Todėl  buvo  liūdnų  vaizdų.  Mylimosios  ir  žmonos 
išleido  karius  ašarotomis  akimis. 

Už  miesto  mes  gavome  maisto,  daugiausiai  kon- 
servų. Kada  iš  naujo  surikiavo,  prie  manęs  priėjo  ru- 
sas instruktorius  ir  tarė: 

— Nu,  litovec.  Štai  tau  ant  atminties  kinžalas.  Jei 
kada  pritruksi  šovinių,  tai  galėsi  gintis  su  šiuo  įrankiu. 

Jis  peržvelgė  mane  nuo  galvos  iki  kojų. 

— Viskas  tvarkoj,  tik  ta  kaskė  netinka,  — vėl  ta- 
rė jis.  Mat,  ta  kaskė  buvo  vokiška,  kurią  aš  paėmiau 
nuo  vieno  vokiečių  artileristo.  Jis  ją  pataisė,  kad  ge- 
riau pritiktų.  — Taip  daug  gražiau. 

Aš  jaučiausi  nekaip,  kada  jis  triūsėsi  apie  mane, 
bet  ką  tu  padarysi. 

Tylėdamas  nusiėmiau  nuo  diržo  savo  revolverį  ir 
ištiesiau  į instruktorių: 

— Štai,  drauge  instruktoriau,  jums  atminčiai,  — 
tariau  duodamas  jam  revolverį. 

— Tai  labai  puiki  dovana,  bet  jis  bus  reikalingas 
jums. 

Aš  priešinaus.  — Kada  nuvyksiu  į frontą,  gausiu 
kitą,  — aiškinau.  — Fašistai  turi  jų  užtektinai. 

— Na,  tai  gerai,  — tarė  jis  jausmingai.  — Tai  bus 
tikra  atmintis.  Gal  ant  visados.  Jeigu  grįšiu  į Sovietų 
Sąjungą,  tai  visuomet  atminsiu  apie  tave. 

Pasigirdo  komanda  “aplink,  į dešinę  ir  pirmyn“ 
ir  mes  dainuodami  dainas  pasileidome  pirmyn.  Taip 
traukėm  iki  Albaeetės  miesto.  Einant  per  kaimus  žmo- 
nės mus  sveikino  ir  linkėjo  gero  pasisekimo.  Mūsų 
dainos  juos  tiesiog  žavėjo. 

Albacetėj  ant  stoties  mus  pasitiko  kariškas  orkest- 
ras. Daug  žymių  vadų  išstojo  su  prakalbomis,  kurios 
įkvėpė  mums  daug  drąsos.  Po  visų  ceremonijų  mes  bu- 
vome sutalpinti  į traukinį  ir  pasileidome  į kelionę,  dū- 

dų  orkestrui  griežiant  Internacionalą  ir  Ispanijos  Res- 
publikos himną. 

Traukinyje  būdami  nežinojome,  kur  važiuojame. 
Tiek  žinojome,  kad  kur  nors  į frontą.  Bet  tas  mūsų 
ūpo  nepuldė.  Visas  traukinys  skambėjo  nuo  dainų. 

Pravažiuojant  miestelius  ir  kaimus,  žmonės  svei- 
kino ir  šaukė : “Vi  va  los  heroikos,  vi  va  komunistos,  vi- 
va  Rusia,  viva  Stalin,  viva  Negrin”  ir  t.  t. 

Mūsų  traukinys  sustojo,  nes  toliau  jis  negalėjo  ei- 
ti, baigėsi  Ispanijos  respublikos  jėgų  teritorija.  Tai  bu- 
vo netoli  Teruel  miesto.  Mes  išlipome  iš  traukinio  ir 
paleidome  jj  atgal. 

Čia  mus  išskirstė  į dalis,  nes  tarp  mūsų  buvo  ka- 
nadiečių, australų,  amerikiečių,  anglų  ir  kitų  angliškai 
kalbančių.  Visi  turėjome  savo  batalionus.  Aš  ir  vėl  bu- 
vau priskirtas  prie  Lincoln-Vašington  bataliono.  Tai 
buvo  amerikiečių  batalionas.  Taipgi  buvo  priskirtas 
prie  to  paties  bataliono  ir  draugas  Michel. 

— Kokioj  kuopoj  esate?  — jis  užklausė  manęs. 

— Ketvirtoj  sunkiųjų  kulkosvaidžių  kuopoj,  — 
atsakiau  jam. 

— Ir  aš  toj  pačioj.  Tai  būsime  du  Edvardai.  Man 
labai  smagu,  broli,  būti  su  tavim,  nes  jau  esi  kiek  susi- 
pažinęs su  karo  lauku. 

— Ir  tu  būsi  senas  karys  į visai  trumpą  laiką.  Ki- 
ta, tu  žinai  gerai,  kaip  apsieiti  su  kulkosvaidžiu. 

— Tas  tiesa,  bet  fronte  dar  nebuvau. 

— Aš  pirmu  kartu  fronte  buvau  labai  nervuotas. 
Buvo  šilta,  o visas  drebėjau.  Bet  dabar  oras  šaltas,  o 
jau  nedrebu. 

— Brolau,  man  nereiks  drebėti. 

— Pamatysime. 

Mes  užėmėm  trečias  pozicijas.  Viskas  buvo  įreng- 
ta po  žeme. 

Vienoj  pusėj  kelio  buvo  Lincoln-Vašington  bata- 
lionas, o kitoj  — Mackenzie-aPpineau  batalionas,  ku- 

ris  susidėjo  iš  kanadiečių.  Turėdami  laiko  visuomet 
sueidavom  su  draugais  kanadiečiais,  tarp  kurių  buvo 
du  mūsų  idėjos  draugai  lietuviai  Butrimas  ir  Bepirš- 
tis. Kiek  toliau  buvo  kiti  lietuviai,  kurių  tarpe  buvo 
draugas  Kisielius.  Sueidavau  ir  juos  ir  pasikalbėdavom 
apie  viską.  Taipgi  vaišinomės  rūkymu  ir  šokoladais,  ku- 
riuos gaudavom  iš  draugų  kanadiečių  ir  amerikiečių. 

Čia  neteko  stoti  į mūšį,  nors  tikėjomės  susiremti 
su  priešais  šitame  sektoriuje.  Mes  buvome  pašaukti  j 
kitą  frontą,  kur  fašistai  bandė  prasilaužti. 

Atvykus  į naują  frontą  buvo  matytis  tiktai  kalnai 
ir  girdėti  artilerijos  šaudymą.  Tai  buvo  kokie  penki 
kilometrai  nuo  pirmos  linijos.  Čia  irgi  suseidavome  su 
kanadiečiais,  nes  stovėjome  netoliausiai.  Visą  laiką  tu- 
rėjom būti  pasirengę  mūšiui.  Visi  ginklai  turėjo  būti 
prirengti  kovai. 

Čia  neteko  labai  ilgai  būti,  nes  buvo  pranešta, 
kad  priešas  pastebėjo.  Kurie  atliko  surinkti  palatkas, 
tie  turėjo  nešdintis,  nes  vokiečių  junkeriai  pradėjo  bai- 
sią ataką  ant  tos  vietos,  kurią  mes  apleidome  tik  prieš 
valandą  laiko. 

Toj  apylinkėj  teko  keisti  vietas  daug  kartų,  nors 
mūšiuose  neteko  dalyvauti,  nes  priešas  buvo  atremtas 
visur,  kur  tik  jis  bandė  prasilaužti. 

Ant  galo  vėl  atvykome  į Belčitę,  kurioj  apylinkėj 
radosi  draugo  Alksnio  kapas.  Mums  buvo  pranešta, 
kad  mes  esame  rezerve.  Užėmėm  alyvų  sodną,  kuris 
radosi  prie  pat  seminarijos. 

Reikėjo  kastis  duobes,  nes  priešo  orlaiviai  bom- 
bardavo mus  naktį  ir  dieną.  Buvo  matyti,  kad  priešas 
rengiasi  kokiai  ofensyvai.  Taip  ir  buvo.  Trečią  dieną 
anksti  rytą  pranešė,  kad  turime  eiti  į kitą  pusę  miesto. 

Ketvirtą  valandą  ryto  mes  buvome  ant  kelio,  ant- 
roj pusėj  miestelio,  į vakarus,  kur  traukėsi  mūsų  ba- 
talionas linkui  mirties  kilpos,  nors  nei  vienas  nežino- 
jom. Nei  vienas  nebuvome  pasirengę  pavojui. 

PRADŽIA  NEPASISEKIMŲ 

Atsitolinom  nuo  Belčitės  kokius  keturius  kilomet- 
rus ir  vis  traukėm  keliu  linkui  Saragozos  miesto.  Jau 
aplenkėm  pilį,  kuri  buvo  už  5 kilometrų  nuo  Belčitės, 
kaip  staiga  mus  apipylė  kulkų  lietus  iš  kulkosvaidžių. 

Pas  mus  pasireiškė  panika,  nes  nežinojome  kame 
dalykas. 

Akimirkoj  pasiskleidėm  į kuopas  ir  būrius,  o kul- 
kosvaidžiai laukė  įsakymo  atidaryti  ugnį.  Bet  toj  vie- 
toj negalėjome  nieko  veikti,  nes  buvo  atviras  laukas. 
Turėjome  pasitraukti  atgal  prie  pilies,  kur  buvo  keletą 
aukštumų.  Mus  vėl  apipylė  kulkų  lietus.  Laimė,  kad  nei 
vieno  nenuskynė. 

Kai  tik  pasiekėm  mažą  kalniuką  prie  pilies,  tuo- 
jaus  užėmėm  pozicijas.  Bet  čia  irgi  buvo  daug  bėdos: 
kalniukas  buvo  nuoga  skala  ir  nebuvo  galima  įsikasti. 
Mes,  tačiau,  atidarėm  ugnį  į priešą,  kuris  bandė  leis- 
tis žemyn  nuo  kalnų.  Kai  tik  paragavo  mūsų  kulkų, 
tuojaus  išsislapstė  tarp  uolų,  kaip  zuikiai. 

Per  pusę  valandos  laiko  buvo  tyla.  Kiekvienas  iš 
mūsiškių  teiravos,  kas  atsitiko,  nes  frontas  buvo  už 
25  kilometrų  nuo  Belčitės.  Mūsų  dalis  judėjo,  kaip 
skruzdės.  Tiesė  telefonus,  taisė  apsigynimo  pozicijas. 
Karininkai  lakstė  sušilę,  pranešinėdami  kariams  įsaky- 
mus. 

Pasirodė,  kad  frontas  pralaužtas.  Ispanų  dalis  ap- 
leido apkasus  be  didelio  mūšio. 

— Draugai,  turime  laikytis  iki  tolimesnio  įsaky- 
mo, — kreipėsi  vadai  į mus.  — Nei  vienas  neprivalo 
apleisti  savo  dalį  savo  valia. 

Įsakymas  buvo  priimtas  ir  visi  pasiryžom  laiky- 
tis. Prie  manęs  priėjo  Michelas. 

— Ar  matai,  brolau,  kas  dedasi  dešiniame  spar- 
ne? Man  rodos,  kad  tai  fašistai  ir  mes  turime  duoti 
jiems  paragauti  šitų  bolių,  — kalbėjo  jis. 

— O ne,  drauge,  į juos  negalime  šaudyti.  Aš  ga- 
vau pranešimą,  kad  tai  ispanai,  kurie  turi  tiktai  vieną 
kelią  pabėgimui  iš  fašistų  kilpos,  — atsakiau  jam.  — 
Tuo  keliu  yra  pakalnė,  kuria  jie  dabar  atsitraukia. 

— Ko  čia  jų  paisyti,  reikia  duoti  jiems  ir  tiek,  — 
spyrėsi  Michelas.  — O kam  jie  taip  lengvai  praleido 
fašistus  ? 

— Mes  turime  klausyti  įsakymo. 

— Kvaili  tie  įsakymai. 

Tuo  tarpu  priešas  atidengė  artilerijos  ugnį  ir  nu- 
traukė mūsų  pasikalbėjimą.  Tik  Michelas  suurzgė: 
“Tai,  rupūžės,  suuostė,  kur  mes  esame.” 

Kas  minutė  priešo  ugnis  didėjo.  Artilerijai  ir  mor- 
tiroms  į pagalbą  pribuvo  šimtai  orlaivių,  kurie  lakstė 
virš  mūsų  galvų  ir  sėjo  kulkas  ant  mūsų  ir  bombas 
mėtė. 

Gavome  įsakymą  trauktis,  nes  buvome  beveik  ap- 
supti. Bet  ketvirtas  kulkosvaidžių  būrys  turi  pasilikti 
ant  savo  vietos,  kad  pridengti  mūsų  bataliono  pasi- 
traukimą. Tas  reiškė  mūsų  būriui  mirtį  ar  nelaisvę. 
Apie  tą  likimą  nedrįsau  pranešti  savo  kariams.  Apie 
tai  žinojome  tiktai  Michelas  ir  aš.  Tai  buvo  visai  blo- 
gas vaizdas  mums.  Mes  matėm,  kaip  mūsų  batalionas 
vienas  po  kito  apleido  savo  pozicijas  ir  pradėjo  trauktis 
linkui  Belčitės,  tai  parkrisdami,  tai  vėl  pasikeldami. 
Netrukus  jie  dingo,  o mūsų  būrys  paliko  ir  pylė  iš  kul- 
kosvaidžių, skindamas  priešus  desėtkais. 

Tuojaus  pasirodė  šimtai  moderniškų  fašistų  tan- 
kų, kurie  visu  smarkumu  artinosi  linkui  mūsų  ir  ilgai 
netrukus  jie  praūžė  pro  mus  linkui  miesto. 

Mūsų  būrys  laikė  pozicijas  iki  antrai  valandai  po 
pietų.  Iš  mūsų  būrio  iš  14  vyrų  likome  tiktai  aštuoni: 
šeši  jau  buvo  žuvę.  Tuo  tarpu  mes  matėm,  kaip  bro- 
kas po  troko  italijonų  lėkė  pro  mus  ir  už  kokio  kilomet- 
ro mūsų  užpakalyje  sustojo.  Jie  pylėsi  į grandis  ir  lei- 
dosi linkui  miesto.  Jie  buvo  pusgirčiai  ir  ėjo  dainuoda- 

mi  ir  rėkaudami:  “Viva  Franco,  viva  Musolinį,  viva 
Hitler,  viva  Kristus  rei”  ir  1. 1. 

— Na,  draugai,  tai  paskutinis  mūsų  momentas. 
Kiekvienas  turime  ieškoti  išeities  sulig  savo  sumany- 
mo, — tariau  savo  vyrams.  Taip  ir  nutarėm.  Kiekvie- 
nas metėmės,  kur  akys  vedė  ir  protas  diktavo. 

— Jeigu  pasiseks  persiristi  per  kalnelį,  į pilies 
pusę,  tai  bus  O.  K.,  — tarė  Michelas.  Ir  mes  abu  sykiu 
metėmės  pirmyn.  O priešas  neleido  mūsų  iš  savo  akių. 
Kaip  tik  pakilom,  tuojaus  kulkų  lietus  apipylė  mus. 

Buvome  jau  beveik  ant  kalnelio  viršaus,  kaip  stai- 
ga Michelas  parpuolė  keikdamasis:  “Rupūžė,  papuolė.“ 
Ir  aš  tuojaus  puoliau  ant  žemės.  Abu  gulime  nejudė- 
dami 

— Na,  Michel,  — tariau  jam,  praslinkus  keliom 
minutėm,  — slinkim  pirmyn.  Jie  mano,  kad  jau  nudėjo 
mus.  Antroj  pusėj  kalnelio  yra  daug  griovių,  tai  turė- 
sime daugiau  apsaugos.  — Taip  aš  kalbėjau  planuo- 
damas. Bet  atsakymo  nebuvo. 

— Kas  yra  su  tavim  ? — sušukau  garsiau.  — Kas 
yra,  Michel?  — Atsakymo  ir  vėl  nebuvo. 

Pradėjau  tempti  už  skverno,  bet  buvo  veltui.  Pa- 
mačiau klaną  kraujo.  Mane  šaltas  prakaitas  apipylė. 
“Tai  jau  antras  mano  draugas  žuvo,“  tariau  sau  vie- 
nas. 

Apsižvalgiau  aplink,  kurion  pusėn  leistis.  Pažvel- 
gęs į dešinę  pamačiau  kitą  baisų  vaizdą.  Keli  mano 
draugai  buvo  mušami  su  šautuvų  buožėmis.  Jie  jau 
buvo  papuolę  į budelių  rankas.  Budeliai  mušdami  tuos 
karius  šaukė : “Riojos,  banditos,  kriminales”  ir  t.t.,  kas 
reiškia,  raudonieji  banditai,  kriminalistai.  Aš  pakilau 
ir  kulkos  greitumu  buvau  kitoj  kalnelio  pusėj.  Fašistai 
pradėjo  šaukti  ir  šaudyti  į mane. 

Kritęs  į griovį,  pastebėjau  kitus  du  savo  būrio 
draugus.  Vienas  buvo  jau  negyvas,  o kitas  sunkiai 
sužeistas.  Sužeistasis  prakalbėjo: 

— Drauge,  negaišk.  Stenkis  pasprukti  ir  praneš- 
ti draugams  apie  mus.  Kita,  nepagailėk  kulkos  ir  pri- 
baik mane.  Aš  žinau,  kad  turėsiu  mirti. 

Jo  žodžiai  taip  mane  sujaudino,  kad  likau  neby- 
liu. “Kaip  gi  gali  žmogus  atimti  gyvybę  savo  draugui?” 
lėkė  mintis  per  galvą.  “O  ne,  lai  tie  budeliai  pribaigia,” 
pagalvojau  ir  mečiaus  prie  draugo.  Norėjau  gelbėti  jį, 
bet  nebuvo  rodos.  Tuo  tarpu  jis  ir  vėl  kreipėsi  : 

— Na,  ko  lauki,  drauge,  kad  nepribaigi?  Gal  nori 
sulaukti  tokio  pat  likimo  ir  tu? 

— Gerai,  drauge,  salud!  Pranešiu  visiems  drau- 
gams apie  tavo  ir  kitų  draugų  likimą,  — tariau  jam. 

Jis  dar  norėjo  ką  tai  sakyti,  bet  nebegalėjo. 

Buvo  labai  sunku  skirtis  su  savo  draugais,  kurie 
radosi  tokioj  baisioj  padėtyj.  Visas  susiraminimas  bu- 
vo tas,  kad  buvo  žinoma,  jog  karas  negali  apsieiti  be 
aukų.  Verkimas  nieko  nepadės.  Norint  atkeršyti  prie- 
šui už  draugus,  reikia  turėti  plieninę  širdį,  viską  imti 
šaltai. 

Atsisveikinęs  su  žuvusiais  draugais,  leidausi  bėgti 
pirmyn,  slėpdamasis  grioviuose.  Bet  kur  tu  išbėgsi? 
Visur  pilna  kareivių,  italijonų.  Jie  traukė  Belčitės  lin- 
kui. Visi  matyti,  buvo  įsikaušę,  nes  ėjo  dainuodami  fa- 
šistines dainas  ir  po  kiekvienos  dainos  šaukė:  “Viva 
duče,  viva  Franco.” 

Įsimaišiau  į jų  tarpą  ir  daug  nekreipdamas  į juos 
dėmesio,  galvojau  kaip  pasiekti  kanalą,  kuris  buvo  už 
pusės  kilometro.  Atsiminiau,  kad  aš  turiu  rusišką  šau- 
tuvą su  durtuvu,  kuris  skyrėsi  nuo  italijoniškų.  To- 
dėl prisėjo  atsisveikinti  su  durtuvu.  Šautuvą  laikiau 
ploščiu  pridengdamas,  kad  nebūtų  pastebimas. 

Taip  tarp  italijonų  susimaišęs,  artinausi  prie  ka- 
nalo. Staiga  pajuntu  kad  kas  tai  iš  užpakalio  uždėjo 
ant  mano  peties  ranką.  . . Pažvelgiau  per  petį  ir  pama- 
čiau, kad  tai  italijonas,  kuris  buvo  pusėtinai  girtas. 
Pasidarė  kiek  lengviau.  Iš  karto  maniau,  kad  jau  pa- 

puoliau,  o dabar  viltis  pradėjo  sugrįžti. 

Jis  nusikabino  blėkinę  su  vynu,  pirma  pats  kiek 
atsigėrė,  o paskui  man  pasiūlė.  Aš  irgi  paėmiau  gurkš- 
nelį, nes  nebuvo  kaip  atsisakyti.  Jis  užkalbino  mane 
ispaniškai: 

— Ar  tu  ispanas?  Kokios  kompanijos? 

Atsakius  taip  ir  parodžius  jam  diską  sunkiojo  kul- 
kosvaidžio, kurią  laikiau  rankoj,  jis  pasakė,  kad  pa- 
klydęs ir  nurodė,  kad  kulkosvaidžių  kuopa  randasi  ki- 
toj pusėj  kelio. 

Aš  jam  padėkojau  už  nurodymą  ir  leidausi  pir- 
myn, nes  norėjau  kuo  greičiausiai  atsikratyti  nuo  šito 
savo  nepageidaujamo  prieteliaus.  O jis  sušuko:  “Viva 
duče,  viva  Franco.”  Aš  jam  atsakiau  taip  pat,  o minty- 
je maniau,  po  velniais  su  tuo  viskuo. 

Taip  tai  aš  vėl  gavau  progos  pasivaryti  pirmyn 
linkui  to  griovio.  Jau  mačiau,  kaip  pirmosios  priešo 
eilės  žygiavo  linkui  Belčitės.  Bet  kaip  prasiveržti  pro 
juos? 

Pasiekiau  ir  kanalą.  Pažvelgiau  į pašlaitę.  Pama- 
čiau daug  karininkų.  O prieš  mane  buvo  apie  pora  šim- 
tų kareivių.  Jie  ėjo  to  kanalo  krantu. 

Žingsnis  po  žingsnio  prasiveržiau  į priešakį  visų 
priešų.  Mečiau  žvilgsnį  aplink  save.  Priešais  mane  ne- 
buvo nei  vieno  priešo.  Tiktai  kairėj  pusėj  kanalo  buvo 
matyti  daug  visokių  tankų,  didelių  ir  mažų.  Kanalas 
buvo  gilus,  todėl  jie  negalėjo  persikelti. 

Staiga  mečiaus  bėgti  palei  kanalą,  numetęs  ploš- 
čių  ir  kulkosvaidžio  dėžutę.  Mane  tuojaus  apsėjo  kul- 
kos, nors  manęs  nepalietė.  Priešingai,  tos  kulkos  suda- 
rė pavojų  jų  pačių  tankistams,  kurie  buvo  susimetę  į 
alyvų  daržą.  Jie  iššovė  į orą  juodų  dūmų  kamuolį,  tuo- 
mi  duodami  ženklą  sulaikyti  šaudymą  ir  tuojaus  vėl 
buvo  tylu. 

Visas  šlapias  nuo  prakaito  ir  uždusęs,  ištroškęs, 
leidausi  pirmyn  visu  smarkumu.  Staiga  ant  kanalo 

kranto  tarp  alyvos  medelių  kastebėjau  tanką,  ant  ku- 
rio buvo  du  tankistai,  kurie  rūkė  cigarus.  Kada  jie  ma- 
ne pastebėjo,  tuojaus  sulindo  į tanką.  Užgirdau  vokiš- 
kai keikiantis:  “Farfluchter,  das  ist  eine  rote  komu- 
niste.” Jie  atidarė  ugnį  iš  tanko,  bet  aš  nekreipiau  į 
tai  atydos,  bėgau  vis  pirmyn. 

Man  pavyko  pabėgti.  Atsitolinau  nuo  tos  vietos 
kokį  kilometrą.  Čia  vėl  radau  vieną  mūsų  karį,  kuris 
buvo  be  kojų,  bet  jame  dar  buvo  šiek  tiek  gyvybės. 
Mėginau  kalbinti,  bet  jokio  atsakymo  negavau.  Tik 
akimis  permetė  mane  ir  norėjo  ką  tai  su  ranka  parody- 
ti, bet  ranka  buvo  per  sunki  jam  pakelti.  Daug  ir  čia 
negalėjau  gaišti,  todėl  atsisveikinau  su  juomi  pabu- 
čiuodamas į skruostą  ir  palinkėdamas  laimingos  mir- 
ties; vėl  leidaus  bėgti. 

Vargais  negalais  pasiekiau  Belčitės  priemiestį. 
Čia  buvo  prūdas  dėl  irigacijos. 

Puoliau  prie  vandens.  Nespėjau  pridėti  savo  lūpų 
prie  baklaškės,  kaip  ji  buvo  tuščia.  Ištuštinau  ir  kitą. 
Tik  trečia  įveikė  mane.  Vanduo  buvo  daugiau  panašus 
į skystą  purvą,  kaip  į vandenį.  Kanuolių  šūviai  tą  prū- 
dą pavertė  į dumblyną. 

Kiek  atsigavęs  vėl  leidausi  palei  kanalą.  Tik  pra- 
dėjus bėgti,  vienas  kanuolės  šūvis  pataikė  tiesiai  į var- 
tus, kurie  laikė  vandenį  prūde.  Vanduo  pasileido  ka- 
nalu su  dideliu  triukšmu  ir  ūžimu.  Aš  kaip  mat  buvau 
kitoj  pusėj  kanalo.  Pamaniau,  kad  bus  pirtis  ir  fašis- 
tams, kurie  randasi  tame  kanale.  O tą  padarė  jų  pa- 
čių kanuolė.  Tik  man  vis  gailėjosi  tų  sužeistų  draugų, 
kurie  paliko  užpakalyje.  Bet  buvo  aišku,  kad  jie  vei- 
kiausiai jau  nebegyvi.  Vistiek  fašistai  negaus  pasity- 
čioti iš  jų. 

Beklaidžiodamas  mintimis,  susigriebiau,  kad  aš 
dar  pavojuje.  Nieko  nelaukdamas  mečiaus  pirmyn. 

Pasiekus  pirmą  namuką,  užgirdau: 

— Manos  ariba!  (Rankas  aukštyn!) 

Aš  persigandau,  bet  prie  sekančio  namuko  pa- 
stebėjau saviškius. 

— Draugai,  nešaukit.  Esu  savas,  — sušukau  jiems, 
laikydamas  iškeltas  rankas. 

Jie  liepė  man  bėgti  greitai  ir  ieškotis  saugesnės 
vietos,  nes  kairėj  prūdo  randasi  fašistų  tankai.  Kol 
pribėgau  prie  namelio,  tai  reikėjo  kelis  kartus  par- 
kristi. 

Prie  namelio  buvo  viso  trys  amerikiečiai,  kurie  bu- 
vo įsikasę  j duobę.  Jie  turėjo  kulkosvaidį  ir  juomi  gy- 
nėsi. Jie  mane  tuojaus  apipylė  klausimais,  kas  atsiti- 
ko su  kitais  draugais,  ar  papuolė  į nelaisvę,  ar  buvo 
užmušti.  Mėginau,  kaip  trumpiau  jiems  viską  atpasa- 
koti, bet  buvo  labai  sunku,  nes  liežuvis  buvo  lyg  pri- 
džiūvęs. Draugai  greitai  tą  pastebėjo  ir  vienas  pasiū- 
lė vyno.  “Imk,  išgerk  gurkšnį,  bus  lengviau,”  tarė  jis. 
O kada  aš  pradėjau  gerti,  tai  buvo  sunku  atimti  nuo 
lūpų.  Draugai  pradėjo  šaukti,  kad  aš  pasigersiu. 

— Kelionė  dar  ilga,  o daugiau  neturime,  — aiški- 
no jie  man. 

— Atsimink,  kad  mes  esame  apsupti  veik  iš  visų 
pusių.  Nežinia,  kaip  pavyks  išsisukti.  O kas  svarbiau- 
sia, tai  kad  jau  išsibaigė  mūsų  šoviniai.  Mes  čia  liko- 
me savanoriai,  kad  bent  kiek  sulaikius  priešą  ir  leidus 
mūsų  daliai  pasitraukti  toliau.  Mes  turime  ir  vieną 
antitankinę  kanuolę,  bet  visa  bėda  tame,  kad  ne  to 
kalibro  šovinius  atsiuntė.  Tikras  sabotažas!  Kad  nesi- 
seka, tai  nesiseka! 

Taip  jie  kalbėjo  man,  atėmę  iš  manęs  vyną. 

Ištikro,  iš  šito  punkto  būtų  galima  sunaikinti  ne- 
mažai fašistų  tankų,  jeigu  būtų  tinkami  šoviniai,  bet 
jie  netiko. 

— Na,  o kaip  jautiesi  dabar,  išsitraukęs  vyno?  — 
jie  klausė  manęs,  kada  užbaigė  pasakojimą  apie  padė- 
tį. 

— Labai  gerai,  — atsakiau,  bet  jie  tam  netikėjo. 

Netikėjau  ir  aš.  Kaip  gali  žmogus  jaustis  gerai  būda- 
mas tokioj  padėtyj? 

Pradėjome  tartis,  ką  daryti.  Diskusijos  neprivedė 
prie  jokios  išvados.  Vienas  iš  draugų  pavargo  ir  atsisu- 
kęs į mane  tarė: 

— Tu  esi  gerai  patyręs  karys,  tai  tu  padaryk  iš- 
vadą, ką  mes  turime  daryti.  Mes  nerasime  jokio  galo 
diskusijoms. 

— Ar  visi  sutinkat  su  tuo?  — paklausiau  jų.  Jie 
sutiko. 

Aš  užklausiau  jų,  kaip  senai  apleido  šią  vietą  mū- 
sų dalis.  Pasirodė,  kad  bus  jau  virš  penkių  valandų. 
Kitaip  sakant,  šitie  draugai  sulaikė  priešą  geram  lai- 
kui. 

— Na,  tai  labai  gerai,  — atsakiau  jiems,  — gali- 
me ir  mes  apleisti.  Bet  reikia  pranešti  apie  tai  ir  mūsų 
antitankistams.  Kita,  ta  kanuolė  privalo  būti  sunai- 
kinta. 

— O kur  mes  gausime  dinamito? 

— Nebūtinai  dinamitas.  Yra  užtektinai  netikusio 
kalibro  šovinių. 

— O gal  jie  nežino,  kaip  ją  sunaikinti  su  paraku  ? 

— Aš  pats  einu,  — tariau  savo  abejojantiems 
draugams.  — Kada  išgirsite  sprogimą,  tuomet  apleis- 
kite  šią  vietą  ir  eikite  į nurodytą  vietą. 

Kada  pasiekiau  antitankistus,  jie  buvo  labai  nu- 
stebinti. Mes  buvome  gerai  pažįstami  vieni  kitiems. 
Jie  pradėjo  mane  klausinėti,  kaip  aš  išlikau  gyvas. 

— Nėra  laiko  pasakoti,  — tariau  jiems.  — Jeigu 
norime  likti  gyvi,  tai  turime  greitai  neštis  iš  čia.  Aš 
atėjau  pranešti,  kad  reikia  šitą  kanuolę  sunaikinti. 

— Apie  tai,  tai  jau  nesirūpink,  nes  vamzdis  jau 
pilnas  parako.  Reikia  tik  prikišti  prie  knato  degantį 
degtuką  — “and  up  she  goes.” 

— Tai  labai  gerai.  Štai  ir  degtukas. 

Vienas  iš  mūsų  priėjo,  uždegė  knatą  ir  visi  pašilei- 

dome  bėgti  linkui  kelio.  Kiek  atsitolinus,  pasigirdo  bai- 
sus sprogimas.  Dalis  kanuolės  pakilo  į orą.  Už  kelių 
sekundžių  buvo  vėl  tylu.  Girdėjosi  tiktai  kulkosvai- 
džių tratėjimas  kur  tai  toli. 

Susirinkę  į nužymėtą  vietą,  pradėjom  traukti  pir- 
myn. Dasigavome  iki  griovio  pakelėj  ir  ėjome  juomi, 
kad  priešas  nepamatytų. 

Buvo  jau  saulėleidis,  kada  pasiekėm  priemiestį. 
Bet  dar  buvo  per  šviesu  eiti  toliau,  nes  iš  tenai  reikėjo 
kopti  į kalną.  Fašistai  buvo  jau  prisistatę  kulkosvai- 
džių visų  bažnyčių  bokštuose  ir  galėjo  lengvai  apšau- 
dyti. 

Sutemai  atėjus,  pradėjom  lipti  į kalną.  Staiga  pa- 
sipylė lietus  kulkų  iš  kulkosvaidžių.  Pastebėjo  šėtonai. 
Bet  didelio  pavojaus  nebuvo,  nes  kulkos  zvimbė  virš 
mūsų  galvų  ir  smigo  j kalno  viršūnę.  Bet  mes  nutarėm 
eiti  kalno  šonu,  nors  tas  reiškė,  kad  mūsų  kelias  bus 
kokiais  2 kilometrais  ilgesnis. 

Praėjus  pavojų,  kiek  atsidusom.  Ilgai  ilsėtis,  ta- 
čiau, buvo  pavojinga.  Kita,  buvome  labai  išalkę,  o iki 
Leceros  miestelio  buvo  dar  geras  galas  kelio. 

Nakties  metu,  svetimoj  žemėj,  kelionė  buvo  sun- 
ki. Mūsų  laimė  buvo  tame,  kad  su  mumis  buvo  vienas 
senas  jūrininkas,  kuris  visus  nuramino.  Girdi,  mes  tu- 
rim eiti  į rytus,  o jis  galįs  gerai  spręsti,  kur  rytai  yra, 
pagal  žvaigždes. 

Visi  su  juo  sutikome  ir  laikėmės  jo  vadovybės. 

Nukeliavus  porą  kilometrų,  reikėjo  bristi  per  ne- 
didelį upelį.  Kai  tik  kojas  šukelėm  į upelį,  pasigirdo 
balsas : 

— Stok!  Rankas  aukštyn! 

Tuojaus  mus  apsupo  ispanai.  Jie  mus  ištyrė,  kas 
per  vieni,  ir  paleido,  nurodę  kelią  linkui  Lecerbs  mies- 
telio. Buvome  labai  nusigandę,  kol  nežinojome,  kad  tai 
savieji.  Atrodė,  kad  dabar  bus  jau  galas.  Visos  mūsų 
pastangos  pabėgti  nueis  vėjais. 

Lecernos  miestelyje  buvo  nekoks  vaizdas.  Jis  bu- 
vo pilnas  kareivių,  alkanų  ir  išvargusių.  Visi  lakstė 
ieškodami  ką  pirkti,  bet  buvo  veltui.  Didžiuma  civilių 
žmonių  buvo  jau  išsikėlę  kitur,  o kiti  rengėsi  bėgti.  Gir- 
dėjosi moterų  verksmas,  vaikų  klykimas  įvairiais  bal- 
sais. Fašistų  orlaivių  būta  ir  čia  ir  miestelis  labai  ap- 
daužytas, daug  žmonių  užmušta  ir  sužeista. 

Vidury  miestelio  pastebėjome  karius  valgant  bal- 
tą duoną.  Mes  puolėmės  prašyti,  kad  duotų  nors  po 
kąsnelį. 

— Eikit  į kepyklą  ir  išsikepkit,  — buvo  jų  atsa- 
kymas. 

Iš  karto  manėm,  kad  jie  juokauja,  bet  paskui  pasi- 
rodė, kad  jie  sako  tiesą. 

Prie , kepyklos  stovėjo  didelė  eilė  kareivių.  Kiek- 
vienam buvo  duodama  po  gabalą  tešlos,  kurią  patys 
turėjo  padėti  pečiun,  kuris  buvo  kūrenamas  žagarais. 
Įkišai  tešlą  į pečių,  palaikei  kiek  ir  jau  duona.  Kito 
kelio  nebuvo.  Kepėjai  buvo  išbėgę  tolyn  į užfrontę. 
Taip  ir  mes  išsikepėm  po  gabalą  duonos.  Ir  ji  buvo 
skaniausia  iš  visų,  kada  teko  kokią  nors  valgyti. 

Čia  mūsų  brigados  nebuvo.  Tik  keli  mūsų  briga- 
dos sunkvežimiai  stovėjo  šiame  miestelyje.  Bet  jie  visi 
buvo  pilni  ir  nebuvo  vilties  patekti.  Išsiskyrėm  ir  su 
draugais.  Suradau  vieną  karį,  su  kuriuo  nutarėm  eiti 
į Albacetę  pėsti.  Sužinojome,  kad  mūsų  brigada  ran- 
dasi tenai. 

Mano  draugas,  matyti,  buvo  kiek  sudemoralizuo- 
tas.  Jis  daugiausia  kalbėjo  apie  tai,  kaip  pasiekti 
Franciją.  Jo  nuomone,  mūsų  pusėj  visur  sabotažas. 
Girdi,  nėra  jokios  vilties  išlošti  karą.  Jis  mėgino  pa- 
traukti savo  pusėn  ir  mane. 

Aš  visuomet  jam  atsakydavau  paklausdamas  jį, 
ką  darbininkų  klasė,  demokratiška  visuomenė,  pasakys 
apie  mus,  jeigu  mes  pasiduosime  bevilčiai?  Ji  pavadins 
mus  bailiais  ir  niekšais.  Tas  jį  nutildė  kiekvienu  kartu, 

kada  tik  jis  bandė  paveikti  mane. 

Abudu  kalbėdami  ir  diskusuodami,  ėjome  pirmyn. 
Kai  kada  priešo  lėktuvai  užlėkdavo.  Tuomet  prisėsda- 
vome  truputį  pailsėti. 

Ryto  metu  priėjome  miestuką.  Tai  nebuvo  Alba- 
cetė.  Šis  miestukas  buvo  Hijar  vardu.  Jame  buvo  gele- 
žinkelio stotis  ir  cukraus  fabrikas.  Bet  veik  visas 
miestelis  buvo  paverstas  griuvėsiais  iš  oro  bombų.  Ka- 
reivių buvo  labai  mažai,  o civilių  visai  nebuvo.  Maty- 
ti buvo  pabėgę  tolyn.  Nutarėm  eiti  paieškoti  kokio  nors 
valgio,  kad  pasistiprinus. 

Pirmiausia  priėjome  prie  cukraus  fabriko.  Staiga 
iššoko  iš  fabriko  keletas  ispanų  su  rankinėmis  gra- 
natomis, kulkosvaidžiais,  rėkdami,  “rankas  aukštyn.” 

Jie  manė,  kad  mes  fašistai. 

— Čia  bus  jums  kapai,  jūs  fašistai!  — šaukė  jie 
toliau,  neduodami  mums  nei  žodžio  ištarti. 

Tuo  tarpu  išėjo  iš  fabriko  seržentas  ir  liepė  mus 
nuginkluoti,  bet  kuomet  pamatė,  kad  mes  ne  fašistai, 
o tą  jie  pastebėjo  iš  mūsų  rusiškų  šautuvų,  pradėjo 
klausinėti.  Iš  karto  nenorėjo  tikėti  mūsų  žodžiams, 
bet  kuomet  parodėm  dokumentus,  tai  įsitikino,  kas  mes 
esame.  Jie  atsiprašė  už  tokį  užpuolimą.  Paskui  paaiš- 
kino, kad  mūsų  kariuomenė  pasitraukė  iš  čia  iš  vaka- 
ro. Jie  esą  keturi  palikti  dėl  išsprogdinimo  šio  fabriko 
ir  cukraus,  kurio  negalima  buvo  išgabenti  dėl  trūkumo 
transportacijos  priemonių. 

Jie  aprodė  mums  visą  fabriką  ir  cukrų.  Cukrus 
buvo  maišuose  sukrautas.  Tai  buvo  tūkstančiai  cuk- 
raus maišų.  Girdi,  viskas  parengta  susprogdinimui.  Vi- 
sas darbininkų  vargas  bus  paleistas  dūmais  vienu  ran- 
kutės pasukimu.  Bet  tas  atims  iš  fašistų  progą  pasi- 
naudoti šituo  fabriku  ir  cukrumi. 

Fašistai  tikėjosi  paimti  jį  sveiką.  Jie  nebombar- 
davo jo  iš  orlaivių,  kad  nesudaužyti. 

Mes  paprašėm,  kad  jie  duotų  mums  ką  užkąsti,  jei- 

gu  turi.  Jie  turėjo  pasigaminę  čokolado  pieno,  kuris 
buvo  taip  užsaldintas,  kad  net  lipo  prie  lūpų.  O jie 
ragino  mus,  kad  dėtumės  cukraus  dar  daugiau.  Išgė- 
rę po  porą  puodukų,  jautėmės  daug  geriau. 

Atsisveikinom  linkėdami  vieni  kitiems  geriausio 
pasisekimo.  Teko  porą  dienų  paklaidžioti  kol  suradome 
savo  dalis. 

Priėję  prie  raštinės  durų,  radome  iškabintą  sąra- 
šą žuvusių,  dingusių  ir  sužeistų  draugų.  Net  akis  išver- 
čiau, pamatęs,  kad  žuvusiųjų  sąraše  yra  ir  mano  pa- 
vardė. “Buvau  jau  kaip  ir  žuvęs,  todėl  štabas  ir  paskel- 
bė žuvusiu.  Jie  žinojo,  kokioj  padėtyj  aš  buvau,”  pagal- 
vojau. 

Karininkai  ir  politkomisaras  didžiai  nustebo  išvy- 
dę mane.  Tuoj  buvau  apipiltas  klausimais. 

Kuomet  išaiškinau,  kaip  pabėgau,  kas  atsitiko  su 
kitais  draugais,  komisaras,  kuris  sėdėjo  už  stalo,  at- 
sistojo ir  lėtais  žingsniais  priėjo  prie  manęs.  Uždėjęs 
ranką  ant  peties,  tarė: 

— Gaila  mūsų  narsių  kovūnų,  kurie  žuvo  arba  pa- 
puolė į nelaisvę.  Bet  tas  būrys  išgelbėjo  tūkstančius 
mūsų  draugų,  kuriems  kitaip  nebūtų  pasisekę  laimingai 
pasiekti  šią  vietą  ir  pabėgti  iš  apsupimo. 

Toliau  jis  pranešė : 

— Draugai,  atiduokim  tiems  žuvusiems  garbę  vie- 
nos minutės  tylėjimu.  — Taip  viena  minutė  buvo  gilios 
tylos. 

Paskiau  vėl  kreipėsi  į mane : 

— Drauge,  būsi  apdovanotas  už  savo  narsumą, 
kuomet  kiek  apsitvarkysime.  Dabar  gali  gauti  porą 
savaičių  poilsio,  nes  esi  labai  pavargęs. 

— Tokioj  kritiškoj  padėty  esant,  aš  nereikalau- 
ju poilsio,  — atsakiau  jam.  — Aš  jaučiuosi  gana  tvirtu. 

— Tas  dar  kartą  patvirtina,  jog  esi  vyras,  — ta- 
rė jis,  vaišindamas  mane  cigaretu. 

VĖL  FRONTE  IR  NAUJOS  NELAIMES 

Kasdien  iš  fronto  ateidavo  blogos  žinios.  Fašistai 
vis  stūmė  mumis  visame  Oraganos  sektoriuje.  Nors 
mes  priešinomės,  kiek  aplinkybės  leido,  bet  rezulta- 
tai visuomet  buvo  tokie,  kad  iš  dešinio  sparno  ar  kai- 
rio sparno,  fašistai  prasilauždavo  ir  visuomet  gręsė 
apsupimas. 

Taip  atsitraukdami  pakartotinai  užėmėm  naujas 
pozicijas  ir  bandėm  atsilaikyti.  Apie  30  kilometrų  į va- 
karus nuo  Alkanis  miesto  pasiryžome  laikytis.  Įsikni- 
some  į žemę,  nors  tai  nebuvo  lengvas  darbas,  kadangi 
neturėjome  jokių  lopetų.  Mano  laimė  buvo  tame,  kad 
turėjau  kinžalą,  kurį  man  padovanojo  rusas  instruk- 
torius. Tai  buvo  kartu  ir  lopeta  ir  kirka. 

Apie  rytą  jau  kiekvienas  turėjome  šiokį  tokį  liz- 
dą žemėj.  Viskas  buvo  tylu,  tik  retkarčiais  atlėkdavo 
priešo  orlaivis,  kad  suradus,  kur  yra  mūsų  jėgos.  Vie- 
nas fašistų  orlaivininkas  buvo  ant  tiek  įsidrąsinęs,  kad 
mėgino  net  visai  žemai  skristi.  Jam  buvo  pakurta  pirtis 
ir  jis  iš  šios  vietos  negrįžo.  Pora  mūsų  zalopų  iš  šautu- 
vų ir  kulkosvaidžių,  tuojaus  pakirto  jo  sparnus  ir  nu- 
kirto žemėn. 

Pozicijas  turėjome  gana  puikias,  nes  buvo  ant 
dviejų  kalnų.  Ant  vieno  kalno  buvome  mes,  Penkio- 
liktoji Brigada,  o ant  antro  — Trylikta  Telmano  bri- 
gada. Čia  priešo  kavalerija  turėjo  pereiti  tuo  tarpkal- 
niu,  nes  kito  perėjimo  nebuvo. 

Kaip  tik  juos  suleidome  į tą  slėnį  ir  gavome  įsa- 
kymą atidaryti  ugnį,  buvo  neišpasakytas  vaizdas.  Su- 
tratėjo mūsų  kulkosvaidžiai  iš  visų  pusių.  Taipgi  prabi- 
lo pora  mūsų  tankų  ir  batarėja  kanuolių.  Viskas  buvo 
nutaikyta  gerai  ir  sprogimai  plyšo  savo  vietoje.  Moro- 
kiečių  raitelių  buvo  tūkstančiai,  bet  už  dešimties  minu- 
čių slėnys  buvo  nuklotas  jų  lavonais  ir  arkliais.  Buvo 
girdėti  baisus  staugimas  ir  stenėjimas  tų  pašautų  ark- 

lių.  Mes  buvome  labai  užganėdinti,  kad  atmušėm  prie- 
šo kavaleriją. 

Tuojaus  viskas  aptilo.  Bet  mes  tęsėm  knisimąsi 
gilyn  į uolas.  Taip  darėm  iki  penktos  valandos  ryto, 
kuomet  gavome  netikėtą  įsakymą  už  dešimties  minu- 
čių apleisti  šią  vietą. 

Mums  pranešė,  kad  beveik  40  kilometrų  mūsų  už- 
pakalyje nukirstas  kelias.  Fašistai  užėmė  Alkanis 
miestą,  kuris  irgi  40  kilometrų  mūsų  užpakaly. 

Tos  žinios  buvo  kiekvienam  labai  nesmagios.  Bu- 
vom priešą  atrėmę,  gerai  įsikasę  ir  buvo  vilties  atlai- 
kyti, bet  dabar  turime  viską  palikti  ir  neštis,  kad  iš- 
nešus sveiką  savo  kailį. 

Nurodytu  laiku  buvome  visi  pasirengę  ir  susirikia- 
vę ant  kelio,  vedančio  į Alkanis,  kuris  jau  paimtas  mū- 
sų priešų.  Čia  buvo  išduotas  kenuotas  maistas  dėl  vi- 
sos dienos,  bet  laiko  nebuvo  jį  valgyti.  Viskas  buvo 
vykdoma  tylomis.  Gavom  įsakymą  trauktis  atgal. 

Mūsų  brigada  buvo  paskutinė  užpakalyje.  Paskui 
mus  sekė  keletas  tankų  dėl  apsigynimo.  Motorciklistai 
bėgiojo  su  žiniomis,  pranešdami  mums,  kokioj  padėtyj 
esame. 

Apie  dešimtą  valandą  ryto  gavome  žinią,  kad  mū- 
sų ambulansai  su  sužeistais  grįžo  atgal,  nes  kelias  nu- 
kirstas. Pora  ambulansų  buvo  priešo  tankų  sunaikinti. 
Iš  to  buvo  matyti,  kad  esame  kritiškoj  padėtyj.  Bet 
pas  mus  nebuvo  pastebėti  panikos.  Visi  save  ramino- 
mės  tuo,  kad  bus  galima  prasilaužti  pro  jų  linijas.  Juk 
esame  trys  brigados.  Prie  to,  turime  gana  ginklų  ir  šo- 
vinių, o svarbiausia,  tai  kad  turime  tankų  apie  desėtką. 

Prisiartinus  prie  Alkanis  miesto  ėjome  atakos  for- 
moj ir  čia  fašistų  artilerija  atidengė  į mus  ugnį.  O su 
tuo  kartu  pasirodė  danguje  daugybė  priešo  orlaivių. 
Mūsų  laimei,  pribuvo  ir  mūsų  keletas  desėtkų  orlaivių, 
kurie  kovėsi  su  fašistų  oro  jėgomis  porą  valandų.  Nors 
mūsiškių  buvo  nedidelis  skaičius,  lyginant  su  fašistų, 

bet  jie  sulošė  didelę  rolę.  Jie  sunaikino  daugelį  fašis- 
tų orlaivių  ir  nedavė  progos  atakuoti  mus.  Bet  mes 
jokiu  būdu  negalėjome  prasilaužti  prie  Alkanis  miesto. 

Tikėdamiesi  rasti  silpnesnę  vietą  priešo  eilėse,  pa- 
sidavėm kiek  į kairę,  kur  buvo  nemažos  pelkės,  o kiek 
toliau  kalnai.  Nebuvo  jokių  kelių  ir  takelių.  Ypatingai 
buvo  nekaip  mūsų  tankams  ir  sunkvežimiams.  Čia  bu- 
vo riestai  ir  Zdanauskui,  nes  jo  čeverykų  padai  buvo 
jau  nudilę,  o papadėse  buvo  vienos  pūslės.  Teko  kiek 
atsilikti  nuo  saviškių,  kurie  buvo  jau  kalnuose.  Mano 
laimei,  suradau  daugiau  tokių  draugų. 

Kuomet  šiaip  taip  išsiritome  iš  tų  pelkių,  suradom 
šiokį  tokį  kelią,  o prie  jo  namuką.  Nemuke  radome  mo- 
terį, kurios  paprašėm  vendens  ir  nurodyti  kelią.  Bet  ji 
nieko  neatsakė,  tik  pradėjo  verkti  ir  bėgo  į stubą  pa- 
likdama atviras  duris.  Mes,  kurių  buvome  viso  keturi, 
pažvelgėm  vienas  į kitą  ir  klausėm,  kas  čia  bus.  Tuo 
metu  išėjo  senukas,  nešinąs  porą  uzbonų  vandens.  Se- 
nukas mus  pagirdė  ir  nurodė  kelią  per  kalnus  ir  kartu 
pranešė,  kad  kol  pasieksime  miestelį,  kurio  klausėm, 
tai  reiks  paėjėti  apie  20  kilometrų.  Ir  visa  ta  kelionė 
bus  per  kalnus.  Jis  taipgi  įspėjo  mus  neiti  tuo  keliu, 
nes  kada  tik  koks  mūsų  trokas  pravažiavo,  tai  vis  bu- 
vo apšaudytas  iš  dešinės  pusės  kalno.  Mes  jam  padė- 
kojom už  vandenį  ir  patarimą  ir  leidomės  link  kalnų. 

Kiek  paėję  pamatėm,  kad  atlekia  vienas  trokas. 
Pradžiugome,  manydami,  kad  jau  būsime  išvaduoti. 

Trokas  sustojo  prie  mūsų.  Jame  buvo  sunkieji 
kulkosvaidžiai  ir  vienas  karys.  Jis  liepė  mums  greitai 
lipti  į jį,  nes  nėra  laiko  gaišti.  Mes  greitai  padavėm  jam 
šautuvus  ir  krepšius.  Staiga  iššoko  karininkas,  kuris 
sėdėjo  su  šoferiu.  Jis  atkišo  revolverį  ir  sušuko,  kad 
nevalia  nei  vienam  lipti  į troką,  nes  jis  nenorįs  būti  at- 
sakomingas  už  daugiau,  kaip  tuos  kulkosvaidžius,  ku- 
rie yra  troke.  Vis  atkišęs  revolverį  į mus  ir  raginda- 
mas šoferį  važiuoti,  jis  numetė  kiek  amunicijos  ir  porą 


— 67 


šautuvų.  Taip  padaręs,  nuvažiavo,  mus  palikdamas. 

— Tai  jau  važiuojame  troku,  — tarė  vienas  iš 
mūsų. 

— Taip,  troku,  — atsakė  kitas,  reikšdamas  nusi- 
minimą ir  nepasitenkinimą. 

— Tas  tai  dar  niekis,  — įsikišau  aš.  — Mano  šau- 
tuvą nusivežė. 

— Mat  juos  galas  tuos  šautuvus,  — tarė  ketvirtas. 
— Bus  gana  ir  dviejų.  Bus  lengviau  nešti  per  kalnus. 
Bile  tik  turime  amunicijos  ir  rankinių  granatų. 

Taip  kalbėdami  pradėjome  kelionę  kalnais.  Nuo 
vienos  viršūnės  lipome  ant  kitos.  Artilerijos  šūviai  bu- 
vo girdėti  visuos  šonuos,  bet  mes  daug  domės  į tai  ne- 
kreipėm.  Mes  buvome  prie  to  pripratę. 

Bėdos  turėjome,  kuomet  mūsų  apavai  visai  suply- 
šo, nes  basomis  kojomis  nebuvo  galima  eiti  per  ska- 
luotus  kalnus.  O antra,  pėdos  buvo  vien  pūslės.  Priė- 
jome išvados,  kad  reikia  atsisveikinti  su  čeverykais 
ir  naudoti  ploščius.  Darėme  iš  jų  autus  ir  vyniojom 
kojas.  Bėda  buvo  tik  tame,  kad  tie  autai  nelaikė  ilgai. 
Turėjome  dažnai  juos  mainyti. 

Taipgi  buvo  didelė  bėda  ir  su  vandeniu,  nes  jo  ne- 
buvo, o mus  troškulys  labai  kankino.  Saulė  kaitino  be 
pasigailėjimo. 

Mes  ėjome  visai  tylėdami.  Tik  retkarčiais  pasigirs- 
davo vienas  kitas  keiksmas,  kuomet  kuris  iš  mūsų  už- 
stodavo ant  kokio  aštraus  akmens. 

Buvome  nuėję  didesnę  pusę  kelio,  kaip  pamatėm 
ant  sekančio  kalnelio  bakūžę.  Mums  tuojaus  pasidarė 
lengviau.  Pradėjome  eiti  linkui  jos. 

Bakūžėj  neradome  nieko,  nors  kieme  buvo  keletas 
vištų.  Durys  irgi  buvo  neužrakintos.  Staiga  rainas  kati- 
nas iš  kur  tai  atsirado  ir  pradėjo  gerintis  prie  mūsų. 

Pirmučiausiai  mes  ieškojome  vandens,  bet  nesu- 
radom.  Radome  tiktai  džiovintų  vaisių,  kaip  tai,  figų, 
obuolių  ir  kriaušių.  Taipgi  radome  ir  džiovintos  deš- 

ros  ir  kiaušinių  ir  bačką  vyno.  Pirmiausia  griebėm  už 
kiaušinių  ir  išgėrėm  po  kokį  tuziną.  Po  to  užsikandom 
dešros  ir  užsigėrėm  vynu. 

Kuomet  kiek  pasivaišinome  ir  pradėjome  jaustis 
geriau,  kas  tai  pradėjo  belstis  į duris.  “Kas  čia  gali  bū- 
ti?” mes  klausėme  savęs  tylomis.  Nieko  nelaukdami 
prisirengėm  rankines  granatas  ir  pasislėpėm,  kur  kas 
galėdamas. 

Svečiai  ilgai  nesibeldė,  o drožė  tiesiai  j vidų  ir  su- 
stojo išsigandę,  kuomet  pastebėjo  ant  stalo  mūsų  pa- 
liktus vyną  ir  dešras.  Vienas  iš  jų  pradėjo: 

— Čia  turi  būti  kas  nors! 

Mes  pamatę,  kad  jie  yra  be  ginklų,  iššokome  ir 
prisiartinę  prie  jų  pradėjome  klausinėti,  kas  jie  per 
vieni  yra,  prie  kokios  dalies  priguli.  Bet  iš  mūsų  klau- 
sinėjimo buvo  maža  naudos,  nes  negalėjome  susikalbė- 
ti su  jais.  Mat,  jie  buvo  katalanai,  kurių  kalba  mums 
buvo  nesuprantama. 

Vargais  negalais  kai  ką  išsiaiškinome.  Tai  buvo 
du  broliai  iš  Katalonijos  provincijos.  Jie  buvo  kariškiai, 
bet  be  šautuvų.  Nešėsi  po  valizą.  Kada  paklausėm,  kur 
jų  šautuvai,  tai  tik  su  ranka  numojo.  Girdi,  jie  einą  na- 
mo. 

Mes  luktelėjom,  kol  jie  kiek  užkando.  Kada  alkį 
numalšino,  jie  pradėjo  grūsti  dešrą  į savo  valizas,  ku- 
rios ir  taip  buvo  pilnos  civilių  drabužių.  Mes  mėginome 
uždrausti  jiems,  bet  vienas  parodė  į duris,  ant  kurių 
buvo  ispaniškai  užrašyta:  “Estą  kasa  abandonada”  — 
šis  namas  apleistas.  Girdi,  mes  galime  pasiimti,  ką  tik 
galime. 

— Jeigu  taip,  tai  ir  mes  galime  pasiimti  kiek  mais- 
to, — tarė  vienas  iš  mūsų.  — Vistiek,  jeigu  paliksime, 
tai  fašistai  suės.  Geriau  mes  pasiimkime. 

Antras  iš  mūsiškių  įsimaišė: 

— Aš,  draugai,  su  tuo  nesutinku.  Galime  dėl  visko 
pasiimti  truputį,  bet  ne  viską.  Gal  užeis  daugiau  tokių 

draugų,  kurie  bus  alkani.  Ką  jie  ras  tuomet? 

Mes  sutikome  su  juo.  Pasiėmėm  kiek  dežros  ir 
džiovintų  vaisių.  Kartu  su  katalonais  leidomės  vėl  į ke- 
lionę. 

Apie  penktą  valandą  po  pietų  užlipome  ant  gana 
aukšto  kalno,  nuo  kurio  buvo  matyti  plati  apylinkė. 
Pakalnėj  buvo  matyti  vingiuojantis  kelias,  kuriuo  ėjo 
degtuko  didumo  žmonės.  Negalima  buvo  atspėti,  ar  tai 
kariškiai,  ar  civiliai.  Kai  kada  pralėkė  vienas  kitas  tro- 
kas  į vieną  ar  kitą  pusę.  Trokai  atrodė  kariški. 

Čia  mums  kilo  visokių  minčių:  gal  fašistai,  o gal 
ir  mūsiškiai?  Visgi  nusprendėme  leistis  nuo  kalno  prie 
to  kelio. 

Šliaužiame  prie  kelio  kuo  tyliausiai,  turėdami  pa- 
ruoštas granatas  dėl  visko.  Kuomet  buvom  jau  arti  ke- 
lio, pasigirdo  koks  tai  keikimas  kitoj  pusėj  krūmo.  Tai 
buvo  italijonai.  Vienas  iš  mūsų  buvo  jau  pasirengęs 
mesti  į juos  granatą,  bet  kitas  sugriebė  už  rankos,  sa- 
kydamas lenkiškai: 

— Ką  tu  darai?  Jie  tiktai  du.  Paimsime  nelaisvėn. 

Mes  juos  apsupome,  liepdami  pakelti  rankas  aukš- 
tyn. Jie  rankas  iškėlė  labai  lėtai  ir  šypsodami,  nes  jie 
suprato,  kame  dalykas  ir  kas  mes  esame.  Bet  mes  bu- 
vom gana  įsikarščiavę.  Tuoj  užklausėm,  kas  per  vieni 
jie  yra.  Jie  atsakė,  kad  tai  italijonai,  garibaldiečiai,  ir 
kartu  nuleido  rankas  be  mūsų  pavelijimo.  Mat,  gari- 
baldiečiai buvo  tokie  pat  kovotojai  prieš  fašistus  loja- 
listų  pusėj,  kaip  ir  mes.  Mes  susigėdom.  Padavėm  vie- 
ni kitiems  rankas.  Mes  juos  pavaišinome  dešromis  ir 
džiovintais  vaisiais,  o jie  mus  rūkymu.  Mes  neturėjo- 
me rūkymo  nuo  puškelio.  Jie  buvo  alkani.  Beveik  visą 
mūsų  dešrą  suvalgė. 

Vieni  kitus  atsiprašėm  už  nesusipratimą  ir  atsi- 
sveikinom. 

Mes  pradėjom  savo  kelionę.  Nors  savo  autus  at- 
naujinom,  bet  buvo  sunku  eiti.  Ant  padų  buvo  didelės 

pūslės.  Jos  trūko  ir  labai  skaudėjo.  Kiekvieną  sykį,  ka- 
da tik  stojom  ant  žemės,  mus  mušė  prakaitas. 

Taip  vairgais  negalais  nuėjome  gal  kokį  kilometrą. 
Pasivijo  mus  vienas  kariškas  trokas.  Vienas  prakalbė- 
jo į mus  angliškai: 

— Kas,  ar  jūs  sužeisti  ? 

— Taip,  — atsakiau  jam,  — ir  dar  blogiau,  kaip 
sužeisti. 

Jis  vėl  paklausė,  prie  kokios  dalies  priguliu.  Pa- 
aiškinus, kad  prie  Penkioliktos  Brigados  Linkolno- Va- 
šingtono bataliono,  jis  sušuko : 

— Na,  tai  gerai!  Aš  turiu  įsakymą  surinkti  kiek- 
vieną 15-tos  brigados  karį. 

Jis  paėmė  mane  už  rankos  ir  įsitraukė  į troką.  Aš 
vėl  jį  klausiu,  kaip  bus  su  mano  draugais.  Gaunu  atsa- 
kymą, kad  jis  negalįs  paimti  jų,  nes  ant  kelio  laukia 
apie  30  mūsų  brigados  karių.  Kada  pristatysiąs  juos, 
tuomet  sugrįšiąs  paimti  jų.  Užtruksią  tiktai  pusę  va- 
landos laiko.  Mano  draugai  sutiko  palaukti,  kuomet 
buvo  jiems  paaiškinta  kame  dalykas. 

Važiuodami  rinkome  kitus  karius  iki  pasiekėm 
miestuką.  Prisipildė  trokas  su  kaupu.  Jų  tarpe  buvo 
keletas  sužeistų.  Čia  radome  apie  porą  šimtų  mūsų 
dalies  karių  ir  karininkų.  Trokas  apsisuko  ir  vėl  pasi- 
leido atgal. 

Prie  manęs  priėjo  sanitaras  seržentas. 

— Kas  yra  su  tavim,  drauge  ? — paklausė.  — Su- 
žeistas? 

— Ne,  bet  padų  nejaučiu,  — atsakiau. 

Jis  liepė  nuimti  autus  ir  apžiūrėjo. 

— Tai  niekis,  už  poros  dienų  bus  gerai,  — tarė  jis. 

“Tau  gera  taip  kalbėti,”  pagalvojau  sau  vienas. 

Atsinešęs  savo  prietaisus  išplovė  visas  žaizdas,  ap- 
rišo jas  ir  paklausė,  ar  esu  alkanas. 

— Del  alkanumo,  tai  ne  alkanas,  bet  labai  ištroš- 
kęs, — atsakiau. 

— Gėrimo  mums  netrūksta.  Kiek  nori  ir  ko  nori. 
Bet  patariu  išgerti  gerą  porciją  vyno,  nes  mes  turime 
jo  daugiau  negu  vandens. 

Jis  tuoj  nuėjo  ir  grįžo  nešinąs  karinę  francūzišką 
baklaškę,  kurioj  buvo  du  litrai  vyno,  ir  kartu  vilnonę 
antklodę. 

— Štai  tau,  drauge,  vyno  ir  antklodė,  — tarė  jis. 
— Tas  pagelbės  atsigauti. 

Aš  jam  padėkojau  ir  kai  tik  jis  kiek  atsitraukė, 
griebiau  už  vyno  ir  patraukiau  dideliais  gurkšniais. 
Vynas  buvo  labai  skanus.  Atrodė,  kad  aš  tokio  vyno 
nebuvau  gėręs  savo  gyvenime. 

Man  neatėjo  į galvą,  kad  aš  buvau  išvargęs,  ga- 
liu greitai  pasigerti.  Vynas  tuojaus  mane  apsvaigino 
ir  aš  pradėjau  knarkti.  Buvo  nepaprastai  saldus  mie- 
gas. Pabudau  tiktai  naktį. 

Aplink  buvo  ramu.  Po  alyvų  medeliais  buvo  gir- 
dėti miegančių  knarkimai,  bet  tai  buvo  menkniekis,  pa- 
lyginus su  karo  triukšmu.  Aš  vėl  truktelėjau  vyno  ir 
apsiklojęs  antklode  leidausi  į gilų  miegą,  visai  nepai- 
sydamas, kas  bus  toliau. 

Pajutau,  kad  kas  tai  mane  tampo  už  kojos. 

— Ei,  kelkis,  kelkis,  — šaukė  kariškis.  — Jau  pie- 
tų laikas.  Mes  manėm,  kad  esi  miręs,  nes  ant  pusry- 
čių niekaip  neprikėlėm. 

Buvo  labai  sunku  atsikelti.  Atrodė,  kad  mano  vi- 
sas kūnas  buvo  sustingęs.  Pradėjau  šiaip  taip  raivy- 
tis. Pamažu  išsibudinau,  bet  kada  reikėjo  atsistoti  ant 
kojų,  tai  niekas  neišėjo:  jos  buvo  sutinusios  kaip  pa- 
duškos  ir  bandažas  buvo  taip  įveržtas,  kad  reikėjo 
piauti. 

Besikamuojant  su  kojomis,  prisiminiau,  kad  aš 
praradau  šautuvą.  Kaip  reiks  išsiteisinti?  Kareiviui 
didžiausia  negarbė  netekti  šautuvo.  Mintyse  pasirodė 
tas  karininkas  su  revolveriu  ant  troko,  kuris  nusive- 
žė mano  šautuvą.  Tos  emintys  apleido  mane,  kai  kaž 

kas  pradėjo  vėl  šaukti  pietų.  Bet  aš  negalėjau  pasikel- 
ti. Pietūs  turėjo  būti  atnešti. 

Pietums  gavome  ryžių  košės  su  rusų  konservuota 
mėsa.  Tai  buvo  puikūs  pietūs.  Ko  mano  širdis  tuomet 
troško,  tai  vendens  gerti. 

— Kad  atneštum  vandens,  tai  būtų  viskas  puiku, 

— paprašiau  savo  patarnautoją. 

— O gal  nori  vyno? 

— O ne,  to  jau  užtenka.  Vakar  priputau  užtekti- 
nai. 

— Kaip  ligoniui,  tai  atnešiu  vandens  su  lemonu, 

— tyčiojosi  jis  iš  manęs,  ir  nuėjo.  Neilgai  trukus  atė- 
jo jis  atgal  su  ta  pačia  baklaške,  iš  kurios  vakar  gė- 
riau vyną. 

— Na,  aš  savo  prižadą  išpildau,  — tarė  jis  šypso- 
damasis. 

Iš  karto  maniau,  kad  ir  vėl  jis  atnešė  vyno  ir  no- 
rėjau neragavęs  mesti  baklaškę  tolyn,  bet  paskui  nu- 
tariau paragauti.  Pasirodė,  kad  jis  atnešė  vandens  su 
lemonu. 

— Ačiū,  drauge,  gal  kada  aš  galėsiu  tau  atsilygin- 
ti, — tariau  dėkodamas. 

Gėrimas  buvo  tikrai  puikus  ir  labai  gerai  atsiga- 
vau. 

Iš  karto  buvo  labai  sunku  su  kojomis,  bet  porai 
dienų  praėjus,  jaučiausi  neblogai.  Kojų  sutinimas  at- 
slūgo ir  galėjau  vaikščioti  be  didelio  gėlimo. 

Keletai  dienų  praslinkus,  buvo  viskas  pamiršta 
ir  mano  kojos  buvo  jau  geram  stovy.  Čia  vėl  teko  su- 
sieiti su  Bepirščiu,  su  kuriuo  visuomet  turėjom  daug 
kalbų. 

— Na,  kas  išloš  karą?  Kas  bus  toliau?  Ar  atsilai- 
kysime? — klausėme  vienas  kitą.  Ir  mes  ban- 
dėm surasti  atsakymus.  Buvo  labai  sunku  rasti  atsa- 
kymus, bet  mes  raminomės,  kad  vistiek  bus  mūsų  vir- 
šus, nors  mūsų  jėgos  vis  traukiasi  atgal.  Mums  atro- 

dė,  kad  Ispanijos  demokratija  susilauks  didesnės  pa- 
galbos iš  kitų  demokratijų.  Bet  mes  labai  apsigavo- 
me  tomis  viltimis. 

Čia  buvo  paskutinis  mano  pasimatymas  su  Bepirš- 
čiu, tuo  artimu  mano  draugu. 


Petras  Bepirštis 

PRIEŠAS  PAIMA  NELAISVĖN 

Mes  traukėmės  biškį  po  biškio  atgal  ir  pasiekėm 
Grandesa  miestelį,  kuris  yra  apie  15  kilometrų  nuo  u- 
pės  Ebrą.  Čia  laikėmės  virš  poros  savaičių.  Aš  ir  čia 
buvau  štabo  sargyboj. 

Mūsų  uždavinys  buvo  apsaugoti  du  kelius,  einan- 
čius nuo  miestelio  į pietus.  Mes  buvome  ant  gana  aukš- 
to kalno,  kuris  buvo  lyg  koks  klynas  tarp  dviejų  ke- 
lių. Abu  keliai  buvo  matomi  nuo  kalno. 

Štabas  buvo  slėnyje,  mažame  ūkininko  namely- 
je, iš  kurio  ėjo  daug  telefono  linijų.  Viena  linija  ėjo 
tiesiai  į kalno  viršūnę,  ant  kurios  mes  stebėjome  prie- 
šą. Mes  teikdavom  savo  štabui  visus  pastebėjimus.  Jis 
duodavo  mums  savo  įsakymus. 

Kartą  prie  manęs  priėjo  vienas  ispanas  karys  ir 
sako: 

— Blogos  naujienos. 

— Kame  dalykas?  — klausiu  jį. 

— Negalime  prisišaukti  štabą.  Veikiausiai  kas  nu- 
kirto vielas.  Turime  eiti  patikrinti. 

Tuojaus  atsirado  vienas  savanoris.  Mes  sutikome 
jį  leisti.  Ir  tas  draugas  daugiau  negrįžo.  Kas  su  juo  at- 
sitiko, buvo  sunku  pasakyti.  Visiems  pasidarė  keista. 

Jau  trečia  valanda  po  pietų,  o mes  dar  neturėjo- 
me pietų  — niekas  neatnešė.  Visuomet  būdavo  atneša 
pietus  laiku. 

Mums  besikalbant  apie  situaciją,  staiga  pasipylė 
kulkosvaidžių  ugnis  iš  antros  pusės  kalno.  “Tai  fašis- 
tai,” tarė  ispanas.  Kiti  buvo  pasirengę  jau  bėgti,  bet 
mes  juos  sulaikėm,  paaiškindami,  jog  mes  esame  anti- 
fašistiniai kovotojai,  o ne  zuikiai.  O prie  to,  pradėsi 
bėgti  — gausi  kulką  iš  fašistų.  Nutarėm  laukti  iki  va- 
karo, o tuomet  žiūrėti,  kas  bus. 

Mūsų  buvo  tiktai  14  karių,  kada  vakaras  atėjo. 
Du  žuvo,  nes  jie  bandė  bėgti. 

Vakarui  užėjus,  vienas  iš  mūsų,  portugalų  tautos, 
nusileido  į pakalnę,  o mes,  likusieji,  kovėmės  su  prie- 
šais, nors  vieni  kitų  nematėm  per  kalną.  Neilgai  tru- 
kus sugrįžo  portugalas  ir  pranešė,  kad  štabas  apleido 
šią  vietą  šį  rytą.  Kita,  miestas  jau  apsuptas  fašistų 
kariuomenės.  Mes  esame  labai  blogoj  padėtyj  ir  vėl. 

— Tai  ką  darom?  — klausėm  vieni  kitus.  Ilgai  ne- 
diskusuodami  nutarėm  leistis  į pakalnę  ir  daryti  nau- 
jus planus. 

Nusileidus  į pakalnę,  patraukėm  linkui  štabo  bu- 
veinės. Čia  neradome  nieko.  Fašistai,  palikti  už  kalno, 
dar  vis  pleškino  į mūsų  vietą,  kurią  mes  apleidom. 

Lauke  palikome  sargybą,  o viduj  išsitiesėm  žem- 
lapį  ant  grindų  ir  užsižiebę  degtuką  ieškojome  išėjimui 
kelio.  Greitai  buvo  nutarta  kur  ir  kaip  eiti. 

Nakties  tamsoj  pasileidom  per  uolėtus  kalnus. 
Buvo  nuspręsta,  kad  nakties  metu  turime  nueiti  25  ki- 
lometrus į vakarus.  Tenai  randasi  kelias,  kurį  turime 
pereiti  prieš  aušrą.  Jei  tą  atliksime,  tai  išsivaduosi- 
me iš  priešo  nagų.  Mat,  nuo  tos  vietos  buvo  netoli  Eb- 
ros  upė.  Mes  žinojome,  kad  kitoj  pusėj  upės  yra  mū- 
siškiai. 

Tai  buvo  1938  metais,  kovo  31  dieną,  kuomet  mes 
apleidome  tą  vietą. 

Buvo  balandžio  pirmo  rytas,  kuomet  mes  prisiar- 
tinome prie  kelio.  Visi  susimetėm  į krūvelę  prie  kelio 
po  tos  ilgos  kelionės  nakties  metu  ir  tylomis  džiaugė- 
mės, kad  atsiekėm  tikslą,  kad  mūsų  planas  nusisekė. 
Nutarėm  šliaužti  ant  pilvų  skersai  kelią,  kad  niekas 
nepastebėtų.  O kitoj  pusėj  kelio  jau  bus  galima  pasi- 
tarti, ką  toliau  daryti. 

Šautuvus  turėjome  kiekvienas,  bet  šovinių,  tai  la- 
bai mažai,  nes  išeikvojome  kuomet  buvome  kontakte 
su  priešu.  Rankinių  granatų  turėjome  po  kelias  kiek- 
vienas. 

Gerai  susitvarkę  pradėjome  šliaužti,  vienas  nuo 

kito  kelių  metrų  atstume.  Kuomet  buvome  už  kokių 
10  metrų  nuo  kelio,  kuris  ryto  aušroj  gerai  matėsi, 
staiga  pasigirdo  balsas: 

— Manos  ariba!  (Rankas  aukštyn!) 

Pasijutome,  kad  į kiekvieno  nugarą  atkišti  šautu- 
vai su  durtuvais.  Iš  sykio  nesinorėjo  tikėti,  kad  tai  fa- 
šistai, bet  kada  pradėjo  šaukti  “Viva  Franko,  viva 
Hitler,”  buvo  aišku,  į kokius  nagus  patekome.  Ir  ne- 
bebuvo galima  kelti  bent  kokį  pasipriešinimą.  Buvo 
toks  netikėtas  užpuolimas,  kad  nebuvo  galima  nei  pa- 
sijudinti. Matomai  jie  buvo  pastebėję  mus  kiek  anks- 
čiau ir  leido  mus  į savo  spąstus. 

Fašistams  buvo  tikra  rugiapiūtė.  Išsitempė  mus 
ant  kelio  ir  pradėjo  plėšti  nuo  mūsų  drabužius,  atimi- 
nėti laikrodukus,  žiedus,  plunksnas  ir  paišelius  ir  kitas 
smulkmenas,  ir  mušti  šautuvų  buožėmis,  spardyti  ko- 
jomis ir  spiaudyti  į akis.  Ir  vėl  rėkė:  “Riojos!  Bandi- 
tos,  aura  vais  pagar!”  (Raudonieji!  Banditai,  dabar  už 
viską  užmokėsit!)  Tuo  tarpu  iš  kur  tai  pribuvo  jų  ka- 
rininkas ir  suriko:  “Selene ia,  obres!”  — Ramybė,  vy- 
rai. Viskas  momentaliai  nutilo,  lyg  nieko  nebūtų  buvę. 

Mus  surišo  ir  nusivedė  į kitą  pusę  kelio  į griovį, 
kur  turėjome  susėsti  ir  būti  tylūs,  nieko  nekalbėti.  Iš 
visko  buvo  matyti,  kad  jie  pastebėjo  daugiau  tokių  au- 
kų, kaip  ir  mes. 

Tame  griovyje  besėdint,  mintys  lakstė  visokios. 
Kas  bus?  Kaip  išsisukti?  Kaip  čia  pabėgti?  Nejaugi 
jau  atėjo  galas?  Juk  dar  nelaikąs  žūti!  Turiu  dar  tris 
nudėti,  kad  padaryti  nors  dešimtį.  Prisiminė  sena  mo- 
tina, broliai  ir  seserys  ir  visi  geri  draugai.  Juk  jie 
daugiau  apie  mane  nieko  nebegirdės.  Ne,  turiu  kaip 
nors  išsisukti!  Bet  kaip?  Tas  “Bet  kaip?”  nuolatos 
lindo  ir  nebuvo  galima  į jį  atsakyti.  Taip  bemąstyda- 
mas užsnūdau,  nes  buvau  nepaprastai  išvargęs.  Snaus- 
damas matau  visus  gimines  ir  draugus.  Pabudau,  ka- 
da įspyrė  fašistas  į šoną. 

Akis  atmerkęs  pastebėjau,  kad  tai  italas.  Liesas, 
neaukštas,  apdegęs  saule.  Išrodė  daugiau  panašus  į 
čigoną.  Jis  vis  ką  tai  murmėjo.  Tiek  tik  supratau,  kad 
jis  dažnai  minėjo  “Italianos  bonos”  — italalijonai  ge- 
ri. Aš  jam  atsakiau  “si,  si”  — taip,  taip.  Tuo  tarpu  me- 
čiau akis  į kelią  ir  nustebau:  abiejose  pusėse  kelio  bu- 
vo šimtai  tankų.  Jie  visi  buvo  apmaskuoti.  Kur  tik 
mečiau  akis,  vis  buvo  tankai,  šarvuoti  automobiliai,  ar- 
tilerija, kavalerija  ir  pėstininkai.  Viskas  buvo  labai 
gerai  apmaskuota  krūmais,  medžio  šakomis. 

Žiūrint  į tą  visą,  kilo  mintis : o,  kad  mes  turėtume 
visas  šitas  mašinas ! Mes  per  mėnesį  laiko  visus  fašis- 
tus išvytume.  Bet  mes  jų  neturime.  Demokratinės  šalys 
atsisako  net  parduoti,  kai  fašistai  gauna  veltui  iš  Ita- 
lijos ir  Vokietijos.  Nesuprantama,  kaip  mes  dar  galė- 
jome taip  ilgai  laikytis.  Man  atrodė,  kad  mes  dar  vis- 
tiek  laimėsime,  nors  širdis  buvo  nerami  ir  plakė  labai 
sunkiai. 

Rytas  aušo  labai  gražus,  bet  mūsų  mintys  buvo 
labai  juodos.  Nei  vienas  nežinojome,  kas  su  mumis  at- 
sitiks. Gal  pasivarę  kiek  nušaus  ar  užmuš? 

Kuomet  saulutė  kiek  pakilo,  pribuvo  ispanų  dalis, 
sudaryta  iš  rojalistų.  Mes  buvome  perduoti  jiems.  Ita- 
lijonai,  perduodami  mus  ispanams,  sakė,  jog  mes  esa- 
me geri  vaikinai.  Tas,  tačiau,  nieko  mums  nepadėjo. 

Ispanai,  pasivedėję  mus  į kalnus,  įsakė  pasisaky- 
ti, kas  mes  fesame. 

— Kurie  esate  ispanai,  pakelkite  rankas,  — tarė 
vedėjas.  Visi  pakėlė  rankas,  išskyrus  mane  ir  dar  vie- 
ną, kuris  buvo  anglas.  Portugalas  ir  keturi  argenti- 
niečiai  taipgi  pakėlė  rankas,  kaip  ispanai. 

Tie,  kurie  pakėlė  rankas,  buvo  tuoj aus  atrišti  ir 
atskirti  nuo  mūsų,  tai  yra,  nuo  manęs  ir  mano  drau- 
go anglo.  Jiems  tuojaus  buvo  padalinta  cigaretų  ir  duo- 
ta maisto.  Mus  gi  pasodino  ant  didelio  akmens  ir  apsta- 
tė sargais. 

Praeidami  pro  mus,  sargai  vis  spiovė  mums  į vei- 
dus. Mes  nieko  nesakėm  ir  tylėdami  visa  tai  priėmėm 
kaip  nuo  niekšų.  Kai  kurie  tyčiojosi  pervesdami  pirš- 
tą per  kaklą,  kas  reiškė,  kad  mus  pakars. 

Ant  kelio  pasipylė  tūkstančiai  pėstininkų  roja- 
listų, su  raudonomis  kepuraitėmis,  su  fašistų  vėliavo- 
mis, dainuodami  fašistines  dainas.  Jie  traukė  linkui 
Gandesa  miesto. 

“Smagu  jums,  budeliai  maršuoti,  kuomet  laimi- 
te,” pagalvojau  sau  vienas. 

Staiga  pasigirdo  kulkosvaidžių  trakšėjimas.  Mums 
buvo  aiškiai  matyti,  kaip  jie  ritosi  ir  virto,  lyg  mai- 
šai. Kilo  baisi  panika.  Mus  tuojaus  nusitraukė  nuo  ak- 
mens ir  pradėjo  spardyti  kojomis  iki  netekome  sąmo- 
nės. 

Kada  atgavau  sąmonę  ir  pradėjau  žvalgytis,  gir- 
dėjosi artilerijos  ir  tankų  šaudymas.  Buvo  matyti  po- 
ra desėtkų  tankų,  kurie  buvo  apsupę  mažą  uolėtą  kal- 
neli, į kuri  pleškino  iš  visų  pusių.  Prie  kalnelio  buvo  de- 
sėtkai  ambulansų.  Girdėjosi  klyksmas  visokiais  bal- 
sais. Bijojau  plačiai  atmerkti  akis,  nes  maniau,  kad 
bus  ir  vėl  tas  pats  spardymas,  bet  jaučiau  pasitenkini- 
mą, kad  fašistai  gavo  karčių  pipirų. 

Iš  sargų  kalbų  dasiprotėjau,  kad  keletas  tarptau- 
tinės brigados  karių  buvo  pasislėpę  kalnelio  plyšiuose 
ir  iš  ten  paklojo  nemažai  fašistų. 

Sargai  vėl  pradėjo  spardyti  mus,  bet  vienas  lie- 
pė palikti  mus,  nes  mes  ir  taip  užtektinai  gavę.  Vienas 
vis  spyrėsi,  kad  reikia  mus  užbaigti  spardyti.  Girdi, 
jis  negalįs  į raudonus  banditus  žiūrėti.  Kitas  palaikė 
jo  nuomonę,  bet  trečias  įsikišo,  paaiškindamas,  kad 
jų  užduotis  pristatyti  mus  gyvus  į karo  lauko  teismą. 
Šiaip  taip  aršieji  fašistai  apsiramino. 

Už  kiek  laiko  vienas  atsinešė  vandens  ir  pradėjo 
pilti  ant  mūsų  galvų.  Aš  pradėjau  kiek  judintis,  bet 
anglas  nesijudino,  nors  ant  jo  supylė  du  kibirus  van- 

dens.  Visos  jų  pastangos  nuėjo  veltui,  nes  jis  buvo  jau 
negyvas.  Tai  buvo  auka  fašistų  batų.  Jis  buvo  paimtas 
ant  neštuvų  ir  nuneštas  linkui  kelio.  Ką  jam  darė  to- 
liau, nieko  nežinau. 

Apie  pavakarį  mūsų  brigadiečių  buvo  jau  apie 
šimtą.  Matyt,  kad  visi  buvo  perėję  per  tokią  pat  še- 
rengą.  Visi  buvo  pusnuogiai  ir  kruvini  nuo  galvos  iki 
kojų.  Veidai  ir  kitos  kūno  dalys  buvo  sutinę.  Plaukai 
buvo  suskretę  krauju. 

Vakare  pribuvo  karo  lauko  teismas  ir  pradėjo 
teisti  sekančiai: 

Visus  sustatė  į eilę.  Priėjo  prie  pirmo  ir  klausia: 
“Tu,  bandite,  kokios  tautos  esi?  Paliokas.  Į dešinę. 
Sekantis.  Kokios  tautos?  Paliokas,  į kairę.”  Kai  jau 
penki  buvo  kairėje,  tai  juos  nuvedė  už  kalnelio  ir  pa- 
sigirdo kulkosvaidžio  tratėjimas.  Kada  tie  budeliai 
grįžo,  kita  partija  buvo  prirengta  tokiu  pat  būdu. 

Kiek  aš  supratau,  tai  jie  pasiliko  tiktai  po  vieną  iš 
kiekvienos  tautos  dėl  savo  propagandos.  Aš  neturėjau 
jokių  dokumentų  prie  savęs.  Ir  kuomet  mačiau,  kame 
dalykas,  tai  kai  mano  eilė  atėjo,  aš  negalėjau  sakytis, 
jog  kanadietis,  nes  vienas  kanadietis  buvo  paliktas  de- 
šinėj pusėj.  Aš  pasakiau,  kad  esu  lietuvis.  Tą  išgirdęs 
“teisėjas”  drožė  man  per  veidą  ir  pasakė:  “Tokia  ma- 
ža tauta  ir  drįsta  kovoti  prieš  mūsų  garbingą  šalį.  Bet 
tu  visgi  turi  laimę,  nes  turiu  tave  priskirti  prie  deši- 
nės grupės.” 

Taip  mūsų  liko  apie  dvidešimt.  Kiekvienas  buvo- 
me skirtingos  tautos.  Ir  visi  buvome  nuodugniai  patik- 
rinti, kokios  tautos  esame.  Po  to  buvome  surikiuoti  ir 
pilvotas  karininkas  kreipėsi  į mus : 

— Kurie  esate  karininkai,  prašau  išeiti  iš  eilės. 
Mes  karininkus  priimsime  puikiai  ir  garbingai.  Juos 
užlaikysime  labai  gerai,  sulig  jų  garbingumo. 

Jis  kalbėjo  kaip  kokia  “lakštingala,”  gerindama- 
sis.  Bet  veltui.  Nei  vienas  neišėjo  iš  eilės. 

— Matyti,  kad  raudonieji  neturi  karininkų,  — ta- 
rė jis  pasi tyčiodamasis  ir  grūmodamas  dadėjo:  — Bet 
jeigu  yra  jų,  tai  mes  surasime.  O tu,  lietuvi,  eik  čia,  — • 
pašaukė  mane. 

Priėjau  prie  jo.  Jis  klausia : 

— Ar  tu  esi  karininkas? 

Aš  pakračiau  galvą.  Jis  ėmė  man  grąsinti,  bet  aš 
vis  atsakiau  tuo  patim. 

— Matomai  tu  negali  kalbėti  ispaniškai,  — pasakė 
jis  ant  galo.  Mane  paėmė  į štabą. 

Štabe  buvo  daug  pusgirčių  karininkų.  Nuostabiau- 
sia buvo  tas,  kad  buvo  keletas  moterų,  taipgi  pusgir- 
čių. Vienas  karininkas  priėjo  prie  manęs  ir  paklau- 
sė rusiškai : 

— Čto,  gavoriš  po  ruski? 

— Truputį,  — atsakiau  rusiškai. 

Jis  tuojau  ištraukė  cigaretą,  užsidegė  ir  pasiūlė 
man.  Iš  sykio  nenorėjau  imti,  bet  paskui  krito  į mintį, 
kad  gali  būti  blogiau,  jei  neimsiu.  Paėmiau  ir  abudu 
rūkome.  Jis  vėl  pradėjo  mane  kalbinti. 

— Aš  gerai  žinau  Lietuvą,  Latviją  ir  Estiją,  nes 
tenai  buvau  praeitame  kare,  — kalbėjo  jis.  — Aš  ži- 
nau, kad  visi  lietuviai  kalba  rusiškai.  Ponas  komen- 
dantas man  pranešė,  kad  negalįs  susikalbėti  su  jumis 
ispaniškai.  . . Matote,  jis  nori  žinoti,  ar  esi  karinin- 
kas. 

Aš  atsakiau  jam,  jog  ne  karininkas. 

— Kaip  tai  gali  būti?  Visi  mato,  kad  esi  karinin- 
kas. Jūsų  drapanos  liudija,  kad  esate  karininkas. 

Aš  jam  aiškinau,  kad  respublikoj  buvo  galima  ne- 
šioti karininko  drapanomis  ir  eiliniams  kareiviams. 

Matyti,  kad  jam  nebuvo  laiko  daug  kalbėtis  su 
manim,  nes  jam  labiau  rūpėjo  gėrimas  ir  moterys. 

— Nebijok,  — tarė  jis  man,  norėdamas  užbaigti 
kalbą.  — Viskas  bus  gerai.  Aš  jiems  išaiškinsiu.  Ne- 
pamiršk, kad  esu  inteligentas,  rusas  baltagvardietis. 

— Matyti,  kad  esi  inteligentas,  — atsakiau  jam. 
Jis  buvo  patenkintas  ir  nuėjo  nuo  manęs. 

Tuoj  prisistatė  keturi  kareiviai  ir  išsivedė.  Jie  nu- 
rėdė mane  beveik  nuogai,  o paskui  davė  apdriskusias 
kelines,  suplyšusius  marškinius.  Čeverykus  taipgi  atė- 
mė. 

— Jie  tau  visai  nereikalingi,  nes  tu  būsi  pakartas 
ar  sušaudytas,  — pasakė  jie  man.  — Mes  tavo  drapa- 
nas parduosime  ir  už  tai  išsigersime  su  merginomis  už 
tavo  sveikatą. 

Kada  jie  taip  tyčiojosi  iš  manęs,  aš  sukandęs  dan- 
tis tylėjau  ir  galvojau,  kad  ateis  laikas,  kada  jiems 
reiks  užmokėti  už  tai. 

Jie  mane  atvedė  į Gandesos  priemiestį.  Čia  buvo 
matyti  girtų  kareivių,  kurie  turėjo  pilną  teisę  eilgtis 
su  civiliais  taip,  kaip  jiems  patiko.  Buvo  girdėti  mote- 
rų ir  jaunų  merginų  klyksmai.  Girti  kareiviai  žagino 
jas  ant  gatvių,  be  jokios  gėdos.  Mane  lydintieji  karei- 
viai rodė  į tas  scenas  ir  aiškino,  kad  tai  raudonukės. 
Man  buvo  sunku  įsivaizdinti,  kad  žmogus  gali  tapti 
tokiu  žvėrimi. 

Mane  įstūmė  į tvartą.  Tvartas  buvo  nedidelis,  pil- 
nas gyvulių  mėšlo.  Gyvulių  nebuvo.  Jis  buvo  prikištas 
brigadiečių.  Mūsų  buvo  apie  80  vyrų,  surinktų  iš  įvai- 
rių sektorių. 

Tvarte  radosi  keturios  bačkos  vyno.  Kiekvienoj 
bačkoj  buvo  po  porą  šimtų  galionų.  Bet  jos  buvo  tvir- 
tai užkištos,  užantspauduotos.  Prie  durų  stovėjo  sar- 
gai su  rankiniais  kulkosvaidžiais,  kurie  sekė  mus. 

Šiame  tvarte  išlaikė  mus  keturias  paras,  neduo- 
dami jokio  maisto  ar  vandens.  Tik  trečioj  dienoj  įmetė 
mums  du  mažus  kepaliukus  duonos,  kurią  visi  pasidali- 
nome, gaudami  po  mažą  šmotuką.  Matomai  buvo  dar- 
bas vieno  iš  tų,  kurių  sąžinė  dar  nebuvo  pražuvusi. 

Susiradome  vinį,  kurios  pagalba  mes  prakrapš- 
tėm  mažą  skylutę  bačkoj.  Tai  buvo  viskas,  ką  mes  ga- 

Įėjome  turėti  šiuo  tarpu.  Bet  reikėjo  eilgtis  labai  at- 
sargiai, kad  sargai  nepastebėtų. 

Būdami  tame  tvarte,  vieni  kitiems  pasakojome, 
kaip  patekome  j budelių  rankas  ir  kaip  elgėsi  su  mu- 
mis. Beveik  su  visais  buvo  vienodai  elgtasi.  Tai  buvo 
mušimas,  šaudymas.  Tik  pora  mūsų  draugų  turėjo 
skirtingas  istorijas.  Štai,  vieno  Lenkijos  žydo  pasa- 
kojimas: 

— Kuomet  mus  suėmė,  taipgi  buvo  paliekama  tik- 
tai po  vieną  iš  kiekvienos  tautybės.  Kurios  tautybės 
buvo  daugiau,  kaip  po  vieną,  tai  likusius  apipylė  kero- 
simi ir  uždegė  gyvus  ir  pasakė,  kad  jie  esą  laisvi  ir  ga- 
li eiti,  kur  nori,  nes  Ispanija  esanti  laisva,  viena  ir  di- 
delė. 

Norvegas  pasakojo,  kad  jų  nešaudė  ir  nedegino, 
bet  iškasė  duobę  ir  tenai  gyvus  užkasė  iki  kaklo,  o mo- 
rokiečiai  kareiviai  paskui  spardė  jų  galvas,  kaip  fut- 
boles,  kol  neliko  panašumo,  jog  tai  buvo  galvos. 

Dar  kiti  pasakojo,  kad  su  jais  apsiėjo  gana  puikiai, 
be  jokių  mušimų  ir  pasityčiojimų  ir  nebuvę  šaudymų. 
Davę  rūkyti  ir  valgyti,  tik  atėmę  laikrodukus,  žiedus 
ir  geresnes  drapanas.  Bet  už  tai  užmokėję  po  kelius 
pezetus.  Iš  to  buvo  matyti,  kad  kiekviena  fašistų  dalis 
elgėsi  savotiškai.  Matomai  tas  paėjo  nuo  komandierių. 

Po  keturių  dienų  pribuvo  gyvuliniai  trokai,  į ku- 
riuos sukimšo  mus  dėl  gabenimo  į Zaragozą. 

Daugelis  iš  mūsų  draugų  buvo  jau  visai  silpni  ir 
reikėjo  pagelbėti  įlipti  į troką.  Nekurie,  matote,  buvo 
nevalgę  jau  po  penkias  dienas,  taipgi  negėrę  vandens. 
Visi  buvome  nesiprausę,  nesiskutę.  Visi  išrodėm,  kaip 
kokios  baidyklės. 

Fašistai  tokią  mūsų  išvaizdą  išnaudojo  propagan- 
dai. Visur  jie  rodė  mus  ir  šaukė:  “Žiūrėkit,  kaip  atro- 
do raudonieji  banditai.”  Girdi,  mums  bus  atmokėta  už 
mūsų  darbus  Ispanijos  žmonėms- 

FAŠISTŲ  KALĖJIMUOSE 

Atvažiavus  į Zaragozą,  gatvėse  nebuvo  nieko,  nes 
buvo  naktis.  Tiktai  ginkluoti  fašistų  kareiviai  vaikš- 
čiojo gatvėmis.  Mūsų  trokai  pervažiavo  miestą  visu 
greitumu  ir  sustojo  už  miesto  prie  geležinių  vartų.  Tai 
buvo  moderniškas  Ispanijos  kalėjimas  iš  keturių  aukš- 
tų. Vartai  tuojaus  atsidarė  ir  mus  įvežė  vidun. 

Viduj  buvo  didelis  kiemas,  kuriame  buvo  apie  500 
tokių  trokų.  Jie  buvo  atgabenę  čia  tikrus  ispanus  ko- 
votojus, kurie  pateko  į jų  nagus.  Jie  atrodė  tokie  pat, 
kaip  ir  mes.  Visi  buvo  surikiuoti  ir  dalinama  jiems  po 
šmotelį  duonos  ir  po  paklodę.  Mus  irgi  surikiavo  ir  pra- 
dėjo krėsti.  Girdi,  jeigu  turime  kuris  peilius,  skustuvus 
ar  ką  panašaus,  tai  turime  atiduoti.  Nei  vienas  jų  ne- 
turėjome, nes  jau  dešimtį  kartų  buvome  krėsti. 

Po  visų  šitų  ceremonijų,  užvedė  ant  trečio  aukšto, 
kur  buvo  didelė  salė.  Visiems  įsakė,  kad  nežiūrėtų  pro 
langus,  nes  jei  kuris  mėgins  žiūrėti,  tai  gaus  kulką  į 
kaktą. 

Šioj  salėj  radom  daugiau  brigadiečių,  kurie  jau 
miegojo  ant  nuogų  grindų.  Jie  mus  pajuto  ir  paki- 
lę pradėjo  ieškoti  pažįstamų.  Pradėjau  ieškoti  lietu- 
vių, bet  nei  vieno  nesuradau.  Suradau  du  estus,  su  ku- 
riais tuojaus  susidraugavau.  Papasakojau  jiems,  kaip 
patekau  ir  kad  jau  šešta  diena,  kaip  nevalgęs.  Jie  davė 
man  šmotą  duonos.  Duonos  fašistai  duodą  po  500  gra- 
mų į dieną. 

Jie  išbuvo  čia  jau  virš  mėnesio  laiko.  Norėjo  pa- 
sakoti man,  kaip  jiems  čia  einasi,  bet  aš  negirdėjau, 
nes  man  rūpėjo  duona.  Tuo  tarpu  sargas  sušuko  ir  lie- 
pė tylėti,  eiti  gulti.  Turėjome  gulti,  nes  kitos  išeities 
nebuvo.  Gulti  reikėjo  ant  nuogų  grindų. 

Aš  išmiegojau  visą  naktį  nenubudęs,  nežiūrint  kie- 
to guolio.  Estai  rytą  pradėjo  mane  tampyti,  kad  pri- 
kelti pusryčių.  Pusryčiai  mane  vyliojo,  bet  aš  negalė- 

jau  pasikelti.  Mano  kojos  buvo  kaip  numirę.  Draugai 
estai  turėjo  trinti  kojas  kol  jos  atsigavo.  Matomai  bu- 
vau nugulėjęs  ant  nuogų  grindų  ir  buvo  užtirpę. 

Pusrytis  buvo  puodukas  kavos,  gerai  užbaltintos  ir 
pasaldytos.  Ji  atrodė  man  kaip  vaistai.  Bet  tai  buvo 
viskas. 

Po  pusryčių  iki  pietų  buvome  liuosi.  Buvo  gera 
prausykla,  tai  apsiprausėm  ir  pradėjome  jaustis  daug 
geriau  ir  išrodėm  daug  panašesni  į žmones 

Išbuvus  Zaragozoj  tris  dienas,  mums  pranešė,  jog 
mes  būsime  perkelti  į “rojaus  palocius”  — į Burgos 
provinciją.  Girdi,  ten  būsią  gera  gyventi.  Dirbti  nereik- 
sią, valgyti  duosią  užtektinai. 

Mes  buvome  surikiuoti  apie  porą  šimtų  brigadie- 
čių  ir  varomi  ant  stoties.  Pakelyje  žmonės  žiūrėjo  į 
mus  reikšdami  mums  simpatiją.  Moterys  pardavinėjo 
belaisviams  “bukadilios”  arba  sanvičius,  kurie  buvo  pa- 
našūs i bandukes,  perplautas  pusiau,  kurių  viduryje 
buvo  kiaušinis.  Už  juos  moterys  imdavo  po  50  centų. 

Aš  turėjau  vieną  sidabrinį  pezetą.  Nusprendžiau  jį 
pravalgyti.  Padaviau  jį  palydovui  ir  paprašiau,  kad  nu- 
pirktų man  bandukę.  Jis  pašaukė  moterį  ir  nupirko 
nuo  jos  dvi  bandukes.  Vieną  pats  paėmiau,  o kitą  ati- 
daviau savo  draugui,  kuris  buvo  cechų  tautos. 

Kandant  pirmą  kąsnį  atsimušė  mano  dantys  į ką 
tai  kieto.  Išėmiau  kąsnį  iš  burnos  ir  pamačiau,  kad  tai 
du  sidabriniai  pezetai.  Tą  pat  rado  ir  mano  draugas. 
Vienas  ir  antras  tylėjome,  bet  mintimis  džiaugėmės, 
kad  liaudis  nepamiršta  mūsų. 

Stotyje  jie  sukimšo  mus  į prekinius  vagonus,  ku- 
riuose buvo  daug  gyvulių  mėšlo.  Vagonus  uždarė.  Ke- 
lionė tęsėsi  porą  parų  ir  mes  turėjome  kentėti  tuose 
vagonuose. 

Pro  langiukus  pastebėjome,  kad  visur  buvo  aero- 
dromų, kuriuose  buvo  pilna  vokiškų  ir  italijoniškų  or- 
laivių. Stotyse  buvo  daug  traukinių,  pilnų  įvairių  gink- 

lų,  tankų  ir  t.t.  Esant  Burgos  stotyje,  pravažiavo  keli 
sanitariniai  traukiniai  su  sužeistais  fašistais.  Pastebėję 
mus  jie  šaukė  biauriausiais  žodžiais.  Bet  buvo  ir  tokių, 
kurie  išmetė  cigaretų,  duonos  ir  kita.  Matomai  buvo 
paimtų  ir  nefašistų. 

Nuo  stoties  iki  San  Pedro  de  Cardenas  ėjome  pės- 
ti. Tai  buvo  virš  10  kilometrų. 

San  Pedro  de  Cardenas  buvo  neva  klioštorius,  bet 
panašus  į kalėjimą.  Durys  buvo  geležinės,  sienos  sto- 
ros, virš  vieno  metro,  o langai  apkalti  geležinėmis 
štangomis.  Mus  suvarė  į šitą  “klioštorių”  ir  sukišo  į 
daržinę,  kurioj  buvo  kiek  šiaudų,  o dulkių,  tai  kokia  pė- 
da storio. 

Ryto  metu  pabudino  mus  su  trimitu.  Išsivarė  mus 
j aikštę,  kurion  buvo  surinkta  kokie  8,000  belaisvių. 
Daugumą  sudarė  asturijiečiai. 

Kada  visi  buvome  sustatyti,  fašistų  karininkas  su- 
riko: 

— Salud  a la  bandera  nacional ! 

Tai  buvo  ženklas,  kad  mes  turime  ištiesti  rankas, 
kaip  kad  naciai  daro,  ir  pasveikinti  fašistų  vėliavą.  Ki- 
tos išeities  nebuvo.  Vėliava  pamažu  buvo  keliama  aukš- 
tyn, o tuo  tarpu  dainuojamas  jųjų  himnas. 

Po  šitos  cehemonijos  buvo  kita  ceremonija.  Už  ne- 
tikusį giedojimą  ir  neištiesimą  kaip  reikia  rankų,  arti 
šimto  kareivių  ir  karininkų  pasileido  su  pagaliais  dau- 
žyti belaisvius.  Prie  manęs  priėjo  seržentas  ir  paklau- 
sė, kaip  man  tas  patinka.  Aš  nieko  neatsakiau,  tik  pa- 
traukiau pečius.  Jis  nieko  nelaukęs  drožė  pagaliu  per 
petį  šaukdamas: 

— Nesupranti,  gyvuly?!  Mes  tokius  gyvulius  grei- 
tai išmokinsime  ir  padarysime  civilizuotais  žmonėmis. 
Bet  šiandien  daug  ceremonijų  su  jumis  nedarysiu,  nes 
jūs  esate  išvargę. 

Po  viso  to  buvo  nešami  iš  virtuvės  katilai  su  duo- 
nine zupe.  Ji  buvo  neblogiausia,  tiršta,  bet  daugumas 

jos  neragavo,  nes  neturėjo  lėkščių  ir  šaukštų. 

Po  pusryčių  vėl  buvome  suvaryti  į tą  aikštę  ir  mo- 
kinami saliutuoti  jų  vėliavą  ir  generolą  Franką,  taip- 
gi giedoti  fašistų  himną  ir  dainuoti  fašistines  dainas. 
Bet  nuo  šių  ceremonijų  brigadiečiai  buvo  atleisti. 

Tas  pats  buvo  ir  su  pietumis.  Skirtumas  buvo  tik 
tas,  kad  buvo  duodama  po  400  gramų  duonos.  Todėl, 
kurie  neturėjo  lėkščių,  nors  duonos  užkando.  Likusi  jų 
zupė  buvo  išpilta  laukan. 

Tas  pat  buvo  ir  dėl  vakarienės. 

Mes  ir  kitą  naktį  pernakvojom  toj  daržinėj. 

Ant  rytojaus,  po  pusryčių,  pradėjo  klausinėti  mus, 
kodėl  mes  atvykome  į Ispaniją.  Mes  buvom  informuo- 
ti, kad  sakytume,  jog  atvykome  darbo  ieškodami.  Visi 
taip  ir  sakėm. 

Mane  čia  išskyrė  iš  kelionės  draugų  ir  paėmė  gvar- 
dija tyrinėjimui.  Jie  mane  klausinėjo  visokių  nesąmo- 
nių, visaip  kankindami:  net  nykščių  nagus  piešdami. 
Buvo  baisiai  sunkus  laikotarpis.  Bet  išlaikiau.  Tie  bu- 
deliai nieko  iš  manęs  neišgavo. 

Po  tardymų  ir  kankynių,  jie  paguldė  mane  į li- 
goninę. Kada  vėl  buvau  kiek  geresniame  stovyje,  su- 
grąžino atgal  prie  draugų  brigadiečių.  Jie  buvo  jau 
tuose  San  Pedro  de  Cardenas  mūruose,  kada  aš  su- 
grįžau. 

Grįžęs  radau  jau  virš  800  brigadiečių.  Tai  buvo 
kovotojai  iš  visų  pasaulio  kampų. 

Salė,  kurioj  mes  buvome  sukimšti,  turėjo  40 
žingsnių  ilgio  ir  11  pločio.  Kitaip  sakant,  buvome  su- 
grūsti, kaip  silkės  bačkoj.  Gulint  reikėjo  gulėti  ant  šo- 
no, nes  neužteko  vietos.  Miegoti  buvo  sunku,  nes  utelės 
ir  blusos  ėdė  mus  be  pasigailėjimo.  Utelės  buvo  trijų 
rūšių:  baltos,  juodos  ir  raudonos.  Raudonosios  buvo 
laimingos,  nes  sugautas  mesdavom  atgal  už  kalnie- 
riaus,  sakydami:  “Tai  mūsiškės.”  Kitas  tuojaus  užmuš- 
davom.  čia  buvo  daug  ir  kitokių  parazitų.  Blogiausiais 

buvo  trys  seržentai.  Juos  ir  po  šiai  dienai  atmenu.  Jų 
buvo  daug,  bet  šitie  trys  mušdavo  pasimainydami. 

Mūsų  salė  buvo  ant  antro  aukšto,  o iš  jos  ėjo  siau- 
ri laiptai  žemyn.  Jie  buvo  tamsūs.  Apačioj  durys  buvo 
siauros.  Vos  vienas  žmogus  pralysdavo.  Iš  lauko  pusės 
prie  durų  atsistodavo  du  seržentai  ir  su  pagaliais  ar 
bizūnais  mušdavo  mus,  kada  tik  reikėdavo  eiti  ant  pie- 
tų ar  pusryčių,  vis  šaukdami:  “greičiau,  greičiau.” 
Prie  vartų  stovintieji  šaukdavo:  “Kur  bėgate,  šlėk- 
tos?” ir  taipgi  mušdavo  bizūnais  ir  pagaliais. 

Taip  pat  kankino  ir  asturijiečius. 

Sumušti  ir  sukruvinti  turėdavom  eiti  už  vartų,  kur 
laukė  mūsų  zupė  katiluose.  Prie  katilų  stovėdavo  dežu- 
ruojantis  karininkas  ir  bent  pora  kunigų.  Jie  matyda- 
vo mūsų  kruvinus  veidus.  Kunigai  dažnai  pasityčioda- 
mi sakydavo,  kad  mes  užsipelnėm  tokią  dievo  rykštę. 

Po  valgio,  einant  į vidų,  vėl  tas  pats  būdavo.  Kas 
pusvalandį  įeidavo  į vidų  vienas  iš  tų  trijų  parazitų. 
Prie  durų  stovintis  vienas  iš  belaisvių  kaip  sargas  tu- 
rėdavo sušukti  “Compania  saržento”  ir  mes  visi  turė- 
davom sustoti  ramiai.  Taipgi  buvo  įsakymas,  kad  vi- 
si būtume  be  kepurių,  kada  įeina  seržentas. 

Kada  įeidavo  seržentas  ir  rasdavo  visus  be  kepu- 
rių, tai  jis  pradėdavo  mušti  per  galvas  bizūnu  šaukda- 
mas: “Jūs  kalės  vaikai,  kada  tik  aš  ateinu,  vis  randu 
be  kepurių.  Jūs  turite  būti  su  kepurėmis.”  Kada  ras- 
davo su  kepurėmis,  tai  mušdavo,  kodėl  nenusiimam  ke- 
purių jam  įėjus  į vidų.  Niekad  mes  nepataikydavom. 
Jie  elgėsi  kaip  žvėrys.  Ir  taip  tęsėsi  per  tris  mėnesius, 
dieną  ir  naktį. 

Tame  klioštoriuje  esant  nebuvo  galima  rašyti  laiš- 
kų savo  giminėms.  Nebuvo  galima  niekam  pasiskųsti. 

Tokios  kankynės  vertė  daugelį  iš  mūsų  planuoti, 
kaip  pabėgti  iš  šito  pragaro.  Daug  kam  buvo  pavykę 
išbėgti,  bet  visi  buvo  sugauti  ir  parvaryti.  Tokiems  bu- 
vo dar  blogiau.  Juos  kankindavo  iki  užkankindavo  vi- 

sai. 

Čia  dažnai  atsilankydavo  gestapo  agentai,  kurie 
fotografuodavo  mus  ir  imdavo  pirštų  antspaudas. 

Sekmadieniais  aikštėj  buvo  laikomos  pamaldos. 
Pamaldas  laikydavo  tie  patys  kunigai,  kurie  tyčiojosi 
iš  mūsų  kančių.  Jie  būdavo  apsisupę  juodais  ploščiais. 
Kadangi  ploščiai  buvo  gana  siauri,  tai  iš  po  jų  maty- 
davosi kyšą  revolveriai.  Taipgi  iš  po  ploščių  matyda- 
vosi, jog  jie  buvo  karininkai,  nes  nešiojo  karininkų 
apavus.  Po  pamaldų  visuomet  buvo  tyčiojamasi  iš  mū- 
sų, kad  mes  ardėrn  jų  ramų  gyvenimą  ir  todėl  dabar 
turime  skaudžiai  atkentėti. 

* * * * Hc 

Po  trijų  mėnesių  padėtis  pasikeitė.  Pradėjo  lan- 
kyti mus  Raudonojo  Kryžiaus  atstovai,  taipgi  Anglijos 
ambasadorius.  Nors  bizūnai  ir  pagaliai  tebekatavojo 
mus,  bet  pradėjo  išleisti  mus  ant  oro.  Tiesa,  jie  tuo 
metu  mus  filmavo  ir  mes  turėjome  visaip  rikiuotis,  bė- 
gioti, gulinėti  ir  kitokius  nebūtus  dalykus  atlikti,  ta- 
čiau ant  oro  buvo  geriau.  Tas  filmas  traukdavo  dau- 
giausia vokiečių  fašistai  ir  dėl  savo  propagandos. 

Aikštėj  kasdien  skaitydavo  propagandines  kny- 
gas. Jos  buvo  daugiausia  anglų,  francūzų,  italų,  vokie- 
čių ir  lenkų  kalbomis.  Jas  turėjo  skaityti  mūsų  drau- 
gai belaisviai.  Bet  jiems  būdavo  sunku  surasti  skaity- 
tojus. Pavyzdžiui,  kada  reikdavo  skaityti  anglų  kalba, 
tai  vienas  iš  tų  seržentų  surikiuodavo  visus  ir  liepdavo 
atsišaukti,  ar  nėra  savanorių  skaityti  tą  knygą,  bet 
niekas  neatsirasdavo,  nors  buvo  apie  trejetą  šimtų 
anglų  ir  amerikiečių.  Tuomet  seržentas  nušokdavo  nuo 
savo  pastolio  ir  mesdavosi  ant  mūsų  visu  pasiutimu, 
klausinėdamas  kiekvieną  iš  eilės,  kas  kokios  tautybės. 
Atsakymai  būdavo:  “amerikietis,  australietis,  airis, 
škotas,  kanadietis,  beraštis,”  bet  nei  vieno  nebūdavo 
anglo.  Tuomet  seržentas  sušukdavo  visu  pasiutimu: 

— Jūs  kalės  vaikai,  nei  vienas  nemokate  angliš- 
kai! Bet  aš  surasiu  ! 

Tuoj  pareikalaudavo  atnešti  iš  raštinės  sąrašą. 
Sąrašą  atnešus,  jis  pašaukdavo  kurį  nors  anglą  ir  tas 
jau  turėdavo  skaityti,  o mums  reikėdavo  stovėti  rikiuo- 
tėj ir  atydžiai  klausyti.  Bet  ši  ceremonija  kartais  būda- 
vo gana  juokinga.  Skaitytojas  dažnai  skaitydavo  ne 
iš  knygos,  o iš  savo  galvos.  Taip  pat  būdavo  ir  su  kitų 
tautybių  knygų  skaitymu. 

Vieną  dieną  pas  mus  buvo  didelis  sujudimas,  kuo- 
met pranešė,  kad  anglų  ambasadorius  atvažiavo.  Nuo 
pat  ryto  pradėjo  mus  valyti.  Buvo  pašaukti  kirpėjai, 
kurie  nukirpo  mus  visus  plikai,  apskuto.  Po  to  išdavė 
mums  naujas  drapanas  ir  tą  dieną  nebuvo  mušimo,  pa- 
sitenkino biauriais  koliojimais.  Pietūs  taip  pat  buvo  la- 
bai geri  ir  visiems  išdavė  lėkštes  ir  šaukštus. 

Ambasadorius  atvyko  kaip  tik  pietų  laiku.  Mes 
buvome  surikiuoti  ir  jis  peržvelgė  mus  visus  praeida- 
mas pro  mumis,  ką  tai  šnibždėdamas.  Prie  vieno  priė- 
jęs sustojo  ir  paklausė: 

— Kokios  tautos  esi? 

— Tikras  anglas,  — atsako  belaisvis. 

— Labai  puiku  matyti  savo  tautiečius.  O kaip  jau- 
čiatės ? 

— Supuvusiai. 

Su  tais  žodžiais  kalba  su  pirmu  užsibaigė.  Jis  pri- 
ėjo prie  kito,  antro  ir  trečio  ir  t.t.  ir  vis  gavo  tokį  pat 
atsakymą.  Vienas  iš  anglų  jam  išaiškino  visą  mūsų 
gyvenimą.  Ambasadorius  jam  pasakė,  kad  jis  žiūrėsiąs 
ir  dėsiąs  pastangas  pagerinti  mūsų  būvį.  Taipgi  jis  tik- 
rino, kad  anglai  ir  dominijų  bei  kolonijų  piliečiai  grei- 
tai būsime  namie. 

Toliau  jis  aplankė  mūsų  salę.  Bet  ir  čia  atrado  vis- 
ką švariai  sutvarkyta,  nes  viskas  buvo  parengta  suti- 
kimui šio  svečio. 

Išvykdamas  visiems  anglams  paliko  po  pakelį  ei- 

garėtų. 

Jam  išvažiavus  tuo  jaus  iš  mūsų  atėmė  naujas  dra- 
panas ir  prasidėjo  mušimai.  Tačiau  jautėmės  kiek  ge- 
riau, nes  turėjome  viltį,  kad  nors  anglai  bus  paleisti  į 
laisvę.  O kai  jie  bus  laisvėj,  tai  jie  galės  pranešti  visam 
svietui  apie  mūsų  padėtį.  Gal  tuomet  ateis  kokia  nors 
pagalba  ir  mums.  Aš  irgi  turėjau  vilties  išvysti  laisvę, 
nes  pasidaviau  kaip  lietuviškas  kanadietis. 

Nuo  šio  laiko  jau  buvo  leidžiama  rašyti  laiškus  sa- 
vo giminėms,  nors  buvo  nustatytas  laikas  ir  jie  turėjo 
būti  trumpi.  Didžiausia  bėda  buvo  tame,  kad  retas  ku- 
ris turėjome  pinigų  dėl  ženkliukų. 

Praslinkus  porai  mėnesių,  mūsų  būvis  žymiai  pa- 
gerėjo, nes  įvairių  tautų  konsulai  ir  ambasadoriai  pra- 
dėjo lankytis  pas  mus  daug  dažniau.  Amerikiečiai  ir 

anglai  pradėjo  gauti  laiškus  iš  namų,  pinigų  ir  siunti- 
nėlių su  maistu.  Salėj  buvo  įrengta  krautuvė,  kur  bu- 
vo galima  nusipirkti  duonos,  truktų,  jei  kas  turėjo  pi- 
nigų. Nelaimė  buvo  tik  tame,  kad  vieniems  atsiųsdavo 
visko,  o kiti  nieko  negaudavo.  Tas  suardė  mūsų  drau- 
gystę. Bet  vistiek  buvo  geriau,  nes  daugelis  iš  tų,  ku- 
rie gaudavo  ką  iš  namų,  atiduodavo  savo  zupę  kitiems, 
kurie  nieko  negaudavo. 

Vieną  vakarą  buvo  pranešta,  kad  ant  rytojaus  iš- 
eis į laisvę  ištisas  šimtas  anglų.  Kilo  tikras  sujudimas 
tarp  mūsų  visų.  Anglai  tarp  savęs  diskusavo  kuriems  iš 
jų  teks  ta  laimė,  nes  jų  buvo  daugiau  negu  šimtas.  Mes 
džiaugėmės,  kad  mūsų  giminės  gaus  žinią  apie  mūsų 
padėtį.  Visą  naktį  girdėjosi  tykus  šnibždėsis. 

Ant  rytojaus  visi  buvome  surikiuoti  ir  laimingie- 
ji buvo  iššaukti  pavardėmis.  Jiems  buvo  išduotos  nau- 
jos kariškos  drapanos  ir  ant  vietos  aikštėj  buvo  ap- 
skusti ir  apkirpti.  Mes  gi  rašėm  ant  rūkomo  popierio 
savo  giminių  antrašus  ir  prašėm  juos,  kad  jie  parašy- 
tų mūsų  giminėms  apie  mūsų  gyvenimą.  Visi  prižadėjo 
tai  padaryti. 

Jie  tuoj  išvyko,  palikdami  mums  savo  Skarmalus 
ir  mums  tas  buvo  gera  parama,  nes  mes  juos  išplovėm 
ir  pardavėm  kareiviams. 

Nuo  šio  laiko  mums  buvo  leidžiama  jau  ir  dainuo- 
ti, tik  negalima  buvo  dainuoti  rusų  dainas.  Mes  tuo- 
jaus  sudarėm  gerą  chorą  iš  40  žmonių  ir  kiekvienas 
choro  narys  buvo  vis  skirtingos  tautybės.  Kai  kada 
buvo  leidžiama  daryti  koncertus  savo  salėj.  Pradėjo- 
me gauti  angliškų  knygų  ir  neužilgo  turėjome  savo 
biblioteką. 

Mūsų  choru  susižavėjo  visi.  Net  visi  budeliai  ofi- 
cieriai  ir  kunigai  ateidavo  pasiklausyti.  Jie  pamatė, 
kad  mes  esame  ne  tokie  žmonės,  kokiais  jie  mus  persta- 
tydavo. 

Choro  pagalba  daugeliui  draugų  pavyko  pabėgti. 

Kuomet  mes  dainuodavom,  tai  kareiviai  ir  karininkai 
klausydavo,  o mūsų  draugai  tuo  pasinaudodavo  ir  pjau- 
davo geležines  grotas  su  tam  tikrais  įrankiais,  kuriuos 
mums  suteikdavo  jų  pačių  kareiviai,  buvusieji  Respub- 
likos armijoj.  O kuomet  užeidavo  tamsi  naktis,  surai- 
šioję visokius  skarmalus  pasidarydavo  virvę  ir  ta  vir- 
ve nusileisdavo  žemyn  ir  pranykdavo  tamsoj.  Nors  sto- 
vėdavo šimtai  sargų,  bet  mes  žinojom,  kur  jie  stovi  ir 
pro  kuriuos  galima  praeiti,  nes  jie  buvo  mūsiškiai.  Vi- 
sa bėda  buvo  tame,  kad  retam  kuriam  pavykdavo  pa- 
bėgti visai,  nes  kai  tik  pasiekdavo  kokį  šimtą  kilomet- 
rų nuo  tos  vietos,  tai  fašistai  sugaudavo  ir  paskui  labai 
kankindavo.  Beveik  visi  pabėgėliai  buvo  užkankinti. 

Mums  taipgi  būdavo  bloga  po  pabėgimo,  nes  visus 
labai  mušdavo,  norėdami  išgauti  iš  mūsų,  kaip  jie  pa- 
bėgo. 

Mūsų  buvo  37  kanadiečiai,  bet  tikrų  kanadiečių  bu- 
vo tiktai  koks  desėtkas.  Visi  kiti  buvo  kaip  ir  aš,  imi- 
grantai. Dar  kiti  buvo  tiktai  pasidavę  kanadiečiais,  bet 
niekad  Kanados  nematę. 

Vieną  dieną  pašaukė  į raštinę  visus  kanadiečius. 
Visi  buvome  sujaudinti,  nes  manėm,  kad  gal  ir  mums 
išauš  laisvė.  Į raštinę  šaukė  po  vieną.  Įėjus  reikėjo  pa- 
sirašyti ant  kelių  blankų.  Kiekvienam  komendantas 
davė  po  29  pezetus. 

Mum  buvo  didelis  džiaugsmas.  Viena,  tai  kad  mes 
tikrai  buvome  laikomi  kanadiečiais,  o kita  — kad  ga- 
lėsime įsigyti  ką  nors  iš  valgio,  o svarbiausia,  tai  ženk- 
liukų ir  atviručių  pranešimui  saviškiams  apie  save. 

Praslinkus  savaitei  išvažiavo  ir  amerikiečiai.  Atsi- 
sveikindami su  jais  taip  pat  įteikėm  giminių  antrašus. 

Gavome  pranešimą,  kad  už  savaitės  visi  kanadie- 
čiai būsime  laisvi.  Visi  buvome  labai  užganėdinti.  Lau- 
kėm tos  dienos  su  didžiausiu  nekantrumu.  Visos  ma- 
no svajonės  buvo  nukreiptos  į Kanadą.  Kaip  bus  pui- 
ku susitikti  su  motina,  draugais  ir  pažįstamais. 

Belaukiant  tos  laimingos  dienos,  pranešė  mums, 
kad  vokiečiai  pradėjo  puolimą  ant  Lenkijos.  Uš  kiek 
laiko  mums  pranešė,  kad  ir  Sovietų  Sąjunga  eina  į 
Lenkiją.  Lietuva,  Estija  ir  Latvija  taipgi  esančios  jau 
Sovietų  rankose. 

Tuomet  Ispanijos  fašistai  varė  daugeriopą  propa- 
gandą prieš  Sovietų  Sąjungą.  Ypatingai  buvo  kalbama 
apie  Sovietų  armijos  silpnumą  laike  karo  su  suomiais. 

Mums,  brigadiečiams,  buvo  tas  viskas  labai  įdomu. 
Mes  spiesdavomės  ir  diskusuodavom.  Visuomet  prieida- 
vom  išvados,  kad  Sovietų  Sąjunga  žino  gerai,  ką  ji  da- 
ro, nes  ji  nujaučia,  kas  ateina. 

Blogiausia  buvo  tas,  kad  iš  fašistų  žinių  buvo  ga- 
lima labai  mažai  ką  suvokti.  Tiesa,  buvo  tokių  karei- 
vių, kurie  nuoširdžiai  informuodavo,  bet  ir  jie  buvo  at- 
sargūs, nes  vienas  kito  bijojo. 

Fašistų  propaganda,  tačiau,  palietė  nekuriuos  bri- 
gadiečius.  Nekurie  pradėjo  sakyti,  kad  Sovietų  Sąjun- 
ga tikrai  susidėjo  su  fašistais. 

Nekurie  kanadiečiai  gavom  pranešimą,  kad  turi- 
me pasirengti.  Visi  sujudome  rengtis.  Visi  buvom  sma- 
gūs ir  linksmi.  O kurie  turėjo  likti,  buvo  labai  nuliūdę. 
Retkarčiais  prieidavo  prie  mūsų  ir  klausdavo,  ar  mes 
galėsime  suteikti  žinią  jų  giminėms.  Nei  vienas  neatsi- 
sakėm  pranešti  apie  jų  likimą. 

Ant  rytojaus  buvom  surikiuoti  aikštėj  ir  šaukia- 
mi pavardėmis.  Visus  iššaukė,  tik  keturi  paliko.  Vie- 
nas buvo  ukrainietis,  bet  Kanados  pilietis,  kitas  gimęs 
Kanadoj,  trečias  buvo  vengras  iš  Hamiltono.  Ketvirtu 
buvau  aš. 

Mes  buvome  labai  prastame  ūpe,  nes  tas  buvo  di- 
delis mums  smūgis.  Visas  mūsų  susiraminimas  buvo 
tas,  kad  galėjo  būti  kokia  nors  klaida. 

Už  poros  savaičių  išvažiavo  ir  ukrainietis.  Paliko- 
me tik  trys. 

Prabėgo  mėnuo,  o jokių  žinių  nėra. 


Karas  užsibaigė.  Ispanijos  teisėta  valdžia  buvo  su- 
mušta dėka  vokiečių  ir  italų  pagalbai.  Su  tuo  pablogė- 
jo ir  mūsų  gyvenimas.  Maistas  buvo  nukirstas  pusiau. 
Viskas  pabrango  dvigubai. 

Fašistai  pradėjo  grūsti  Ispanijos  liaudį  į kalėji- 
mus ir  teisti  tūkstančius  mirčiai.  Tai  buvo  baisus  tero- 
ras. Ispanijos  respublikonų  krauju  buvo  aptaškytos  vi- 
sos kalėjimų  sienos.  Tarp  mūsų  brigadiečių  taipgi  pra- 
dėjo irti  draugystė.  Daugumui  atrodė,  kad  mus  apleido 
visas  pasaulis.  Negavome  jokių  laiškų  iš  niekur.  Nie- 
kas neatsiuntė  mums  jokios  pagalbos.  Tiktai  švedai, 
suomiai,  olandai  ir  norvegai  gaudavo  per  savo  konsu- 
lus maisto  ir  pinigų.  Mūsų  garbingi  užveizdos,  kurie 
buvo  iš  mūsų  pačių  brigadiečių,  gyveno  labai  puikiai, 
nes  jie  buvo  virtę  fašistų  klapčiukais.  Jie  turėjo  dide- 
lę galią  ir  skriaudė  buvusius  savo  draugus.  Vienas  iš 
jų  buvo  jugoslavų  tautos,  Matejak,  o antras  — turkas 
Asą,  trečias  — jugoslaviškas  žydas  Abenun,  o ketvir- 
tas — lenkiškas  žydas  Kormes. 

Mums  buvo  sunku  palaikyti  gyvybę.  Pradėjome 
griebtis  už  tam  tikrų  priemonių,  kad  išsilaikyti.  Vieni 
griebėsi  už  savo  amatų,  kiti  taip  ką  išsigalvojo,  o tre- 
ti vertėsi  senais  skarmalais.  Aš  irgi  pradėjau  lopyti 
drapanas,  skalbti  ir  megzti.  Dirbant  po  tris,  keturias 
dienas  į savaitę,  buvo  galima  nusipirkti  kepaliuką  duo- 
nos arba  pakelį  tabako.  Mečiau  rūkęs  ir  gavęs  nuo  ku- 
rio nors  kareivio  truputį  tabako  tuojaus  mainydavau 
ant  duonos  arba  parduodavau  tiems,  kurie  turėdavo 
pinigų.  Duona  buvo  svarbesnė  negu  rūkymas. 

Gyvenau  vienas  atsiskyręs,  nes  buvo  sunku  su- 
rasti tinkamą  draugą.  Kiekvienas  žiūrėjo  tiktai  savęs, 
kad  kaip  nors  palaikius  gyvybę.  Geriausias  mano  drau- 
gas buvo  vienas  vengras,  P.  Suško,  su  kuriuomi  visuo- 
met apkalbėdavom  visus  savo  vargus  ir  dažnai  rašinė- 
davom  laiškus  įvairioms  ambasadoms.  Nei  viena  iš  jų 
neatsakė  mums  į mūsų  laiškus.  Negavome  jokių  laiškų 

ir  nuo  tų,  kurie  išvyko  į laisvę.  Jeigu  koks  laiškas  atei- 
davo, tai  jis  sutirpdavo  mūsų  užveizdų  rankose.  Tas 
viskas  paaiškėjo  prabėgus  tam  tikram  laikui. 

Čia  buvo  atvaryti  du  Sovietų  Sąjungos  piliečiai, 
su  kuriais  susipažinau  ir  buvome  tikrais  draugais.  Vie- 
nas buvo  tankistas,  o antras  instruktorius.  Su  tankis- 
tu pradėjome  naują  amatą  — dirbti  nikelinius  žiedus. 
Po  kiek  laiko  darbas  pradėjo  gerai  sektis.  Užsakymus 
gaudavome  nuo  kareivių  ir  net  karininkų.  Prie  mūsų 
prisidėjo  vienas  jugoslavas.  Vėliau  paaiškėjo,  kad  jis 
buvo  rusas,  tik  saugodamas  savo  gyvybę  pasidavė  ju- 
goslavu. Jis  ir  po  šiai  dienai  tebėra  nelaisvėj.  Kasdien 
nukaldavom  po  10  žiedų  ir  to  užtekdavo  ant  maisto,  ta- 
bako ir  kitų  reikalų. 

Vieną  dieną  buvo  pašaukti  abu  rusai.  Jie  manė, 
kad  vėl  bus  kankinami,  kaip  ir  visuomet  atsitikdavo. 
Bet  kuomet  sugrįžo,  tai  buvo  pilni  džiaugsmo.  Jiems 
buvo  pranešta,  kad  už  kokio  mėnesio  laiko  jie  galės  bū- 
ti išmainyti  ant  kokių  tai  vokiečių,  jeigu  jie  sutinka  su 
tuo.  Jie  sutiko  ir  pasirašė.  Už  mėnesio  laiko  buvo  iš- 
vežti. Kur  jie  buvo  išvežti,  nežinia,  nes  nuo  jų  nega- 
vome jokio  laiško. 

Mudu  su  Suška  parašėm  anglų  ambasadoriui  Mad- 
ride. Prie  mūsų  prisidėjo  vienas  kanadietis.  Nors  nesi- 
tikėjom  atsakymo,  tačiau  bandėm  iš  naujo.  Praslinkus 
porai  savaičių,  tai  buvo  vėlai  vakare  spalio  8 dieną, 
įėjęs  seržentas  suriko : “Paul  Suško,  Skenler,  Zdanaus- 
kas.  Rytoj  rytą  būkite  gatavi,  nes  jums  suteikta  lais- 
vė.” Jis  apsigręžė,  kelius  gulinčius  apspardė  ir  nusilei- 
do žemyn  laiptais  su  dideliu  triukšmu. 

Prie  manęs  tuojau  pribėgo  Suško  ir  Skenler. 

— Ar  tu  negirdėjai,  kad  ir  tave  šaukė,  kad  būtum 
gatavas  rytoj  rytą,  mes  esame  jau  laisvi!  — kalbėjo 
jie  susijaudinę. 

— Taip,  girdėjau,  bet  kol  neperžengsiu  Ispanijos 
sienos,  aš  nebūsiu  tikras,  kad  jau  laisvas,  — atsakiau 

jiems. 

— Tu  čia  niekus  kalbi,  juk  tai  rezultatas  mūsų 
laiško. 

— Matomai  laiškas  pasiekė  ambasadorių  ir  jis  pa- 
rėdė, kad  mus  paleistų,  — tvirtino  jie. 

Apie  mus  susirinko  belaisviai  iš  visų  kampų.  Visi 
linkėjo  mums  laimingos  kelionės  ir  prašė,  kad  būtume 
draugai  ir  parašytume  jiems  nors  po  atvirutę. 

— Jūs  patys  esate  patyrę,  kaip  nesmagu,  kada 
draugai  nieko  neparašo  išėję  į laisvę,  — kalbėjo  jie. 

Rytą,  dar  prieš  pusryčius,  buvome  pašaukti  že- 
myn, kur  buvo  išduotos  kariškos  drapanos.  Ką  turėjo- 
me, tai  palikome  savo  draugams.  Aš  turėjau  sutaupęs 
25  pezetus,  iš  kurių  20  pezetų  palikau  draugams. 

Išeinant  pro  vartus  seržentas  pasiūlė  valgyti,  bet 
mes  atsakėm,  lai  duoda  tiems  kurie  lieka.  Jis  dar  ban- 
dė ką  tai  kalbėti,  bet  mes  nepaisėm. 

Mus  išvežė  į San  Sebastian.  Su  mumis  buvo  du 
sargai,  abu  iš  Astūrijos,  kurie  važiavo  atostogų  pas  sa- 
vo gimines.  Jie  turėjo  pristatyti  mus  kur  buvo  nuro- 
dyta. 

Vykome  visai  liuosi.  O kada  atvykome  į Saragozą, 
jie  užsivedė  mus  į kavinę  ir  užfundijo  po  puoduką  ka- 
vos, šmotuką  duonos  ir  po  stiklą  vyno.  Vykstant  trau- 
kiniu jie  miegojo,  o ant  stočių  išeidavo  pažiopsoti.  Mes 
buvom  vieni  su  civiliais. 

Moterys  ir  senukai  pradėjo  klausinėti  mus,  kas 
mes  esame.  Mes  daug  neatsakinėjome,  tik  davėm  su- 
prasti, jog  esame  brigadiečiai  ir  kad  važiuojame  į lais- 
vę, į Kanadą.  Kelios  moterys  pavaišino  mus  šokola- 
dais ir  “bukadiliais,”  bet  buvo  tokių,  kurie  norėdavo 
diskusuoti  su  mumis.  Mes  atsakydavome,  kad  mums 
niekas  neapeina.  Mums  svarbu  pasiekti  savo  kraštą. 

San  Sebastiano  miestan  atvykome  vėlai  vakare. 
Mūsų  sargai  turėjo  daug  vargo  surasti  nurodytą  vie- 
tą. Man  kilo  mintis  pabėgti,  nes  nuo  čia  buvo  arti  Fran- 

cija.  Mano  draugai  buvo  tam  priešingi.  Girdi,  mes  vis- 
tiek  esame  jau  laisvi.  Mes  tik  ambasadorių  pastatytu- 
me į keblią  padėtį. 

Iš  surastos  raštinės  mus  siuntė  kitur.  Išlipus  iš 
gatvėkario  mes  buvome  gabenami  į pajūrį.  Pribuvome 
prie  didelio  namo,  kuris  atrodė  į gražų  viešbutį. 

— Matote,  koks  gražus  viešbutis  parengtas  dėl 
mūsų,  o jūs  kalbate  apie  pabėgimą,  — tarė  Skenleris. 
Mudu  su  Suška  tylėjome. 

Kuomet  įėjome  į vidų,  tuojaus  pasirodė,  kas  per 
viešbutis.  Pirma  praėjome  pro  vienus  geležinius  vartus, 
prie  kurių  buvome  perduoti  taipgi  kareiviams.  Jie  ly- 
dėjo mus  iki  kitų  geležinių  vartų  ir  perdavė  civilei  gvar- 
dijai, o civilė  gvardija  pristatė  mus  kalėjimo  žinion. 

Čia  buvome  nurengti  nuogai,  o drapanos  iškrės- 
tos. Sugrąžino  viską  ir  po  to  buvome  nulydėti  siaurais 
laipteliais  žemyn  į požeminį  skiepą.  Reikėjo  pereiti  per 
daugelį  geležinių  durų. 

Mus  apspito  ispanai,  kurie  įdomavosi,  kas  mes  per 
vieni  ir  kas  naujo  pasaulyje.  Bet  mums  buvo  labai  sun- 
ku suteikti  jiems  kokias  nors  naujienas,  nes  ir  mes 
buvome  tokioj  pat  padėtyj,  kaip  ir  jie.  Ką  žinojome  ar 
girdėjome,  tai  papasakojom  jiems. 

Šitame  skiepe  buvo  virš  tūkstančio  asturijiečių  ir 
baskų.  Grindys  buvo  cementinės  ir  viskas  buvo  atidrė- 
gę.  Šviesos  buvo  labai  mažai.  Visi  gulėjo  ant  cementi- 
nių grindų. 

— Na,  kaip  dabar  atrodo  ? — paklausiau  Skenle- 
rį,  kai  jau  buvome  gerai  susipažinę  su  viskuo.  — Kaip 
patinka  viešbutis,  minkšta  lova?  Gal  eisime  gulti? 

Suško  pradėjo  juoktis,  o Skenleris  tylėjo.  Kiek 
palaukus,  jis  atkirto,  kad  tas  bus  neilgai. 

Nors  buvome  labai  nuvargę,  tačiau  gulėti  nebuvo 
galima.  Per  visą  naktį  vaikščiojom. 

Ant  rytojaus  mus  pašaukė  į viršų,  kur  buvome  ap- 
skusti ir  apvalyti.  Viršuje  apsiėjo  su  mumis  gana  man- 

dagiai. 

Britų  konsulas  iš  Sebastiano  atvyko  apie  pietus. 
Jis  pasisveikino  su  mumis  paduodamas  ranką  kiek- 
vienam. Jis  užklausė  mus,  kaip  mes  jaučiamės.  Nusi- 
skundus,  kad  nekaip,  kadangi  mes  neturėjome  net  kuo 
užsikloti,  jis  pasakė,  kad  jis  pasistengs,  kad  mums 
nieko  netrūktų  ir  kartu  pranešė,  kad  antradienį  mes 
išvažiuosime,  nes  mums  pasai  jau  parengti,  tik  trūksta 
paveikslų.  Čia  tuoj  ir  buvom  nufotografuoti.  Jis  taipgi 
davė  mums  po  50  pezetų.  Atsisveikindamas  pasakė, 
kad  antradienį  atvyks  vėl  ir  palydėsiąs  iki  Francijos 
rubežiaus. 

Mes  negalėjom  atsidžiaugti  tokiomis  žiniomis.  Tu- 
rėjome tikrą  viltį  išvysti  laisvę.  Skenleris  tuojaus  krei- 
pėsi į mane : 

— Ar  aš  nesakiau,  kad  viskas  bus  O.  K.  ? 

Aš  neturėjau,  ką  besakyti,  nes  jo  buvo  teisybė. 
Tačiau  Suško  įsimaišė: 

— Nebūkite  tokie  tikri. 

Tame  kalėjime  buvo  kokie  6,000  kalinių.  Kiekvie- 
ną naktį  buvo  sušaudoma  daug  asturijiečių  ir  baskų 
belaisvių.  Kuomet  juos  vesdavo  iš  mirties  kambarių  dėl 
sušaudymo,  jie  šaukdavo:  “Viva  Republika!  Viva  Ru- 
sia! Viva  Pasionaria!  Viva  Stalini”  Tas  duodavo  ženk- 
lą visiems  kaliniams,  kad  tai  nuteistųjų  draugų  pasku- 
tinis atsisveikinimas  su  pasauliu  ir  draugais.  Po  to  vi- 
si kaliniai  nutildavo  ir  tylėdavo  iki  pietų,  kas  rekšda- 
vo  jų  pagarbą  nelaimingiesiems. 

Čia  buvo  sušaudyta  ir  13  kunigų,  kurie  pritarė 
teisėtai  Ispanijos  valdžiai.  Taip  mums  pasakojo  baskai. 

Sulaukę  antradienio,  iš  ryto  buvome  pašaukti  į 
viršų,  kur  vėl  mus  apskuto,  apkirpo  ir  pranešė,  kad 
šiandien  apleisim  Ispaniją.  Buvo  puiki  naujiena.  Kada 
nusileidome  į skiepą,  visi  kaliniai  sveikino  mus  su  lai- 
mingu likimu.  Mes  buvome  tikrai  sujudę. 

Išvykimas  turėjo  įvykti  antrą  valandą  po  pietų. 

Atėjo  ir  praėjo  antra  valanda.  Praėjo  ir  trečia  valan- 
da ir  atėjo  vakaras,  o mes  vis  negalime  sulaukti  tos 
laimingos  valandos.  Kas  čia  gali  būti?  Nejaugi  mus  ap- 
gaudinėja? Pasirodė,  kad  taip  ir  buvo.  Praslinko  kele- 
tas antradienių  mums  belaukiant  konsulo  ir  mes  nie- 
ko nesulaukėm.  Mes  įpuolėm  j tikrą  desperaciją.  Neži- 
nojome kame  dalykas,  o kita,  buvome  pinigus  išleidę 
ir  teko  daug  kentėti  dėl  stokos  maisto. 

Vieną  dieną  vėl  pašaukia  mus  į viršų  ir  praneša, 
kad  konsulas  nori  mus  matyti  vėl.  Girdi,  mums  reikėsią 
padaryti  deklaracijas,  nes  to  reikalaujanti  Francijos 
valdžia. 

Suško  buvo  pirmas.  Jis  pasakė  esąs  gimęs  Hamil- 
tone. Kuomet  mane  pašaukė,  aš  pasakiau,  kad  esu  gi- 
męs Frank  miestelyje,  Albertos  provincijoj.  Aš  pasirin- 
kau tą  miestelį,  nes  žinojau,  kad  jis  yra  visas  po  že- 
me, apverstas  kalno  slinkimo,  ir  po  žemėmis  randasi 
bažnyčia,  bankas,  visi  turtai  ir  dokumentai. 

Po  tų  deklaracijų  konsulas  pranešė,  kad  už  poros 
savaičių  bus  viskas  sutvarkyta  ir  atsisveikinęs  išėjo. 
Mes  vėl  atgal  į skiepą.  Šiuo  kartu  mes  buvom  slegiami 
abejonių.  Prie  to,  buvo  kitų  sunkumų.  Pavyzdžiui,  aš 
galvojau,  kas  bus,  jeigu  kas  paklaus  Kanadoj  mano 
motiną,  ar  ji  turi  sūnų,  kur  jis  yra  gimęs  ir  t.t.  Juk 
ji  pasakys,  kur  aš  gimęs  ir  tuomet  bus  galas.  Tas  dau- 
giausiai mane  ir  kankino. 

Ir  vėl  praėjo  dvi  savaitės,  mėnuo,  antras  ir  jokių 
žinių  negavome.  Gyvenome  sąlygos  skiepe  darėsi  vis 
sunkesnės.  Vėl  griebėmės  už  darbo  ir  net  kryžius  dėl 
minyškų  dirbome.  Tuo  tarpu  šaudymas  kalinių  tęsėsi. 

Praslinkus  trejetai  mėnesių,  vėl  buvom  pašaukti 
pas  konsulą.  Kai  tik  mes  įėjome  pas  jį,  jis  nei  nepasi- 
sveikino, o tuo  jaus  kreipėsi  į Skenlerį: 

— Tu  išvažiuosi  už  poros  dienų.  O tu,  Zdanauskai, 
esi  gimęs  Rygoj,  o ne  Kanadoj.  O tu,  Suško,  tai  nega- 
lime surasti,  kur  esi  gimęs,  todėl  aš  jums  negaliu  nieko 

pagelbėti.  Bad  luck  for  you  boys. 

Mes  mėginome  įrodyti  jam,  jog  mes  esame  gana 
stiprūs  ir  norime  stoti  į armiją;  Anglija  randasi  kare 
su  fašistais,  o mes  kaip  tik  esame  antifašistai  ir  iš  mū- 
sų būtų  geri  kareiviai.  Jis  tuomet  tarė: 

— Gerai,  stengsiuos,  kad  jūs  būtumėt  laisvi. 

Skenler  buvo  labai  linksmas,  bet  mudu  jautėmės 
ne  kaip.  Tiek  tik  buvo  geriau,  kad  nors  vienas  mūsų 
draugas  galės  pasiekti  laisvę.  Mes  buvome  tikri,  kad 
jis  praneš  apie  mus  ir  aš  jam  daviau  motinos  antrašą. 
Taipgi  padirbau  iš  kaučuko  žiedą  su  fotografija  ir  da- 
viau jam,  kad  pasiųstų  motinai.  Jis  pasižadėjo  tai  at- 
likti su  dideliu  noru. 

Už  poros  dienų  Skenleris  išėjo  į laisvę,  o mudu 
palikome  be  jokios  vilties.  Už  savaitės  laiko  aš  buvau 
patalpintas  vienas  tamsiame  kambaryje.  Jis  buvo  ne 
tik  tamsus,  bet  ir  mažas.  Ant  grindų  buvo  viena  pėda 
vandens.  Čia  per  daugelį  mėnesių  nemačiau  šviesos. 
Sėdėjau  ir  gulėjau  ant  klozeto,  kuris  turėjo  apie  dvi 
kvadratines  pėdas  pločio.  Valgis  buvo:  nuo  ryto  šil- 
tas vanduo,  kiek  pasūdytas,  o pietums  apie  dvi  unci- 
jos duonos  ir  truputis  zupės  be  jokių  riebalų  ir  daržo- 
vių, tiesiog  grynas  vanduo.  Vakarienė  — vėl  tas  pats 
šiltas  vanduo. 

Vieninteliu  mano  draugu  čionai  buvo  žiurkė,  kuri 
buvo  beveik  katės  dydžio.  Visuomet  pietų  laiku  ateida- 
vo pas  mane  ir  abu  kartu  valgydavom.  Ji  užlipdavo 
tiesiai  man  ant  kelių.  Aš  ją  glostydavau,  kaip  katę.  Jei 
ji  būtų  kur  dingus,  aš  būčiau  gailėjęs  jos,  kaip  kokio 
draugo. 

Čia  dienos  nuo  nakties  nebuvo  galima  atskirti.  Ži- 
nojau tik  kada  buvo  sekmadienis,  nes  tomis  dienomis 
zupė  būdavo  gana  tiršta,  taipgi  duodavo  daug  dau- 
giau. Ant  galo  ir  ta  porcija  pasidarė  per  didelė  ir  pra- 
dėjau nebepriimti  valgio.  Tuomet  už  poros  dienų  mane 
patalpino  ant  trečio  aukšto. 

Nors  aš  jutau,  kad  mane  patalpino  tarp  žmonių, 
taipgi,  kad  tai  buvo  dienos  laikas,  bet  aš  nieko  nema- 
čiau. Man  buvo  tamsu,  kaip  naktį.  Mane  klausinėjo  vi- 
sokių klausimų,  bet  aš  nieko  neatsakinėjau.  Pabudęs 
pasijutau,  kad  šilta  ir  kad  nėra  vandens.  Užgirdau,  kad 
kas  tai  šnibžda  prie  manęs.  Apsičiupinėjęs  suradau, 
kad  prie  manęs  guli  kiti  belaisviai.  Jie  man  šnibždėjo  į 
ausį  sakydami,  ar  aš  nenoriu  ką  nors  užvalgyti.  Mano 
akys  labai  lėtai  pradėjo  priprasti  prie  šviesos  ir  aš  pra- 
dėjau truputį  matyti. 

Kambariukas  buvo  12  pėdų  ilgio  ir  6 pėdų  pločio. 
Jame  mes  buvome  8 kaliniai.  Mes  buvome  faktinai  su- 
kimšti, kaip  silkės  bačkoj.  Buvo  labai  maža  vietos  dėl 
pasijudinimo.  Ypač  buvo  sunku  kai  beveik  visą  laiką 
reikėjo  sėdėti.  Nauji  mano  draugai  buvo  baskai,  nuteis- 
ti po  30  metų  kalėjimo  už  prigulėjimą  prie  Respublikos 
armijos.  Jie  buvo  labai  draugiški  ir  mes  dalindavomės 
viskuo. 

Čia  leisdavo  kasdien  po  dvi  valandas  pasivaikščio- 
ti kieme.  Kuomet  kiek  sustiprėjau,  pradėjau  ir  aš  išei- 
ti pasivaikščioti.  Kieme  susipažinau  su  vienu  basku, 
kuris  laukė  dienos,  kada  išeis  į laisvę.  Jis  liepė  man  pa- 
rašyti laišką  anglų  konsului,  pas  kurį  dirba  jo  giminai- 
tis. Jis  esąs  tikras,  kad  laiškas  pasieks  konsulą.  Aš 
taip  ir  padariau : parašiau  laišką  ir  įteikiau  jam.  Laiš- 
ke daug  nerašiau,  tik  parašiau,  kad  jeigu  negalima 
paleisti  mane  į laisvę,  tai  kad  pasistengtų  nusiųsti  mane 
ten,  kur  randasi  likusieji  brigadiečiai.  Ant  rytojaus, 
kada  išėjau  į kiemą,  jo  jau  neberadau.  Iš  kitų  sužino- 
jau, kad  jis  jau  išėjo  į laisvę. 

Su  Suško  buvo  sunku  susieiti,  nes  jis  buvo  kitoj 
grupėj. 

Ant  kiemo  teko  girdėti  įvairiai  kalbant  apie  briga- 
diečius.  Vieni  šnekėjo,  kad  jų  jau  nei  vieno  nėra  San 
Pedro  de  Cardene,  kiti  sakė,  kad  jie  dirba  darbo  bata- 
lione, o dar  kiti  sakė,  kad  jie  visi  buvo  sušaudyti. 

Apie  karą  buvo  vis  mažiau  ir  mažiau  kalbama. 
Kalėjiman  neįleido  jokių  laikraščių,  išskyrus  kalinių 
laikraštį,  kuriame  buvo  daugiausiai  rašoma  apie  žy- 
dinčią Ispaniją  ir  apie  suomius.  Girdi,  suomiai  pliekia 
bolševikus  rusus  iš  visų  pusių.  Taipgi  buvo  rašoma, 
kad  vokiečiai  visuose  frontuose  eina  pirmyn  su  muzi- 
ka. Visur  žmonės  pasitinką  juos  su  gėlėmis.  Girdi,  vo- 
kiečiai baigia  skandinti  visą  Anglijos  laivyną.  Tačiau 
retas  kuris  tomis  žiniomis  tikėjo. 

Praslinkus  savaitei  laiko,  buvo  iš  vakaro  praneš- 
ta, kad  rytoj  ryto  po  pusryčių  būsime  gabenami  į kon- 
centracijos lagerį  Miranda  de  Ebro.  Taip  ir  buvo.  Po 
pusryčių  Suško  ir  aš  buvom  jau  raštinėj,  kur  mus  ati- 
davė civilei  gvardijai.  Jie  tuojaus  surakino  mūsų  ran- 
kas ir  nugabeno  į stotį.  Traukinyje  ir  kojas  surakino. 


Juozas  Malickas 

KONCENTRACIJOS  LAGERYJE 

Koncentracijos  lagerį  Miranda  de  Ebro  pasiekėm 
gegužio  10  dieną,  1940  metais.  Įvedę  į vidų  atrakino 
rankas  ir  iškrėtė.  Paskui  peržiūrėjo  gydytojai,  kurie 
irgi  buvo  belaisviai,  kaip  ir  mes.  Jie  su  mumis  apsiėjo 
gražiai,  nes  jie  žinojo,  jog  mes  esame  brigadiečiai. 

Lageryje  buvo  apie  10,000  ispanų.  Lageris  buvo 
vieno  ketvirtainio  kilometro  dydžio.  Buvo  32  barakai, 
24  iš  jų  dėl  gyvenimo.  Narai  buvo  vieni  ant  kitų.  Žmo- 
nių buvo  prikimšta  kaip  silkių.  Čia  irgi  buvo  daug  ute- 
lių, blakių  ir  blusų.  Mes  buvome  tik  du  kitataučiai  tarp 
ispanų.  Bet  jautėmės  daug  geriau,  nes  buvo  geresnis 
valgis.  Ispanai,  kurie  dirbdavo  virtuvėj,  niekad  neuž- 
miršdavo apdovanoti  maistu. 

Čia  reikėjo  dirbti  visą  dieną.  Iš  ryto  iki  pietų  rei- 
kėjo nešti  krepšius  akmenų  iš  vieno  lagerio  galo  į ki- 
tą, o po  pietų  tuos  pačius  krepšius  su  akmenimis  turė- 
jome nešti  atgal.  Visuomet  komisaras  rėkdavo  ant  mū- 
sų: “Aš  jus  išmokinsiu,  jūs  kalės  vaikai.” 

Už  poros  savaičių  atvarė  apie  60  lenkų,  iš  kurių 
dauguma  buvo  aukšti  karininkai.  Jie  buvo  savo  unifor- 
mose. Kai  kurie  buvo  apsikabinę  medaliais. 

Komendantas  ir  visa  lagerio  administracija  turė- 
jo daug  bėdos  su  jais,  nes  negalėjo  susikalbėti.  Visi 
seržentai  lakstė  po  barakus  ieškodami,  ar  neatsiras 
toks,  kuris  galėtų  su  jais  susikalbėti,  bet  negalėjo  su- 
rasti tokio  žmogaus. 

Vakare  po  darbo  aš  priėjau  prie  vieno  lenko  ir 
pradėjau  klausinėti,  kaip  jie  čia  papuolė  ir  kaip  eina 
karas.  Jis  man  viską  papasakojo.  Aš  išsipasakojau  jam 
apie  save.  Mes  kalbėjomės  iki  buvo  duotas  signalas 
eiti  gulti. 

Ant  rytojaus,  man  benešant  krepšį  su  akmenimis, 
priėjo  prie  manęs  seržentas.  Jis  liepė  krepšį  padėti  ir 
išsiėmęs  pakelį  angliškų  cigaretų,  pasiūlė  man  užsirū- 

kyti.  Nors  turėjau  norą  užsirūkyti,  bet  atsisakiau  imti. 
Jis  nusišypsojo  ir  tarė : 

— Juk  tu  rūkai? 

Aš  susigavau  ir  atsakiau: 

— Taip,  rūkau,  bet  tiktai  ispanišką  tabaką,  prie 
kurio  pripratau. 

Jis  tuoj  išsitraukė  ispaniškų  cigaretų  ir  padavė 
man.  Aš  turėjau  imti,  nes  jaučiau,  kad  tai  yra  prie- 
varta. 

Aš  galvojau,  kodėl  jis  toks  geras  pasidarė.  Greitai 
paaiškėjo.  Jis  man  pasakė,  kad  jis  matęs  mane  kalbant 
su  lenku  ir  apie  tai  pranešęs  komendantui.  Komendan- 
tas labai  susiįdomavęs  manimi  ir  norįs  žinoti,  kelias 
kalbas  galiu  vartoti.  Aš  atsakiau,  kad  galiu  kalbėti 
šešiomis  kalbomis.  Jis  buvo  tuomi  patenkintas  ir  liepė 
daugiau  neimti  akmenų  krepšio,  o eiti  su  juo  į raštinę. 

— Jeigu  paliuosuojate  mane  nuo  šio  darbo,  — ta- 
riau jam  nieko  nelaukdamas,  — tai  ir  mano  draugas  tu- 
ri būti  paliuosuotas. 

Jis  su  tuo  sutiko  ir  tuojaus  liepė  kareiviui,  kad 
nuo  šios  dienos  mes  nebūtume  verčiami  šį  darbą  dirbti. 

Komendantas  pirmiausiai  atsiprašė  mane  už  įžei- 
dimą, pareikšdamas,  kad  jis  visuomet  manęs,  jog  kurie 
tik  buvo  tarptautinėj  brigadoj,  tai  buvo  padaužos,  su- 
rinkti iš  visokių  kraštų.  Dabar  jis  matąs,  kad  ir  gerų 
ir  mokytų  žmonių  yra  ir  nuo  šios  dienos  visuomet  ap- 
sieisiąs su  mumis  gražiai. 

Po  tos  jis  paklausė  manęs,  ar  rūkau.  Atsakius  kad 
taip,  įsakė  seržentui,  kad  man  būtų  duodama  po  20  ci- 
garetų kasdien.  Maistas  man  turi  būti  duodamas  virtu- 
vėj. Girdi,  aš  nuo  šios  dienos  būsiu  perkalbėtoju  ir  atei- 
vių viršininku.  Jie  visi  būsią  mano  atsakomybėj. 

— Mes  laukiame  jų  dar  daugiau.  Ir  jeigu  viskas 
eis  gerai,  tai  tu  galėsi  eiti  į miestelį  kada  tik  norėsi,  — 
kalbėjo  jis  man. 

Aš  jam  padėkojau  ir  išėjau.  Išėjęs  sau  pamaniau: 


— 105  — 


“Esi  gudrus  asilas,  kuomet  tau  reikalingas  žmogus, 
be  kurio  negalima  apsieiti.” 

Kuomet  suėjau  su  Suško  ir  papasakojau  kame  da- 
lykas, jis  pareiškė,  kad  gerai  padariau. 

— Juk  ir  krepšių  su  akmenimis  nešiojimas  yra 
darbas  fašistų  naudai,  — kalbėjo  jis,  — bet  nuo  to 
negalima  atsisakyti.  Gal  tu  galėsi  kuo  nors  palengvinti 
ir  kitų  padėtį. 

Tuoj  po  pietų  užėmiau  savo  pareigas  ir  sutvarkiau 
visus  lenkus  sulig  to  lagerio  įstatymų.  Viskas  sekėsi 
puikiai  ir  lenkai  buvo  patenkinti. 

Kasdien  atvykdavo  vis  daugiau  ateivių,  visokių 
tautų.  Tai  vis  vokiečių  agresijos  aukos.  Su  visais  su- 
gyvenau puikiai.  Bėdos  su  jais  turėdavau  tiktai  kada 
reikdavo  eiti  prie  vėliavos  ceremonijų,  nes  kiekvienam 
buvo  tiesiog  mirtis,  kada  reikdavo  ištiesti  rankas  ir 
saliutuoti  tą  vėliavą. 

Vieną  dieną  vėl  mane  pasišaukė  komendantas  ir 
pasakė,  kad  galiu  eiti  į miestą,  tik  įspėjo,  kad  nemėgin- 
čiau pabėgti.  Girdi,  jei  ir  mėginčiau,  vistiek  toli  nenu- 
bėgčiau. Bet  jis  pasitikįs  manimi  ir  už  tai  leidžiąs  lan- 
kytis į miestelį. 

Aš  jam  atsakiau,  kad  jokių  išėjimų  į miestelį  ne- 
reikalauju. Man  nieko  įdomaus  tenai  nėra,  kadangi  aš 
neturiu  pinigų.  Jis  tuojau  ištraukė  partmonetą  ir  išė- 
męs iš  jos  50  pezetų  tarė : 

— Štai  tau  ant  merginų.  Vartai  dėl  tavęs  yra  at- 
viri. Tavo  vardas  visuomet  bus  prie  vartų,  sargų  ži- 
nioje. 

Aš  paėmiau  pinigus  ir  padėkojęs  išėjau.  Vėl  pa- 
sakiau Suškai  apie  tai,  kas  įvyko  pas  komendantą.  Jis 
nieko  baisaus  tame  nematė. 

Eidamas  į miestelį  vis  galvojau,  ar  negalima  būtų 
pabėgti.  Tuo  tarpu  vis  žvalgiaus  į užpakalį,  ar  neseka 
kas  manęs.  Tą  patį  dariau  ir  įėjęs  į miestelį. 

Suradęs  parkelį,  atsisėdau  pailsėti,  tyru  oru  pa- 

kvėpuoti.  Prie  manęs  tuo  jaus  priėjo  dvi  mergaitės.  Vie- 
na buvo  kokių  penkių  metų,  o antra  kiek  vyresnė.  Vie- 
na, rodydama  į mane  pirštu,  pradėjo  kalbėti: 

— Tu  esi  italijonas,  labai  blogas  žmogus. 

Aš  joms  paaiškinau,  kad  esu  ne  italijonas,  bet  pa- 
liokas, nes  buvau  lenkų  uniforma  apsivilkęs  (pasisko- 
linau iš  lenko) , kadangi  mano  buvo  apdriskusi.  Jos  ne- 
tikėjo ir  vis  kartojo : 

— Italijonas,  italijonas. 

Kada  aš  jas  prisijaukinau,  jos  pradėjo  aiškinti, 
kad  italijonai  blogi  todėl,  kad  jų  tėvelį  nušovė.  Dabar 
dėl  to  jos  neturinčios  duonos,  o mamai  reikia  sunkiai 

dirbti. 

Aš  supratau  jųjų  likimą  ir  išėmęs  porą  pezetų  pa- 
daviau joms  pridėdamas,  kad  kitą  dieną  atnešiu  duo- 
nos. Jos  man  labai  dėkojo  ir  sakė,  kad  rytoj  vėl  čia  bus. 

Po  to  apvaikščiojau  visą  miestelį  ir  kiek  apsipaži- 

nau. 

Ant  rytojaus  išgavau  nuo  virėjų  porą  kepaliukų 
duonos  ir  vėl  išdrožiau  į miestelį. 

Dar  nepriėjus  prie  to  parkučio,  mane  pasitiko  tos 
mergaitės  ir  tuo  jaus  klausė,  ar  neturiu  duonos.  Aš  ati- 
daviau joms  duoną,  o jos  pradėjo  laužti  po  šmotuką 
ir  valgyti  su  dideliu  godumu. 

Joms  laikant  mane  už  rankų,  visi  trys  nuėjome  į 
parką.  Parke  radome  jų  motiną.  Viena  mergaitė  tuo- 
jaus  tarė  į motiną : 

— Tai  tas,  kuris  vakar  davė  mums  pinigų.  Šian- 
dien jis  atnešė  duonos.  Tai  kokie  geri  tie  paliokai. 

Motina  atrodė  labai  dėkinga  už  tai  ir  rodė  man 
savo  dėkingumą. 

Aš  pradėjau  lankytis  į jos  namus,  kur  ji  man  pa- 
pasakojo daug  įdomių  dalykų  iš  fašistų  elgimosi  su 
darbininkais.  Aš  jai  papasakojau,  kas  per  vienas  esu. 

Vėliaus  ji  supažindino  mane  su  keliomis  mergino- 
mis ir  vyrais,  kurie  darbavosi  požeminiame  judėjime. 

Merginų  pagalba  bandžiau  kelis  kartus  pabėgt,  bet  kaip 
tik  išeidavau  iš  miestelio,  tuojaus  suimdavo.  Sakyda- 
vau, kad  einu  su  mergina  pasivaikščioti.  Merginą  pa- 
leisdavo, o mane  pristatydavo  į lagerį  ir  perduodavo 
komendantui.  Komendantas  paleisdavo  be  jokių  klausi- 
nėjimų, tik  pasakydavo,  kad  ir  jis  mėgsta  leisti  laiką 
su  merginomis  kur  nors  už  miestelio,  kokiame  žolyne. 

Sekėsi  man  neblogai,  bet  širdis  nesidžiaugė  tuo 
fašistų  gerumu.  Kuomet  sužinojau,  kad  mūsų  brigadie- 
čiai  randasi  darbo  batalione  Belčitėj,  nuėjau  pas  ko- 
mendantą ir  pranešiau,  jog  noriu  važiuoti  į batalioną, 
kur  randasi  brigadiečiai.  Komendantas,  išgirdęs  mano 
norą,  net  akis  išpūtė. 

— Kas  tau,  Edvardai,  pasidarė?  — klausė  jis  di- 
džiai nustebęs.  — Ar  tau  čia  ko  nors  trūksta?  Batali- 
jone  juk  reikia  sunkiai  dirbti,  ilgai  dirbti  ir  maitintis 
daug  prastesniu  maistu. 

Aš  spyriaus,  kad  išvežtų,  aiškindamas,  kad  darbo 
nebijau,  o tenai  tarp  savųjų  bus  daug  smagiau.  Čionai, 
sakiau  jam,  viskas  svetima. 

— Oi,  Edvardai,  gailėsies  ir  atminsi  mano  žodžius, 
— tarė  komendantas.  — Žinoma  jei  tu  taip  nori,  tai 
aš  tavo  norą  patenkinsiu.  Bet  dar  gerai  apsigalvok, 
ką  darai. 

Praslinkus  porai  savaičių  mano  noras  buvo  paten- 
kintas. Prieš  išvykstant,  priėjo  komendantas  prie  ma- 
nęs ir  dar  kartą  įspėjo : 

— Pamatysi,  Edvardai,  kaip  gaila  bus  Mirandos 
ir  jos  puikių  merginų.  Batalione  tau  jų  nebus.  Jeigu  no- 
ri, tai  dar  gali  pasilikti  čia,  nors  jau  visi  popieriai  ga- 
tavi. 

Aš  jam  padėkojau  už  malonumą,  bet  pažymėjau, 
kad  tokie  žmonės,  kaip  aš,  savo  nusistatymo  nemaino. 
Komendantas  buvo  nepatenkintas,  bet  netrukdė  mūsų 
išvykimui.  Aš  ir  Suško  tuojaus  buvome  atiduoti  sargy- 
biniams, kurie  mus  išlydėjo.  Buvo  keturi  kareiviai.  Jie 

elgėsi  neblogiausiai  ir  mes  nebuvo  surakinti. 

Belčitę  pasiekėm  rugpiūčio  23  dieną,  1940  metais. 
Iš  stoties  mus  paėmė  trokas  ir  nugabeno  į disciplinos 
batalioną  Nr.  75. 

Komendantūroj  mus  pasitiko  sekančiais  žodžiais: 

— Ką,  panorėjote  Belčitės  miesto  ? Štai  jis.  Jūs  jį 
sugriovėt  ir  kol  jo  neatstatysite,  tol  iš  čia  neišeisite. 
Gal  čia  bus  ir  jūsų  kapai. 

Mes  tylėjome  ir  kantriai  klausėm  jų  tyčiojimosi. 

Mus  po  to  nugabeno  į seminariją.  Čia  atradome 
visus  savo  draugus,  kurie  išrodė  išblyškę,  nudriskę  ir 
purvini.  Tuoj  pradėjom  sveikintis  ir  pasakotis  gyveni- 
mo sąlygas.  Jie  pasakojo,  kad  ne  kartą  mus  atsimin- 
davo ir  prakeikdavo  už  neparašymą  laiškų.  Tik  kada 
paaiškinom,  kad  iš  kalėjimo  negalima  buvo  rašinėti, 
jie  kiek  atsileido. 

Ant  rytojaus  po  pusryčių  turėjome  rikiuotis  ir  ei- 
ti į darbą.  Pusryčiui  gavome  po  vieną  obuolį.  Į darbą 
reikėjo  eiti  kokius  keturius  kilometrus.  Truko  apie 
kokias  tris  valandas  laiko  iki  mes  pasiekėm  darbo  vie- 
tą. Daugelis  buvo  taip  silpni,  kad  dažnai  parpuldavo. 

Darbas  buvo  kasti  kanalus  dėl  miesto  kanalizaci- 
jos. Jis  ėjo  labai  lėtai. 

Pietus  atgabeno  į darbavietę.  Jis  susidėjo  iš  dvie- 
jų “lėkščių.”  Viena  buvo  iš  kriaušės,  o kita  iš  sardin- 
kos.  Prie  to  buvo  puodukas  vandens  ar  arbatos.  Pie- 
tums davė  valandą  laiko. 

Tokiuo  tai  maistu  misdami  turėjome  dirbti  iki  sau- 
lėleidžio. 

Parėjus  seminarijon,  visi  buvome  patikrinti,  o po 
to  sekė  vakarienė,  kuri  susidėjo  vėl  iš  vieno  obuolio. 
Po  “vakarienės”  turėjome  gulti.  Pro  langus  dairytis 
buvo  uždrausta.  Keli  bandė  pažiūrėti,  tai  jie  buvo  nu- 
šauti. 

Patalpose  viešpatavo  baisus  skurdas.  Utelių  bu- 
vo krūvomis.  Nuo  jų  nebuvo  galima  jokiu  būdu  apsi- 

ginti. 

Maistas  kasdien  buvo  tas  pats.  Jis  susidėjo  iš  2 
obuolių,  vienos  kriaušės  ir  vienos  sardinkos.  Daugiau- 
siai maitinomės  žolėmis  ir  šaknimis,  kurias  iškasda- 
vom  kasdami  kanalą. 

Po  kiek  laiko  aš  buvau  perkeltas  į Letucas  mieste- 
lį, kur  taip  pat  dirbo  brigadiečiai,  kurių  tarpe  radau 
daugelį  senų  draugų. 

Čia  gyvenimas  buvo  dar  labiau  disciplinuotas,  ne- 
gu Belčitėj.  Mat  čia  radosi  visi  tie,  kurie  bandė  pabėg- 
ti arba  kuo  kitu  nusikalto.  Buvom  labai  prižiūrimi.  Mus 
irgi  paskaitė  bandžiusiais  pabėgti.  Skirtumas  buvo  tik 
tas,  kad  čia  gaudavom  po  200  gramų  duonos  ir  pusry- 
čiams kiek  pasaldintos  kavos.  Pietums  ir  vakarienei 
duodavo  bulvinės  sriubos,  kuri  būdavo  gana  tiršta. 

Aš  tuojau  apsirgau,  kuomet  užvalgiau  kiek  geriau. 
O sirgti  čia  buvo  labai  bloga,  nes  jokios  paglbos  nebu- 
vo. 

Užveizdų  tarpe  buvo  vienas  iš  San  Pedro  de  Car- 
denas.  Tai  buvo  jugoslavas  Matejak.  Jis  priėjo  prie 
manęs  ir  sako: 

— Tai  ką,  sergi?  Aš  turiu  vieną  penkių  dolerių 
vertės  čekį  iš  Kanados  tavo  vardu,  taipgi  du  lietuviškus 
laikraščius  ir  laišką.  Aš  juos  laikau  jau  pora  mėnesių 
ir  nežinojau,  ką  su  jais  daryti.  Bet  su  čekiu  bus  bėda, 
nes  čia  sunku  iškeisti.  — Tą  pasakęs  jis  nuėjo. 

Aš  jaučiaus  daug  geriau  išgirdęs  tokias  naujienas 
ir  galvojau,  kas  galėjo  tą  čekį  atsiųsti  ir  kas  per  laik- 
raščiai iš  Kanados.  Pamaniau,  kad  tai  motina  ar  dėdė. 
Kas  liečia  laikraščius,  aš  žinojau,  kad  iš  Kanados  nega- 
li būti  koks  kitas  laikraštis,  kaip  Liaudies  Balsas,  nes 
Kanadoj  kitokių  lietuviškų  laikraščių  neišeina. 

Vakare  jis  atnešė  ir  padavė  viską  man.  Šviesa  bu- 
vo labai  prasta  ir  niekaip  negalėjau  skaityti.  Negalė- 
jau sužinoti  nieko  iki  ryto.  Išaušus  pamačiau,  kad  laiš- 
kas ir  čekis  nuo  draugo  Kilikevičiaus  iš  Montrealo. 

Laišką  skaičiau  ir  negalėjau  atsigerėti.  Jis  pridavė 
man  daug  jėgą  ir  sukėlė  naujas  viltis.  Laiškas  buvo 
rašytas  1939  metų  rugpiūčio  14  dieną,  o mane  pasiekė 
1940  metų  rugsėjo  13  dieną.  Truko  virš  metų  laiko  iki 
jis  pasiekė  mane. 

Ant  čekio  mano  pavardė  buvo  nepilnai  užrašyta, 
tai  buvo  nemažai  sunkumų.  Bet  ir  įrodžius,  kad  aš  jo 
savininkas,  truko  virš  trijų  mėnesių  iki  aš  gavau  pini- 
gus. 

Mano  sveikata  ėjo  vis  blogyn  ir  blogyn.  Prašiau 
Matejaką  paskolinti  pinigų  dėl  pieno  ir  vaisių,  bet  jis 
neskolino.  Girdi,  jis  mažai  jų  turįs.  Būčiau  gal  ir  pasti- 
pęs, jei  ne  vienas  portugalas.  Jis,  girdėdamas,  kaip  man 
bloga,  paskolino  25  pezetus.  Jis  buvo  gavęs  juos  iš  na- 
mų. Aš  jam  buvau  labai  dėkingas  ir  žadėjau  kaip  galint 
greičiau  sugrąžinti. 

Gavęs  pinigų,  galėjau  gauti  pieno  ir  vaisių  ir  tas 
man  padėjo  greičiau  pasveikti. 

Kada  grįžau  prie  darbo,  vėl  dirbau  prie  ėmimo 
žvyro  iš  upės.  Upėj  buvo  daug  vėžių.  Kareiviai  leido 
mums  juos  gaudyti  ir  kepti  ant  ugnies.  Mes  turėjome 
gerus  laikus,  kol  tenai  dirbome.  Nelaimė  buvo  tame, 
kad  neilgai  galėjome  tuo  džiaugtis.  Mus  išvežė  kiton 
vieton. 

1940  metų  lapkričio  18  dieną  mus  pristatė  į Asva- 
ra  miestelį.  Gyvenimo  sąlygos  buvo  pakenčiamos.  Mais- 
tas buvo  ne  koks,  bet  duodavo  valgyti,  kiek  žmogui 
telpa  į pilvą.  Tik  prie  darbo  reikėjo  dirbti  skubotai,  nes 
sargais  buvo  falangistai.  Jie  tyčiojosi  iš  mūsų,  saky- 
dami, kad  Ispanijoj  visi  turi  dirbti.  Girdi,  kas  nedir- 
ba, tas  negali  valgyti.  O jūs,  raudonieji  banditai,  turi- 
te dvigubai  dirbti,  nes  jūs  sunaikinot  gražų  mūsų  kraš- 
tą. Ši  jų  meliodija  buvo  girdima  kasdien,  be  jokio  pasi- 
keitimo. 

Man  pasitaikė  kiek  padirbėti  virtuvėj,  tai  ta  pro- 
ga gerokai  atsigavau. 

Mes  su  Suško  ir  vėl  buvome  perkelti  į kitą  mieste- 
lį, už  15  kilometrų  nuo  šios  vietos.  Tai  buvo  Lecera 
miestelis. 

Šis  miestelis  man  buvo  atmintinas,  nes  čia  vos  iš- 
trūkau iš  priešo  nagų  atsitraukiant  nuo  Belčitės.  Tai 
jame  mes  turėjome  patys  keptis  duoną.  Buvo  įdomu 
sugrįžti  ir  vėl  jį  pamatyti. 

Miestelis  per  du  metu  nepasikeitęs.  Kas  buvo  su- 
griauta, taip  ir  stovėjo.  Skirtumas  buvo  tik  tas,  kad 
ant  griuvėsių  žaliavo  žolė.  Mažesniuose  miesteliuose 
Ispanijoj  namai  statomi  iš  molio.  Kada  juos  sugriau- 
na, tai  lieka  krūva  molio.  Ant  jo  paskui  pradeda  aug- 
ti žolė. 

Čia  viskas  buvo  pažįstama  ir  žmonės  prielankiai 
žiūrėjo  į mus.  Bet  mūsų  sąlygos  buvo  sunkios.  Reikėjo 
dirbti  labai  sunkiai,  kas  rytas  eiti  apie  6 kilometrus  į 
darbą,  o vakare  atgal.  Buvo  maža  vandens  ne  tik  prau- 
simuisi,  bet  ir  gėrimui.  Baltinių  turėjome  tik  po  vieną 
eilę.  Su  jais  gulėjome  ir  dirbome.  O čia  dar  nebuvo  kur 
išsiplauti.  Tik  prieš  gulsiant  nusivilkdavom,  kad  iškra- 
čius  nors  dalį  utelių. 

Darbas  čia  buvo  — laužti  akmenis  iš  kalnų.  Jie 
buvo  vežami  į Belčitę  dėl  atstatymo  namų.  Prie  darbo 
buvo  labai  karšta,  nes  saulė  deginte  degino.  Visi  bu- 
vome taip  nudegę,  kad  atrodėm  kaip  juodaodžiai.  Kari- 
ninkai ir  kareiviai  buvo  žiaurūs.  Jeigu  kuris  apalpdavo, 
tai  apipylę  vandeniu  spardydavo  kojomis  biauriaisiai 
koliodami. 

Parėjus  iš  darbo,  tuojaus  uždarydavo  ir  laikyda- 
vo uždarytus  iki  ateidavo  laikas  vėl  eiti  dirbti.  Jeigu 
kuriam  buvo  reikalas  išeiti  nakties  metu  ant  savo  rei- 
kalo, tai  turėjo  šauktis  sargybinį.  Jeigu  sargybinis  pa- 
sitaikydavo žmoniškesnis,  tai  būdavo  pusė  bėdos.  O 
jeigu  būdavo  koks  falangistas,  tai  neapsieidavo  be  mu- 
šimo. 

Visas  gerumas  čia  buvo  tame,  kad  nereikdavo  da- 

ryti  jokių  fašistinių  ceremonijų. 

Už  poros  mėnesių  vieną  rytą  mūsų  į darbą  nevarė. 
Visi  nustebę  teiravomės,  kas  atsitiko.  Paskui  mus  su- 
rikiavo ir  pranešė,  kad  esame  keliami  į Belčitę.  Visi 
labai  nusiminėm,  nes  tas  reiškė  badą  ir  vėl. 

Belčitėj  gavau  pinigus  už  čekį,  kurį  atsiuntė  drau- 
gas Kilikevičius.  Gavau  62  pezetus.  Iš  jų  paėmęs  25 
pezetus  sugrąžinau  savo  draugams  skolas. 

Belčitėj  irgi  turėjome  laužti  akmenis  dėl  statybos. 
Darbavietė  buvo  už  keturių  kilometrų.  Mus  varydavo 
ir  parvarydavo  kareiviai  vydami  riščia.  Jie  sakydavo, 
kad  bėgimas  yra  sportas  ir  sveikas. 

Kalnas,  iš  kurio  mes  lauždavom  akmenis,  visuomet 
buvo  apsuptas  kareivių.  Užveizdomis  prie  darbo  buvo 
paskirti  iš  mūsų  pačių  tarpo.  Vyriausias  bosas  buvo  ci- 
vilis. Visi  užveizdos  buvo  žiaurūs.  Kuomet  kuris  tik  su- 
stodavo pailsėti,  tai  tokiam  uždėdavo  valandą  laiko 
bėgti  kaip  pabaudą. 

Parbėgus  iš  darbo  tuojaus  prasidėdavo  ceremoni- 
jos su  vėliava.  Po  to  gaudavom  vakarienę,  kuri  buvo 
visuomet  vienoda  — sriuba.  Reikėdavo  stoti  į eilę  po 
du.  Kada  būdavo  pagelbininkas  Madruga,  tai  kai  ku- 
rie gaudavo  iki  sočiai,  o kiti  nieko  negaudavo.  Jis  pa- 
sišaukdavo porą  kareivių  ir  paduodavo  jiems  šniūrą, 
kurį  ištempdavo  prieš  katilą.  Mums  įsakydavo  šokti 
per  tą  šniūrą.  Kuris  peršokdavo,  tai  tam  duodavo  sriu- 
bos iki  soties,  o kas  neperšokdavo,  tam  neduodavo  vi- 
sai, o prie  to  dar  pridėdavo  nagaiką. 

Čia  mūsų  buvo  virš  300  ir  visi  buvome  sukimšti  į 
vieną  namą,  kuriame  buvo  baisus  nešvarumas  dėl  su- 
sikimšimo. Nakties  metu,  jeigu  kam  reikdavo  eiti  ant 
savo  reikalo,  reikėjo  būti  visai  nuogam  ir  stovėti  kori- 
doriuje eilėje.  Daugelis  turėdavo  atlikti  į butelius,  dėl 
ko  būdavo  baisi  smarvė.  Tas  namas  buvo  daugiau  pa- 
našus į išeinamąją,  negu  į kareivinę.  Ir  taip  turėjome 
gyventi  diena  dienon.  Alkis,  nešvarumas,  mušimas, 

bėgimas,  šokimas  per  virvę  ir  dar  šimtai  visokių  pasi- 
tyčiojimų — buvo  mūsų  kasdieninis  gyvenimas. 

Tokiai  situacijai  esant,  nebuvo  draugiškumo.  Kiek- 
vienas žiūrėjo  tik  kaip  palaikyti  savo  gyvybę  ar  pa- 
bėgti. Kai  kam  pavykdavo  išbėgti,  bet  ar  kur  nubėgo, 
tai  nežinia.  Žinojom  tik  tiek,  kad  negrįžo.  Greičiausiai 
jie  buvo  nužudyti.  Jeigu  kurį  sugrąžino,  tai  vistiek  jam 
buvo  mirtis.  Tiek  mušdavo,  kad  negalėdavo  atlaikyti. 
Pusgyvius  atiduodavo  į mūsų  brigadiečių  ligoninę,  ku- 
rioj buvo  brigadietis  gydytojas  Dr.  Leitner  iš  Lenkijos. 
Jis  buvo  tikras  mūsų  draugas.  Jis  daugelį  išgelbėjo  nuo 
mirties,  nors  jam  buvo  labai  sunku  padėti  mums.  Už 
pagalbą  mums  ir  jis  gaudavo  mušti  ir  kaip  kitaip  nu- 
bausti. 

Beskurstant  Belčitėj,  pradėjo  mus  vėl  šaukti  į tri- 
bunolą ir  teisti.  Kasdien  veždavo  po  keletą  į Zaragozą. 
Visi  buvome  paliuosuoti  nuo  mirties  bausmės  ir  buvo 
pranešta:  “Jūsų,  raudonieji  banditai,  Franko  pasigailė- 
jo ir  suteikė  amnestiją.  Jeigu  kuris  kraštas  nori  atsiim- 
ti, tai  jūsų  laimė.  Bet  kas  tokios  rūšies  žmonių  nori? 
Niekas.  Bet  mes,  kaip  civilizuoti  žmonės,  jūsų  neaplei- 
sime.  Duosime  darbo  batalione  ir  už  tai  gausite  po  50 
centimų  į dieną,  kol  kas  atsiims  jus.  O paleisti  čia  Ispa- 
nijoj mes  negalime,  nes  jums  būtų  didelis  pavojus.  Vi- 
sa Ispanijos  liaudis  jums  keršija  už  jūsų  padarytas  jai 
skriaudas.” 

Toks  tyčiojimasis  buvo  dar  skaudesnis,  negu  sun- 
kiausias darbas.  Bet  mes  buvome  bejėgiai. 

Pirmiau  mums  mokėdavo  po  25  centimus  į dieną. 
Tribunolas,  reiškia,  pridėjo  po  25  centimus.  Dabar  mus 
darbe  dar  labiau  spaudė.  Bet  tas  tai  dar  ne  viskas  bu- 
vo. 

Algą  mokėdavo  kas  10  dienų  ir  kas  10  dienų  duo- 
davo po  25  gramus  tabako  ir  po  20  cigaretų.  Už  tai  iš 
algos  atskaitydavo  po  du  pezetu  su  viršum.  Dažniau- 
siai visai  negaudavom,  nes  mūsų  tabaką  ir  cigaretus  iš- 

parduodavo  karininkai  mums  patiems  arba  civiliams. 
Ir  jeigu  kuris  kareivis  pastebėdavo  kurį  belaisvį  nusi- 
pirkus tabako  pakiuką,  tai  atimdavo.  Girdi,  negalima 
nuo  kareivių  pirkti.  Prie  to  dar  apkuldavo. 

Duona  kainuodavo  iki  2 pezetų  už  150  gramų.  Kar- 
tais parduodavom  paskutinį  kąsnį.  Norint  parašyti 
kam  laišką,  reikėjo  būti  dvi  dienas  be  duonos.  Ne  vi- 
sada duonos  pristatydavo.  Paaiškindavo,  kad  trokas 
apvirto  kelyje.  Kai  kada  ta  duona  pasiekdavo  mus  už 
kelių  dienų  ir  būdavo  visa  supelėjusi. 

Už  dešimties  dienų  algą  mes  galėdavom  nusipirk- 
ti 250'  gramų  duonos  ir  porą  cigaretų. 

Tie,  kurie  negaudavo  paramos  iš  kur  kitur,  ver- 
tėsi kaip  įmanydami.  Vieni  užsiėmė  siuvimu,  kiti  dirbo 
žiedus,  treti  vėl  ką.  Tas  buvo  daroma  vakarais  ir  sek- 
madieniais. Aš  irgi  griebiaus  už  darbo  — megzti  pirš- 
tines ir  pančiakas.  Už  numezgimą  poros  pirštinių  ar 
pančiakų  gaudavau  nuo  kareivių  250  gramų  duonos  ar- 
ba pakelį  tabako.  Kartais  nereikdavo  eiti  dirbti  prie 
laužymo  akmenų,  tai  tuomet  būdavo  mums  tikra  laimė. 
Kada  koks  karininkas  užsukdavo,  tai  nors  jis  neužmo- 
kėdavo, bet  tuo  laiku  buvo  galima  numegzti  po  kokias 
tris  poras  pirštinių  ar  pančiakų.  Po  kiek  laiko  pas  mus 
buvo  kaip  kokia  mezgimo  dirbtuvė.  Visa  bėda  buvo  tik- 
tai tame,  kad  tikrų  virbalų  neturėjom.  Bet  buvo  gali- 
ma dirbti  ir  su  dratiniais. 

Kuomet  užsibaigė  žiema,  tai  užsibaigė  ir  šis  dar- 
bas. Tuomet  reikėjo  griebtis  už  žiedų.  Šis  užsiėmimas, 
tačiau,  buvo  sunkus.  Visi  juo  vertėsi  ir  vieni  kitiems 
kenkė  konkuruodamiesi.  Žiedų  kaina  taip  nupuolė,  kad 
nebebuvo  galima  nieko  uždirbti.  Teko  ieškoti  kokių 
nors  naujų  užsiėmimų.  Daugelis  pradėjo  rašytis  va- 
žiuoti į Vokietiją  dirbti.  Daugiausiai  važiavo  lenkai, 
vokiečiai,  austrai,  nors  buvo  ir  kitų  tautų.  Su  užsirašiu- 
siais buvo  jau  sunku  susikalbėti.  Jeigu  kas  atkalbinda- 
vo, tai  tą  apskusdavo.  Užsirašiusių  buvo  virš  20. 

Kada  jie  vyko  į Vokietiją,  buvo  labai  liūdnas  vaiz- 
das. Niekas  nenorėjo  su  jais  atsisveikinti  ir  kalbėti. 
Iš  nekuriu  vyrų  akių  krito  ašaros.  Sale  manęs  gulėjęs 
buvo  visas  apsisnarglėjęs  nuo  verkimo.  Aš  pradėjau 
ant  jo  bartis.  Jis  norėjo  kreiptis  į mane,  vadindamas 
draugu,  bet  aš  atkirtau,  kad  jis  man  jau  nebedraugas, 
o Hitlerio  šuniukas.  Jis  į tai  nekreipė  jokios  atydos  ir 
pradėjo  garsiai  šaukti: 

— Aš  esu  tikras,  kad  tenai  man  nebus  jokio  ro- 
jaus, o tik  kalėjimas  ir  lageriai.  O gal  tenai  greičiau 
mirties  sulauksiu.  Jeigu  mirsiu  tenai,  tai  žinosiu,  kad 
mane  nukankino  tikri  fašistai,  o ne  mano  buvusieji 
draugai.  Tu  pats  matai,  kaip  mūsų  buvusieji  draugai 
elgiasi.  Kurie  gauna  paramos  iš  namiškių  ar  organiza- 
cijų, tai  visai  nenori  skaitytis  su  kitais. 


Jonas  Grigaravičius 

NAUJA  VILTIES  KIBIRKŠTIS 
IR  NAUJA  VERGIJA 

Vieną  dieną  pašaukė  visus  tuos,  kurie  paėjo  iš  tų 
kraštų,  kurie  prisijungė  prie  Sovietų  Sąjungos,  tai  yra, 
besarabus,  bukovinus,  ukrainus,  estus,  latvius  ir  lie- 
tuvius. Iš  lietuvių  buvau  tik  aš  vienas. 

Raštinėj  kiekvienas  gavome  po  blanką  užpildyti. 
Tos  blankos  buvo  iš  vokiečių  konsulo.  Konsulas  mums 
pranešė,  kad  tai  dėl  išvykimo  į Sovietų  Sąjungą.  Gir- 
di, bėgyje  trijų  mėnesių  visi  būsime  savo  tėviškėse. 

Mes  tas  blankas  labai  noriai  užpildėm  ir  buvome 
patenkinti,  kad  ir  mes  susilauksime  laisvės.  Visi  kiti 
mus  vadino  laimingaisiais.  Ir  Ispanijos  fašistų  karinin- 
kai, kurie  radosi  šiame  drausmės  batalione,  pradėjo 
apsieiti  su  mumis  daug  švelniau. 

Taip  slinko  diena  po  dienos,  o mes  visi,  tie  laimin- 
gieji, vis  laukėm  tos  laimingos  dienos.  Visuomet  suei- 
davom  krūvon  ir  apkalbėdavom  savo  būvį  ir  viltį;  dai- 
nuodavom darbininkiškas  dainas,  nors  ir  tuščiais  pil- 
vais. Rodos  dainos  priduodavo  kiek  jėgų  ir  ūpo  tęsti 
gyvenimą  ir  sunkiausiose  sąlygose. 

Pradėjo  eiti  gandai,  kad  mūsų  batalionas  bus  pa- 
naikintas, ir  kad  visi  būsime  išgabenti  iš  Belčitės.  Tie 
gandai  mus  kiek  linksmino,  nes  mums  atrodė,  kad  blo- 
giau niekur  negali  būti. 

Aš  pradėjau  gauti  atvirutes  iš  Lietuvos  nuo  bro- 
lio ir  seserų.  Tos  atvirutės  taipgi  priduodavo  man  daug 
jėgų  ir  ūpo  ir  keldavo  viltį  dėl  sugrįžomo  Lietuvon. 
Kiekvienoj  buvo  rašoma,  kad  jie  deda  pastangas,  kad 
aš  galėčiau  grįžti  į tėvynę  — Sovietų  Lietuvą.  Jie  ti- 
kėjosi greitai  išvysti  mane.  Vienoj  atvirutėj  buvo  para- 
šyta: 

“Mielas  broli:  Nežinome,  ar  tu  gausi  šią  atvirutę, 
ar  ne,  bet  mes  tikimės  tave  kurią  dieną  išvysti  namie. 
Už  tai  daug  ir  nerašome. 

“Dalykai  pas  mus  eina  labai  gerai.  Gyvenimas  da- 
bar pas  mus  yra  labai  jaukus.  Dabar  jaučiamės,  kad 
gyvename  tikroj  Lietuvoj.  Kuomet  sugrįši,  pats  rasi 
didelį  skirtumą.” 

Tai  buvo  malonūs  ir  jaudinanti  žodžiai. 

Vieną  dieną,  mums  dirbant,  atlėkė  motorciklistas, 
kuris  įdavė  seržentui  kokį  tai  popieriuką.  Visų  širdys 
pradėjo  smarkiau  plakti.  Perskaitęs  jį,  seržentas  liepė 
visiems  skubiai  rikiuotis.  Jis  pranešė,  kad  mūsų  darbas 
Belčitėj  užsibaigė. 

Eidami  keliu  diskusavome,  kas  iš  to  bus.  Nesino- 
rėjo tikėti,  kad  batalionas  bus  paleistas,  nors  ėjo  gan- 
dai, kad  taip  bus. 

Parėjus  į stovyklą  vėl  visus  surikiavo  ir  pranešė, 
kad  visi  brigadiečiai  turi  vykti  į Palenciją.  Išvykti  tu- 
rime rytoj  anksti  rytą. 

Ant  rytojaus,  dar  prieš  aušrą  (tai  buvo  1941  me- 
tų kovo  3 dieną),  visi  buvome  surikiuoti  seminarijos 
kieme  ir  laukėm  parėdymo.  Jis  greitai  atėjo. 

Vos  spėjome  išeiti  pro  vartus,  tuojaus  pradėjome 
traukti  tarptautines  dainas.  Nežinojome,  kur  ir  kaip 
gyvensime,  bet  visi  buvome  patenkinti,  kad  išvyksta- 
me iš  čia. 

Ant  stoties  buvome  sukimšti  į prekinius  vagonus 
ir  uždaryti,  kaip  galvijai.  Traukiniui  važiuojant,  mes 
turėjome  laiko  ir  diskusavome,  kas  mus  laukia  Palen- 
cijoj.  Vieni  sakė,  kad  Palencijoj  būsime  suvaryti  į kon- 
centracijos lagerį,  kuris  esąs  labai  puikus,  italijonų 
prižiūrimas.  Kiti  tvirtino,  kad  to  lagerio  nebėra.  Tre- 
ti sakė,  kad  būsime  uždaryti  į kalėjimą. 

Sprendžiant  iš  kitų  reiškinių  atrodė,  mes  vežami 
nei  į lagerį,  nei  į kalėjimą.  Kada  fašistai  veža  į lage- 
rius ar  kalėjimus,  tai  atima  iš  belaisvių  paskutinius 
skarmalus.  Dabar  to  nebuvo.  Bet  kur  jie  mus  veža,  nie- 
kas negalėjo  pasakyti.  Tik  viena  buvo  žinoma,  būtent, 
kad  blogiau  niekur  nebus.  Del  to  visi  buvome  užganė- 

dinti. 

Kuomet  atvažiavome  į Zaragozą,  atidarė  vagonų, 
duris  ir  mes  pamatėm  daugybę  visokios  policijos,  rai- 
tos, pėsčios,  motorizuotos.  Jos  buvo  daugiau,  kaip  mū- 
sų. 

Čia  turėjome  persėsti  j kitą  traukinį.  Gavome  ge- 
rus pietus,  tirštos  ryžių  košės  su  aliejum  ir  po  puodu- 
ką vyno.  Tokio  valgio  mes  senai  neturėjom. 

Čia  mums  esant  pradėjo  apie  mumis  spiestis  civi- 
liai žmonės,  kurie  rodė  didelę  mums  simpatiją,  bet  po- 
licija išvaikė  juos. 

Kol  pasiekėm  Palenciją  truko  veik  dvi  paros.  Tai 
buvo  virš  200  kilometrų.  Ant  stoties  buvome  surikiuo- 
ti ir  leidomės  per  miestą.  Turėjome  eiti  labai  ramiai. 
Ant  gatvių  rinkosi  nemažai  žmonių  ir  žiūrėjo  į mus. 
Žinoma,  jiems  buvo  į ką  žiūrėti.  Mes  buvome  visi  pur- 
vini, suodini  nuo  vagonuose  esančių  suodžių,  kalkių 
dulkių. 

Pervarė  per  miestą  ir  paskui  reikėjo  eiti  dar  5 ki- 
lometrus pėstiems.  Ant  kelio  buvo  pranešta,  kad  varo 
mus  prie  darbo,  budavoti  požeminį  parako  sandėlį. 
Girdi,  mes  tenai  turėsime  dirbti  penkius  metus. 

Pasiekus  kalbamą  vietą,  pirmiausiai  priėjome  prie 
iškasto  tunelio.  Prie  tunelio  iššaukė  visus  pavardėmis. 
Kiekvienas  iššauktas  tuojaus  turėjo  eiti  į tą  tunelį. 

Tunelis  buvo  po  dideliu  kalnu.  Vidus  buvo  išcemen- 
tuotas.  Jis  buvo  kokio  kilometro  ilgio  ir  viename  šone 
buvo  kambariai,  kurie  buvo  12  pėdų  pločio  ir  apie  100 
pėdų  ilgio.  Visur  buvo  elektros  šviesa. 

Šis  tunelis  buvo  daugelio  mūsų  kapai,  kaip  ir  gy- 
venimo namai. 

Kuomet  buvome  suvaryti  į vidų,  buvome  suskir- 
styti grupėmis,  sulig  tautų.  Gavome  po  vieną  antklo- 
dę, su  kuria  turėjome  savo  guolius  pasikloti  ir  paskui 
dar  apsikloti.  Jokio  šieniko  ar  ko  nors  panašaus  neda- 
vė. 

Už  pusės  valandos  laiko  paaiškėjo,  koks  mūsų  gy- 
venimas bus  šiame  tunelyje.  Visur  buvo  pilna  dulkių, 
sienos  ir  lubos  buvo  šlapios.  Turėjome  gulėti  ant  nuo- 
go cemento.  Viduj  turėjome  atlikti  ir  savo  reikalus. 

Vieną  naktį  pernakvojus  buvo  jaučiamos  tunelio 
gyvenimo  pasekmės.  Visi  kosėjo  ir  ašarojo  lyg  perleis- 
ti per  kokias  dujas. 

Darbas  čia  buvo  sunkus.  Vieni  dirbome  prie  lau- 
žymo akmenų,  kiti  prie  cemento,  o treti  prie  kasimo  tu- 
nelių. Visas  darbas  buvo  atliekamas  be  mašinų,  ranko- 
mis. Pailsėti  neduodavo.  Kuris  išdrįso  ilsėtis,  tą  tuo- 
jaus  mušė.  Reikėjo  dirbti  kasdien,  ar  lijo,  ar  snigo. 

Valgis  buvo  prastas  ir  labai  mažai.  Pusryčiui  duo- 
davo kavos,  kuri  buvo  panašesnė  į pamazgas,  negu  į 
kavą.  Pietums  dažniausiai  būdavo  kokių  žolių  sriuba, 
o kai  kada  žuvies,  ir  duonos  po  250  gramų  į dieną. 

Praustis  sekmadieniais  varydavo  į kanalą.  Jeigu 
oras  būdavo  blogas,  tai  turėdavom  išbūti  visą  sekma- 
dienį tunelyje. 

Praslinkus  porai  savaičių,  mes  visi  buvome  beveik 
ligoniai.  Pradėjo  reikštis  visokios  epidemijos.  Nebuvo 
tos  dienos,  kad  nemirtų  vienas  ar  daugiau.  Fašistai 
nekreipė  į tai  jokios  atydos.  Nedavė  jokių  vaistų.  Prie- 
šingai, jeigu  kuris  susirgdavo,  tai  tą  dar  labiau  versda- 
vo prie  darbo,  koliodami,  kad  jis  apsimetęs  ligoniu, 
nes  tingįs  dirbti.  Mums  kitos  išeities  nebuvo,  kaip  tik 
laukti  mirties.  Pabėgimas  buvo  nepaprastai  sunkus. 

Du  draugai,  tačiau,  pabėgo.  Vienas  buvo  austras, 
o kitas  portugalas.  Jie  dirbo  prie  vandens  nešimo  dėl 
dirbančių. 

Vieną  dieną  po  pietų  jie  nuėjo  prie  duobės,  karei- 
vio lydimi,  parnešti  vandens.  Ir  saulutė  nusileido,  o jų 
ir  kareivio  vis  nebuvo.  Kilo  aliarmas  ir  visi  kareiviai 
metėsi  į kalnus  ieškoti,  bet  viskas  buvo  veltui,  jų  nesu- 
rado. 

Po  pabėgimo,  karininkai  ir  kareiviai  pradėjo  eilg- 


120  — 


tis  dar  žiauriau. 

Praslinkus  savaitei  laiko,  kareivis,  kuris  sergėjo 
austrą  ir  portugalą,  kada  jie  ėjo  vandens,  sugrįžo,  bet 
be  šautuvo  ir  uniformos.  Pasirodo,  kad  austras  su  por- 
tugalu atėmė  iš  jo  šautuvą  ir  drapanas.  Portugalas  ap- 
sivilko kareivio  uniforma  ir  pasiėmė  šautuvą,  o karei- 
vį apvilko  savo  drapanomis.  Kareivis  ir  austras  buvo 
belaisviais,  o portugalas  juos  varėsi.  Taip  jie  pasiekė 
Portugaliją.  Kada  kareivis  buvo  nebereikalingas,  tuo- 
met jį  paleido. 

Sugrįžęs  pas  mus,  tas  kareivis  buvo  suimtas.  Kas 
paskui  su  juo  atsitiko,  nežinia. 

Čia  kilo  gandai,  kad  vokiečiai  traukia  kariuomenę 
prie  Sovietų  rubežiaus.  Tie  gandai  buvo  labai  nemalo- 
nūs, ypač  mums,  kurie  laukėm  išvykimo  į SSRS.  Ilgai 
netruko  iki  gavome  žinią,  kad  vokiečiai  jau  pradėjo 
puolimą. 

Fašistai  leido  gandus,  kad  vokiečiai  eina  pirmyn 
visu  smarkumu  ir  kad  už  kelių  mėnesių  Sovietų  Sąjun- 
gos nebebus.  Ji  būsianti  Hitlerio  ir  Musolinio  rankose. 
Mes  netikėjom,  kad  Sovietų  Sąjunga  galės  būti  taip 
greitai  sumušta,  jeigu  ir  būtų  sumušta.  Bet  mūsų  vil- 
tys sugrįžti  namo,  užgeso. 

Gyvenimo  sąlygos  ėjo  vis  blogyn  ir  blogyn. 

Vieną  dieną,  sugrįžus  iš  darbo,  buvome  surikiuo- 
ti ir  mums  pranešė,  kad  mūsų  gyvenimas  čia  bus  juo- 
das. Girdi,  vienintelė  išeitis,  tai  stoti  į Ispanijos  legi- 
joną.  Priimami  nuo  18  iki  30  metų  amžiaus  vyrai. 
“Šiandien  po  pietų  į darbą  neisite,”  tarė  viršininkas. 
“Kurie  norite  stoti  į mūsų  garbingą  Afrikos  legijoną, 
tai  turite  progą  tai  padaryti.  Ši  yra  jūsų  vienintelė  iš- 
eitis.” 

Mes  nežinojom  nei  ką  daryti.  Po  pasikalbėjimo 
dauguma  nutarėm  rašytis,  nes  mūsų  manymas  buvo, 
kad  iš  legijono  bus  galima  lengviau  pabėgti,  o dar  iš 
Afrikos.  Todėl  ir  pradėjome  rašytis.  Rašėmės  ir  tie, 

kurie  turėjome  virš  30  metų  amžiaus.  Aš  irgi  nuspren- 
džiau užsirašyti,  nors  mano  sąžinė  tam  protestavo.  Ki- 
tos išeities  nesimatė. 

Raštinėj  paklausė  kiek  turiu  metų.  Pasakiau,  kad 
esu  28  metų  amžiaus,  nors  man  buvo  jau  37. 

Pasirodė,  kad  tas  viskas  buvo  tiktai  klasta.  Tiks- 
las buvo  sulaikyti  pabėgimus,  nors  netoli  tenubėgdavo, 
kurie  bandydavo. 

Pradėjo  atvaryti  pas  mus  kasdien  šimtus  ispanų, 
kurie  buvo  suimti  už  slaptą  prekiavimą  arba  juodą  rin- 
ką. Jie  buvo  nuteisti  nuo  6 mėnesių  iki  vienų  metų  į 
šitą  batalioną  padirbėti.  Daugumoje  buvo  prasti  vals- 
tiečiai ir  miesto  biedmnuomenė,  suimti  už  pardavinėji- 
mą savo  prekių  ar  pirkimą  ko  nors  be  fašistų  valdžios 
žinios. 

Už  kiek  laiko  tiek  tokių  žmonių  čia  privėrė,  kad 
jiems  prisėjo  gulėti  ant  nuogo  lauko.  O tas  padėjo  plės- 
tis ligoms.  Kilo  tifuso  epidemija  ir  kitos  ligos.  Mirimų 
skaičius  nuolatos  didėjo. 

Pradėjo  lankytis  visokios  komisijos,  daugiausiai  iš 
daktarų.  Jos  pripažino,  kad  ligos  nepavojingos.  Žmo- 
nės mirštą  iš  bado.  Žinoma,  daugiausia  atydos  buvo 
atkreipta  į ispanus,  o ne  į mus.  Bet  to  rezultate  ir  mū- 
sų sąlygos  pagerėjo.  Viena,  nereikėjo  gulėti  ant  para- 
ko, o buvo  išduotos  palatkos  ir  gulėjome  lauke,  ant 
šviežio  oro.  Kita,  kiek  pagerino  ir  maistą. 

Vieną  dieną  atvarė  čia  kelis  lenkų  karininkus,  ku- 
rie buvo  pabėgę  iš  Miranda  de  Ebro.  Jie  buvo  už  tai 
nuskirti  į šitą  batalioną.  Iš  karto  jie  statėsi  ponais, 
bet  netruko  iki  ir  jie  pasidarė  “tavorščiai,”  nors  jų 
nevarė  į darbą  ir  leido  du  kartu  į savaitę  į miestą,  ka- 
reivių priežiūroj;  kai  vienas  iš  jų  dingo,  tai  ir  su  jais 
pradėjo  elgtis  daug  žiauriau.  Jie  irgi  neturėjo  pasitikė- 
jimo ir  buvo  visaip  spaudžiami. 

Lenkų  atvykimas,  tačiau,  įnešė  kiek  naujo.  Lenkų 
legacija,  sužinojus  apie  tų  karininkų  pakliuvimą  į mū- 

sų  tunelį,  pradėjo  jais  rūpintis. 

Vieną  dieną  pranešė  iš  ryto,  kad  lenkus  aplankys 
lenkų  legacijos  Madride  atstovas.  Visi  lenkai  buvo  pa- 
liuosuoti  nuo  darbo.  Lenkų  brigadiečių  buvo  apie  30. 
Legacijos  atstovas,  tačiau,  jų  nepripažino  lenkais  ir 
atsisakė  juos  užtarti.  Jie  netekę  Lenkijos  pilietybės 
būdami  Ispanijos  respublikos  armijoj. 

Tie,  kurie  buvo  pabėgę  iš  Miranda  de  Ebro  lage- 
rio, gavo  pinigų  ir  maisto.  Prižadėjo  juos  aplankyti  kas 
15  dienų.  Taipgi  pranešė,  kad  stengsis  juos  išvaduoti 
iš  šito  bataliono. 

“Štai  tau  ir  Lenkijos  valdžia,”  kalbėjo  lenkai  vieni 
į kitus,  kada  legacijos  atstovas  išdūmė  automobilium. 
“Kariauja  prieš  vokiečius  ir  italus,  kaip  kad  mes  ka- 
riavome, o nenori  net  piliečiais  pripažinti.  Net  ir  kal- 
bėti su  mumis  nenori.” 

Jie  tarp  savęs  susitarė,  kad  jeigu  legacija  nepripa- 
žins jų  piliečiais,  tai  ir  tie,  kurie  pabėgo  iš  lagerio,  ne- 
ims nieko  nuo  tos  legacijos.  Kitu  kartu  jau  nėjo  po 
vieną,  o buvo  pasiųstas  atstovas  nuo  visų.  Jis  prane- 
šė legacijai  apie  jų  tarimą. 

Legacija  tuomet  paėmė  vardus  ir  pavardes  visų 
lenkų  ir  pasakė,  kad  klausimas  bus  peržiūrėtas.  Ir  po 
kiek  laiko  visi  lenkai  pradėjo  gauti  po  pakelį  maisto  ir 
50  pezetų  kas  15  dienų.  Kurie  nebuvo  brigadiečiais,  tie 
gaudavo  po  100  pezetų. 

Aš  ir  keturi  estai  per  lenkų  legaciją  parašėm  laiš- 
ką anglų  ambasadoriui  prašydami  bent  kokios  pagal- 
bos ir  kada  lenkų  legacijos  atstovas  vėl  atvažiavo,  jis 
atvežė  nuo  anglų  ambasados  pakelius  maisto  estams, 
bet  nieko  dėl  manęs.  Man  buvo  nesuprantama,  kodėl  aš 
buvau  išskirtas  ir  padėtas  ant  juodo  sąrašo.  Kaip  ten 
nebuvę,  trys  estai  visuomet  pasidalindavo  su  manim  ir 
tas  buvo  man  didelė  pagalba.  Vienas  estas,  kuris  skai- 
tėsi Pabaltijos  vokietis,  buvo  tikrenybėje  fašistas.  Bet 
jis  irgi  gaudavo  paramą  nuo  anglų  ambasados. 

Lenkų  legacija  išjudino  ir  daugiau  legacijų  ir  jos 
pradėjo  daugiau  atydos  kreipti  į mus.  Pradėjo  eiti  gan- 
dai, kad  mes  būsime  išvežti  iš  čia  į koncentracijos  sto- 
vyklą Mirande  de  Ebro.  O tas  mus  labai  džiugino.  Ir 
ilgai  netruko  iki  buvo  oficialiai  pranešta,  kad  vyksta- 
me į Miranda  de  Ebro  stovyklą. 

Vieną  vakarą  buvo  pranešta  prisirengti  kelionei. 
Mes  visi  buvome  sugrūsti  į vieną  baraką.  Jame  buvo- 
me visą  naktį.  Nakties  metu  bandė  pabėgti  iš  čia  mūsų 
daktaras  Leitneris  ir  keletas  lenkų,  kurie  buvo  kartą 
pabėgę  iš  Miranda  de  Ebro  kempės.  Bet  jie  buvo  su- 
gauti ir  baisiai  mušami.  Įniršę  fašistai  įpuldavo  į ba- 
raką kas  valandą  ir  mušdavo  kas  tik  papuolė  pirmas 
po  jų  kojomis.  Tai  buvo  jų  paskutinis  atsisveikinimas 
su  mumis. 

Ryto  metu  šaukė  kiekvieną  pavarde  ir  liepė  pasi- 
imti visą  savo  “turtą.”  Išėjus  ant  kiemo  atėmė  viską 
iki  adatos.  Iškraustė  laikrodėlius,  numaustė  žiedus, 
nepaliko  nei  laiškų.  Paliko  tiktai  tuos  drabužius,  kurie 
buvo  būtinai  reikalingi  pridengimui  kūno. 

Užbaigus  šitą  ceremoniją,  visi  buvome  išvaryti  ant 
lauko,  kur  turėjom  išsirengti  nuogai.  Čia  vėl  iškrėtė 
visas  drapanas,  išmaigydami  kiekvieną  siūlę.  Kratai 
pasibaigus,  visus  nuvarė  pas  komendantą. 

Komendantui  ir  jo  pavaduotojams  pasirodžius,  iš 
mūsų  pusės  kilo  didelis  protestas  prieš  atėmimą  iš  mū- 
sų pinigų,  drapanų  ir  kitų  daiktų.  Mes  aiškinom,  kad 
tas  viskas  priguli  mūsų  legacijoms  ir  mes  turime  tei- 
ses tuo  naudotis. 

Komendantas  pasijuokė  iš  mūsų  protesto,  bet  da- 
vė įsakymą  seržentams  sugrąžinti  pinigus  ir  duoti  kiek- 
vienam  po  antklodę.  Girdi,  gaila  tų  žmonių,  kad  jie  ne- 
sušaltų kelyje.  Taip  tai  jie  tyčiojosi  iš  mūsų.  Bet  tai 
buvo  pirmas  atsitikimas,  kad  fašistai  pavadino  mus 
žmonėmis.  Visuomet  vadindavo  gyvuliais. 

Pinigai  buvo  sugrąžinti  ir  gavome  po  antklodę. 

Olandai,  tačiau,  nepriėmė  antklodžių,  nes  buvo  duoda- 
mos labai  suplyšusios.  Jie  reikalavo  naujų,  kurias  buvo 
gavę  nuo  savo  konsulo.  Jie  laimėjo,  nes  jiems  buvo  ati- 
duotos naujos. 

Pulkininkas,  atsisveikindamas,  pasakė  kalbą,  ra- 
gindamas būti  gerais  vyrais  ir  nebėgti.  Girdi,  bėgimas 
yra  prastas  dalykas.  Už  pabėgimą  visuomet  būsime 
skaudžiai  baudžiami. 

Jis  pranešė,  kad  važiuosime  į koncentracijos  lagerį 
ir  tenai  mums  nereiksią  dirbti.  Bus  galima  susirišti 
su  savo  kraštų  konsulais,  sakė  jis.  Jis  net  linkėjo  gero 
pasisekimo  ir  net  sugrįžti  į savo  kraštus. 

Kada  maršavome  į šitą  vietą,  brigadiečių  buvome 
virš  200.  Dabar  iš  čia  išmaršavome  vos  150.  Kiti  buvo 
jau  palaidoti,  negyvųjų  eilėse.  Per  septynius  mėnesius 
netekome  virš  50  draugų.  Dauguma  mirė  nuo  bado  ir 
žiauraus  mušimo.  Keli  pabėgo,  o keli  žuvo  prie  darbo. 

Atgal  į Miranda  de  Ebro  vežė  taipgi  prekiniuose 
vagonuose.  Mus  sergėjo  ginkluoti  kareiviai,  bet  apsiėjo 
labai  gražiai,  nes  bijojo,  kad  jų  nenuginkluotume.  Pa- 
prašius, net  rūkymo  parūpindavo  savo  lėšomis.  Mes 
būtume  galėję  juos  nuginkluoti  ir  išmesti  lauk,  nežiū- 
rint to,  kad  vagonai  buvo  uždarinėti.  Visu  keliu  rei- 
kėjo daugumai  stovėti.  Visiems  nebuvo  vietos  susėsti. 

Pribuvus  ant  stoties  Miranda  de  Ebro,  mes  pama- 
tėm, kad  mūsų  laukia  virš  200  kareivių.  Jie  mus  sutik- 
rino ir  išvarė  į lagerį,  kuris  buvo  už  kilometro  nuo 
miestelio. 

Lageryje  sugrūdo  mus  į tam  tikras  kalabuzas 
dėl  pavojingų  asmenų.  Nieko  neprileido  kalbėtis.  Ši- 
tie abu  barakai  (kalabuzos)  buvo  apstatyti  sargyba. 
Iš  čia  nebuvo  galima  išeiti.  Iš  vienos  pusės  buvo  aukš- 
ta mūro  siena,  o priešakyje  buvo  geležinė  tvora. 

Visas  mūsų  patogumas  buvo  tame,  kad  buvo  vi- 
duj medinės  grindys,  užtektinai  vietos  ir  vandens. 

Už  poros  dienų  mus  vėl  išrikiavo  ant  kiemo.  Ser- 

žentas  pranešė,  kad  mūsų  kuopai  duotas  Nr.  5 ir  kad 
ši  kuopa  turi  apvalyti  visą  lagerį  ir  atlikti  visus  kitus 
darbus.  Visi  darbininkai  turi  būti  savanoriai.  Kurie  eis 
dirbti,  tie  galės  pirkti  lagerio  krautuvėj  maisto  ir  vy- 
no. Girdi,  jiems  reikia  30  vyrų.  Aš  irgi  stojau  savano- 
riu prie  valymo  lagerio. 

Darbas  buvo  — šluoti  sąšlavas  ir  sunešti  jas  į nu- 
žymėtą vietą.  Jokio  prižiūrėtojo  neturėjom.  Darbas 
buvo  atliktas  iki  10  valandos  ryto.  Tad  iki  2 valandos 
po  pietų  buvome  liuosi.  Nuo  2 valandos  iki  4 kiek  pa- 
dirbome, o paskui  vėl  iki  10  valandos  vakaro  buvome 
liuosi.  Galėjome  vaikščioti  po  visą  lagerį. 

Maistas  čia  buvo  kur  kas  geresnis,  negu  kad  buvo 
disciplinos  batalione.  Pusryčiams  davė  kavos  ir  kai  ka- 
da buvo  kiek  pasaldinta.  Pietums  — žolių  sriubos  ir 
vakarienei  tos  pačios  sriubos.  Kurie  dirbome,  galėjo- 
me gauti  tos  sriubos  iki  valiai.  Daugelis  gaudavo 
maisto  iš  savo  konsulų,  todėl  tos  sriubos  visai  neval- 
gydavo. Ją  atiduodavo  mums. 

Šiame  lageryje  buvo  apie  5,000  asmenų.  Daugiau- 
sia buvo  internuoti  svetimtaučiai,  pabėgę  nuo  vokie- 
čių. Daugiausia  buvo  lenkai,  francūzai  ir  kanadiečiai. 
Kanadiečių  buvo  apie  400.  Tikrumoje  tikrų  kanadie- 
čių buvo  koks  desėtkas,  o visi  kiti  nebuvo  nei  matę  ar 
skaitę  apie  Kanadą.  Jie,  tačiau,  buvo  pripažinti  kana- 
diečiais ir  anglų  atstovybė  suteikdavo  jiems  maisto, 
drapanų,  rūkymo  ir  pinigų  ir  kas  savaitę  išlaisvindavo 
po  20  ar  daugiau.  Militarinis  atašė  aplankydavo  lagerį 
kas  savaitę.  Buvo  galima  prieiti  prie  jo  ir  pasikalbė- 
ti. Aš  irgi  mėginau  pasikalbėti  ir  paaiškinti  savo  pa- 
dėtį, bet  manęs  jis  nepriimdavo.  Kame  priežastis,  aš 
nežinojau.  Nutariau  parašyti  laišką  ir  įteikti  jam  per 
kanadiečius.  Neatsakė  ir  į laišką.  Kas  tik  kuriai  amba- 
sadai rašė,  vis  gavo  atsakymus.  Aš  negalėjau  suprasti, 
kodėl  aš  buvau  taip  ignoruojamas. 

Taip  gyvenimas  ir  slinko.  Sąlygos  buvo  vis  tokios 

pat.  Už  poros  mėnesių  laiko  man  pavyko  gauti  darbą 
prie  malkų  skaldymo  dėl  virtuvės.  Darbas  buvo  gan 
sunkus,  bet  buvo  galima  gauti  geresnio  maisto.  Kita, 
galėdavau  pristatyti  kiek  malkų  karininkams,  dau- 
giausia lenkų  ir  anglų.  Nors  tai  buvo  uždrausta,  bet 
įsitaisius  kišenes  po  palais  buvo  galima  tai  atlikti.  Jie 
už  tai  duodavo  kenuoto  maisto,  rūkymo  ir  drapanų. 
Visi  internuoti  karininkai  turėjo  teises  turėti  savo  pe- 
čiukus barakuose  ir  jie  visi  gaudavo  visokio  maisto  iš 
savo  ambasadų.  Bėda  buvo  tiktai  su  kuru. 

Atėjo  ir  Kalėdos.  Visus  tuos  brigadiečius,  kurie 
negavome  jokios  pagalbos  iš  kitur,  apdovanojo  Rau- 
donasis Kryžius.  Jis  davė  mums  po  vieną  dėžutę  sere- 
dinkų.  Tai  buvo  pirma  mums  dovana  iš  Raudonojo 
Kryžiaus.  Taipgi  gavome  po  pakelį  dovanų  nuo  popie- 
žiaus. Pakelyje  buvo  šmotukas  torto,  truputis  pyrago, 
dešros,  kumpio,  šepetukas  dantims  ir  buteliukas  sidro. 
Pakelis  svėrė  apie  vieną  svarą  be  buteliuko  sidro.  Va- 
dinasi, atsiminė  mus  ir  popiežius.  Matomai  jis  norėjo 
tuomi  parodyti,  kad  jis  neapleidžia  ir  Franko  ir  Muso- 
linio priešų.  Kai  kuriuose  pakeliuose  buvo  rašteliai, 
kurie  sakė  maždaug  sekančiai: 

“Nors  jūs,  vargšai,  kėlėt  kumštis  prieš  Dievą,  bet 
aš  susimylėjau  ant  jūsų  ir  apdovanojau  kalėdinėmis  do- 
vanomis, nes  jūsų  visas  svietas  yra  atsižadėjęs  ir  nie- 
kas nenori  skaitai  jus  gerais  ir  ištikimais  žmonėmis. 
Aš  jums  atleidžiu  visas  nuodėmes  ir  linkiu  atsiekti 
šviesios  ir  geros  ateities.  Amen.” 

Po  Kalėdų  mes  subruzdome  rašyti  laiškus  viso- 
kioms Ispanijos  įstaigoms.  To  pasekmės  buvo  pusėti- 
nos, nes  gavome  atsakymą  iš  vidaus  reikalų  ministeri- 
jos, kad  mes  esame  skaitomi  kaip  internuoti  asmenys, 
o ne  kaip  karo  belaisviai.  Girdi,  mes  savo  bausmę  jau 
atlikę.  Jeigu  kuri  šalis  norinti  atsiimti,  tai  durys  esan- 
čios atviros. 

Tuo  remdamiesi  pradėjome  protestuoti,  kam  varo 

mus  dirbti.  Mums  pritarė  visas  lageris  ir  to  rezultatas 
buvo  tas,  kad  tuo  jaus  buvome  išleisti  iš  kalabuzų,  nors 
nuo  darbo  nebuvom  paliuosuoti.  Fašistai  prisiminė 
mūsų  pasakymą,  kada  buvome  suimti,  ir  nuolatos 
mums  prikaišiojo:  “Atvažiavote  darbo  ieškoti,  tai  ir 
dirbkite.” 

Atėjus  pavasariui  padėtis  lageryje  labai  pablogė- 
jo. Atgabeno  daug  naujų  pabėgėlių  iš  vokiečių  okupuo- 
tų kraštų.  Ispanijos  fašistai  pradėjo  kelti  aukštyn  sa- 
vo nosis,  kadangi  naciai  visur  ėjo  pirmyn.  Jie  pradėjo 
galvoti,  kad  fašistai  ir  naciai  užvaldys  visą  pasauli. 
Pradėjo  varžyti  internuotus,  neišleisti  ant  laisvės  ir 
daug  prasčiau  maitinti.  Matomai  jie  jautėsi,  kad  ne- 
reiks prieš  nieką  pasiteisinti. 

Sunkios  sąlygos  privertė  daugelį  planuoti,  kaip 
pabėgti  iš  lagerio.  Vieną  rytą,  darant  patikrinimą,  sar- 
gai pasigedo  dviejų  lenkų  karininkų.  Visą  dieną  vertė 
lagerį,  bet  nerado.  Iš  karto  jie  netikėjo,  kad  galėtų  kas 
pabėgti.  Lageris  buvo  gerai  apsaugotas.  Aukšta  mūri- 
nė siena  buvo  dar  sustiprinta  daugeliu  eilių  spygliuotos 
vielos.  Tarp  tvorų  stovėjo  sargybiniai.  Aplink  buvo  ap- 
šviesta elektros  šviesa. 

Sekantį  rytą  jie  pasigedo  dar  septynių  lenkų.  Vi- 
sa lagerio  administracija  įpuolė  į desperaciją.  Pradė- 
jo mušti  visus,  ant  kurių  tik  užkliuvo. 

Vienas  lenkas  virto  išdaviku  ir  jis  išdavė  pabėgi- 
mo vietą.  Trečią  naktį  fašistai  sučiupo  naujai  bėgan- 
čius ir  taip  juos  kankino,  kad  vienas  neteko  proto.  Pa- 
sirodė, kad  pabėgimas  įvyko  iš  koplytėlės,  kuri  buvo 
prie  mūrinės  sienos.  Koplytėlėj  kas  sekmadienį  įvykda- 
vo pamaldos.  Lenkai  eidavo  melstis  kas  vakarą.  Kuo- 
met vieni  meldėsi,  tai  kiti  kasė  tunelį.  Tai  buvo  sun- 
kus ir  pavojingas  darbas.  Jis  tęsėsi  apie  4 mėnesius. 
Žemes  turėjo  nešti  kišenėse,  kurios  buvo  prisiūtos  iš 
vidaus  skvernų.  Tunelis  prasidėjo  koplytėlėj,  po  grin- 
dimis. Jis  buvo  virš  100  metrų  ilgio  ir  išėjo  į viršų  už 

geležinkelio,  erškėčių  krūme. 

Man  teko  paskui  kalbėtis  su  vienu  iš  tų,  kurie  ban- 
dė bėgti,  bet  buvo  sugauti.  Kuomet  jie  išlindę  iš  tu- 
nelio krūmuose,  tai  pastebėję,  kad  krūmas  apsuptas. 
O kuomet  bandę  išlysti  atgal  į koplytėlę,  tai  juos  te- 
nai pasitikę  sargai  ir  suėmę.  Tuomet  jiems  fašistai  ne- 
gailėjo nieko.  Kaip  jie  išliko  gyvi,  tai  nežinia. 

Lageryje  sąlygos  ėjo  vis  blogyn.  Maistas  buvo 
tiktai  žolė.  Pradėjome  organizuoti  bado  streikus. 
Kuomet  buvo  viskas  nutarta,  lenkai  pirmieji  stojo  į 
streiką.  Kada  visus  varė  prie  katilo,  lenkai  praėjo  pro 
katilą  ir  nei  vienas  neėmė  tos  sriubos.  Juos  pasekė  ki- 
tos grupės  ir  taip  buvo  paskelbtas  bado  streikas.  Visi, 
kurie  gavo  pakelius  nuo  konsulų,  taipgi  atsisakė  juos 
priimti. 

Mūsų  reikalavimas  buvo  — laisvė.  Pasiuntėm  tele- 
gramą Ispanijos  vidaus  reikalų  ministerijai,  kad  pa- 
leistų visus  tuos,  kurie  negali  išvažiuoti  į savo  šalis; 
kad  jie  turėtų  teisę  išvažiuoti  į kurią  nors  neutralią 
šalį. 

Praslinko  pora  dienų,  o atsakymo  iš  niekur  nėra. 
Streikas,  tačiau,  nesilpnėja.  Visi  pasiryžę  tęsti.  Mūs, 
penktą  kuopą,  varo  prie  darbo  ir  bando  versti  imti  val- 
gį. Prieš  tai  kilo  protestas  visame  lageryje.  Visi  pra- 
dėjo reikalauti,  kad  brigadiečiai  nebūtų  varomi  į dar- 
bą, ir  kad  niekas  neturi  teisės  priversti  juos  imti  valgį. 

šeštą  dieną  visas  lageris  buvo  tikra  ligoninė.  Di- 
džiuma buvo  jau  lovose.  Ir  lagerio  administracija  pa- 
matė, kad  čia  ne  juokas.  Ji  kreipėsi  į atatinkamas  įstai- 
gas. Septintą  dieną  pradėjo  lankytis  komisijos.  Ispa- 
nijos fašistų  valdžia  prižadėjo  išleisti  į laisvę  visus: 
pirmiausia  senus,  jaunus,  kurie  neturėjo  18  metų  am- 
žiaus, ir  invalidus,  o po  jų  visus  likusius,  jeigu  kuri 
neutrali  šalis  priims. 

Streikas  buvo  laimėtas  ir  gyvenimo  sąlygos  lage- 
ryje kiek  pagerėjo.  Mes,  brigadiečiai,  nebuvome  taip 

persekiojami,  galėjome  kreiptis  pas  visokius  konsu- 
lus ir  legacijas  dėl  išgavimo  laisvės.  Aš  dar  kartą 
kreipiaus  prie  anglų  kariško  atašės.  Turėjau  puikų  laiš- 
ką iš  Kanados  nuo  motinos.  Jis  buvo  angliškai  rašytas. 
Atašė  perskaitė  laišką  ir  sugrąžino.  Jis  pažymėjo,  kad 
jis  žino  mano  stovį  Kanadoj  ir  čia,  bet  negalės  nieku 
padėti. 

Nieko  negavęs  pas  anglus,  kreipiausi  pas  belgų 
kunigą,  kuris  kas  savaitę  vykdavo  į Madridą.  Įteikiau 
jam  laišką  anglų  ambasadai  ir  prašiau  perduoti  jį  as- 
meniškai. Už  savaitės  laiko  gavau  laišką  iš  anglų  am- 
basados iš  Madrido.  Tai  buvo  pirmas  laiškas  nuo  anglų 
ambasadoriaus. 

Laiškas  buvo  prielankus  ir  sukėlė  manyje  daug 
vilties.  Mano  motinos  laišką  jis  persiuntęs  į Portuga- 
liją, Kanados  legacijai,  ir  kad  jis  tikisi,  jog  trumpu 
laiku  aš  būsiąs  pripažintas  kanadiečiu  ir  ištrauktas  iš 
Ispanijos. 

Laukiau  kas  bus  toliau,  atsakymo  iš  Portugalijos. 
Tuo  tarpu  iš  lagerio  išeidavo  į laisvę  nuo  20  iki  50  as- 
menų kasdien.  Mus  tikrino,  kad  už  trijų  mėnesių  laiko 
visi  būsime  laisvi.  Visi  buvo  užganėdinti,  išskyrus  tuos, 
kurie  neturėjo  užtikrinimų  iš  savo  šalių  atstovybių. 
Bet  ir  tie  mėgino  rasti  kelią  į laisvę. 

ARČIAU  PRIE  LAISVES 

Man  teko  susipažinti  su  daugeliu  lenkų  karininkų. 
Nutariau  pasidaryti  lenku  ir  tokiu  būdu  bandyti  iš- 
trūkti iš  nelaisvės. 

Vieną  dieną  prieš  kalėdas,  1942  metais,  susiėjau 
su  lenkų  kapitonu.  Jis  simpatizavo  Sovietų  Sąjungai  ir 
atjautė  brigadiečius.  Vaikščiodami  po  lagerio  kiemą 
apkalbėjome  dienos  klausimus.  Ant  galo  aš  jam  ta- 
riau : 

— Ponas  kapitone,  aš  paeinu  iš  lenkų  šeimos.  Ar 
galima  būtų  tapti  Lenkijos  piliečiu? 

Jis  kiek  patylėjo  ir  tarė : 

— Taip,  aš  galiu  tau  padėti  tame  reikale.  Bet  tu 
turi  pasakyti  man  visą  teisybę. 

Jis  žinojo,  kad  esu  brigadietis. 

Kuomet  aš  jam  viską  išpasakojau,  jis  vėl  sako 
man: 

— Gerai.  Rytoj  10  valandą  ryto  ateisi  į raštinę, 
kur  turėsi  daug  meluoti,  nes  turi  sakyti,  kad  tėvas  bu- 
vo lenkas,  o motina  lietuvė,  ir  kad  visi  broliai  ir  sese- 
rys yra  gimę  Vilniuje.  Aš  irgi  paeinu  iš  Vilniaus. 

Jis  nurodė  man  viską,  kaip  aš  turiu  sakyti  ir  pri- 
žadėjo būti  liudininku.  Man  buvo  uždrausta  sakyti, 
kad  buvau  tarptautinėj  brigadoj. 

Mudu  išsiskyrėm.  Per  visą  naktį  beveik  nemiego- 
jau, o dariau  planus  dėl  rytojaus.  Čia  aš  mačiau  vie- 
nintelę progą  išsiliuosavimui  iš  Ispanijos  fašistų  na- 
gų. Jeigu  gerai  pavyks,  tai  tapsiu  “lenku”  ir  lenkų 
atstovybės  padedamas  išeisiu,  o jei  ne,  tai  tuomet  reiks 
nykti  lageriuose  ir  laukti  kokio  nors  galo. 

Tiesa,  mano  laiškas  buvo  pasiųstas  pas  Kanados 
legaciją  Portugalijon,  bet  mano  viltis  tame  buvo  labai 
abejotina.  Jeigu  per  tiek  laiko  anglų  atstovybės  ma- 
ne ignoravo,  tai  vargiai  bus  kokia  nauda  ir  toliau. 
Susitvarkiau  visus  atsakymus  į numatomus  klau- 

simus,  kad  nesusimaišyti,  ir  bandžiau  juos  gerai  atsi- 
minti. Taip  tai  laukiau  rytdienos  su  didžiausiu  nekant- 
rumu. Naktis  buvo  tokia  ilga,  kad  atrodė,  jog  bent 
kelios  susiliejo  į vieną. 

Ant  rytojaus,  nieko  nelaukdamas,  drožiu  į lenkų 
štabą.  Man  įėjus  į vidų,  vienas  tuo  jaus  užkalbino: 

— Nu,  co,  litvine?  Pšines  dževo  dle  nas? 

Mat,  aš  dažnai  atnešdavau  jiems  malkų,  o jie  man 
už  tai  gerai  atsilygindavo. 

Aš  jam  atsakiau,  kad  šiuo  sykiu  atėjau  ne  su 
malkomis,  bet  su  svarbiu  klausimu.  Liepė  sėstis  ir  pa- 
aiškinti, kame  dalykas. 

Kai  aš  išaiškinau  dalyką,  visi  tenai  buvusieji  net 
nustebo.  Bet  jiems  nebuvo  kada  daug  galvoti,  nes  tuo- 
jaus  įsimaišė  mano  prietelius. 

— Aš  labai  gerai  pažinau  tavo  tėvą  ir  motiną,  — 
tarė  kapitonas.  — Jis  buvo  stalius,  o mama  dirbo  fabri- 
ke. 

Kapitono  išsitarimas,  kad  pažįsta  mano  tėvus,  len- 
kus dar  labiau  nustebino.  Vienas  ir  kitas  pradėjo  aiš- 
kinti, kad  aš  esu  ne  lietuvis,  o lenkas.  Tuojaus  padavė 
popierį  užpildyti  dėl  pilietybės.  Kapitonas  paėmė  po- 
pierį,  pareikšdamas,  kad  jis  padės  man  užpildyti.  Jis 
paėmė  plunksną  ir  pradėjo  klausinėti: 

— Vardas  ir  pavardė? 

— Edvard  Zdanovsky. 

— Kur  gimęs? 

— Vilniuje. 

— Kokiais  metais  gimęs  ? 

— 1904. 

Taip  jis  klausinėjo,  o aš  atsakiau,  iki  buvo  visa 
blanka  užpildyta. 

Kebliausias  klausimas  buvo,  kaip  papuoliau  į ne- 
laisvę. Pasakiau,  kad  likau  nuo  laivo,  nes  pasidaviau 
jūreiviu.  Priežastis  pasilikimo  buvo  — girtuokliavimas. 
Šis  pasakymas  iššaukė  juoką  lenkuose. 

— Jūreiviai  visi  myli  išsigerti,  — tarė  vienas,  — 
bet  tu,  pane  Zdanovsky,  šiuo  sykiu  išsigėrei  perdaug. 
Bet  tai  niekis.  Greitu  laiku  būsi  laisvėj  ir  vėl  galėsi 
plaukioti  lenkų  laivu,  nes  mes  turime  visokių  rūšių  lai- 
vų, o jūreivių  labai  reikia. 

Po  viskam  pasirašiau  ir  momentaliai  tapau  lenku. 

Man  buvo  nemalonu  tokį  žygį  atlikti,  bet  galvojau, 
kad  nieko  blogo  neatsitiks,  jeigu  tas  man  padės  išei- 
ti į laisvę.  “Kaip  greitai  ištruksiu  iš  nelaisvės,  taip 
greitai  atsimesiu  nuo  lenkų  pilietybės,”  galvojau  sau 
vienas. 

Už  poros  dienų  vėl  pasišaukė  į raštinę,  šiuo  sy- 
kiu man  pranešė,  kad  mano  popierius  pasiuntė  į Mad- 
ridą lenkų  legacijai,  ir  kad  jie  yra  tikri,  jog  jie  bus 
priimti.  Man  davė  maisto  pakelį  ir  pinigais  50  pezetų. 
Girdi,  nuo  šios  dienos  gausiąs  maisto,  rūkymo  ir  pini- 
gų, kaip  ir  visi  geri  lenkų  piliečiai.  Aš  tuom  buvau  už- 
ganėdintas. 

Iš  Kanados  legacijos  Portugalijoj  vis  nebuvo  jo- 
kios žinios.  Del  visko  vėl  parašiau  laišką  į Madridą 
anglų  ambasadoriui.  Įdėjau  savo  paveikslą,  kuris  buvo 
imtas  Kanadoj,  kad  įrodyti,  jog  esu  buvęs  Kanadoj. 
Bet  ir  po  šiai  dienai  mano  laiškas  ir  paveikslas  guli 
Madride,  pas  anglų  ambasadorių. 

Nuėjau  pas  kanadiečius,  kurie  irgi  turėjo  savo 
raštinę  lageryje.  Aš  jiems  pranešiau,  kad  parašiau 
laišką  į Madridą  ir  negaunu  atsakymo.  Jie  pareiškė, 
kad  atsakymo  ir  negausiu.  Girdi,  aš  atsisakęs  stoti  į 
anglų  kariuomenę.  O prie  to,  dar  šmeižęs  anglų  val- 
džią. 

— Už  tai,  — tarė  jie  man,  — mes  ir  nenorime 
nieko  bendra  turėti  su  tokiais. 

Tai  išgirdęs  net  nustebau.  Dar  būdamas  San  Se- 
bastiane prašiaus  anglų  konsulo,  kad  priimtų  į naglų 
armiją.  Ir  jis  žadėjo  pasistengti,  kad  aš  būčiau  priim- 
tas į ją.  Man  buvo  nesuprantama,  kas  per  pinklės, 

kieno  tai  darbas,  tokia  biauri  melagystė.  Įtariau  vieną 
estą,  kuris  buvo  biaurus  girtuoklis  ir  visuomet  man 
grūmodavo,  kad  jis  taip  padarys,  jog  aš  niekad  neiš- 
eisiu į laisvę.  Visas  lageris  vadindavo  jį  paprikų,  nes 
jis  visiems  įkyrėjo.  Jis  susirašinėdavo  su  visokių  tau- 
tų konsulais  ir  visuomet  gaudavo  pinigų  iš  tų  konsulų. 
Galimas  daiktas,  kad  tai  galėjo  būti  atlyginimas  už 
melagystes.  Jis  vadinosi  Evald  Krusiment.  Paskiau  jis 
išvyko  Vokietijon. 

Lageryje  prasidėjo  tikras  sujudimas.  Kas  savai- 
tę išleisdavo  po  šimtą  lenkų,  taipgi  leido  ir  kitus.  Mad- 
ride lenkų  atstovybė  pripažino  mane  Lenkijos  piliečiu 
ir  pradėjo  duoti  reguliariai  maisto  ir  pinigų.  Aš  bu- 
vau priskirtas  prie  paskutinės  grupės  dėl  išvykimo. 

Laikas  slinko  taip  labai  pamažu.  Net  nusibodo 
laukti,  kol  atėjo  eilė  išvykti.  Nuobodis  paėjo  svarbiau- 
siai iš  to,  kad  lageryje  nebebuvo  nei  vieno  lenko,  o aš 
vis  dar  ant  vietos  buvau.  Jau  buvau  pradedąs  nustoti 
vilties  išeiti  į laisvę. 

Galų  gale  gavau  pranešimą  iš  Lenkų  Raudonojo 
Kryžiaus,  kad  jeigu  būsiu  išleistas,  tai  kad  niekur  ki- 
tur nevykčiau,  kaip  tik  į Madridą  ir  tenai  užsiregis- 
truočiau lenkų  legacijoj,  nežiūrint  to,  kad  būtų  įsakyta 
kur  kitur  vykti.  Legacijoj  esą  viskas  prirengta  dėl 
manęs. 

Tai  buvo  drąsinanti  žinia.  Bet  aš  turėjau  ir  toliau 
skaldyti  malkas,  kaip  skaldęs.  Vieną  dieną,  ir  tos 
dienos  aš  niekad  neužmiršiu,  beskaldant  malkas,  atėjo 
seržentas  su  popierių  rankoj  ir  ispaniškai  man  tarė : 

— Klausyk,  lietuvi.  Jau  gana  dirbti.  Tu  jau  lais- 
vas ir  šiandien  antrą  valandą  po  pietų  išeini  iš  šio  la- 
gerio. Galėsi  eiti,  kur  tik  nori. 

Aš  iš  džiaugsmo  net  pašokau.  Ilgai,  ilgai  lauktoji 
valanda  atėjo!  Trenkiau  kirvį  į žemę  ir  pasišokėjau 
aukštyn.  Iš  karto,  rodos,  buvau  kaip  ir  pamišęs.  Neži- 
nojau ką  veikiu. 


— 134  — 


Tai  buvo  1943  metų  balandžio  30  dieną. 

Kada  sugrįžau  į baraką,  visi  mane  pasitiko  ir 
sveikino  su  laisve.  Pradėjo  mane  vaišinti.  “Mamaša  iš- 
važiuoja į laisvę,”  šaukė  jie  gerdami  vyną.  “Geriau- 
sios laimės!” 

Jie  mane  vadindavo  mamaša  už  tai,  kad  aš  visus 
aprūpindavau  sriuba  iš  virtuvės  ir  malkomis,  o prie  to, 
mezgiau  pančiakas,  pirštines  ir  kitokius  moteriškus 
darbus  dirbau.  Nors  man  toks  vardas  nepatiko,  bet 
nebuvo  dėl  ko  ir  priešintis. 

Man  beatsisveikinant  su  draugais,  įėjo  pašto  tar- 
nautojas ir  pranešė,  kad  yra  laiškas  iš  Amerikos,  taip- 
gi ir  pinigų.  Gavau  laišką  ir  125  pezetus  pinigais.  Jie 
buvo  nuo  motinos  iš  Kanados.  Tai  buvo  malonus  mo- 
mentas. Laisvė,  laiškas  ir  pinigai. 

Kadangi  laiminga  valanda  nuolatos  artėjo,  tai 
nebebuvo  laiko  žiopsoti.  Reikėjo  tinkamai  atsisveikin- 
ti su  draugais. 

Sugrįžęs  atgal  į baraką,  radau  seržentą  laukiant. 
Jis  mane  nusivedė  į raštinę,  kur  turėjau  pasirašyti, 
kad  bėgyje  šešių  mėnesių  turėsiu  išvykti  iš  Ispanijos. 

Einant  iš  raštinės  linkui  vartų,  mane  lydėjo  dide- 
lis būrys  draugų.  Prie  vartų  priėjo  prie  manęs  alferis, 
rankoj  laikydamas  keletą  popierių.  Tai  buvo  iš  Ispani- 
jos Raudonojo  Kryžiaus.  Pasirodė,  kad  mes  buvome  pa- 
vesti Raudonojo  Kryžiaus  žinion  ir  turėjome  vykti  į 
Barceloną.  Jis  iššaukė  paleidžiamuosius  pavardėmis  ir 
iššauktieji  turėjo  eiti  į civilės  gvardijos  raštinę. 

Raštinėj  pertikrino,  ar  paleidžiamieji  tikrai  yra 
tie  patys  asmenys.  Tarnautojai  apsiėjo  su  mumis  labai 
mandagiai.  Matomai  jie  norėjo  tuomi  paveikti  mus, 
kad  mes  pamirštume  visas  savo  kančias  fašistų  na- 
guose. 

Perėję  per  raštinę  ir  nuėję  prie  vartų  gavome  tam 
tikrus  pasus.  Karininkas,  kuris  padavė  man  popierį, 
palinkėjo  gero  pasisekimo. 

— Kuomet  sugrįši  į savo  kraštą,  — dadėjo  jis,  — 
nepamiršk  garbingos  mūsų  Ispanijos. 

— Taip,  nepamiršiu,  — atsakiau,  — ir  gal  kada  at- 
vyksiu aplankyti.  — Bet  sau  vienas  nueidamas  galvo- 
jau, kad  turi  ateiti  laikas,  kada  fašistiniai  budeliai  tu- 
rės užmokėti  už  žmonių  kančias. 

Kada  bėgau  į stotį,  dažnai  atsigrįžau  į užpakalį, 
manydamas,  kad  vis  kas  nors  seka  mane  su  šautuvu. 
Sunku  buvo  įsivaizdinti,  kad  aš  jau  laisvas.  Mano  bi- 
čiuliai buvo  jau  tenai  ir  laukė  traukinio  į Barceloną. 

Aš  turėjau  vykti  irgi  į Barceloną,  bet  man  buvo 
įsakyta  vykti  į Madridą,  pas  lenkų  ambasadorių.  To- 
dėl aš  turėjau  atsiskirti  nuo  savo  bičiulių  ir  leistis  į 
Madridą. 

Traukinys  į Madridą  ėjo  vėlai  vakare,  todėl  išėjau 
į miestelį.  Kilo  mintis  aplankyti  tą  neturtingą  šeimą, 
su  kuria  susipažinau  dar  1940  metais. 

Kada  ten  nuvykau,  tai  nieko  neradau.  Pasiteira- 
vus pavyko  patirti,  kad  visa  šeima  kalėjime.  Fašistai 
įkalinę  ją,  kaip  jiems  pavojingą. 

Grįždamas  į stotį,  užėjau  į vieną  kavinę,  kurioj 
turėjau  pažintį  nuo  1940  metų.  Kavinėj  radau  keletą 
pažįstamų,  kurie  papasakojo  man,  jog  gyvenimo  są- 
lygos kasdien  eina  blogyn  ir  blogyn.  Tuo  pačiu  kar- 
tu darbininkų  judėjimas  prieš  fašistų  valdžią  eina  vis 
stipryn.  Liaudis  nenurimsianti  iki  Ispanijos  fašistų 
valdžia  bus  prašalinta. 

Kavinėj  nebuvo  galima  daug  kalbėtis,  nes  buvo 
daug  žmonių,  o jų  tarpe  daug  fašistų  šunelių,  kurie 
klausėsi  žmonių  kalbų  ištempę  ausis.  Tuojaus  priėjo 
prie  mūsų  stalo  du  Ispanijos  civilės  gvardijos  nariai. 
Manęs  paklausė,  ar  turiu  dokumentus,  o ispanus,  ar 
jie  pažįsta  mane.  Ispanai  patvirtino,  kad  jie  pažįsta 
ir  išpasakojo,  kaip  jie  susipažino.  Bet  Franko  sargams 
to  neužteko.  Vienas  iš  jų  priėjo  prie  telefono  ir  pa- 
klausė lagerį,  ar  aš  tikrai  paleistas.  Po  to  jis  paėmė 

mano  dokumentus  ir  išėjo. 

Likusis  sargas  atsisėdo  prie  manęs  ir  pašaukė 
porą  litrų  vyno.  Jis  pripylė  po  stiklą  vyno  mums  vi- 
siems. Tuomet  aš  jį  paklausiau,  kam  jie  atėmė  mano 
dokumentus. 

— Nebijok,  — atsakė  jis.  — Jie  bus  sugrąžinti, 
kai  bus  patikrinti.  Mes  turime  viską  patikrinti,  nes 
tai  mūsų  darbas  ir  duona. 

Jis  vėl  klausė  mane,  kaip  aš  papuoliau  į Ispaniją. 
Kada  aš  pasakiau,  kad  pabėgau  iš  vokiško  jungo,  jis 
skaniai  nusijuokė  ir  prabilo: 

— Padarei  didelę  klaidą.  Iš  mūsų  nagų  toli  nenu- 
bėgsi, nes  vokiečiai  su  Ispanijos  ir  Japonijos  pagalba 
užkariaus  visą  pasaulį. 

Aš  tada  jam  pasakiau,  kad  tokiais  politiniais 
dalykais  nesiįdomauju  ir  savo  pasikalbėjimą  nukreipėm 
į gėrimus  ir  merginas.  Mums  besikalbant  ir  juokau- 
jant, sugrįžo  ir  antrasis  su  mano  liūdymu.  Girdi,  vis- 
kas tvarkoj.  Jis  atsiprašė  manęs  už  savo  pasielgimą, 
paaiškindamas,  kad  tai  jo  pareiga. 

Stotin  mane  palydėjo  abu  ispanai  draugai  ir  abu 
civiliai  Franko  šuneliai.  Kada  darbininkai  atsisveiki- 
no su  manim  ir  norėjo  eiti,  tuomet  sargai  pasakė  jiems, 
kad  jie  turės  eiti  kartu  su  jais,  tai  yra,  su  policija.  Į- 
lipęs  traukinin  pažvelgiau  ir  pamačiau,  kaip  tie  sar- 
gai nusivarė  mano  draugus.  Kas  su  jais  tuomet  atsiti- 
ko, tai  nežinau.  Bet  reikia  manyti,  kad  jie  taipgi  buvo 
įmesti  kalėjiman,  kaip  kad  buvo  padaryta  su  ta  naš- 
le moterimi  ir  jos  vaikais. 

Traukinyje  važiavau  pirmoj  klasėj.  Keleivių  tarpe 
buvo  daugiausia  karininkai  ir  šiaip  aukšti  fašistų  pa- 
reigūnai. Visi  įdomavosi  manimi,  nes  aš  buvau  prastai 
apsirengęs,  o kita,  jie  matė,  kad  esu  svetimšalis.  Šalę 
manęs  sėdėjęs  karininkas  užsirūkė,  padavė  cigaretą 
man  ir  paklausė,  kokios  tautos  esu.  Pasakiau  trumpai, 
kad  esu  lenkas.  Jis  tuomet  pradėjo  man  pasakoti,  kad 

buvęs  Lenkijoj  ir  Lietuvoj,  Latvijoj  ir  Estijoj. 

— Kaip  patiko  Lenkija  ir  Baltijos  kraštai?  — pa- 
klausiau. 

— Tie  kraštai  man  patiko  labai,  bet  žmonėmis, 
tai  negalima  labai  pasitikėti,  — atsakė  jis.  — Vienas, 
be  ginklo,  niekur  negali  nei  kojos  iškelti. 

— Matomai  jūs  labai  blogai  elgėtės  su  jais?  — 
vėl  paklausiau. 

— Mes  elgėmės  labai  gražiai,  o ypač  su  mergino- 
mis ir  moterimis,  bet  vokiečiai,  tai  ištikrųjų  elgėsi  su 
visais  labai  žiauriai,  o ypač  su  lenkais.  Su  rusų  ir  žy- 
dų žmonėmis,  vokiečiai  visai  nesiskaito.  Jeigu  kuris 
kareivis  nušauna  vieną  ar  kitą,  tai  už  tai  gauna  pagy- 
rimą. Mat,  vokiečiai  nori  tą  rasę  visai  išnaikinti. 

Jis  kalbėjo  man  visu  keliu,  kad  net  nusibodo  klau- 
syti. Man  buvo  skaudu  girdėti,  kaip  vokiečių  pavergti 
žmonės  yra  visaip  niekinami  ir  žudomi.  Manyje  vėl 
kilo  noras  prisidėti  prie  kokios  nors  armijos  ir  stoti 
kovon  prieš  tuos  barbarus.  Jis  išlipo  Zaragozoj  ir  man 
buvo  daug  lengviau. 

Išlipęs  iš  traukinio  Madride,  tuojaus  pasigriebiau 
taksį  ir  pasileidau  tiesiai  į lenkų  legaciją.  Paskambinau 
ir  išėjo  sargas.  Jis  klausia  mane,  ką  noriu  matyti.  Pa- 
aiškinau, ką  aš  noriu  matyti,  bet  jis  pasakė,  kad  da- 
bar negalima,  nes  visi  ponai  turi  posėdį.  Liepė  atei- 
ti kurią  kitą  dieną. 

— Bet  aš  neturiu  kur  eiti,  — tariau  jam  protes- 
tuodamas. — Aš  tik  ką  atvykau  iš  Miranda  de  Ebro 
lagerio. 

— Gerai,  — tarė  sargas,  išklausęs  manęs.  — Kaip 
tamstos  pavardė?  — Jis  užsirašė  mano  vardą  ir  pavar- 
dę ir  liepė  palaukti.  Po  kiek  laiko  sugrįžo  ir  liepė  eiti  į 
vidų. 

Viduj  radau  daug  ponų.  Jų  tarpe  buvo  ir  mano 
prietelis  karininkas,  kuris  tuojaus  priėjo  prie  manęs 
ir  ištiesė  ranką  sakydamas: 

— Na,  tai  kaip  gyvuoji,  ponas  Zdanauskai?  Mes 
jau  senai  laukiame. 

Jis  mane  supažindino  su  visais  tenai  esančiais  ir 
paklausė,  kaip  stoviu  su  pinigais.  Paaiškinus,  kad  ne- 
turiu nei  skatiko,  viską,  surašė  ir  paskyrė  man  viešbu- 
tį, kur  daugiau  lenkų  buvo.  Po  viskam  jis  man  davė 
200  pezetų  ir  pasakė,  kad  neilgai  trukus  aš  būsiu  lais- 
vas. Jeigu  iškils  kokių  nemalonumų,  sakė  jis,  tai  kreip- 
tis pas  jį.  Aš  jam  padėkojau  už  viską  ir  išėjau. 

Vėl  pasišaukiau  taksį  ir  nuvažiavau  į viešbutį. 
Viešbutis  buvo  pirmos  klasės.  Aš  niekad  nesitikėjau 
tokiame  viešbutyje  būti.  Pirmiausiai  nuėjau  į vonią  ir 
gerai  išsiprausiau  šiltame  vandenyje.  Tai  pirmu  kartu 
penkių  metų  bėgyje  išsiprausiau  šiltame  vandenyje. 

Išsimaudęs,  pareikalavau  butelio  vyno  ir  pusės  tu- 
zino kiaušinių.  Kiaušinius  sumušiau  ir  sumaišiau  su 
romu.  Išsigėriau,  užsirūkiau  ir  kritau  į minkštą  lovą. 
Per  penkius  metus  valiojausi  ant  cementinių  grindų, 
o dabar  atsiguliau  į tokią  minkštą  lovą.  Atsiguliau  va- 
kare ir  pabudau  vakare.  Pasirodė,  kad  išmiegojau  visą 
parą. 

Valgykloj  radau  virš  20  lenkų.  Jie  tuojaus  pradėjo 
klausinėti,  kas  per  vienas  esu.  Pasakiau,  kad  lenkas 
ir  tuojaus  prasidėjo  mūsų  pažintis. 

Didžiuma  jų  buvo  pabėgę  iš  Sovietų  Sąjungos  ir 
jie  šmeižė  Sovietų  Sąjungą  kaip  išmanydami.  Del  to 
jie  buvo  man  ne  draugai  ir  aš  pradėjau  vengti  jų  kiek 
galėdamas. 

Nutariau  eiti  į miestą  pasižiūrėti.  Man  rūpėjo  pa- 
matyti ypač  tas  vietas,  kur  ėjo  mūšiai  laike  karo.  Pir- 
miausiai nudrožiau  prie  seminarijos.  Visa  apylinkė  bu- 
vo sugriauta  Franko  kanuolių  ir  neturtingi  žmonės  gy- 
veno griuvėsiuose.  Jų  gyvenimas  buvo  labai  skurdus. 
Visi  kentė  didelį  nedateklių  ir  vaikščiojo  nuplyšę,  basi. 
Priėjo  prie  manęs  berniukas  ir  paprašė  10'  centų. 

— Esu  labai  alkanas,  — tarė  jis.  Aš  ištraukiau  5 

pezetus  ir  padaviau  jam.  Jis  pagriebė  juos  ir  šaukda- 
mas pasileido  bėgti.  Aš  ėjau  toliau  ir  visur  buvo  tas 
pats  vaizdas. 

Grįždamas  užėjau  į tą  pačią  vietą,  kur  sutikau 
berniuką.  Šiuo  kartu  apspito  mane  visas  jų  pulkas  ir 
turėjau  daug  bėdos,  kol  aš  pasiliuosavau  iš  jų.  Turėjau 
visus  apdalinti  sulig  savo  išgalės. 

Visas  miestas  buvo  toks  pat,  kaip  kad  buvo  1937 
metais.  Jis  buvo  gerokai  apgriautas  fašistų  kanuolių 
ir  orlaivių  ir  taip  riogsojo.  Tiktai  pačiame  centre  mies- 
to buvo  kiek  mažiau  griūvėsiu.  Visur  nebuvo  jokio 
linksmumo.  Tiktai  tie  buvo  linksmi,  kurie  turėjo  šiltas 
vietas  fašistų  valdžioje. 

Mieste  ant  kiekvieno  žingsnio  matėsi  policija.  Jos 
buvo  visokių  rūšių:  gvardija  civil,  gvardija  motoriza- 
cia,  gvardija  kabalieria,  gvardija  asalto,  policija  de 
siudad,  policija  de  trafiko  ir  t.t.  Policistai  sudarė  be- 
veik didžiumą  žmonių  gatvėse.  Darbininkai  buvo  labai 
lengvai  išskiriami,  nes  jie  buvo  išvargę,  išblyškę,  dra- 
panos prastos,  sulopytos.  Daug  moterų  buvo  basomis 
kojomis.  Vaikučiai  rankiojo  ant  gatvių  apelsinų  žieves 
ir  cigaretų  galus. 

Vaikštant  po  miestą  buvo  galima  aiškiai  matyti, 
kokia  žmonių  padėtis  prie  fašistinės  valdžios.  Per  pen- 
kius  metus  fašistų  režimas  ne  pakėlė  Ispanijos  žmonių 
gyvenimo,  o nupuldė  jį.  Pirm  Franko  pergalės  gyveni- 
mas buvo  daug  geresnis. 

Kai  sugrįžau  į viešbutį,  lenkai  pradėjo  klausinėti, 
kur  buvau.  Jie  pamanę,  kad  aš  paklydau.  Aš  jiems  at- 
sakiau, kad  nebuvau  paklydęs,  bet  lankiausi  puikiose 
vietose:  muziejuje,  žvėrinčiuje  ir  t.t.  Jie  tuo  buvo  nu- 
stebinti. Girdi,  tik  dvi  dienos  Madride,  o jau  aplankęs 
tokias  vietas.  Dauguma  iš  jų  Madride  jau  trečias  mė- 
nuo, o dar  nebuvo  tokiose  vietose.  Ir  kur  jie  bus,  nes 
jiems  labiau  rūpėjo  gėrimas  ir  paleistuvystė. 

ISPANIJOS  LIAUDIS  NEMIEGA 

Po  vakarienės  su  dviem  lenkais  išėjome  į vieną 
kavinę.  Tai  buvo  Atochas  kavinė  ir  lenkai  ją  labai  gy- 
rė. Toj  kavinėj  buvo  galima  pigiai  laiką  praleisti.  Už- 
teko nusipirkti  kavos  puoduką,  o viskas  kitas  buvo 
veltui. 

Kuomet  įėjome  į kavinę,  ji  buvo  jau  pilna  publikos. 
Mes  dar  šiaip  taip  prisigrūdom  prie  vieno  staliuko  ir 
užėmėm  jį.  Prie  jo  sėdėjo  keletas  merginų.  Lenkai  pra- 
dėjo aiškinti  man,  kiek  kuri  mergina  kainuoja,  ir  kuri 
yra  gera,  o kuri  netikus.  Mums  bešnekant,  priėjo  vie- 
na mergina.  Ji  padavė  man  ranką  ir  paklausė: 

— Ar  nepažįsti  manęs,  Edvardai? 

Aš  pakračiau  galvą,  kad  ne. 

Man  pasidarė  žingeidu,  kur  ji  sužinojo  mane.  Tuo 
tarpu  mano  bičiuliai  lenkai  pradėjo  juoktis.  Jie  man 
paaiškino,  kad  tos  merginos  visados  peršasi  naujiems 
lankytojams.  Girdi,  jos  žino,  kad  tokie  dar  turi  pinigų. 

Mergina  ir  toliau  kalbėjo  į mane,  bet  aš  nebekrei- 
piau atydos  į ją.  Bet  tas  nieko  negelbėjo.  Tuomet  pa- 
aiškinau jai,  kad  neturiu  pinigų  ir  todėl  negaliu  nieko 
bendra  turėti  su  ja.  Sykiu  paprašiau  pasakyti,  kaip 
ji  sužinojo  mano  vardą.  Bet  ji  atkirto,  kad  čia  ne  vieta 
apie  tai  kalbėti.  Paskui  dadėjo : 

— Jeigu  neturi  pinigų,  tai  aš  turiu  keletą  pezetų. 
Einam  su  manim,  o aš  tau  viską  išaiškinsiu. 

Nusprendžiau  eiti. 

Atsisveikinau  su  savo  bičiuliais  lenkais,  o jie  įspė- 
jo mane,  kad  būčiau  atsargus,  kad  nebūčiau  apiplėštas. 

— Nesirūpinkit,  — atsakiau  jiems.  — Aš  steng- 
siuos būti  atsargus. 

Mergina  ir  aš  išėjome  iš  kavinės. 

Kaip  tik  išėjome  iš  kavinės,  ji  paėmė  mane  už  ran- 
kos, o aš,  nieko  nelaukdamas,  vėl  paklausiau,  kaip  ji 
mane  pažinojo  ir  kur  mes  einame.  Ji  į mano  klausimus 

neatsakė,  tik  pareiškė,  kad  labai  užganėdinta,  jog  aš 
galiu  kalbėti  ispaniškai.  Paskui  ji  paklausė,  iš  kur  aš 
atvykau  į Madridą. 

— Iš  Miranda  de  Ebro  lagerio,  — atsakiau  jai. 

Nieko  nelaukdamas  aš  jai  išpasakojau,  kaip  pate- 
kau į Ispaniją  (pakartodamas  lenko  jūrininko  istoriją) 
ir  pakliuvau  į tą  vietą.  Tiesos  nesakiau,  nes  nežinojau, 
su  kuo  kalbu.  Ji  išklausė  ramiai  ir  tarė : 

— Tu  esi  ne  lenkas. 

Man  buvo  nei  šis,  nei  tas. 

— O iš  kur  tu  žinai,  kad  aš  ne  lenkas  ? 

— Tu  esi  kanadietis,  ar  ne  taip? 

— Visai  ne. 

— Tu  man  meluoji  viską,  ką  tik  sakai. 

Aš  tvirtinau,  kad  tiesą  sakau,  bet  mažai  ką  gelbė- 
jo. Didelis  mano  užsispyrimas,  tačiau,  pasuko  mūsų 
kalbą  į kitą  pusę. 

— Na,  tai  pasakyk  man,  kur  tu  išmokai  ispaniš- 
kai? — tarė  ji,  pradėdama  kitą  kalbą. 

— Esu  lenkų  jūreivis  ir  man  teko  plaukioti  po 
platųjį  pasaulį,  — kalbėjau  jai.  — Plaukiojau  ant  ispa- 
nų laivų  ir  tokiu  būdu  gavau  progą  išsimokinti  ispa- 
niškai. — Kiek  buvo  matyti  iš  jos  akių,  ji  netikėjo,  ką 
aš  kalbu,  bet  nesiginčijo  ir  taip  kalbėdamiesi  ėjome  ilgą 
laiką,  iki  pasiekėme  užmiestį. 

— Tai  čia  netoli  gyvena  mano  sesutė,  — tarė  ji, 
mums  besiartinant  prie  vienos  vietos.  — Mes  einame 
pas  ją.  Ji  serga. 

— Kas  jai  yra? 

— Kalėjimo  liga,  — trumpai  atsakė. 

Aš  supratau  ką  tai  reiškia,  tačiau  neišsidaviau. 

— Kaip  tai  gali  būti  kalėjimo  liga? 

— Tuojaus  suprasi. 

Kuomet  priėjome  prie  griūvėsiu  netoli  seminari- 
jos, ji  pirštu  parodė  ir  tarė: 

— Tai  kur  aš  gyvenu  su  sesute. 

Belstis  nebuvo  kur,  nes  durų  vietoj  buvo  maišas. 
Kuomet  įėjome  į vidų,  ji  tuojaus  paklausė  savo  sese- 
rį, kuri  gulėjo  ant  žemės: 

— Rože,  pažįsti  šitą  vaikiną? 

Sesuo  pakėlė  galvą,  pažiūrėjo  ir  pasakė,  kad  ne- 
gali atsiminti,  ar  ji  yra  mačiusi  kur  mane  ir  pareiškė : 

— Teresyte,  kodėl  tu  jį  atsivedei  į tokį  urvą? 

— Šis  vaikinas  yra  Edvardas  Zdanauskas.  Pameni, 
kuomet  jis  buvo  sužeistas,  tai  mudvi  slaugėm  jį  Kas- 
telon  de  Plans  ligoninėj. 

— O ! Tai  aš  turiu  jį  pažinti,  nes  tik  vienas  kana- 
dietis tuomet  buvo  toj  ligoninėj.  Kaip  jis  čia  pakliuvo? 
Kaip  tu  jį  pažinai? 

Sesuo  paaiškino,  kur  ir  kaip  mane  susitiko. 

— Ar  jis  kalba  ispaniškai?  — paklausė  ligonė. 

— Taip. 

Joms  taip  besikalabnt,  aš  tylėjau  ir  bandžiau  jas 
prisiminti. 

— Parodyk  savo  blauzdą?  — paprašė  Teresyte. 
— Rožytei  bus  lengviau  atsiminti. 

Aš  nežinojau  nei  ką  daryti.  Norėjau  priešintis. 
Bijojau,  kad  nebūtų  kokia  provokacija,  kokia  kilpa. 
Penki  metai  kalėjimų  ir  lagerių  baisių  kankynių 
pergyvenimai  ragino  būti  atsargiam,  o tokiose  kavinė- 
se būna  visko.  Galimas  daiktas,  kad  nekurie  lenkai  no- 
ri sugauti  mane.  Bet  tuo  patim  kartu  buvo  aišku,  kad 
jos  pažįsta  mane.  Nusprendžiau  neprisipažinti.  Teresy- 
tė  tuo  tarpu  priėjo  ir  pakėlė  kelines.  Pasirodė  blauz- 
da, ant  kurios  buvo  ženklas  buvusios  žaizdos. 

— Matai,  Rožyte,  negali  būti  klaidos.  Tu  atsime- 
ni, kaip  jam  buvo  peršauta  blauzda. 

— Tai  Edvardas,  nėra  jokios  abejonės,  — tarė 
Rožytė. 

— Taip,  — atsakiau  aš.  — Mano  vardas  Edvar- 
das, bet  jūs  klystate,  kad  tas  pats.  Aš  jokioj  ligoninėj 
nebuvau  ir  dar  Ispanijoj.  Koją  susižeidžiau  ant  laivo, 

daug  metų  atgal. 

— Pasakyk,  kodėl  tu  nenori  prisipažinti  mums? 
Nebijok  nieko,  nes  mes  tebesame  tokios,  kokios  buvo- 
me. Rožytė  keturius  metus  sėdėjo  kalėjime  tik  už  tai, 
kad  turėjo  medalį  iš  respublikos  valdžios  už  drąsumą. 
Del  to  ji  dabar  tokioj  padėtyj.  Aš  irgi  sėdėjau  kalėjime 
du  metus.  Išėjus  iš  kalėjimo  gavau  blogus  dokumentus. 
Darbo  gauti  negalima.  Štai  kodėl  aš  turiu  trankytis 
po  kavines  ir  tokiu  būdu  uždirbti  duoną  sau  ir  sergan- 
čiai sesutei.  . . Kur  tėvai,  tai  ir  šiandien  nežinom.  Tik- 
riausiai nužudyti.  Mes  neturime  net  teisės  jų  ieškoti. 

Mergina  susigriaudino  ir  nuleidus  galvą  apsiaša- 
rojo. Aš  vistiek  laikiausi  savo.  Tuomet  Teresė,  atsisu- 
kusi į mane  tarė  pro  ašaras : 

— Tur  būt  per  tiek  metų  tu  viską  pamiršai.  . . 
Nebe  pameni,  kaip  eidavom  kartu  į kino  teatrą,  į šo- 
kius? Tu  negalėjai  tada  kalbėti  ispaniškai,  bet  visuo- 
met mėginai  išaiškinti  man,  kad  po  karo  atsiimsi  mane 
į Kanadą,  o aš  tau  vis  sakydavau,  kad  po  karo  bus 
gera  Kanada  ir  Ispanijoj,  ir  kad  aš  tavęs  neleisiu  atgal 
į Kanadą.  Ar  tu  užmiršai  ir  tuos  visus  bučkius?.  . . 

Buvo  ilga  pauza.  Po  to  ji  vėl  pradėjo : 

— Tu  turi  prisipažinti,  nes  mes  tiek  mažai  tokių 
draugų  turime.  O kas  link  mano  šiandieninio  gyvenimo, 
tai  esu  priversta  taip  gyventi.  Tūkstančiai  taip  gyvena 
ir  tokiu  būdu  sau  pelno  duoną. 

Tylėdamas  klausiau  jos  kalbos.  Mano  širdis  pil- 
nai suprato  jų  padėtį.  Bet  ką  aš  galiu  padaryti? 

— Suprantu  gerai,  kokioj  padėtyje  esate,  bet  kuo 
aš  galiu  jums  padėti?  Juk  esu  ateivis  ir  man  rūpi,  kaip 
greičiau  pasprukti  iš  Ispanijos. 

Jos  abi  tylėjo,  giliai  susimąsčiusios.  Aš  atsistojau 
ir  tariau: 

— Labai  nemalonu,  bet  turiu  eiti.  Matote,  aš  nesu 
pilnai  laisvas.  Bet  aš  esu  tikras,  kad  rytoj  galėsime 
vėl  susitikti. 

— Ką  gi  padarysi,  — tarė  Teresytė.  Paskui  pridė- 
jo : — Aš  tave  palydėsiu,  nes  tu  gali  paklysti.  Kur  gy- 
veni? 

— Plaza  de  Sol,  ant  Arinai  gatvės. 

— O,  tai  labai  toli  nuo  čia.  Reiks  eiti  apie  valan- 
dą laiko. 

— Jūs  pavargsite,  — atsakiau  aš. 

— Niekis,  nepavargsiu,  — atšovė  ji. 

Mes  atsisveikinom  su  Rožyte  ir  išėjom.  Ilgą  laiką 
ėjome  tylėdami.  Ji  ėjo  laikydamosi  mano  rankos.  Ant 
galo  ji  prabilo : 

— Žinai,  Edvarduk,  aš  tave  tebemyliu.  Dar  labiau, 
negu  pirmiau  mylėjau.  Ar  tu  jauti  tą?  — Tai  pasakius 
ji  sužiuro  į mano  akis  ir  laukė  atsakymo. 

— Taip,  jaučiu  labai  gerai,  bet  aš  neturiu  kuo  tau 
už  tai  atsilyginti. 

— Bet  aš  jokio  atlyginimo  iš  tavęs  nereikalauju, 
— greitai  atsakė  ji,  kiek  užsigavusi.  — Būk  geras  ir 
daugiau  tokių  dalykų  nekalbėk.  Man  sunku  suprasti, 
kodėl  tu  vis  užgaudinėji  mane,  lyg  tai  bausdamas  mane 
už  mano  nepasisekimus  gyvenime.  Juk  tai  ne  mano 
kaltė.  — Ji  pradėjo  gailiai  verkti.  Man  pasidarė  gaila 
jos.  Aš  dabar  jau  gerai  atsiminiau,  kaip  mudu  drau- 
gavomės.  Aš  ją  apkabinau  ir  pasibučiavome.  Rodos, 
kad  taip  ir  turėjo  būti. 

Aš  jai  viską  apie  save  teisingai  išsipasakojau.  Ji 
nustojo  verkus. 

— Atleisk,  — pratariau.  — Tai  dariau  aplinkybių 
verčiamas. 

— Taip,  Edvarduk.  Aš  suprantu.  Bet  aš  buvau 
tikra,  kad  tu  esi  tas  pats  ir  nei  kiek  neklydau.  — Jos 
akyse  spindėjo  džiaugsmas.  — Rytoj  aš  supažindinsiu 
tave  su  daugeliu  gerų  draugų  ir  esu  tikra,  kad  tu  būsi 
jais  patenkintas,  — kalbėjo  ji  toliau. 

Apkalbėdami  savo  gyvenimą  ir  vargus,  mes  ėjome 
iki  pat  ryto,  nes  naktis  buvo  labai  trumpa,  o apkalbėti 

buvo  labai  daug. 

Kuomet  sugrįžau  į viešbutį,  visi  ten  buvusieji  įdo- 
mavosi  manimi,  kur  aš  buvau  visą  naktį.  Viešbučio 
šeimininkas  irgi  buvo  kalėjime  per  tris  metus,  nes  bu- 
vo Ispanijos  respublikos  armijoj.  Apie  jį  man  papasa- 
kojo Teresytė.  Ji  mane  drąsino,  kad  prie  progos  galiu 
jam  pasisakyti,  jog  esu  brigadietis. 

Visą  dieną  praleidau  viešbutyje.  Pastebėjau,  kad 
viešbučio  savininkas  labai  įdomaujasi  manimi.  Progai 
pasitaikius  ir  pasisakiau  jam,  kas  per  vienas  esu.  Jis 
tuo  buvo  labai  užganėdintas  ir  mane  puikiai  pavaišino. 
Jis  liepė  saugotis,  kad  niekas  nesužinotų,  jog  dalyva- 
vau Ispanijos  kare. 

Pavakaryje  vėl  suėjau  Teresytę  ir  abu  leidomės 
į užmiestį.  Priėjome  prie  mažos  kavinės. 

— Tai  čia,  Edvarduk,  mes  sueisime  su  draugais, 
— tarė  ji. 

Viduj  radom  desėtką  vyrų  ir  moterų.  Visi  buvo 
tylūs  ir  žiūrėjo  į mane.  Teresytė  pervedė  akim  visus 
ir  tarė : 

— Tęskite,  ponai,  savo  pasilinksminimą  toliau.  Jo- 
kio pavojaus  nėra. 

Visi  vėl  atgijo  ir  prasidėjo  kalbos.  Mudu  atsisėdom 
už  stalo  ir  užsisakėm  užkandžio  ir  po  stikliuką  vyno. 
Patarnautojui  atnešus  mūsų  užsakymus,  Teresytė  ty- 
liai pakuždėjo  jam  į ausį,  kad  aš  esu  brigadietis  ir  jų 
draugas.  Jis  tuoj  supažindino  mane  su  visais  tenai  e- 
sančiais  žmonėmis.  Buvo  malonu  susitikti  su  tais  drau- 
gais, kurie  ir  šiuo  metu  nenuleido  rankų,  kovojo  prieš 
fašizmą.  Paskui  jie  mane  pasikvietė  į namus  ir  išpasa- 
kojo apie  antifašistinį  veikimą.  Jie  parodė  man  ir  gink- 
lus, kuriuos  jie  turėjo.  Jie  buvo  užlaikomi  švariai.  Ateis 
laikas,  kada  jie  bus  panaudoti. 

Iš  jų  sužinojau,  kaip  Madrido  darbininkas  gyvena. 
Paprastas  darbininkas  uždirba  į dieną  nuo  7 iki  8 peze- 
tų.  Bet  vieni  pusėtini  pietūs  kainuoja  apie  12  pezetų. 


— 146  — 


20  cigaretų  kainuoja  nuo  3 iki  5 pezetų.  Tikietas  į kino 
teatrą  miesto  centre  kainuoja  9 pezetus.  Užmiestyje 
kiek  pigesni.  Viena  eilutė  drapanų  kainuoja  nuo  250  iki 
800  pezetų.  Viršutiniai  marškiniai  kainuoja  nuo  25  iki 
120  pezetų.  Čeverykai  nuo  70  iki  250  pezetų.  Tiktai 
vynas  pigus. 

Mane  supažindino  su  vienu  uniformuotu  falangis- 
tu  (Falangistai  yra  biaurūs  generolo  Franko  fašistai) . 
Tas  falangistas  užėmė  labai  svarbią  vietą  Madrido 
mieste.  Jis  mane  pavadino  draugu  ir  tas  man  atrodė 
labai  keista.  Paskui  dalykas  paaiškėjo,  kai  jis  parodė 
Komunistų  Partijos  nario  knygutę. 

— Tau,  drauge,  atrodo  keista,  — tarė  jis,  — kad 
esu  tokioj  negarbingoj  uniformoj.  Mūsų  pareiga  būti 
ir  tokiose  vietose.  Kaip  mes  sužinosime,  kas  dedasi  tarp 
fašistų.  Jeigu  koks  pavojus  mūsų  judėjimui,  tai  aš  tuo- 
jaus  įspėju  draugus.  Laikui  atėjus  numesiu  ją  ir  su 
draugais  triuškinsiu  fašistus. 

Jis  papasakojo,  kad  fašistų  organizacijose  yra  la- 
bai daug  tokių  antifašistų,  kurie  užima  labai  svarbias 
vietas. 

Šis  “falangistas”  supažindino  mane  su  keliais  po- 
licininkais, pas  kuriuos  praleidau  daugelį  vakarų. 

Vieną  dieną,  .pietų  metu,  pastebėjau  viešbutyje  du 
ispanus,  vykstančius  į rusų  frontą  su  taip  vadinama 
Mėlynąja  Divizija.  Man  buvo  įdomu  patirti,  ką  jie  mano 
vykdami  tenai.  Jiedu  sėdėjo  priešais  mane  pietų  laike 
prie  to  paties  stalo.  Pasišaukiau  butelį  gero  vyno  ir 
gero  užkandžio.  Prisipyliau  stiklą  sau  ir  pasiūliau 
jiems.  Jie  vyno  nepriėmė,  bet  kuomet  pasiūliau  užkan- 
dį, jiedu  pasižiūrėjo  vienas  į kitą  ir  pradėjo : 

— Tai  angliško  išdirbimo  užkandžiai  ir  mes  ne- 
norime nieko  bendra  turėti  su  anglais.  Jie  yra  dideli 
mūsų  priešai,  kaip  kad  ir  rusai.  Mes  nenorime  vartoti 
jų  maistą. 

Aš  ir  kiti  sėdėjusieji  nusistebėjome  tokiu  šitų  fa- 

šistų  pasipūtimu  ir  žioplumu. 

— Juk  tai  nesudaro  skirtumo,  kokioj  šalyj  mais- 
tas gamintas,  — atsakiau  jiems.  — Jautis  ar  karvė 
nieko  nenusimano  apie  karo  eigą. 

Diskusijos  su  jais  neapsimokėjo,  todėl  greitai  jas 
ir  nutraukiau. 

Per  du  mėnesius  būnant  Madride  daugiausia  lai- 
ko praleidau  su  draugais  ispanais  ir  Teresyte.  Jiems 
daug  kame  padėjau. 


Antanas  Samuolis 

SUDIE  FRANKO  ISPANIJAI 

Vieną  pavakarį,  man  einant  į viešbutį,  nugirdau 
balsą: 

— Pone  Zdanauskai,  eikš  čia,  turiu  tau  ką  pasa- 
kyti. 

Balsas  buvo  iš  kitos  pusės  gatvės.  Atsisukau  ir 
pamačiau,  kad  tai  Alferis.  Perbėgau  per  gatvę  ir  pa- 
sisveikinom. 

— Rytoj  būsi  jau  kelyje  į Portugaliją.  Mačiau 
tave  ant  sąrašo  legacijoj.  Kuomet  nueisi  į viešbutį, 
manau,  rasi  žinią. 

Padėkojau  jam  už  tokią  žinią  ir  nusiskubinau  į 
viešbutį.  Nespėjau  įeiti,  kaip  mane  pašaukė  prie  tele- 
fono. Girdi,  šaukia  legacija.  Iš  legacijos  man  pranešė, 
kad  rytoj  vakare  turiu  išvykti  iš  Madrido.  Ant  stoties 
būsią  išduoti  visi  reikalingi  dokumentai. 

Buvo  nepaprastai  linksma. 

Po  vakarienės  drožiau  pas  savo  draugus  atsisvei- 
kinti. Draugai  nesijautė  gerai.  Aš  jiems  patikau  ir  jie 
gailėjos,  kad  aš  išvykstu.  Bet  kitos  išeities  nebuvo. 

Laikui  atėjus  pasiėmiau  vežiką  ir  jis  pristatė  mane 
į stotį.  Stotyj  buvo  daug  žmonių,  jų  tarpe  daug  pažįs- 
tamų veidų. 

Mūsų  buvome  82  lenkai,  kurie  turėjome  vykti  į 
Portugaliją.  Čia  išdavė  pasus  ir  gelžkelio  tikietus. 
Man,  tačiau,  tik  gelžkelio  tikietą  davė.  Pradėjau  tei- 
rautis, kodėl  negavau  paso.  Paaiškino,  kad  daugelis 
negavę,  nes  nebuvę  laiko  parengti.  Liepė  dėl  to  nesi- 
rūpinti. 

Į Portugaliją  iškeliavome  1943  metais  birželio  1 
dieną.  Traukinio  išėjimo  laikui  artinantis  prasidėjo  at- 
sisveikinimas. Kiekvienas  lenkas  turėjo  po  meilužę.  Ir 
Edvardas  turėjo  Teresytę,  taipgi  ir  visą  eilę  draugų, 
kurie  atėjo  išleisti.  Stotyje  buvo  didelis  triukšmas.  Gir- 
dėjosi juokai  ir  verksmas.  Nekurie  buvo  ištraukę  vy- 

no,  tai  jie  buvo  labai  smagūs. 

Atėjus  paskutiniam  momentui,  visi  atsisveikinom 
— atsisveikinom  ant  visados.  Atsisveikinom  su  drau- 
gais, meilužėmis  ir  tenai  pergyventais  vargais.  Krūti- 
nė džiaugėsi,  kad  apleidžiame  tą  mūsų  vargų  šalj,  bet 
tuo  pačiu  sykiu  ir  liūdėjo  draugų  ir  draugių,  su  kuriais 
taip  gražiai  sugyvenom.  Kai  tik  traukinys  sujudėjo, 
stotis  pabalo  nuo  skepetaičių.  Mes  žiūrėjome  į draugus 
ir  drauges  ir  jų  liūdnus  veidus  iki  traukinys  nutolo  ir 
nebebuvo  galima  matyti. 

Atsisėdau  pirmos  klasės  minkštoj  kėdėj  ir  susi- 
mąsčiau. Mintys  lakstė  po  platųjį  pasaulį.  Rodės,  kad 
dabar  jau  žengiu  į naują  gyvenimą;  kad  grįšiu  į Ka- 
nadą, pasimatysiu  su  savo  sena  močiute,  su  visais 
draugais,  viską  jiems  papasakosiu,  o paskui  dirbsiu  dėl 
žmonijos  labo. 

Atsiminiau  ir  draugą  Alksnį.  Kilo  klausimas,  ką 
aš  pasakysiu,  kai  paklaus,  kas  atsitiko  su  Alksniu. 
Dar  būnant  tarptautinėj  brigadoj  gavau  iš  Kanados 
kelis  laiškus,  kuriuose  buvo  primetinėjama,  kad  jis 
žuvo  iš  mano  kaltės.  Čia  vėl  kilo  noras  keršyti  fašis- 
tams, mano  draugo  nužudytojams. 

Juo  toliau  galvojau,  'tuo  aiškiau  mačiau,  kas  man 
prieš  akis.  Taip,  aš  stosiu  į Kanados  armiją,  galvo- 
jau vienas.  Vėl  susitiksiu  su  priešais  ir  atsimokėsiu 
jiems  už  viską. 

Taip  man  begalvojant  priėjo  lenkas  ir  pakišo  stik- 
lą koniako.  Sako,  nesirūpink,  nesielvartauk  tiek  daug. 
Girdi,  rasiąs  dar  gražesnių  merginų.  “Būk  sveikas!” 
Padavė  stiklą  ir  liepė  gerti.  “Ant  sveikatos,”  atsakiau 
ir  išgėriau  stiklą  iki  dugno. 

Mūsų  vagonuose  buvo  tikras  bankietas.  Gėrimų 
buvo  visokių  rūšių,  užkandžių  taip  pat  netrūko.  Įsi- 
kaušę  lenkai  pradėjo  dainuoti  savo  patrijotines  dainas. 
Taip  tęsėsi  iki  pat  Portugalijos. 

Man  ne  kartą  kilo  mintis,  kur  lenkai  gauna  pinigų. 

Kita,  kai  jie  čia  taip  šumija,  tai  Lenkijos  žmones  skęs- 
ta varguose.  Bet  triukšmas  ir  dainos  stelbė  mano  min- 
tis. 

Traukinys  sutojo.  Tai  buvo  Portugalijos  rubežius. 
Visi  turėjom  pereiti  per  Ispanijos  muitinę.  Apžiūrėjo 
mūsų  valizas  ir  jeigu  kuris  turėjome  ispaniškų  pinigų, 
tai  išmainė  ant  portugališkų.  Po  to  vėl  sėdom  į trau- 
kinį ir  už  kelių  minučių  buvome  Portugalijoj. 

Įvažiavus  į Portugaliją,  mane  perbėgo  keistas 
jausmas.  Tik  įsivaizdinkit,  aš  buvau  jau  už  Ispanijos 
sienų  ir  generolo  Franko  budelių  rankos  manęs  nebe- 
pasieks. 

— Sudie,  saulėtoji,  varguose  skęstanti,  Ispanija! 

Vienoj  stoty  traukiniui  sustojus,  visi  išlipome  ir 
stotyje  gavome  užkandžio  ir  gėrimo.  Žmonės  atrodė 
labai  simpatiški  ir  teiravosi  kur  važiuojam.  Bet  mes 
patys  nežinojom,  kur  važiuojam. 

Vėl  grįžtame  į traukinį.  Gauname  po  kiek  maisto. 
Daugiausia  buvo  konservai.  Jo  buvo  tiek,  kad  užtektų 
dviem  dienom.  Per  dvi  paras  išbuvome  traukinyje,  kol 
pasiekėm  mažą  Portugalijos  prieplauką. 

Prieplaukoj  mus  išsodino  ir  gražiai  priėmė.  Buvo 
parengti  puikūs  pietūs.  Buvo  pranešta,  kad  galima  eiti 
į miestą,  bet  tik  ant  valandos  laiko.  Tą  išgirdę,  visi 
pasiledom  į miestą. 

Mieste  buvo  galima  pirkti  visko,  kaip  taikos  metu. 
Mes  daugiausiai  pirkom  cigaretų  ir  tabako,  nes  jau 
beveik  neturėjome. 

Prieplaukoj  buvo  matyti  daug  žvejų  laivelių,  o 
kiek  toliau  stovėjo  didesnis  laivas  su  angliška  vėliava. 
Aš  nuėjau  prie  to  laivo. 

Priėjęs  prie  laivo  pasakiau  “Heilo,  boys,”  bet  jie 
man  nieko  neatsakė,  nors  beveik  visi  jūreiviai  buvo 
ant  viršaus.  Aš  pradėjau  kalbinti  juos  toliau,  bet  at- 
rodė, kad  jie  negalėjo  manęs  suprasti.  Vienas  pasižiū- 
rėjo į mane  ir  nusijuokė.  Jis  užklausė,  kas  per  vienas 

esu.  Man  atsakius,  kad  lenkas,  jis  pasakė,  kad  neturįs 
laiko  kalbėti  ir  dadėjo,  kad  jie  tikisi  turėti  lenkų  karei- 
vių. 

Sugrįžęs  atgal,  radau  visus  pasirengusius.  Netru- 
kus buvome  jau  uoste,  prie  to  paties  laivo,  prie  kurio  aš 
buvau  nuėjęs.  Šaukė  pavardėmis  ir  iššauktas  turėjo 
tuojaus  eiti  į laivą.  Visiems  sulipus,  laivas  buvo  at- 
liuosuotas  ir  be  jokio  triukšmo  leidosi  į jūrą. 

Už  poros  dienų  buvome  Gibraltare.  Kelionėj  ant 
laivo  mus  vaišino  labai  gerai.  Miegojome  ant  viršaus. 
Jokio  užpuolimo  iš  priešų  pusės  nebuvo. 

Gibraltare  mus  išsodino  iš  laivo,  susodino  į trokus 
ir  nuvežė  į tam  tikrą  vietą.  Tenai  turėjom  išpildyti 
blankas,  kurios  buvo  lenkų  ir  anglų  kalboj.  Turėjome 
pasirašyti,  kad  stojame  savanoriais  į lenkų  armiją. 

Kai  jau  viskas  buvo  atlikta  ir  pasirašyta,  tai  pra- 
nešė, kad  nuo  dabar  esame  jau  ne  civiliai,  o kareivia,  ir 
kad  turime  klausyti  įsakymų,  būti  disciplinuoti  ir  kad 

tuojaus  gausime  uniformas.  Taipgi  pranešė,  kad  nega- 
lima iš  šios  vietos  rašyti  jokių  laiškų.  Ant  galo  gavome 
po  pusantro  svaro  pinigais.  Tai  buvo  kareivio  10  die- 
nų alga. 

Kitą  dieną  gavome  uniformas  ir  jau  buvome  ka- 
reiviai. Kada  apsivilkome  uniformomis,  pasirodė,  kad 
mūsų  tarpe  būta  daugiau  karininkų,  negu  paprastų  ka- 
reivių. Karininkai  pradėjo  reikalauti,  kad  mes  juos 
saliutuotume.  Aš  gavau  daug  papeikimų  už  prastą  sa- 
liutavimą.  Aš  aiškinaus,  kad  niekad  nebuvau  kareiviu, 
tai  ir  nemoku.  Jie  bandė  mane  išmokinti,  bet  buvo  vel- 
tui. 

Gibraltarą  apleidom  1943  metais,  birželio  15.  Mus 
susodino  į didelį  laivą,  kuris  neturėjo  jokio  vardo.  Ke- 
lionėj ant  jūros  išbuvome  13  parų.  Porą  kartų  fašistai 
bandė  atakuoti,  bet  jie  nelaimėjo.  Jie  neteko  poros  sub- 
marinų. 

Koks  mūsų  džiaugsmas  buvo,  kai  pranešė,  jog  mes 
artinamės  prie  Glasgovo.  Ypač  man  buvo  didelis 
džiaugsmas,  nes  aš  tikėjausi,  kad  Anglijoj  pavyks  rei- 
kalus sutvarkyti  daug  geriau. 

Iš  Glasgovo  mus  atgabeno  į Londoną.  Čia  turėjo- 
me padaryti  deklaracijas.  Kuomet  mane  pašaukė  lenkų 
karininkas,  kad  aš  padaryčiau  deklaraciją,  aš  jam  pa- 
sakiau visą  tiesą.  Lenkas  net  akis  išvertė.  Bet  ant  ga- 
lo tarė: 

— Nors  tu  ne  lenkas,  bet  jeigu  nori,  tai  gali  sto- 
ti į lenkų  armiją. 

Aš  jam  pasakiau,  kad  jeigu  aš  ne  lenkas,  tai  ne- 
noriu ir  į lenkų  armiją  stoti.  Po  to  padėkojau  jiems  už 
patarnavimą  ir  pagalbą.  Su  tuo  ir  užsibaigė  visos  ce- 
remonijos. 

Vėliaus  bandžiau  įstoti  į Kanados  armiją.  Man  bu- 
vo atsakyta,  kad  Kanados  armija  neturi  teisės  imti  ka- 
reivius Anglijoj.  Man  patarė  kreiptis  į Anglijos  armi- 
ją, bet  ir  tenai  mano  pastangos  nuėjo  veltui.  Kame  da- 

lykas,  sunku  pasakyti.  Tokiu  būdu,  veik  tris  mėnesius 
buvau  uždarytas,  kol  ištyrė. 

Vieną  vakarą  pranešė,  kad  ant  rytojaus  išleis  į 
laisvę.  Už  mane  atsakysianti  Tarptautinių  Brigadų 
Asociacija  Anglijoj. 

Ant  rytojaus  davė  man  vieną  kareivį  palydovą, 
kuris  pristatė  į brigadiečių  raštinę  Londone. 

Taip  tai  atsidūriau  į laisvę.  Tai  buvo  1943  metais, 
rugsėjo  3 dieną.  Pirmučiausiai  turėjau  duoti  žinią 
motinai  ir  draugams.  Paskui  reikėjo  susirasti  darbą. 
Taip  tai  ir  pradėjau  naują  gyvenimą  su  naujomis  vil- 
timis. 

Salud! 

PRIERAŠAS 

Lietuvių  Literatūros  Draugijos  Kanados  Veikian- 
tis Komitetas,  pavesdamas  Liaudies  Balsui  Edvardo 
Zdanausko  aprašymo  prirengimą  spaudai,  pageidavo, 
kad  būtų  aprašyta  ir  apie  kitus  Kanados  lietuvius,  da- 
lyvavusius Ispanijos  kare.  Būtų  buvę  labai  gerai,  kad 
būtų  buvę  galima  įdėti  į šią  knygą  ir  kitų  draugų  ap- 
rašymus, kaip  kad  buvo  padaryta  su  Edvardo  Zda- 
nausko aprašymu.  Knygos  dydis,  kaip  kad  jis  buvo  nu- 
matytas, tačiau,  neleido  tai  padaryti.  Kad  padaryti 
vietos  nors  trumpam  aprašymui  kitų  draugų,  teko  kiek 
sutrumpinti  paties  Edvardo  Zdanausko  aprašymą.  To- 
kiu būdu,  turėsime  pasitenkinti  trumpais  bruožais. 

Beskaitydami  Edvardo  Zdanausko  aprašymą, 
skaitytojai  susipažinote  su  Zdanausko  pergyvenimais 
karo  metu  ir  fašistų  nelaisvėj,  kurioj  jis  išbuvo  penkius 
metus.  Taipgi  sužinojote,  kas  atsitiko  su  Bolių  Alks- 
niu. Be  to,  jūs  matėt  paveikslus  dar  kitų  šešių  draugų, 
kurie  dalyvavo  Ispanijos  kare.  Tai  Liudas  Kisielius, 
Petras  Bepirštis,  Bolis  Butrimas,  Juozas  Malickas,  Jo- 
nas Grigaravičius  ir  Antanas  Samuolis.  Kas  su  jais 
atsitiko?  Žemiau  nors  trumpai  pakalbėsime  apie  kiek- 
vieną atskirai. 

Liudas  Kisielius  taip  pat  pergyveno  daug  vargo 
ir  sunkumų  kovodamas  su  fašistais  Ispanijoj.  Jeigu 
jis  būtų  aprašęs  savo  pergyvenimus,  kaip  kad  Zdanaus- 
kas,  aprašymas  būtų  buvęs  panašus  Zdanausko  aprašy- 
mui iki  tos  vietos,  kur  Zdanauskas  paliko  priešo  užpa- 
kalyje ir  buvo  suimtas.  Liudas  Kisielius  buvo  net  du 
kartu  sužeistas. 

Jo  laimė  buvo  ta,  kad  pavyko  išsisukti  iš  priešo 
nagų  ir  sugrįžti  į namus.  Dabar  jis  darbuojasi  pažan- 
giose organizacijose  Montreale  ir  tokiu  būdu  tęsia  ko- 
vą prieš  demokratijos  priešus  Kanadoje.  Jis  atsižymė- 
jo kaip  puikus  Lietuvių  Literatūros  Draugijos  vietinės 

kuopos  finansų  sekretorius,  ir  kitais  darbais. 

Petras  Bepirštis  taip  pat  sugrįžo  Kanadon  ir  da- 
bar gyvena  šiaurinėj  Ontarijoj  ir  aktyviai  dalyvauja 
pažangiam  darbininkų  judėjime.  Jo  vargai  ir  žygiai 
Ispanijoj  lygsta  Kisieliaus  ir  kitų  brigadiečių  vargams 
ir  žygiams.  Teko  kovoti,  bėgti  ir  būti  sužeistu.  Sugrį- 
žęs jis  pasakojo  apie  traukimąsi,  kuomet  fašistai  pra- 
kirto frontą  kitoj  vietoj.  Reikėjo  bėgti,  kad  nepakliū- 
ti į nelaisvę,  o fašistai  lipo  ant  kulnų  ir  šonais  supo. 
Nebuvo  kada  galvoti  apie  valgį  ar  poilsį. 

Bolis  Butrimas  buvo  tur  būt  jauniausias  iš  Kana- 
dos lietuvių,  dalyvavusių  Ispanijos  kare.  Jis  buvo  vy- 
ras pačiame  žydėjime.  Kas  su  juo  atsitiko  ? Sunku  pa- 
sakyti. Viskas,  ką  buvo  galima  sužinoti,  tai  kad  jis 
dingo  be  žinios.  Gal  fašistai  užmušė,  o gal  suėmę  nu- 
šovė. O gal  užkankino  kalėjime  ar  lageryje. 

Petras  Bepirštis  sugrįžęs  pasakojo,  kad  Bolis  bu- 
vo tam  pačiam  sektoriuje,  kur  ir  jis  buvo.  Fašistai  už- 
puolė brigadiečių  poziciją  ir  laimėjo  mūšį.  Vienus  bri- 
gadiečius  užmušė,  kitus  suėmė,  o kitiems  pavyko  pasi- 
traukti. Bolis  dingo  tam  mūšyj.  Veikiausiai  buvo  už- 
muštas, bet  galėjo  būti  suimtas  ir  paskui  sušaudytas 
ar  užkankintas. 

Kas  atsitiko  su  Juozu  Malicku  ? Jis  taip  pat  dingo 
be  žinios.  Gal  fašistai  užmušė,  o gal  suėmę  sušaudė 
ar  kalėjime  užkankino.  Žinoma,  ne  tiek  svarbu,  ar  jis 
žuvo  mūšyje,  ar  buvo  paskui  nušautas.  Jis  žuvo  nuo 
fašistų  rankos,  gindamas  demokratiją,  ir  jau  nebe- 
sugrįš. 

Jonas  Grigaravičius  buvo  labai  sunkiai  sužeistas 
ir  paskui  mirė  ligoninėj,  negalėdamas  pernešti  skaus- 
mus. 

Antanas  Samuolis  sugrįžo  ir  dabar  gyvena  va- 
karų Kanadoj. 

Taigi,  iš  aštuonių  Kanados  lietuvių,  dalyvavusių 
Ispanijos  kare,  keturi  atidavė  už  demokratiją  savo 

brangiausi  daiktą  — gyvybę.  Penktas,  Edvardas  Zda- 
nauskas,  turėjo  pergyventi  penkius  metus  Ispanijos 
fašistų  vergijoj.  Tik  trys  grįžo  atgal  Kanadon,  iš  kur 
jie  buvo  nuvykę. 

Visi  jie  vyko  Ispanijon  todėl,  kad  puikiai  suprato, 
jog  Ispanijos  karas  yra  pradžia  karo  tarp  demokrati- 
jos ir  fašizmo.  Jie  buvo  aukštai  susipratę  demokra- 
tai ir  todėl  vyko  į tolimą  kraštą,  palikę  savo  artimuo- 
sius ir  draugus,  kad  pastoti  kelią  fašizmui  pačioj  pra- 
džioj. Jų  ir  demokratijos  aplamai  nelaimei,  neužtekti- 
nai  tokių  demokratų  tuo  metu  buvo.  Demokratinių  ša- 
lių valdžios  nesuprato  to  karo  reikšmės. 

Ispanijos  liaudies  ir  visų  tarptautinių  kovotojų 
vargai  ir  pasiaukojimas  veikiausiai  išgelbėjo  pasaulio 
demokratiją.  Jie  išmušė  iš  Ispanijos  fašizmo  rankų  jė- 
gą ir  kada  Vokietijos  ir  Italijos  fašistai  puolė  ant  de- 
mokratijų, Ispanija  negalėjo  duoti  ginkluotos  pagal- 
bos. Visai  kitaip  būtų  buvę,  jeigu  Frankas  būtų  galė- 
jęs stoti  į karą  kaip  ir  Italija  su  Vokietija,  pastatyda- 
mas milijonus  kariuomenės. 

Išleisdamas  šią  knygą,  Lietuvių  Literatūros  Drau- 
gijos Kanados  Veikiantis  Komitetas  pastatė  tam  tikrą 
paminklą  tiems  draugams,  kurie  vyko  Ispanijon  ir  ko- 
vojo už  demokratiją,  o ypatingai  tiems,  kurie  atidavė 
savo  gyvybes.  Mes,  perskaitę  šią  knygą,  nulenkim 
galvas  ir  atiduokim  pagarbą  tiems  visiems  demokra- 
tijos karžygiams,  kurie  atidavė  savo  gyvybes  saulėtos 
Ispanijos  laukuose  arba  tamsiuose  kalėjimuose  ir  kon- 
centracijos stovyklose  gindami  demokratiją  ir  laisvę, 
už  kurią  vėliau  turėjo  atiduoti  savo  gyvybes  milijoną! 
kitų  mūsų  brolių  ir  sesių. 


J.  Yla 

